
Visiems mano 
draugams i7 šeimai 


Juk žinom, kad gėris tr blogis šio pasaulio laukuose 
auga kartu beveik neatskiriami. 
DŽONAS MILTONAS 


Įsivaizduok, kad nebesu toks, koks buvau. 
ŠEKSPYRAS 


Prologas 


Liepsnoje regėjosi paveikslai — slibinų, pabaisų ir karių. Juos 
regėjo ir senolis, ir vaikai. Senolis puikiai žinojo, kad patys mažiausieji 
ir patys seniausieji neretai gali matyti tai, ko nematė ir niekada nepa- 
matys kiti. 

Jis vaikams jau nemažai yra papasakojęs. Pradėjo nuo burtininko, 
kurį aplankė deivė Morgana. Hoitas iš Makenų giminės dievų buvo 
įpareigotas keliauti į kitus pasaulius, kitus laikus ir suburti kariuomenę, 
kad stotų į lemiamą kovą su vampyrų karaliene. Pažadėtojoje žemėje, 
Tylos slėnyje, per pačias Vėlines turėjo įvykti didis mūšis tarp žmonių 
ir demonų. 

Senolis papasakojo vaikams apie burtininko Hoito brolį Kianą, 
kurį nužudė ir vampyru pavertė tūkstančio metų amžiaus vampyrė Li- 
lita. Ir Kianas turėjo nugyventi beveik tūkstantį metų, o tada prisidėjo 
prie Hoito ir raganos Glenos, kad taptų pirmaisiais iš šešių narsuolių. 
Kiti išrinktieji — keičiantis pavidalą Larkinas ir mokslininkė Moira, 
kurie atkeliavo iš Pažadėtosios žemės, kad prisidėtų prie pirmųjų. O 
paskutinė pas juos atvyko kovotoja — Makenų kraujo turinti demonų 
medžiotoja Blera. 

Senolis pasakojo vaikams istoriją apie kovas ir narsą, mirtį ir 
draugystę. Ir apie meilę. Apie meilę, kuria vienas kitam užsidegė bur- 
tininkas ir ragana, keičiantysis pavidalus ir kovotoja. Apie meilę, kuri, 
kaip ir pridera tikrai magijai, sustiprino narsuolių draugiją. 

Bet dar nemažai liko papasakoti. Apie pergales .ir praradimus, 
baimę ir drąsą, meilę ir pasiaukojimą — viską, ką su savimi atsineša 
tamsa ir šviesa. 

Stebėdamas tolesnio jo pasakojimo belaukiančius vaikus, senolis 
svarstė, kaip geriau pradėti istorijos pabaigą. 

— Jų buvo šeši, — galiausiai prabilo jis, tebežvelgdamas į liepsną. 
Vaikai tuoj pat liovėsi kuždėjęsi ir muistęsi. — Kiekvienas jų galėjo 
rinktis — priimti ar atmesti tą iššūkį. Juk net tada, kai tavo rankose 
pasaulių likimas, privalai pasirinkti, ar galėsi stoti akis į akį su tuo, kas 
juos grasina sunaikinti, ar verčiau pasiduosi be kovos. O kartą pasirin- 
kus, — tęsė jis, — tenka rinktis ir daugybę kitų dalykų. 

— Bet jie buvo tikri drąsuoliai! — šūktelėjo vienas iš vaikų. — Jie 
nusprendė kovoti. 

Senolis šyptelėjo. 

— Tikra tiesa. Bet vis tiek kiekvieną jiems likusią dieną ir kiek- 
vieną naktį tiems šešiems teko rinktis iš naujo. Juk prisimenat, vienas iš 
jų buvo net ne žmogus, o vampyras. Todėl kiekvieną jam likusią dieną 
ir naktį vis buvo primenama, kad jis nebe žmogus. Jis tebuvo šešėlis 
tuose pasauliuose, kuriuos nusprendė ginti. Ir štai vieną naktį, — kal- 
bėjo senolis, — tas vampyras susapnavo. 


1 skyrius 


Jis sapnavo. Tame sapne jis tebebuvo žmogus. Jaunas, nelabai pro- 
tingas, neabejotinai neapdairus. Ir tada pasirodė ta nepaprasto grožio, 
kerinti būtybė, kurią jis manė esant moterį. 

Ji vilkėjo puikią sodriai raudonos spalvos suknią ilgomis žemę 
siekiančiomis rankovėmis. Kaimo užeigai atrodė pernelyg elegantiška. 
Toji besiliejantį bordo vyną primenanti suknia puikiai išryškino jos 
dailias formas ir skaisčią baltą odą. Iš po puošnaus galvos apdangalo 
vilnijo auksinės garbanos. 

Jos apdaras, laikysena, ant kaklo ir pirštų spindintys papuošalai — 
viskas rodė, kad ji tikrai pasiturinti ir puikų skonį turintį ponia. Blau- 
sioje užeigos šviesoje ji jam priminė liepsną, vejančią šalin šešėlius. 

Dar prieš jai pasirodant du tarnai paruošė atskirą kambarėlį, kad 
galėtų netrukdoma vakarieniauti. Vien savo buvimu ji nutildė kalbas ir 
muziką. Tada jos mėlynos it vasaros dangus akys susitiko su jo akimis. 
Tik jo vieno. 

Kai atėjęs vienas iš tarnų pasuko tiesiai jo link ir pranešė, jog po- 
nia pageidaujanti, kad jis su ja pavakarieniautų, Kianas nedvejojo. 

Kodėl būtų turėjęs dvejoti? 

Jis patenkintas klausėsi padrąsinančių savo kompanionų komen- 
tarų ir paliko juos nedelsdamas. 

Nutvieksta židinio ugnies ir žvakių šviesos ji pylė į taures vyną. 

— Man taip malonu, — prabilo ji, — kad sutikai su manimi 
pavakarieniauti. Baisiai nemėgstu valgyti viena. O tu? — Ji prisiar- 


NORA ROBERTS Žx4ė TYLOS SLĖNIS 


tino prie jo tokia lengva ir grakščia eisena, kad atrodė, jog sklendžia 
oru. — Vadinuosi Lilita, — prisistatė ir ištiesė jam taurę vyno. 

Jos kalboje galėjai jausti kažką nepaprasta, kažką, kas priminė 
įkaitus; smėlį ir žydinčius vynmedžius. Jis jautėsi beveik sugundytas ir 
visiškai pakerėtas. 

Jie dalijosi paprastu maistu, bet Kianas nesijautė alkanas. Jis gėrė 
tik jos žodžius. O ji pasakojo apie šalis, po kurias buvo keliavusi, apie 
kurias jam teko tik skaityti. Pasakojo, kad jai teko vaikštinėti tarp 
piramidžių, nutviekstų mėnesienos, važinėti Romos kalvomis, gėrėtis 
Graikijos šventyklų griuvėsiais. 

Jam niekada nebuvo tekę išvykti iš Airijos, ir jos Žodžiai bei jų 
sukelti vaizdiniai žavėjo jį taip pat, kaip ir ji pati. 

Atrodė, kad ji pernelyg jauna būti tiek patyrusi. Jis taip ir pasakė. 
Bet ji tik nusišypsojo žvelgdama per taurės viršų. 

— Ko vertas pasaulis, — tarė ji, — jeigu negali juo mėgautis? 
Aš tai ir darau. Juk vynas yra tam, kad jį gertum, maistas tam, kad jį 
valgytum, o žemė tam, kad ją tyrinėtum. Tu pernelyg jaunas, — tarė 
išmaningai šypsodamasi, — kad pasitenkintum tuo, ką turi. Negi ne- 
trokšti patirti nieko daugiau? 

— Esu galvojęs, jog kai tik galėsiu, iškeliausiu kokiems metams 
pamatyti pasaulio. 

— Metams? — ji nusijuokė ir spragtelėjo pirštais. — Metai — 
gryni niekai. Vos akimirka gyvenimo. Ką darytum, jeigu prieš akis tu- 
rėtum visą amžinybę? — Pasilenkusi prie jo, pažvelgė savo bedugnėmis 
mėlynomis akimis. — Ką su ja darytum? 

Nelaukdama jo atsakymo pakilo ir nuėjo prie langelio, palikdama 
paskui save kvepalų šleifą. 

— Kokia nuostabi naktis. Švelni it šilkas, — atsisukusi ji pažvelgė 
į jį švytinčiomis akimis. — Aš myliu naktį. Man atrodo, kad tu taip pat. 
Tokie kaip mes geriausiai atsiskleidžia sutemus. 

Jai atsistojus pakilo ir jis, ir dabar, jai vėl prisiartinus, jos kvapas 
ir vynas visiškai užvaldė jo jusles. Bet buvo dar kažkas, kažkoks nepa- 
aiškinamas jausmas, kuris jį svaigino dar stipriau. 

Ji loštelėjo galvą ir pabučiavo jį tiesiai į lūpas. 

— Tai kodėl, kai tamsa priklauso mums, jos valandas turėtume 
leisti vieni? 

Jam viskas atrodė kaip sapne, lyg per miglą ir kažkaip sujaukta. 
Net pats neprisiminė, kaip atsidūrė jos karietoje, lietė jos pilnas krūtis, 
bučiavo karštas, jo trokštančias lūpas. Ji nusijuokė, kai jis negrabiai pra- 
dėjo čiupinėtis po jos sijonais, ir provokuojamai išskėtė kojas. 

— Stiprios rankos, — sumurmėjo ji. — Mielas veidas. Štai ko 
man reikia. Ir aš tai gausiu. Ar vykdysi mano įsakymus? — Ji vėl nu- 
sijuokė ir dantimis grybštelėjo jam ausį. — Ar vykdysi, stiprių rankų 
gražuoli? 

— Žinoma, vykdysiu. 

Jis nebegalėjo galvoti apie nieką daugiau, tik apie tai, kaip paskęs 
joje. Ir kai pašėlusiai siūbuojant karietai tai įvyko, ji atsiduodama at- 
metė galvą atgal. 

— Taip, o taip, taip! Koks tu stiprus, koks aistringas. Trokštu 
daugiau, dar daugiau. Suteik man tai ir mainais gausi apie ką negalėjai 
net svajoti. 

Kai jis vėl paniro į ją, visiškai netekęs amo ir jausdamas artėjančią 
viršūnę, ji staiga pakėlė galvą. Jos akys nebebuvo mėlynos ir raiškios. 
Jos buvo pasruvusios krauju ir atrodė laukinės. Sukrėstas jis pabandė 
atsitraukti, bet ji apsivijo jį rankomis, nepermaldaujamomis it geležinės 
grandinės, o liemenį suspaudė kojomis, neleisdama jam išeiti iš jos. 
Jis pasijuto lyg spąstuose. Stengdamasis nepasiduoti jos neįveikiamai 
jėgai, išvydo, kaip tamsoje blykstelėjo jos iltys. 

— Kas tu esi? — Jį užvaldžiusi baimė nepaliko vietos maldai. — 
Kas tu esi? 

Ji toliau ritmingai judino klubus mėgaudamasi jo kūnu, ir jis prieš 
savo valią artėjo prie malonumo viršūnės. Suėmusi už plaukų, atlenkė 
jo galvą atgal, taip apnuogindama kaklą. 

*— Nuostabu, — tarė ji. — Aš esu nuostabi, ir tu toks būsi. 

Tada ji puolė ir suleido dantis jam į kaklą. Jį užvaldė siaubas ir 
skausmas, ir paties riksmas jam pasirodė tolimas lyg aidas. Deginimas 
buvo nenusakomas, per odą smelkėsi tiesiai į kraują ir kaulus. O kartu 
atėjo nepaprastai stiprus, bet ir šiurpus pasitenkinimas, paskandinęs jį 

lyg tamsus gaudžiantis krioklys, ir Kianas pasijuto išduotas savo kūno, 
kuris pamažu niro į mirtį. Jis dar bandė priešintis, nes nedidelė jo da- 
lelė tebesiveržė į šviesą, bandė išgyventi. Bet skausmas ir malonumas 
traukė gilyn į bedugnę. 

— Tik tu ir aš, mano gražuoli. Tik tu ir aš. — Ji atsilošė tebe- 
laikydama jį savo glėbyje. Nagu šiek tiek įsidrėskė sau krūtį. Iš pjūvio 
pradėjo sunktis kraujas. Kraujas varvėjo jai nuo lūpų. — O dabar gerk. 
Atsigerk manęs, ir gyvensi amžinai. 

Ne! Jis negalėjo ištarti nė žodžio, bet visa esybe tam priešinosi. 
Jausdamas, kad gyvybė jį palieka, dar bandė pasipriešinti iš paskutinių 
likusių jėgų. Tebesipriešino net ir tada, kai ji prispaudė jo galvą sau prie 
krūties. 

Galų gale jis paragavo to tiršto kraujo, pajuto jo sodrų skonį, jame 
pulsuojančią gyvybę. Ir kaip kūdikis iš motinos krūties pradėjo Žįsti 
savo paties mirtį. 


Vampyras atsibudo visiškoje tamsoje ir visiškoje tyloje. Taip jis 
atsibusdavo nuo pat tada, kai prieš daugybę metų buvo paverstas vam- 
pyru — kiekvieną saulėlydį pasitikdavo tyloje, kurios netrikdydavo net 
jo paties širdies plakimas. 

Ir nors per nesuskaičiuojamą daugybę metų tą sapną jis sapnavo 
galybę kartų, kritimas nuo skardžio jį visada nemaloniai nuteikdavo. 
Matyti save, savo paties veidą, kurio nebuvo matęs nuo pat pirmo pra- 
budimo tą naktį, — tai jį ne juokais suerzindavo. 

Jis nesiskundė likimu. Vis tiek tai neturėjo jokios prasmės. Jis pri- 
ėmė tai, kuo tapo, ir tuo naudojosi. Naudojosi jam suteikta amžinybe 
kaupti turtui, mėgautis moterimis, patogumais ir laisve. Ko dar galėtų 
trokšti vyras? 

Tai, kad nebegirdėjo plakant savo širdies, buvo tik-=menka kaina 
už visa, ką turėjo. Plakanti širdis sensta, silpsta ir galiausiai sustoja kaip 
sugedęs laikrodis. 

Kiek senstančių ir mirštančių kūnų jis regėjo per tuos devynis 
šimtus metų? Nebūtų nė suskaičiavęs. Ir nors negalėjo išvysti savo at- 

spindžio, žinojo, kad jo veidas nė kiek nepasikeitė nuo tos nakties, kai jį 
užvaldė Lilita. Jo kaulai tebebuvo tvirti, oda stangri, elastinga, be rauk- 
šlių. Regėjimas buvo puikus, akys jaunatviškai blizgėjo. Plaukai nebuvo 
ir niekada nebus pražilę, jis niekada neturės apdribusio pagurklio. 

Kartais tamsoje, kai būdavo visiškai vienas, jis bandydavo pirštais 
patyrinėti savo veidą. Iškilūs skruostikauliai, nedidelė duobutė smakre, 
gilios akys, kurias atsiminė esant mėlynas. Lenkta nosis, ryškus lūpų 
išlinkis. 

Viskas kaip buvę. Niekas nesikeičia. Bet kartais vis tiek norėda- 
vosi pasitikrinti. 

Jis atsikėlė aklinoje tamsoje, slepiančioje jo nuogą sausą, raume- 
ningą kūną, atmetė atgal juodus plaukus. Gimė kaip Kianas Makenas, 
bet nuo tada pakeitė daugybę vardų. Dabar vėl grįžo prie Kiano, ir tai 
buvo jo brolio nuopelnas. Hoitas niekaip kitaip jo nevadintų, ir kadan- 
gi šiuo karu, kuriame jis sutiko dalyvauti, jo egzistencija galėjo baigtis, 
Kianas nusprendė, kad teisingiausia būtų grįžti prie savo prigimtinio 
vardo. 

Jis nenorėjo, kad egzistencija baigtųsi. Jam atrodė, kad tik be- 
pročiui ar labai jaunam žmogui mirtis gali atrodyti kaip nuotykis. Bet 
jeigu jau jo likimas toks — mirti šiuo metu ir šioje vietoje — jis tai bent 
jau padarys tinkamai. Ir jeigu pasaulyje egzistuoja teisybė, jis pavers 
dulkėmis ir Lilitą. 

Jo rega buvo tokia pat aštri kaip ir kiti pojūčiai, todėl tamsoje 
jautėsi it žuvis vandeny. Nuėjęs iš skrynios pasiėmė vieną iš kraujo pa- 
kelių, kuriuos atsigabeno iš Airijos. Atrodo, dievai neprieštaravo tam, 
kad pro jų vartus iš vieno pasaulio į kitą keliautų kraujas ir vampyras, 
kuriam to kraujo reikia. 

Kita vertus, tai tebuvo kiaulės kraujas. Žmogaus kraujo Kianas 
nebuvo ragavęs jau kelis amžius. Pats taip nusprendžiau, mąstė ati- 
darydamas pakelį ir pildamas jo turinį į taurę. Valios ir, tiesą pasakius, 
gerų manierų reikalas. Juk jis gyveno su žmonėmis, su jais dirbo, net ir 
miegodavo su jais, kai tam būdavo tinkama nuotaika. Atrodė kažkaip 
nemandagu jais misti. 


Kad ir kaip ten būtų, paprasčiau gyventi taip, kaip jam patiko, ir 

niekam nekristi į akis, kai nereikėjo kasnakt pasiimti kokios bejėgės 
dūšelės. Aišku, misti gyva auka buvo kur kas maloniau ir nepaprastai 
jaudino, bet, po teisybei, kėlė per daug problemų. 

Jis priprato prie ne tokio rafinuoto kiaulės kraujo skonio ir prie 
patogumo visada jo turėti po ranka vietoj būtinybės leistis į medžioklę 
kas kartą, kai užklumpa alkis. 

Kraują jis gerdavo taip, kaip žmonės rytais geria kavą — iš įpro- 
čio ir kad lengviau išsibudintų. Išgėrus kraujo prašviesėdavo protas, o 
kūnas pasirengdavo veikti. 

Kad nusipraustų, nesivargino nei degti žvakių, nei kurti židinio. 
Nebūtų galėjęs pasakyti, jog yra patenkintas Pažadėtosios žemės pato- 
gumais. Nors čia buvo ir pilis, vis tiek toje viduramžiškoje aplinkoje jis 
jautėsi anaiptol ne savo vežėčiose, kaip turbūt ir Glena su Blera. 

Jau buvo gyvenęs panašiu laikotarpiu ir to jam visiškai pakako. 
Kur kas labiau prie širdies kasdieniai santechnikos, elektros ir į namus 
užsakomo maisto teikiami patogumai. 

Kianui trūko jo automobilio, jo lovos, pagaliau jo mikrobangės 
krosnelės. Trūko miesto gyvenimo, jo garsų ir visko, ką toks gyvenimas 
galėjo pasiūlyti. Jeigu žūtų čia, šiame pasaulyje, kuris taip priminė tą, iš 
kurio jis buvo kilęs, palaikytų tai likimo antausiu. 

Apsirengęs jis išėjo iš kambario ir patraukė į arklides pasirūpinti 
savo žirgu. 

Pakeliui sutiko nemažai žmonių — tarnų, sargybinių, dvariš- 
kių — kurie gyveno ir dirbo pilyje. Daugelis jų vengė jo — nusukdavo 
akis, paspartindavo žingsnį. Kai kurie sau už nugaros rodydavo nuo 
blogio apsaugančius ženklus. Jam tai nerūpėjo. 

Jie žinojo, kas jis toks, ir matė, ką tokie padarai kaip jis sugeba, kai 
Moira, toji mokslingoji gladiatorė, nukovė vieną jų žaidynių lauke. 

Moira neprastai sugalvojo, mąstė jis, paprašyti jo, Bleros ir Lar- 
kino paimti į nelaisvę tuos du vampyrus, kurie nužudė jos motiną ka- 
ralienę. Moira puikiai suprato, kaip svarbu parsigabenti tuos vampyrus 
gyvus ir parodyti žmonėms, kas per vieni tie padarai. Ir kad žmonės 
pamatytų, kaip Moira pati su jais kaunasi ir įveikia bent vieną iš jų, taip 
įrodydama, kad yra tikra kovotoja. 

Vos po kelių savaičių ji ves savo žmones į karą. Kai šalis taip ilgai 
gyveno taikoje kaip Pažadėtoji žemė, jai reikėjo tikrai stipraus ir va- 
lingo valdovo, kuris sugebėtų įtikinti visus tuos ūkininkus, pirklius ir 
persenusius patarėjus imtis ginklo. 

Jis abejojo, ar ji pasirengusi tokiai užduočiai. Aišku, Moira labai 
narsi, mąstė jis iš pilies išėjęs į kiemą ir žengdamas arklidžių link. Labai 
protinga. Per pastaruosius du mėnesius ji gerokai nušlifavo savo kovos 
įgūdžius. Nuo pat gimimo buvo mokoma valstybės reikalų ir protoko- 
lo, be to, buvo išmintinga ir guvaus proto. 

Taikos metu ji būtų valdžiusi savo gražų pasaulėlį be jokių sunku- 
mų. Bet karo metu valdovas turėjo būti dar ir generolas. 

Jeigu būtų jo valia, jis tą pareigą perleistų Ridokui, Moiros dėdei. 
Bet čia jo nuomonė mažai kam rūpėjo. 

Staiga Kianas suirzo: nors Moiros dar nesimatė, jis išgrido jos 
žingsnius, o dar prieš tai ją užuodė. Jau ketino apsisukti, kad grįžtų iš 
kur atėjęs. Jį erzino, kad tuoj susidurs su moterimi, apie kurią kaip tik 
galvojo. 

Visa bėda buvo ta, kad jis apie ją pradėjo galvoti pernelyg dažnai. 

Kita vertus, vengti jos irgi nebuvo gera išeitis, nes šiame kare 
jie vienas nuo kito neatskiriami. Būtų buvę visai nesunku tiesiog pa- 
sprukti, bet kartu ir bailu. Išdidumas, kaip visada, neleido jam rinktis 
lengvesnio kelio. 

Jo žirgą Vladą jie laikė tolimajame arklidžių gale, per du gardus 
nuo visų kitų žirgų. Jis suprato ir toleravo tai, kad arklininkai ir žirgus 
kaustantys kalviai labai apdairiai elgiasi su demono žirgu. Lygiai taip 
pat jis toleravo ir tai, kad Larkinas ar Hoitas rūpindavosi temperamen- 
tinguoju Vladu ir jį rytais šerdavo. 

Dabar, atrodo, Moirai parūpo palepinti jo žirgą. Ji buvo atsinešusi 
morkų ir, pasidėjusi vieną ant peties, visaip įkalbinėjo arklį, kad jis tą 
morką paimtų. 

— Juk žinau, kad nori, — murmėjo ji. — Ji tokia skani. Tau te- 
reikia ją paimti. 

Lygiai tą patį Kianas būtų galėjęs pasakyti moteriai. 

Ji buvo apsivilkusi paprasta linine klostyta suknia. Iš to jis suprato, 

kad visos šios dienos treniruotės baigtos. Kaip princesė ji rengėsi tikrai 
paprastai. Suknia buvo neryškios mėlynos spalvos, su neįmantriais nė- 
riniais puoštu korsažu. Ant kaklo jai kabėjo sidabrinis kryžius, vienas 
iš tų, kuriuos nukalė Hoitas su Glena. Rudi plaukai buvo palaidi ir 
žvilgančiomis bangomis krito ant nugaros iki pat juosmens. Galva pa- 
puošta jos luomui privalomu plonu vainikėliu. 

Ji nebuvo gražuolė. Kianas dažnai sau tai primindavo, beveik 
kiekvieną kartą, kai tik apie ją pagalvodavo. Geriausiu atveju ji buvo 
daili. Smulkutė ir liauna, neišraiškingų veido bruožų. Bet jau tos akys... 
Veide jos užgožė visa kita. Pilkos, kai ji buvo rami, susimąsčiusi ar su- 
klususi. Kai susijaudindavo, jos patamsėdavo. 

Kadaise jam teko bendrauti ne su viena tikra gražuole. Būdamas 
nekvailas ir apsukrus vyras per kelis amžius jis tam turėjo pakankamai 
galimybių. Taigi ji nebuvo gražuolė, bet niekas jo negalėjo priversti 
liautis apie ją galvojus. 

Žinojo, kad būtų lengvai ją užkariavęs, jei būtų bent kiek pasi- 
stengęs. Ji buvo jauna, nesugadinta ir smalsi, ir kaip tik todėl lengvai 
pažeidžiama. Kaip tik todėl, užsimanęs pramogos, kompanijos ar atsi- 
palaidavimo, jis geriau jau būtų suvedžiojęs vieną iš jos freilinų. 

Nekaltybe jis pasisotino jau seniai, kaip ir žmogaus krauju. 

Bet, atrodo, jo žirgas tiek valios neturėjo. Reikėjo tik kelių aki- 
mirkų, ir neištvėręs Vladas sukinkavęs galva pastvėrė morką Moirai 
nuo peties. 

Ji nusijuokė ir paglostė žiaumojančio eržilo ausis. 

— Na matai, juk visai nieko baisaus, ar ne? Juk mes draugai. Ži- 
nau, kad kartais jautiesi vienišas. Kaip ir mes visi. 

Jau buvo besiūlanti antrą morką, kai iš šešėlių pasirodė Kianas. 

— Jeigu paversi jį į šunytį, kas liks iš to karo žirgo iki Vėlinių? 

Ji krūptelėjo, bet, kai atsisuko į Kianą, atrodė rami. 

— Tu prieš? Jam juk irgi malonu kartais būti palepinamam. 

— O kam nemalonu, — sumurmėjo jis. 

Lengvas jos skruostų nuoraudis išdavė, kad ji išgirdo jo žodžiuose 
paslėptą trikdančią prasmę. r 

— Treniruotės šiandien praėjo labai sėkmingai. Žmonės renkasi 

iš visų Pažadėtosios žemės vietų. Tiek norinčiųjų kovoti, kad mano 
dėdės žemėse nusprendėme įrengti dar vieną vietą treniruotėms. Ten 
galės dirbti Tininas ir Nailas. 

— O kaip bus dėl apgyvendinimo? 

— Dėl to tikrai turim rūpesčių. Kiek tilps, apgyvendinsim čia. 
Taip pat ir pas mano dėdę. Be to, yra užvažiuojamieji namai, o daugelis 
netoliese gyvenančių stambių ir smulkių ūkininkų jau priglaudė savo 
artimuosius ir draugus. Nė vienas nebus atstumtas. Ką nors sugalvosim. 

Kalbėdama ji žaidė su savo kryžium. Ir ne dėl to, pagalvojo Kia- 
nas, kad bijotų jo, tiesiog toks įprotis. 

— Na, reikia pagalvoti ir apie maistą. Tiek žmonių turėjo palikti 
savo pasėlius ir gyvulius, kad atvyktų čia. Bet kaip nors susitvarkysim. 
Tu jau valgei? 

Vos tik ištarusi tuos žodžius ji dar stipriau paraudo. 

— Turiu galvoje, kad svetainėje tuoj bus padengta vakarienei, 
jeigu... 

— Suprantu, ką tu turi galvoje. Ne. Tiesiog pirmiausia norėjau 
pažiūrėti, kaip laikosi mano žirgas, bet, atrodo, juo čia puikiai pasi- 
rūpinta. — Vos tik jis tai pasakė, Vladas bakstelėjo nosimi Moirai į 
petį. — Be to, jis gerokai išlepintas, — pridūrė Kianas. 

Ji susiraukė, kaip paprastai susiraukdavo būdama suirzusi ar su- 
simąsčiusi. 

— Čia tik morkos. Jos jam tikrai nekenkia. 

— Jei jau prakalbom apie maistą, tai kitą savaitę man reikės krau- 
jo. Tai jeigu tau nesunku, pasirūpink, kad, kai artimiausiu metu bus 
skerdžiamos kiaulės, jų kraujas nenueitų perniek. 

— Žinoma. 

— Argi tu ne šaunuolė! 

Jos veide jis pastebėjo susierzinimą. 

— Tu iš kiaulės pasiimi tai, ko tau reikia. Aš juk irgi Kėsišus do- 
sies nuo kiaulienos gabalėlio. — Ji įbruko paskutinę morką Kianui į 
ranką ir patraukė laukan. 

Tačiau sustojo. 

— Niekaip nesuprantu, kaip tu sugebi mane taip lengvai suerzin- 

ti. Ir ar tu tai darai specialiai, ar ne. Tiesą pasakius, — tarė ji ir iškėlė 
ranką, lyg norėtų jį nutildyti, — visai ir nenoriu to žinoti. Bet norėčiau 
su tavim kokią minutę ar dvi šnektelėti kitu klausimu. 

Jos juk vis tiek niekaip neišvengsi, priminė jis sau. 

— Turiu minutę ar dvi. 

Ji apsižvalgė po arklides. Tokiose vietose ausis turėjo ne tik arkliai. 

— Tai gal pasivaikščiotum su manim tą minutę ar dvi? Nenoriu, 
kad kas nors nugirstų. 

Jis gūžtelėjo pečiais ir, sušėręs Vladui paskutinę morką, patraukė 
paskui Moirą laukan. 

— Valstybės paslaptys, jūsų didenybe? 

— Ko tu iš manęs šaipaisi? 

— Visai aš nesišaipau. Tu šįvakar kažko suirzusi. 

— Gal ir taip, — ji atmetė atgal plaukus. — Kai prieš akis karas ir 
galbūt pasaulio pabaiga, o tenka rūpintis tokiais kasdieniškais dalykais 
kaip švarūs skalbiniai ir maistas kariuomenei, tai nori nenori truputį 
suirzti. 

— Visko pati viena neaprėpsi. 

— Aš ir nesistengiu. Bet darbams paskirstyti vis tiek reikia ne- 
mažai laiko ir pasukti galvą. Ne taip lengva surasti tinkamus žmones ir 
jiems išaiškinti, kaip viską reikia daryti. Tik visai ne apie tai aš norėjau 
su tavim kalbėtis. 

— Sėskis. 

— Ką? 

— Prisėsk. — Jis paėmė ją už rankos nekreipdamas dėmesio į tai, 
kad ji visa įsitempė, ir nusivedė prie suolelio. — Prisėsk ir leisk pailsėti 
bent kojoms, jeigu jau negali nė penkioms minutėms išjungti nenu- 
ilstančios galvelės. 

— Nepamenu, kada paskutinį kartą turėjau kokią valandą sau ir 
knygai. Nors, tiesą pasakius, prisimenu — dar Airijoje, tavo namuose. 
Pasiilgstu knygų ir jų teikiamos ramybės. 

— Turėtum sau bent retkarčiais tai leisti. Antraip tiesiog perdeg- 
si, ir iš to nebus naudos nei tau, nei kam nors kitam. 

— Turiu tiek rūpesčių, kad net rankos svyra, — ji pažvelgė į savo 

rankas, kurias laikė susidėjusi ant kelių. — O jėgų jau trūksta. Kaip ten 
Blera sako? Šlamštas, šlamštas, šlamštas. 

Ji nustebo išgirdusi jį juokiantis ir pati nusišypsojo. 

— Man atrodo, Pažadėtoji žemė niekada neturėjo tokios karalie- 
nės kaip tu. 

Jos šypsena iškart išblėso. 

— Turbūt tu teisus. Greitai viskas išaiškės. Rytoj vos išaušus ke- 
liausim prie akmens. 

— Suprantu. 

— Ir jeigu aš pakelsiu tą kalaviją, kaip prieš mane pakėlė mano 
motina, o prieš ją jos tėvas, ir taip iki pat pirmojo valdovo, Pažadėtoji 
žemė turės tokią karalienę kaip aš, — ji pažvelgė pro krūmynus pilies 
vartų link. — Pažadėtajai žemei nebus iš ko rinktis. Kaip ir man. 

— O ar norėtum ko nors kito? 

— Nežinau, ko norėčiau, todėl nieko ir nenoriu — kad tik grei- 
čiau visa tas reikalas būtų atliktas. Tada galėsiu daryti tai, ką reikia 
daryti toliau. Norėjau tau pasakyti, — kai ji vėl pažvelgė į jį, atrodė lyg 
sugrįžusi iš kažkur toli. — Tikėjausi, kad galėsim visa tai atlikti naktį. 

Kokios švelnios akys, pagalvojo jis, ir kokios rimtos. 

— Pernelyg pavojinga visokias ceremonijas atlikinėti po saulėly- 
džio lauke, ir dar už pilies sienų. 

— Žinau. Šiame rituale gali dalyvauti visi norintieji. Bet tu ne- 
galėsi. Man labai gaila. Tai taip neteisinga. Jaučiu, kad tokiu metu 
turėtume būti kartu visi šeši. 

Ji vėl palietė savo kryžių. 

— Žinau, kad Pažadėtoji žemė ne tavo žemė, bet tai labai svarbus 
momentas, kaip ir tai, kas bus po to. Kur kas svarbiau, negu aš įsivaiz- 
davau anksčiau. Negu kada nors būčiau galėjusi įsivaizduoti. — Kiek 
patylėjusi ji trūkčiojamai atsiduso. — Jie nužudė mano tėvą! 

— Apie ką tu čia? 

— Geriau pasivaikščiokim. Negaliu sėdėti. — Ji greitai atsistojo 
trindamasi rankas, nes tik dabar pajuto, kaip atvėso oras ir kaip ta vėsa 
skverbėsi pro odą. Per kiemą ji pasuko į vieną iš sodelių. — Aš niekam 

to nepasakojau. Neketinau ir tau pasakoti. O ir kokia prasmė? Vis tiek 
neturiu jokių įrodymų. Tik aš viena tai Žinau. 

— Ką tu žinai? 

Ji pajuto, kad visa tai pasakoti jam bus kur kas lengviau, negu 
buvo maniusi. Gal todėl, kad jam visa tai bus suprantama geriau negu 
kam nors kitam. 

— Vienas iš tų dviejų, kurie nužudė mano motiną, kuriuos jūs su- 
medžiojot. Tas, su kuriuo aš koviausi, — ji pakėlė ranką, ir jis suprato, 
kad ji po truputį atgauna šaltakraujiškumą, — prieš man jį nužudant 
kai ką pasakė apie mano tėvą ir apie tai, kaip jis mirė. 

— Gal jis tiesiog; norėjo tave suerzinti, išmušti iš pusiausvyros. 

— Jam tai pavyko, bet jis pasakė ne tik dėl to. Aš žinau, — žvelg- 
dama į Kianą ji prispaudė ranką sau prie krūtinės. — Žinojau tai, kai 
pažvelgiau į tą; kurį nudėjau. Žinojau, kad jie nužudė ne tik mano mo- 
tiną, bet ir tėvą. Manau, Lilita juos čia atsiuntė todėl, kad jiems kartą 
jau buvo pavykę. Dar kai buvau maža. 

Ji ėjo toliau. Ant sunkių minčių nunarintos galvos deglų šviesoje 
spindėjo vainikėlis. 

— Visi manė, kad tėvą užpuolė pasiutęs lokys — jis tada medžio- 
jo kalnuose. Buvo nužudytas ne tik jis, bet ir mano mamos jaunėlis 
brolis. Dėdė Ridokas į medžioklę nevyko, nes teta tuoj turėjo susilaukti 
vaikelio. Aš... 

Ji nutilo išgirdusi žingsnius ir vėl prašneko tik tada, kai šie nutolo. 

— Žmonės, kurie juos rado ir pargabeno namo, manė, kad čia žvė- 
ries darbas. Taip ir buvo, — šitai tariant jos balse pasigirdo plieninės gai- 
delės. — Tik tie žvėrys vaikšto dviem kojom, kaip ir žmonės. Ji pasiuntė 
juos nužudyti mano tėvo, kad, be manęs, daugiau nebebūtų vaikų. 

Kai Moira pasisuko į jį, jos išblyškusį veidą nurausvino deglo 
šviesa. 

— Matyt, tuo metu ji žinojo tik tiek, kad vienu iš karžygių taps 
Pažadėtosios žemės valdovas. O gal tuo metu jį nužudyti buvo lengviau 
negu mane, nes aš buvau tik kūdikis ir labai akylai prižiūrima. Be to, 
ji turėjo daugybę laiko vėl atsiųsti mano žudikus. Bet vietoj manęs jie 
nužudė mano motiną. 

— Tie, kurie tai padarė, jau mirę. 

— Ar tai turėtų mane paguosti? — ištarė ji. — Nežinau, kaip 
turėčiau jaustis. Žinau tik tiek, kad ji iš manęs atėmė abu tėvus. At- 
ėmė juos, kad sustabdytų tai, ko neįmanoma sustabdyti. Susitiksim su 
ja mūšio lauke per Vėlines, nes taip lemta. Ir visai nesvarbu, ar būsiu 
karalienė, ar ne — vis tiek kausiuos. Ji nužudė juos be jokios priežasties. 

— Kad ir ką būtum dariusi, niekaip nebūtum jos sustabdžiusi. 

Ji suprato, kad jis tikrai bando ją paguosti. Keista, bet jo sausa pa- 
staba ją šiek tiek paguodė. 

— Turbūt tu teisus. Bet kaip tik dėl to, kas įvyko, žinau, kad tai, 
kas neįvyko, kas dar turi būti padaryta ir laukia mūsų rytoj, yra nepa- 
lyginti svarbiau už visas ceremonijas ir ritualus. Kad ir kas rytoj pakeltų 
kalaviją, vadovaus šiam karui ir atkeršys už pralietą mano tėvų kraują. 
Jai nepavyko to sustabdyti ir nepavyks. — Ji šiek tiek atsitraukė ir mos- 
telėjo ranka aukštyn. — Matai tas vėliavas? Slibinas ir širdį laikančios 
rankos. Pažadėtosios žemės simboliai nuo pat jos gyvavimo pradžios. 
Kol dar neprasidėjo karas, pasirūpinsiu, kad iškeltų dar vieną. 

Kurį laiką jis mąstė, ką ji galėtų pasirinkti — kalaviją, baslį, strėlę. 
Bet paskui suprato: tai bus ne ginklas, ne karo ir mirties įrankis, bet 
vilties ir amžinybės simbolis. 

— Saulė, skleidžianti pasauliui savo šviesą. 

Ji nustebo, bet kartu ir nudžiugo. 

— Taip. Puikiai supranti mano mintis ir poreikius. Auksinė saulė 
baltame fone, kad simbolizuotų šviesą ir rytojų, už kurį kovosim. Ta 
saulė, tokia pat skaisti kaip šlovė, taps trečiuoju Pažadėtosios žemės 
simboliu, kurį jai padovanosiu aš. O Lilitai tai taps prakeiksmu. Jai 
ir tam, ką ji čia atnešė, — iškaitusi Moira giliai atsiduso. — Tu moki 
klausytis. O aš per daug įsiplepėjau. Laikas eiti vidun. Tuoj visi susi- 
rinks vakarienės. 

Jis sustabdė ją paliesdamas jos ranką. 

— Iš pradžių maniau, kad karo metu iš tavęs bus nekokia Pa- 
žadėtosios žemės karalienė. Bet atrodo, kad čia vienas iš tų retų kartų, 
kai suklydau. 

— Jeigu pakelsiu tą kalaviją, — pasakė ji, — tu būsi klydęs. 

Kai jie pasuko vidun, jis pagalvojo, kad šis pokalbis buvo ilgiausias 
per visus pažinties mėnesius. | 

— Turėtum pasakyti apie tai ir kitiems. Pasakyti, ką sužinojai apie 
savo tėvo mirtį. Jeigu jau mes komanda, tarp mūsų neturi būti jokių 
paslapčių, kurios silpnintų mūsų ryšį. Ė 

— Tu teisus. Tu visiškai teisus. 

Kai ji žengė pirmyn, galva buvo aukštai iškelta, o žvilgsnis aiškus. 


2 skyrius 


Ji nemiegojo. Kokia moteris galėtų miegoti, kaip atrodė Moirai, 
paskutinę savo gyvenimo naktį? Jeigu rytoj jai bus lemta ištraukti kala- 
viją iš jo akmeninių makštų, ji taps Pažadėtosios žemės karaliene. Ta- 
pusi karaliene viešpataus, vadovaus, valdys. Tokioms pareigoms ji buvo 
rengiama nuo gimimo. Bet išaušus rytojui ir visoms kitoms dienoms ji 
kaip karalienė turės vesti savo žmones į karą. Jeigu jai nelemta pakelti 
kalavijo, ji noriai seks į mūšį paskui tą, kuriam tai bus lemta. 

Ar gali kelių savaičių treniruotės ką nors parengti tokiam žygiui, 
tokiai atsakomybės naštai? Taigi jai liko paskutinė naktis būti moteri- 
mi, tokia, kokia visada norėjo būti, net ir tapusi karaliene. 

Kad ir ką atneš artėjanti aušra, ji žinojo, jog jau niekas nebebus 
taip, kaip anksčiau. 

Iki motinos mirties jai atrodė, kad nuo to momento ją skiria ištisi 
amžiai. Ji tikėjosi, kad dar metų metus mėgausis motinos draugyste, jos 
paguoda ir patarimais, turės metų metus taikos pasirengimui, o kai at- 
eis laikas, bus ne tik pasiruošusi priimti karūną, bet ir jos nusipelniusi. 

Iš dalies ji tikėjosi, kad motina valdys dar bent kelis dešimtme- 
čius, o ji pati ištekės. Tolimoje ir miglotoje ateityje karūną vietoj jos 
būtų perėmęs vienas iš jos vaikų. 

Deja, viskas pasikeitė tą naktį, kai mirė motina. Ne, pasitaisė 
Moira, viskas pasikeitė kur kas anksčiau, net ne tada, kai buvo nužudy- 
tas jos tėvas, o daugybę metų iki to. 

Iš tikrųjų gal visai niekas ir nepasikeitė, tiesiog vyko tai, kas buvo 
surašyta likimo knygos puslapiuose. 

Dabar jai teliko ilgėtis savo motinos išminties ir ieškoti savyje 
stiprybės, kuri padėtų nešti ir karūną, ir kalaviją. 

Ji stovėjo ant aukštų pilies kuorų po siauru mėnulio pjautuvu. Kai 
jis pasieks pilnatį, ji bus toli nuo čia, šaltoje mūšio lauko žemėje. 

Moira užkopė ant dantytos sienos, nes žaidynių lauke išvydo 
liepsnojančius deglus. Čia ji galėjo stebėti naktines treniruotes ir 
klausytis ją pasiekiančių garsų. Kianas veltui neleido nakties valandų 
ir mokė čionykščius žmones kautis su padarais, kurie buvo stipresni 
ir greitesni už žmones. Ji žinojo, jog jis nuvarys juos taip, kad jie nesi- 
laikys ant kojų. Lygiai taip pat, kaip jis nualindavo ją ir kitus iš jų būrio 
dar tada Airijoje, ir taip kiekvieną vakarą, ištisas savaites. 

Ji puikiai žinojo, kad juo pasitikėjo ne visi. Kai kurie net neslėpė 
savo baimės, bet gal tai buvo ir į gera. Juk jis čia atvyko ne draugų ieš- 
koti, o rengti karius. 

Jis nemažai prisidėjo ir prie to, kad ji tapo stipria kovotoja. 

Moirai atrodė suprantama, kodėl jis nusprendė kovoti su tokiais 
kaip pats, kodėl pasiryžo rizikuoti dėl žmonijos. Iš dalies dėl išdidumo, 
kurio turėjo apsčiai — juk niekada nebūtų nulenkęs galvos prieš Lilitą. 
Iš dalies dėl ištikimybės savo broliui, nors ir nenorėjo to pripažinti. 
Kažkiek visa tai buvo susiję ir su jo narsa, ir su prieštaringais jausmais. 

Ji žinojo, kad jis nebejausmis. Aišku, negalėjo nė įsivaizduoti, 
kokie jausmai virė, kokia kova jame vyko po tūkstančio egzistencijos 
metų. Jos pačios jausmai vos po poros mėnesių kraujo ir mirties buvo 
sumišę tiek, kad jai pasidarė sunku juose susigaudyti. 

O ką tada kalbėti apie jį po visko, ką jam teko išvysti ir patirti, 
įgyti ir prarasti? Apie pasaulį, jo teikiamus malonumus, skausmą ir 
galimybes jis žinojo daugiau už bet kurį iš jų. Ne, ji negalėjo nė įsi- 
vaizduoti, ką reiškia žinoti viską, ką Žino jis, ir vis tiek rizikuoti savo 
paties išlikimu. 

Tačiau gerbė jį už tą riziką, už tai, kad jis negailėjo nei savo laiko, 
nei įgūdžių treniruodamas karius. O jį gaubianti paslaptis, visi su juo 
susiję neatsakyti klausimai tebežavėjo. 

Ji nežinojo, ką jis apie ją mano. Nesuvokė net ir tada, kai jis ją pa- 
bučiavo tą vienintelį kartą, karštai ir beviltiškai. O neišsiaiškinti visko 
iš esmės ji tiesiog negalėjo. 

Išgirdusi žingsnius atsisuko ir pamatė besiartinantį Larkiną. 

— Ar neturėtum dabar būti savo lovoje? — paklausė jis. 

— Kas iš to, kad gulėsiu lovoje ir negalėdama užmigti spoksosiu į 
lubas. Čia vaizdas kur kas geresnis. — Ji paėmė jam už rankos — savo 
bičiuliui, savo pusbroliui — ir iš karto pasijuto geriau. — Kodėl tu pats 
nemiegi? 

— Pamačiau tave. Mes su Blera nusprendėm šiek tiek pagelbėti 
Kianui. — Larkinas taip pat žvalgėsi po žaidynių lauką apačioje. — 
Pamačiau tave stovint čia vieną. 

— Šiandien aš nekokia kompanionė, net ir pati sau nelabai pa- 
tinku. Tiesiog noriu, kad viskas būtų baigta, o tada jau taptų aišku, kas 
bus toliau. Atėjau čia visko apmąstyti, — pakėlusi galvą ji pažvelgė į 
jį. — Taip greičiau eina laikas. 

— Galėtume nusileisti į šeimyninę menę. Leisčiau tau laimėti 
šachmatų partiją. 

— Leistum? Jūs tik paklausykit! — Ji pažvelgė į jo rudai auksines 
pailgas kaip ir jos pačios akis. Jos juokėsi, bet tai negalėjo visiškai pa- 
slėpti jose atsispindinčio susirūpinimo. — Tad jeigu gerai supratau, tu 
paprasčiausiai leidai man laimėti tuos šimtus partijų, kurias esam su- 
žaidę per daugybę metų? 

— Pagalvojau, kad taip padėsiu tau atgauti pasitikėjimą savimi. 

Ji nusijuokė ir kumštelėjo jam. 

— Esu visiškai įsitikinusi, kad galiu prieš tave šachmatais laimėti 
bent devynis kartus iš dešimties. 

— Gal patikrinam? 

— Ne, — ji pabučiavo jį ir nubraukė jam nuo veido gelsvai rudų 
plaukų sruogą. — Keliauk į lovą pas savo meilę ir negaišk čia laiko 
stengdamasis atitraukti mane nuo liūdnų apmąstymų. Eime vidun. Gal 
bespoksodama į lubas pagaliau vis tiek užmigsiu. 

— Jei užsimanysi draugijos — tik pabelsk į duris. 

— Gerai. 

Bet ji puikiai žinojo, kad ir toliau liks viena su savimi iki pat pir- 
mųjų aušros spindulių. 
Užmigti jai taip ir nepavyko. 


Tradicijos reikalavo, jog likus valandai iki aušros ją aprengtų ir 
ja pasirūpintų damos. Kad ir kaip buvo spaudžiama, ji atsisakė vilktis 
raudoną suknią. Moira puikiai žinojo, kad jai ši karališka spalva tinka 
ne per labiausiai, todėl vietoj jos pasirinko miško žalumos suknelę — 
tamsiai žalią, besimainančią blyškesne spalva. 

Ji sutiko pasipuošti brangakmeniais — galų gale jie priklausė jos 
motinai. Todėl leido sau ant kaklo užsegti sunkų citrino akmenų vėrinį. 
Tačiau nesutiko nusiimti sidabrinio kryžiaus. 

Nusprendė, kad plaukus paliks palaidus, niekuo nepridengtus. 
Tiesiog sėdėjo klausydamasi moteriškų tauškalų, o Darvela nenuils- 
dama ją šukavo. 

— Negi taip nieko ir nevalgysit, jūsų didenybe? — Viena iš jos 
moterų, Kiara, dar kartą ištiesė jai lėkštę su meduoliais. 

— Paskui, — atsakė Moira. — Po visko, kai jau būsiu nusirami- 
nusi. 

Ji atsistojo ir pajuto palengvėjimą pamačiusi įžengiant Gleną. 

— Puikiai atrodai! 

Moira ištiesė rankas. Ji pati išrinko suknias Glenai ir Blerai ir 
dabar aiškiai matė, kad neapsiriko. Kita vertus, pagalvojo ji, Glena ir 
šiaip jau atrodo įspūdingai, kažin ar jai kas nors apskritai galėjo netikti. 
Bet sodrus mėlynas aksomas tik dar labiau išryškino jos matinę odą ir 
ugninius plaukus. 

— Jaučiuosi beveik kaip princesė, — tarė jai Glena. — Labai tau 
ačiū. O tu, Moira, atrodai kaip tikrų tikriausia karalienė. 

— Tikrai? — Moira pasisuko į veidrodį, bet jame matė tik save. Ir 
čia pat nusišypsojo išvydusi įžengiant Blerą. Jai buvo išrinkusi rausvai 
rudą suknią, iš po kurios puikavosi blausaus auksinio atspalvio sijo- 
nas. — Nesu tavęs mačiusi vilkint suknelę. 

— Ką jau čia ta suknelė. — Blera nužvelgė drauges, tada save. — 

Viskas kaip kokioj pasakoj, — tai sakydama persibraukė per trumpus 
tamsius plaukus, kad juos aptvarkytų. | 

— Tikiuosi, neprieštarauji? Tradicijos reikalauja atitinkamai ap- 
sirengti. 

— Man visai patiko sugrįžti į vaikystę. Gal šitos mados ir ne 
mano laikų, bet visai nieko šitaip pasipuošti. — Čia Blera pastebėjo 
meduolius ir tuoj pat vieną pasičiupo. — Nerviniesi? 

— Ne tas žodis. Norėčiau minutę likti viena su garbiosiomis Gle- 
na ir Blera, — pasakė Moira savo moterims. Kai šios išskubėjo lauk, 
Moira atsisėdo į krėslą priešais židinį. — Jos čia su manim kuičiasi jau 
valandą. Labai vargina. 

— Atrodai išvargusi, — Blera prisėdo ant krėslo ranktūrio. — 
Visai nemiegojai? 

— Mintys neleido. 

— Neišgėrei gėrimo, kurio tau daviau, — atsiduso Glena. — Tu- 
rėjai pailsėti, Moira. 

— Man reikėjo pamąstyti. Nors tai ir neįprasta, noriu, kad judvi ir 
Hoitas su Larkinu kartu su manimi keliautų iki to akmens. 

— O ar ne taip ir buvo planuota? — pilna burna paklausė Blera. 

— Taip, jūs būtumėte procesijoje. Bet aš turėčiau eiti priekyje. 
Viena. Taip ir bus, taip privaloma. Bet už manęs turėtų eiti tik mano 
šeima — dėdė, teta, Larkinas, kiti pusbroliai ir pusseserės. O paskui 
juos, priklausomai nuo rango ir užimamos padėties, visi kiti. Aš noriu, 
kad jūs eitumėte kartu su mano šeima, nes jūs ir esat mano šeima. 
Noriu to ne tik dėl savęs, bet ir dėl Pažadėtosios žemės žmonių. Noriu, 
kad jie jus matytų. Gaila, Kianas negali dalyvauti. 

— Juk žinai, kad negalim iškilmių nukelti į naktų, Moira, — Blera 
palietė jai petį. — Pernelyg pavojinga. 

— Žinau. Bet net jeigu prie akmens ir nebūsim susirinkę visi, jis 
bus mano mintyse. — Ji pakilo ir nuėjo prie lango. — Aušta, — su- 
murmėjo atsisukdama. — Aušta nauja diena. 

Blyško paskutinės žvaigždės. 

— Esu pasirengusi viskam, ką ši diena atneš. 

Apačioje jau buvo susirinkusi jos šeima ir jos moterys. Ji leido 
Darvelai uždėti jai mantiją ir pati užsisegė segę su slibinu. 

Kai segdamasi ją pažvelgė aukštyn, pamatė Kianą. Iš pradžių 
pamanė, kad jis minutėlę stabtelėjo prieš eidamas ilsėtis, bet paskui 
pastebėjo, kad jis nešasi apsiaustą, kurį Glena ir Hoitas užkerėjo, idant 
sulaikytų žudančius saulės spindulius. 

Ji atsitraukė nuo dėdės ir žengė prie Kiano. 

— Ketini eiti? — tyliai paklausė. 

— Man retai pasitaiko galimybė pasivaikščioti rytą. 

Nors ir kaip nerūpestingai skambėjo jo žodžiai, ji įžvelgė ir slaptą 
jų prasmę. 

— Aš tau labai dėkinga, kad pasirinkai tam būtent šį rytą. 

— Jau švinta, — pasakė Ridokas. — Žmonės laukia. 

Ji linktelėjo ir, kaip buvo įprasta, prieš žengdama į priešaušrio 
šviesą apsigaubė mantijos gobtuvu. 

Oras buvo vėsus ir ūkanotas, dvelkė vos juntamas vėjelis, beveik 
netrikdantis miglų poilsio. Per kylančią ūkanų užuolaidą Moira viena 
per kiemą patraukė vartų link, o palyda liko už jos. Slopioje tyloje ji 
klausėsi rytinių paukščių giesmių ir vos girdimo upės ir ūkanų kuždesio. 

Pagalvojo apie savo motiną, kuri kažkada vėsų ūkanotą rytą irgi 
ėjo šiuo keliu. Ir apie visus kitus, kurie dar prieš jos motiną žengė pro 
pilies vartus, dulkėtu keliu, per žalią žolę, taip nugultą rasos, kad atrodė 
lyg bristum per upę. Ji žinojo, kad palyda seka iš paskos — pirkliai 
ir amatininkai, arfininkai ir dainiai, motinos ir jų dukros, kariai ir jų 
sūnūs. 

Rytuose pasirodė rausvas ruožas, o nuo žemės kylantis rūkas su- 
žvilgo sidabru. 

Uosdama upės ir žemės kvapą ji traukė toliau, į nestačią kalvą. 
Suknios kraštas prisigėrė rasos. 

Vieta, kurioje stūksojo akmuo, buvo ant stebuklingosios kalvos, 
kur galėjai rasti prieglobstį nedidelėje medžių progumoje. Akmenys 
šalia šventojo šulinio buvo apžėlę blyškiai gelsvais dygiakrūmiais ir 
žalsvomis samanomis. 

Pavasarį čia žydėtų raudonosios lelijos, šoktų sinavadų žiedeliai, 
vėliau prasiskleistų žavios rusmenių smailės. Bet dabar gėlės miegojo, o 
medžių lapuose ryškėjo pirmasis nuoraudis, pranašaująs jų mirtį. 

Pats kalavijo akmuo buvo platus, baltas ir priminė altorių, stovintį 
ant labai seno plokščio pilko dolmeno. 

Pro lapus ir miglas prasiskverbę saulės spinduliai palietė akmenį 
ir sidabrinę jame slypinčio kalavijo rankeną. 

Moira pajuto, kad jos rankos sušalusios į ledą. 

Tą istoriją ji žinojo turbūt nuo pat gimimo — kaip dievai nukal- 
dino kalaviją iš žaibo, jūros, žemės ir vėjo; kaip Morgana pati atnešė jį 
ir jam skirtą akmenį į šią vietą; kaip įsmeigė kalaviją iki pat rankenos ir 
savo dievišku pirštu išraižė akmenyje šiuos žodžius: 


ĮSMEIGTAS DIEVŲ RANKOMIS. 
IŠLAISVINTAS MIRTINGOJO RANKOS. 
TEGUL RANKA SU ŠIUO KALAVIJU 
VALDO PAŽADĖTĄJĄ ŽEMĘ. 


Moira stabtelėjo akmenų papėdėje, kad dar kartą perskaitytų tuos 
žodžius. Jeigu dievai taip nuspręs, tai bus jos ranka. 

Nutvieksta pro miglą besiskverbiančios saulės, vilkdama mantiją 
per rasotą žolę ji pasiekė pačią stebuklingosios kalvos viršūnę ir sustojo 
skirtoje vietoje prie akmens. 

Tada ji pirmą kartą pamatė juos — šimtus žmonių, savo žmonių, 
kurie nenuleido nuo jos akių. Jų buvo pilnas visas laukas, iki pat rusvos 
kelio juostos. Jeigu kalavijas jai pasiduos, ji taps už visus juos atsakinga. 
Ji bijojo, kad į ledą sušalusios rankos ims virpėti. 

Žvelgdama į žmonių veidus prisivertė nusiraminti ir palaukė, kol 
trys dvasininkai užims savo vietas šalia jos. | 

Kai kurie žmonės dar tebekopė per paskutinę kalvą, skubėdami, 
kad tik nepraleistų svarbiojo momento. Nenorėdama, kad nelygus 
kvėpavimas ją išduotų, kai prašneks, Moira dar šiek tiek luktelėjo ir 
pažvelgė į tuos, kurie jai buvo brangiausi. 

— Mano ponia, — sumurmėjo vienas iš dvasininkų. 

— Dar minutėlę. 

Ji lėtai atsisegė segę ir nusimetė mantiją. Kai pakėlė rankas, nu- 
sismaukė plačios jos suknios rankovės, bet ji nejuto ryto vėsos. Ją pylė 
karštis. 


28 


NORA ROBERTS Ža TYLOS SLĖNIS 


— Tarnauju Pažadėtajai žemei! — sušuko ji. — Esu dievų pali- 
kuonė. Atėjau čia, į šią vietą, kad nusilenkčiau savo žemės ir savo dievų 
valiai. Savo krauju, savo širdimi, savo dvasia. 

Ji žengė paskutinį žingsnį iki akmens. 

Stojo mirtina tyla. Atrodė, net oras nebejuda. Moira ištiesė ranką 
ir suėmė sidabrinę rankeną. 

Kai pajuto kalavijo karštį, kai kažkur giliai savyje išgirdo jo dainą, 
iškart suprato — taip, žinoma, jis mano, visada buvo mano. 

Ji ištraukė kalaviją beveik nepalietusi juo akmens ir iškėlė aukštyn. 

Žinojo, kad žmonės ją sveikina pritarimo šūksniais, kai kurie net 
verkia. Ji tai žinojo, nes visi iki vieno priklaupė prieš ją. Bet ji negalėjo 
atitraukti akių nuo kalavijo smaigalio ir nuo šviesos blyksnio, kuris pa- 
lietė jį tvykstelėjęs iš dangaus. 

Ji pajuto ją savyje — tą šviesą, jos šilumą, spalvą ir jėgą. Staiga pa- 
juto, kaip nudegino ranką, ir odoje radosi atvaizdas — širdį laikančios 
rankos, lyg jas būtų ištatuiravę dievai ir taip įšventinę ją Pažadėtosios 
žemės karaliene. Sukrėsta viso to, virpėdama ir išsikamavusi ji pažvelgė 
žemyn į žmones ir jos akys susitiko su Kiano žvilgsniu. 

Tą pat akimirką viskas aplinkui pranyko ir ji matė tik jį, jo veidą, 
besislepiantį gobtuvo šešėlyje, ir jo akis, žvilgančias ir mėlynas. 

Kaip čia yra, kad net dabar, kai savo rankose ji laiko savąjį likimą, 
mato tik jį? Kodėl atrodo, kad žvelgdama jam į akis geriau įžvelgia savo 
likimą? 

— Tarnauju Pažadėtajai žemei, — ištarė ji nepajėgdama atplėšti 
nuo jo akių. — Esu dievų palikuonė. Šis kalavijas ir viskas, ką jis saugo, 
priklauso man. Esu Moira, karingoji Pažadėtosios žemės karalienė. Pa- 
kilkite ir tegul nuo šiol jus saugos mano meilė. 

Jai taip tebestovint su aukštyn iškeltu kalaviju dvasininkas uždėjo 
karūną. 

Kianui nebuvo svetima nei baltoji, nei juodoji magija, bet jis vis 
tiek negalėjo prisiminti, kad būtų matęs ką nors įspūdingiau. Kai Moi- 
ra nusimetė mantiją, buvo mirtinai išblyškusi, bet vos tik palietė kala- 
viją, jos skruostai pražydo raudoniu. O jos akys, iki tol buvusios tokios 
paniurusios, tuoj pat sužvilgo it to kalavijo ašmenys. 

Kai ji pažvelgė į jį, Kianas pasijuto lyg pervertas kalaviju. 

Ji stovėjo ten, tokia liauna ir gležna, ir vis tiek didinga, kaip tikra 
amazonė. Tikra karalienė, nuožmi ir nenusakomai graži. 

Tam, ką ji jame sužadino, čia nebuvo vietos. 

Jis žengė atgal ir apsisuko nusprendęs pasišalinti. Hoitas paėmė 
jį už rankos. 

— Turi palaukti jos, karalienės. 

Kianas skeptiškai kilstelėjo antakius. 

— Užmiršti, kad man karalienės neegzistuoja. Be to, jau pakan- 
kamai išbuvau po tuo nelemtu apsiaustu. 

Jis spėriai patraukė šalin. Norėjosi greičiau pasislėpti nuo šviesos, 
nuo žmonių kvapo. Toliau nuo tų užburiančių pilkų akių. Jam reikėjo 
vėsos, tamsos ir ramybės. 

Buvo jau tolokai nuėjęs, kai jį pasivijo Larkinas. 

— Moira prašė pasiteirauti, ar tau nereikia žirgo, kad grįžtum į pilį. 

— Ačiū, susitvarkysiu. 

— Argi visa tai nenuostabu? O ji... Ji spindėjo lyg saulė. Visada 
žinojau, kad ji ir yra išrinktoji, bet matyti, kaip visa tai vyksta — visai 
kitas reikalas. Vos tik ji palietė tą kalaviją, iš karto galėjai pasakyti, kad 
ji tikra karalienė. 

— Jeigu nori ja išlikti ir turėti pavaldinių, teks smagiai tuo kala- 
vijų pamosuoti. 

— Ji taip ir padarys. Gana, Kianai,šiandien netinkama diena nu- 
siminimui ir prastai nuotaikai. Turim teisę bent kelias valandas pasi- 
linksminti ir atšvęsti. Ir papuotauti, — Larkinas išsišiepė ir niūktelėjo 
Kianui alkūne. — Gal ji ir karalienė, bet užtikrinu tave, kad šiandien ir 
mes valgysim kaip karaliai. 

— Duonos ir žaidimų. 

— Kaip tai? 

— Kažkas yra taip pasakęs. Ką gi, švęskit ir puotaukit. Rytoj ir 
karalienėms, ir karaliams, ir jų pavaldiniams teks rengtis karui. 

— Tarsi mes kada nors būtume darę ką nors kita. Aš nesiskun- 
džiu, — tęsė Larkinas, kol Kianas nespėjo nieko į tai atsakyti. — Jau- 
čiuosi pavargęs nuo visų tų pasiruošimų. Tiesiog norėčiau eiti kariauti. 

— Dar nepakankamai prisikariavai? 

— Noriu atsimokėti už tai, kad vos nepražuvo Blera. Jos skausmai 
dar nesiliovė, ji greičiau nuvargsta, tik to neprisipažįsta, — kalbant apie 
tai Larkino veidas paniuro. — Ji, aišku, sveiksta labai sparčiai, bet ne- 
ketinu užmiršti, ką jie jai padarė. 

— Pavojinga eiti į mūšį dėl asmeninių paskatų. 

— Nesąmonės. Visi mes čia turim asmeninių paskatų, antraip ir 
prasmės jokios nebūtų. Ir nesakyk, kad eidamas į mūšį negalvosi apie 
tai, ką toji kalė padarė Kingui. 

Kianas negalėjo to paneigti, todėl tiesiog nutylėjo. 

— Ar palydėsi mane atgal, Larkinai? 

— Atrodo, teks. Man buvo užsiminta, kad turėčiau pridengti tave 
savo kūnu nuo saulės šviesos, jeigu staiga apsiausto kerai išgaruotų. 

— Būtų puiku — užsiliepsnotume abu kartu, — nerūpestingai 
leptelėjo Kianas, bet turėjo pripažinti, kad jam tikrai palengvėjo įžen- 
gus į pilies šešėlius. 

— Man taip pat liepta paprašyti tavęs ateiti į šeimyninę menę, 
jeigu nesi pernelyg pavargęs. Ten mums bus paruošti pusryčiai. Moira 
būtų dėkinga, jeigu skirtum tam kiek laiko. 


Ji būtų mielai pabuvusi kelias minutes su savimi, viena, bet ją 
supo minia žmonių. Atgal į pilį ji žengė lyg sapne, balsus girdėjo lyg 
per miglą. Jautė, kaip kalavijas svarina ranką, o karūna — galvą. Bet čia 
pat ją su savimi nusivedė šeimynykščiai ir draugai. Virš kalvų ir laukų 
skambėjo naująją Pažadėtosios žemės karalienę sveikinančios minios 
šūksmai. 

— "Turėsi pasirodyti karališkojoje terasoje, — pasakė jai Rido- 
kas. — Iš tavęs to tikisi. 

— Aišku. Bet ne viena. Žinau, kad iki šiol, būdavo, darom būtent 
taip, — tęsė ji neleisdama dėdei paprieštarauti. — Bet dabar šiek tiek 
kitoks metas. Noriu, kad drauge pasirodytų mano bendražygiai, — ji 
žvilgtelėjo į Gleną, paskui į Hoitą ir Blerą. — Žmonės turi pamatyti ne 
tik karalienę, bet ir tuos, kurie buvo išrinkti vesti juos į šį karą. 

— Kaip nuspręsi, — linktelėjęs atsakė Ridokas. — Bet tokią die- 
ną Pažadėtajai Žemei nederėtų galvoti apie karą. 

— Kol nepraėjo Vėlinės, Pažadėtajai žemei nieko daugiau nelie- 
ka. Visi mūsų žmonės turi žinoti, kad iki tos dienos valdysiu kalaviju. 
Ir kad esu viena iš šešių, kuriuos išrinko patys dievai. 

Jiems žengiant pro vartus ji palietė jo ranką. 

— Atšvęsim ir papuotausim. Labai vertinu tavo patarimą — taip 
buvo visada. Ir būtinai pasirodysiu žmonėms, ir pasisakysiu. Šiandien 
pasirinkdami mane dievai pasirinko ne tik karalienę, bet ir kovotoją. 
Tokia ir privalau būti. Ir tarnausiu Pažadėtajai žemei iki paskutinio 
atodūsio. Nepadarysiu tau gėdos. 

Jis pakėlė jos ranką ir priglaudė sau prie lūpų. 

— Mano mergaite, visada tavimi didžiavausi. Ir nuo šios dienos 
iki paskutinio atodūsio būsiu ištikimas savo karalienės tarnas. 

Tarnai jau buvo susirinkę ir suklaupė, kai į pilį įžengė karališkoji 
draugija. Moirai buvo puikiai pažįstami jų veidai, gerai žinomi vardai. 
Kai kurie iš jų tarnavo jos motinai dar tada, kai pati nebuvo gimusi. 

Bet dabar viskas buvo pasikeitę. Ji nebebuvo šių namų vaikas. Ji 
tapo jų šeimininke. Ir jų visų šeimininke. 

— Stokitės, — paliepė ji. — Esu jums dėkinga už ištikimybę ir 
darbą. Dabar ir aš, kol būsiu karalienė, tarnausiu ir būsiu ištikima jums 
ir visiems Pažadėtosios žemės vaikams. 

Kopdama laiptais ji nusprendė, kad vėliau pasikalbės su kiekvienu 
atskirai. Tai buvo labai svarbu. Bet šiuo metu jos laukė kitos pareigos. 

Šeimyninėje menėje smagiai traškėjo ugnis. Iš vazų ir didžiulių 
taurių virste virto ką tik sode ir šiltnamyje suskintos gėlės. Stalas buvo 
serviruotas sidabru ir krištolu, padėta vyno, kad Moiros bendražygiai 
galėtų pasveikinti naująją karalienę. 

Ji giliai įkvėpė ieškodama pirmųjų žodžių tiems, kuriuos mylėjo 
labiausiai. 

Tada ją netikėtai apkabino Glena. 

— Tu buvai didinga, — ji pabučiavo Moirą į abu skruostus. — 
Visa švytėjai. | 

Moira pajuto, kad jos pečius kausčiusi įtampa pradeda slūgti. 

— Lyg ir niekas nepasikeitė, bet taip nėra. Supranti? 

— Galiu tik įsivaizduoti. 

— Puikiai susidorojai, — priėjusi Blera santūriai ją apkabino. — 
Galiu žvilgtelėti? 

Ji taip pat kovotoja, pagalvojo Moira ir ištiesė Blerai kalaviją. 

— Nuostabus, — susižavėjusi tarė Blera. — Svoris — kaip tik tau. 
Maniau, jis bus išdabintas brangakmeniais ar panašiai, bet gerai, kad 
taip nėra. Labai gerai, kad tai tikras karo ginklas, ne tik simbolis. 

— Atrodo, lyg rankena būtų pritaikyta mano rankai. Kai tik jį 
paliečiau, pajutau, kad jis mano. 

— Taip ir yra, — Blera atidavė kalaviją. — Jis ir yra tavo. 

Moira trumpam padėjo kalaviją ant stalo, kad ją galėtų apkabinti 
Hoitas. 

— Tavo galia nesvyruojanti, — tyliai pasakė jis jai į ausį. — Pa- 
žadėtajai žemei pasisekė, kad turi tokią karalienę. 

— Dėkoju, — atsakė ji ir pasileido kvatoti, nes čia pat ją pastvėrė 
Larkinas ir tris kartus apsuko aplink save. 

— Tik pažiūrėkit, jūsų didenybe. 

— Nesišaipyk iš titulo. 

— Šito negaliu pažadėti. Bet pažadu, kad niekada nesijuoksiu iš 
tavęs, a st07“. 

Kai Larkinas ją vėl pastatė ant žemės, ji atsisuko į Kianą. 

— Ačiū, kad atėjai. Man tai labai svarbu. 

Jis jos neapkabino, net nepalietė, tik nulenkė galvą. 

— Niekada nebūčiau praleidęs tokio momento. 

— Man buvo labai svarbu, kad atėjot jūs visi, — prabilo ji ir 
pažvelgė į mažąją pusseserę, įsitvėrusią Moiros sijonų. — Eidina, — 
Moira pakėlė mergaitę ant rankų ir leidosi jos pabučiuojama. — Kokia 
tu šiandien gražutė. 

— Gražutė, — pakartojo Eidina, siekdama brangakmeniais iš- 
puoštos Moiros karūnos. Droviai, bet kartu ir šelmiškai šypsodamasi ji 
pasisuko į Kianą ir pakartojo: 


* A stėr — (gd/.) brangioji. 

— Gražutė. 

— Labai jau nuovoki, — pastebėjo Kianas. Jis matė, kaip mažylės 
žvilgsnis nukrypo į jo papuošalą, ir nieko negalvodamas kilstelėjo jį, 
kad mergaitė galėtų paliesti. 

Eidinai ištiesus rankutę, staiga per menę pasileido jos motina. 

— Eidina, nedrįsk! 

Šinona išplėšė mergaitę Moirai iš glėbio ir stipriai prispaudė prie 
savęs, ten, kur nešiojo savo trečiąjį kūdikį. Stojus spengiančiai tylai 
Moira tik apmaudžiai sumurmėjo Šinonos vardą. 

— Vaikų niekada nemėgau, — ramiai pasakė Kianas. — Prašau 
man atleisti. 

Metusi apmaudo kupiną žvilgsnį Šinonos pusėn, Moira nusku- 
bėjo jam pavymui. 

— Kianai, palauk minutėlę. 

— Man šio ryto jau pakaks. Laikas ilsėtis. 

— Labai atsiprašau, — ji tvirtai suėmė jį už rankos, priversdama 
sustoti ir atsisukti. Jo akys buvo šaltos it plienas. — Mano pusseserė 
Šinona — tik paprasta moteris. Aš su ja pasikalbėsiu. 

— Be reikalo taip dėl manęs rūpinies. 

— Pone, — išblyškusi it drobė prie jo prisiartino Šinona. — Mal- 
dauju jūsų atleidimo iš visos širdies. Įžeidžiau jus ir savo karalienę, gar- 
binguosius svečius. Maldauju atleidimo už motinos kvailumą. 

Ji gailisi dėl įžeidimo, suprato Kianas, bet ne dėl paties veiksmo. 
Mergaitė dabar buvo kitame menės gale, tėvo glėbyje. 

— Priimta, — jis vos teikėsi į ją žvilgtelėti. — O dabar gal malo- 
nėsite paleisti mano ranką, jūsų didenybe. 

— Man reikia dar vienos paslaugos, — paprašė Moira. 

— Bijau, kad jos niekada nesibaigs. 

— Esu tavo skolininkė, — ramiai atsakė ji. — Turiu pasirodyti 
terasoje. Žmonėms reikia pamatyti jų karalienę, o man atrodo, kad dar 
ir jos bendražygius. Būsiu dėkinga, jeigu skirsi man dar kelias minutes 
savo laiko. 

— Kaitinančioje saulėje. 

Ji nelinksmai šyptelėjo ir tuoj pat nurimo, supratusi, kad irzlus jo 
tonas reiškia, jog padarys ko prašomas. 

— Tik kelias minutes. O tada galėsi mėgautis vienatve ir tuo, kad 
aš tau jos pavydėsiu. 

— Tai tada greitai. Man šiek tiek vienatvės ir pasitenkinimo būtų 
ne pro šalį. 


Moiros sprendimas buvo sąmoningas: jai iš vienos pusės stovėjo 
Larkinas, Pažadėtojoje žemėje visų numylėtas ir gerbiamas, iš kitos 
pusės — Kianas, atvykėlis, kurio daugelis bijojo. Ji tikėjosi taip parody- 
sianti savo žmonėms, kad laiko juodu lygiais ir kad jie abu apdovanoti 
jos pasitikėjimu. 

Minia ją sveikino ir šaukė vardu, o kai ji iškėlė kalaviją, sveikini- 
mai virto ovacijomis. Lygiai taip pat sąmoningai ji padavė kalaviją Ble- 
rai, kad ši palaikytų, kol ji kalbės. Žmonės turėjo suprasti, kad moteris, 
su kuria susižadėjo Larkinas, buvo verta laikyti tą kalaviją. 

— Pažadėtosios žemės žmonės! — garsiai kreipėsi ji, bet šūksniai 
nenutilo. Jie ritosi bangomis, kurios nuslūgo tik tada, kai ji prisiartinusi 
prie akmeninių turėklų pakėlė rankas. — Pažadėtosios žemės žmonės, 
atėjau čia kaip jūsų karalienė, kaip šios žemės pilietė, kaip jūsų gynėja. 
Stoviu prieš jus, kaip kažkada stovėjo mano motina ir jos pirmtakai, 
visi iki pat pirmojo. Stoviu čia kaip viena iš tų, kuriuos pasirinko dievai. 
Mes esam ne tik Pažadėtosios žemės valdovai, bet ir karžygiai, — ji 
išskėtė rankas, kad apglėbtų penkis drauge stovinčius bendražygius. — 
Ne tik aš, bet ir šitie žmonės, kurie stovi čia su manimi. Jais aš pasitikiu, 
juos myliu. Kaip pilietė prašau, kad būtumėte jiems ištikimi, jais pasiti- 
kėtumėte ir juos gerbtumėte. Kaip jūsų karalienė — įsakau. — Ji nutilo 
kelioms minutėms, kol vėl nuslopo šūksniai ir sveikinimai. — Šiandien 
Pažadėtojoje žemėje šviečia saulė. Bet taip bus ne visada. Tiems, kas 
artinasi, reikia tamsos, ir mums teks juos pasitikti. Teks nugalėti. Šian- 
dien mes švenčiame, puotaujame, išreiškiame dėkingumą. Rytoj toliau 
ruošimės karui. Ir tai darys kiekvienas Pažadėtosios žemės pilietis, ku- 
riam ne per sunki ginklo našta. Tad žygiuosime į Tylos slėnį. Užpildy- 

sime Žemę savo stiprybe ir savo valia, o tuos, kurie nori mus sunaikinti, 
paskandinsime šviesoje, — ji ištiesė ranką prašydama kalavijo ir vėl 
iškėlė jį aukštyn. — Man valdant šis kalavijas nebekabos tyliai ramiai 
kaip anksčiau. Mano rankoje jis liepsnos ir dainuos, kai kausiuos už jus, 
už Pažadėtąją Žemę ir visą Žmoniją. 

Ją užgriuvo kurtinama pritarimo šūksnių banga. Staiga orą per- 
skrodė strėlė ir aplink pasigirdo išgąsčio šūksmai. Moirai net nespėjus 
susigaudyti Kianas pargriovė ją ant žemės. Per visą tą triukšmą ji išgir- 
do jį riebiai nusikeikiant ir ant savo rankos pajuto šiltą jo kraują. 

— O dievai, tave pašovė! 

— Bet į širdį nepataikė, — iškošė jis pro sukąstus dantis. Kai atsi- 
traukęs nuo jos atsisėdo, jo veide ji išvydo skausmą. 

Kianui betiesiant ranką, kad iš šono išsitrauktų strėlę, šalia suklu- 
po Glena ir atstūmė jo ranką. 
| — Leisk, apžiūrėsiu. 

— Į širdį nepataikė, — pakartojo jis ir suėmęs už strėlės ją ištrau- 
kė. — Velniava, kas per sumauta nesąmonė. 

— Vidun, — sukomandavo Glena, — veskit jį vidun. 

— Palauk, — Moira virpančia ranka suėmė Kianui už peties. — 
Tu gali stovėti? 

— Po velniais, aišku, kad galiu. Kuo tu mane laikai? 

— Prašau, pasirodyk jiems, — kita ranka ji vos juntamai, it pe- 
teliškės sparnu brūkštelėjo jam per skruostą. — Pasirodykim jiems 
drauge. Prašau. 

Kai jų pirštai susipynė, jo akyse Moira lyg ir pastebėjo jausmo at- 
spindį — to paties jausmo, kurį pajuto ir pati. Tačiau po akimirkos viso 
to nebeliko nė pėdsako ir jis nekantriai tarė: 

— Tai gal vis dėlto leistum atsistoti? 

Ji vėl apžvelgė minią. Apačioje siautė chaosas. Žmogų, kuris, kaip ji 
spėjo, kėsinosi nužudyti, spardė ir kumščiavo visi, kas tik galėjo pasiekti. 

— Liaukitės! — sušuko ji iš visų jėgų. — Įsakau jums liautis! Sar- 
gyba, nuveskit tą žmogų į didžiąją menę. Pažadėtosios žemės vaikai, 
patys matot, kad net tokią dieną, kai mums visiems šviečia saulė, tam- 
sos jėgos bando mus sunaikinti. Tačiau joms nekaip sekasi. — Moira 

paėmė Kiano ranką ir iškėlė ją aukštyn. — Joms nesiseka dėl to, kad 
šiame pasaulyje yra didvyrių, rizikuojančių savo gyvybe dėl kitų. — Ji 
palietė Kiano žaizdą ir pajuto, kaip jis virptelėjo iš skausmo. Tada iš- 
kėlė aukštyn savo kruviną ranką. — Jis praliejo savo kraują dėl mūsų. 
Ir tuo krauju, kurį jis praliejo dėl manęs ir dėl jūsų visų, aš įšventinu jį 
į riterius. Nuo šiol jis seras Kianas, Oicho lordas. 

— O Kristau... — sumurmėjo Kianas. 

— Tylėk, — negarsiai, bet tvirtai tarė Moira, žvelgdama į minią. 


3 sKyrius 


— Pusiau vampyras, — pareiškė Blera įžengdama į menę. — 
Daugybė randų nuo įkandimų. O ir minia savo padarė, — pridūrė 
ji. — Iš paprasto žmogaus po tokio sumušimo liktų tik kotletas. Bet ir 
šis jaučiasi ne taip jau gerai. 

— Juo bus pasirūpinta po to, kai aš su juo pasikalbėsiu. Bet pir- 
miausia reikia pasirūpinti Kianu. 

Per Moiros petį Blera pažvelgė į Gleną, kuri tvarstė Kianui šoną. 

— Kaip jis laikosi? 

— Jis įpykęs ir nesileidžia tvarstomas, taigi sakyčiau, kad visai 
neprastai. 

— Galim tik džiaugtis jo refleksais. Bet tu irgi neprastai susidoro- 
jai, — pridūrė ji vėl žvelgdama į Moirą. — Išlaikei savitvardą ir nepa- 
leidai vadžių. Nieko sau pirmoji diena naujame darbe — vos išsaugojai 
sveiką kailį. Bet puikiai susitvarkei. 

— Nepakankamai. Net nepagalvojau, kad galimas išpuolis ir die- 
ną, kad ne visiems Lilitos pakalikams reikia kvietimo įžengti tarp šių 
sienų. — Ji prisiminė, kaip Kiano kraujas, raudonas ir šiltas, sruvo jos 
ranka. — Daugiau tokios klaidos nepadarysiu. 

— Mes irgi. Turim išpešti kuo daugiau informacijos iš to nevykė- 
lio, kurį čia atsiuntė Lilita. Tik yra viena problemėlė. Jis ar tai nenori, 
ar nemoka kalbėti nei angliškai, nei gėliškai. 

— Nebylys? 

— Ne, jis kalba, tik mes nė vienas nesuprantam. Skamba kaip 
kokia nors Rytų Europos kalba. Gali būti čekų. 

— Supratau. — Moira vėl pažvelgė į Kianą. Jis buvo nusirengęs 
iki juostos, kūną dengė tik tvarsčiai. Jam gurkšnojant iš taurės, kurioje 
turbūt buvo kraujas, veide matėsi daugiau suirzimo negu skausmo. Ir 
nors neatrodė esąs labai geros nuotaikos, ji vis tiek ketino jį prašyti dar 
vienos paslaugos. 

— Vieną -minutėlę, — tarstelėjo ji Blerai ir žengė prie Kiano, iš 
paskutiniųjų stengdamasi nesutirpti nuo deginančio jo mėlynų akių 
žvilgsnio, — Kuo dar tau būtų galima padėti, kad pasijustum geriau? 

— Man reikia tylos, ramybės ir privatumo. 

Ir nors kiekvienas jo žodis buvo it botago kirtis, ji stengėsi ir to- 
liau išlikti rami bei maloni. 

— Labai apgailestauju, bet kaip tik dabar šito negaliu tau pasiū- 
lyti. Kai tik galėsiu, iš karto gausi viską, ko trokšti. 

— Pasipūtėlė, — suburbėjo jis. 

— Galir taip. Tas žmogus, kuris tave sužeidė, kalba kažkokia ne- 
girdėta kalba. Kartą tavo brolis minėjo, kad moki ne vieną kalbą. 

Kianas gurkštelėjo didelį gurkšnį nenuleisdamas nuo jos akių. 

— Tai neužtenka, kad aš tave pridengiau savo kūnu? Dabar dar 
nori, kad ištardyčiau žudiką? 

— Būčiau dėkinga, jeigu pamėgintum ar bent pavertėjautum. 
Jeigu, aišku, suprasi jo kalbą. Juk vis tiek turbūt yra tokių dalykų, kurių 
nežinai net ir tu, tai gal man iš tavęs nebus jokios naudos. 

Jo akys smagiai žybtelėjo. 

— Nemaniau, kad sugebi būti tokia bjauri. 

— Akis už akį, dantis už dantį. 

— Gerai jau, gerai. Glena, mano brangiausioji, gal gana tau čia 
krapštytis? 

— Tu netekai daug kraujo, — tarstelėjo Glena, bet jis atsakyda- 
mas tik kilstelėjo taurę. 

— Kaip tik jį persipylinėju. Nesiliauju net kalbėdamas, — šiek 
tiek pasiraukęs jis atsistojo. — Man reikia prakeiktos palaidinės. 

— Blera, — ramiai paprašė Moira, — gal atneštum Kianui pra- 
keiktą palaidinę? 

— Tuoj pat. 

— Atrodo, įpratai gelbėti man gyvybę, — tarė Moira Kianui. 

— Atrodo. Bet ketinu šio įpročio atsikratyti. 

— Nepyksiu ant tavęs už tai. 

— Imk, šaunuoli, — Blera ištiesė Kianui švarią baltą palaidi- 
nę. — Manau, kad tas žmogėnas yra čekas, gal bulgaras. Ar susikalbė- 
tum kuria nors iš tų kalbų? 

— Pažiūrėsim. 

Jie nuėjo į didžiąją menę, kurioje sėdėjo žudikas — visas sudaužy- 
tas, kruvinas, surakintas grandinėmis ir prižiūrimas gausios sargybos, 
neišskiriant nė Larkino su Hoitu. Įėjus Kianui, Hoitas pasitraukė iš 
savo posto. 

— Gerai jautiesi? — paklausė jis Kiano. 

— Kaip nors ištversiu. Labiausiai mane guodžia, kad jis atrodo 
kur kas prasčiau už mane. Atšauk sargybą, — pasakė jis Moirai. — Jis 
vis tiek niekur nepabėgs. 

— Jūs laisvi. Dabar čia už viską atsakingas seras Kianas. 

— Seras Kianas, kurgi ne, — suburbėjo jis artindamasis prie be- 
laisvio. 

Kianas suko apie jį ratus vertindamas padėtį. Vyrukas menko su- 
dėjimo, apsivilkęs prastais drabužiais, kurie būtų tikę nebent ūkininkui 
ar piemeniui. Viena akis visiškai užtinusi, po kita tamsavo mėlynė. Iš- 
mušti keli dantys. 

Kianas sukomandavo belaisviui čekiškai. Šis krūptelėjo ir iš nuo- 
stabos išvertė savo matančiąją akį. Tačiau nekalbėjo. 

— Juk supratai, ką pasakiau, — tęsė Kianas čekiškai. —- Klausiu, 
ar čia dar yra tavo bendrų. Daugiau klausimo nekartosiu. 

Kai jį pasitiko tyla, Kianas smogė taip, kad belaisvis su visa kėde 
tėškėsi nugara į sieną. 

— Už kiekvienas trisdešimt sekundžių tylos kentėsi skausmą. 

— Skausmo nebijau. | 

— Bijosi, patikėk, — užtikrino belaisvį Kianas ir prisitraukė jį su 
visa kėde arčiau. — Ar žinai, kas esu? 

— Žinau, — išsišiepė šis sukruvintomis lūpomis. — Išdavikas. 

— Na, kaip pažiūrėsi. Bet kur kas svarbiau yra tai, kad galiu su- 
teikti tau skausmo, kurio neištvertų net ir toks kaip tu. Galiu palaikyti 
tavo gyvastį kelias dienas ar savaites, jeigu prireiks. O tu kęsi nepabai- 
giamą agoniją, — pro dantis košė Kianas. — Ir man tai patiks. Ką gi, 
pradėkim nuo pradžių. 

Jis nieko nebeklausė, nes jau buvo sakęs, kad klausimų nekartos. 

— Man reikėtų šaukšto, — lyg tarp kitko pasakė jis. — Ta kairioji 
akis nekaip atrodo. Bet jei po ranka pasitaikytų šaukštas, galėčiau juo 
tą akį iškabinti. Kita vertus, galiu tai padaryti tiesiog pirštais, — tęsė 
jis pastebėjęs, kaip toji akis pradėjo bėgioti į šonus. — Bet tada susi- 
tepčiau rankas. 

— Daryk ką nori, — metė belaisvis, bet Kianas pastebėjo, kad jis 
jau dreba. — Niekada neišduosiu savo karalienės. 

— Kokia nesąmonė. — Žudiką apėmęs drebulys ir išpylęs pra- 
kaitas rodė, kad jį pavyks palaužti greitai ir lengvai. — Tu ne tik iš- 
duosi ją man visko nebaigus, bet ir, jeigu tik panorėsiu, visa tai padarysi 
šokdamas jūrininkų šokį. Na, gana gaišti, pereikim prie reikalo, nes visi 
turim daug darbų. 

Vos Kianui pajudėjus belaisvis atmetė galvą. Bet, užuot smogęs 
į veidą, kaip šis tikėjosi, Kianas nutvėrė jį už vyriškojo pasididžiavimo 
ir spaudė tol, kol aplinkui nebebuvo girdėti nieko, išskyrus nelaimėlio 
riksmus. 

— Be manęs, daugiau nieko nėra! Aš vienas! Aš visiškai vienas! 

— Ar tikrai? — Kianas suspaudė dar stipriau. — Nes jeigu me- 
luoji, aš viską vis tiek išsiaiškinsiu. O tada nupjausiu tavo daiktą colis 
po colio. 

— Ji atsiuntė tik mane, — pro ašaras išstenėjo jis, šniurkšėdamas 
nosimi. — Mane vieną. 

Kianas šiek tiek atleido gniaužtus. 

— Kodėl? 

Vietoj atsakymo išgirdo tik kimias dejones, tad vėl sugniaužė 
pirštus smarkiau. 


— Kodėl? 

— Nes vienas galėjau lengvai prasmukti nepastebėtas. 

— Ką gi, atsakymas logiškas. Eunucho dalios išvengei, bent kol 
kas. — Kianas nuėjęs pasiėmė kėdę. Pasistatė ją prieš belaisvį ir apsi- 
žergė. Ir toliau ramiai su juo kalbėjosi, nekreipdamas dėmesio į verk- 
šlenimus. — Taip juk kur kas geriau, ar ne? Civilizuotai. Kai baigsim 
mūsų pokalbį, pasirūpinsim tavo žaizdomis. 

— Noriu gerti. 

— Nė kiek neabejoju. Gausi ir gerti — bet po visko. O dabar dar 
šiek tiek pakalbėkim apie Lilitą. 

Prireikė dar pusvalandžio ir dviejų kankinimų, kad Kianas išpeštų 
iš belaisvio viską, ką šis galėjo žinoti. Tada Kianas atsistojo. Nevykėlis 
žudikas dabar nesitramdydamas raudojo. Turbūt iš skausmo, pamanė 
Kianas. O gal tikėdamasis, kad viskas pagaliau baigėsi. 

— Kuo buvai prieš tai, kai ji tave pavertė vampyru? 

— Mokytoju. 

— Turi žmoną, šeimą? 

— Jie tiko tik maistui. Buvau neturtingas ir silpnas, bet karalienė 
manyje įžvelgė kažką daugiau. Ji suteikė man stiprybės ir tikslą. O kai ji 
paskers tave ir tavo menkystas bendrus, aš būsiu apdovanotas. Turėsiu 
puikų namą, kokių tik norėsiu moterų, būsiu turtingas ir galingas. 

— Ji pažadėjo tau visa tai? 

— Ne tik tai. Sakei, kad duosi atsigerti. 

— Sakiau. Bet noriu tau šį tą pasakyti apie Lilitą. — Jis priėjo 
arčiau prie belaisvio, kurio vardo taip ir nepaklausė, ir tyliai pasakė 
šiam tiesiai į ausį: 

— Ji melagė. Aš taip pat. 

Rankomis jis tvirtai suėmė belaisvio galvą ir vienu staigiu judesiu 
nusuko jam sprandą. 

— Ką tu padarei? — sukrėsta iki širdies gelmių prie jo pasileido 
Moira. — Ką tu padarei! 

— "Tai, ką ir turėjau. Šį kartą ji atsiuntė tik vieną. Jeigu tai įžeidė 
tavo jausmus, įsakyk savo sargybiniams jį iš čia išnešti, o aš tau kai ką 


— 


papasakosiu. 
— Neturi teisės, neturi tam jokios teisės, — ją pykino nuo pat šio 

tardymo pradžios. — Nužudei jį. Kuo tada skiriesi nuo jo, jei leidai sau 
nužudyti be jokio teismo, be nuosprendžio? 

— Kuo skiriuosi? — Kianas skeptiškai kilstelėjo antakius. — Gal 
tuo, kad jis buvo daugiau Žmogus negu vampyras? 


— Ar gyvybė tau tik tiek tereiškia? 


— Priešingai. 

— Moira, jis teisus, — įsiterpė Blera. — Jis padarė tai, ką ir turėjo 
padaryti. 

— Kaip tu gali taip kalbėti! 


— Aš ir pati būčiau taip pat pasielgusi. Jis buvo Lilitos pakalikas, 
ir jeigu būtų pasprukęs, vėl būtų ėmęsis to paties. Ir jeigu jam nepa- 
vyktų prisikasti prie tavęs, jis žudytų bet ką kitą. 

— Jis buvo karo belaisvis... — pradėjo Moira. 

— Šiame kare belaisvių nebus, — pertraukė ją Blera. — Nė vie- 
noje pusėje. Jei reikėtų laikyti jį uždarytą, tektų atitraukti vyrus nuo 
treniruočių arba budėjimo vien tam, kad jis būtų saugomas. Jis buvo 
žudikas, šnipas, karo metu atsiųstas šnipinėti. O kad jis labiau žmo- 
gus negu vampyras, tai čia per gerai pasakyta, — pridūrė žvilgtelėjusi 
į Kianą. — Jis jau niekada nebebūtų žmogumi. Jeigu šioje kėdėje būtų 
sėdėjęs vampyras, be jokių abejonių ir savigraužos persmeigtum jį bas- 
liu. Taigi čia jokio skirtumo. 

Bet vampyro kūnas neliktų susmukęs gulėti ant grindų, vis dar 
prirakintas prie kėdės, pagalvojo Moira. Tada ji pasisuko į vieną iš 
sargybinių: 

— Tininai, išneškit belaisvio kūną. Pasirūpink, kad jis būtų pa- 
laidotas. 

— Klausau, jūsų didenybe. 

Ji pastebėjo Tinino žvilgsnį, kurį šis metė į Kianą, ir pamatė šiame 
žvilgsnyje pritarimą ir apsisprendimą. 

— Mes grįšim į svetainę, — pasakė ji. — Niekas dar nespėjo pa- 
valgyti. Kol stiprinsimės, galėsi mums viską papasakoti. 


— Vienišas pasiuntinys, — tarė Kianas ir ilgesingai pagalvojo, 
kad mielai išgertų kavos. 

— Logiška, — pritardama Blera įsidėjo lėkštėn kiaušinienės ir 
storą kepintos šoninės gabalą. 

— Kodėl? — paklausė Moira. 

— Jie turi keletą pusiau vampyrų, parengtų kovoti, — Blera link- 
telėjo Larkino link. — Kaip tie, su kuriais man ir Larkinui teko susi- 
durti tą dieną urvuose. Bet tam reikia nemažai laiko ir pastangų. Ir dar 
reikia labai daug pastangų, kad taip ir išlaikytum juos pavergtus. 

— O jeigu tas ryšys nutrūksta? 

— Tuomet — beprotybė, — tepasakė Blera. — Jie visiškai pa- 
lūžta. Esu girdėjusi pasakojimų, kaip tie pusvampyriai nusigrauždavo 
ranką, kad išsilaisvintų ir grįžtų pas savo šeimininką. 

— Jis buvo pasmerktas dar prieš tai, kai pasirodė čia, — sumur- 
mėjo Moira. 

— Nuo pat tos akimirkos, kai pateko Lilitai į rankas. Manau, kad 
buvo tikimasi suduoti staigų smūgį ir greitai užbaigtį šią misiją. Kam 
dėl to prarasti daugiau negu vieną? Jeigu viskas pasiseks, užteks ir to 
vieno. 

— Teisingai. Vienas žmogus — viena strėlė, — sutiko Moira. — 
Jeigu jis pakankamai įgudęs ir jam pasiseks — mūsų ratas suardytas. 
Pažadėtoji žemė kuriam laikui netenka valdovo. Galėjo būti geras ir 
efektyvus smūgis. 

— Na matai. 

— Bet kodėl jis laukė mūsų sugrįžtančių? Kodėl nebandė nušauti 
manęs dar prie akmens? 

— Turbūt nespėjo ten atvykti, — pasakė Kianas. — Jis apsiriko 
dėl atstumo, kurį reikės įveikti, ir kai atvyko, jau buvo šaukštai po pietų. 
Keliaujant atgal į pilį tave supo Žmonės ir jis negalėjo kaip reikiant nu- 
sitaikyti, todėl prisidėjo prie eitynių ir laukė geros progos. 

— Suvalgyk ką nors, — Hoitas Moirai į lėkštę įdėjo maisto. — 
Vadinasi, Lilita žinojo, kad šiandien Moira keliaus prie akmens. 

— Matyt, laiko ištempusi ausis ir pastačiusi akis, — patvirtino 
Kianas. — Neaišku, ar ji planavo pasiųsti ką nors, kad bandytų sutruk- 
dyti ritualui dar prieš Blerai susikertant su Lora ar jau po to. Bet aišku 
viena — ji buvo įsiutusi. Pasak mūsų šaulio nevykėlio, visiškai nesival- 

dė. Jos santykiai su Lora keisti ir sudėtingi, bet labai nuoširdūs. Kai ji 
davė jam nurodymus, tebebuvo pusiau netekusi proto. Pasiuntė jį žirgu, 
kad kuo greičiau pasiektų tikslą, o Žirgų jie turi ne per daugiausia. 

— O kaipgi mūsų prancūziška bandelė? — pasiteiravo Blera. 

— Jis paliko ją randuotą ir klykiančią. Lilita ja rūpinosi asmeniš- 
kai. 

— Svarbiausia ne tai, — įsiterpė Hoitas. — Būtų gerai žinoti, kur 
dabar Lora ir visi kiti? 

— Deja, mūsų informatorius, nors ir neprastai valdė lanką, ne- 
buvo labai pastabus ir nuovokus. Iš to, ką man pavyko sužinoti, spėju, 
kad Lilitos bazė yra kelios mylios nuo mūšio lauko. Atrodo, jie įsikūrė 
nedidelėje gyvenvietėje, prieš ūkį su keliomis pirkiomis ir didžiuliu 
akmeniniu dvaro pastatu — matyt, jame gyveno žmonės, kuriems pri- 
klausė žemė. Ji apsistojo dvare. 

— Baluklūnas, — tai tardamas Larkinas pažvelgė į Moirą ir pa- 
matė, kad ji mirtinai išblyškusi, o akys tamsios it naktis. — Čia tikrai 
Baluklūnas, O'Nilo žemė. Tai šeimai padėjom aną dieną, kai su Blera 
tikrinom spąstus ir kai Lora ją užpuolė. Jie atkeliavo nuo Drombego 
pusės, tik šiek tiek į vakarus nuo Baluklūno. Ketinom keliauti dar to- 
liau į rytus, kad patikrintume paskutinius spąstus, bet... 

— Aš buvau sužeista, — užbaigė Blera. — Nukeliavom tiek, kiek 
mums pavyko. Ir mudviem tikrai pasisekė. Jeigu ji jau buvo ten įsikūru- 
si, o mes būtume užklydę, kažin ar būtume išnešę sveiką kailį. 

— Tikrai ne, — patikino ją Kianas. — Jie atkeliavo dieną prieš 
tavo kivirčą su Lora. 

— Ten arba kelyje dar galėjo būti žmonių, — vien pagalvojus 
apie tai Larkiną nupurtė. — Taip pat ir O'Nilai — net nežinau, ar jie 
saugiai pasiekė kelionės tikslą. Kaip galim sužinoti, kiek... 

— Negalim, — nutraukė jį Blera. 

— Jūs su Kianu sakėt, kad turėtume visus iškeldinti, jeigu reikės, 
net ir prievarta, iš visų gyvenviečių ir ūkių, esančių netoliese kovos lau- 
ko. Ir sudeginti jų trobas, kad Lilita ir jos armija neturėtų prieglobsčio. 
Tada maniau, kad tai beširdiška ir žiauru. Bet dabar... 

— Nieko nebepakeisi, — pertraukė jį Moira. — O ir nebūčiau 

galėjusi įsakyti deginti žmonių namus. Gal tai ir būtų buvę išmintin- 
giau, gal ir suteiktų mums privalumą, bet tie, kurių namus būtume 
sudeginę, būtų praradę narsą, kurios reikia kovai. Vadinasi, viską pa- 
darėm, kaip ir turėjom. 

Jai nesinorėjo net pažvelgti į maistą lėkštėje, ji tepaėmė arbatos 
puodelį, kad susišildytų rankas. 

— Blera ir Kianas išmano strategiją. Hoitas ir Glena išmano 
burtus. Mes su Larkinu žinom Pažadėtąją žemę ir jos žmones. Būtume 
sužaloję jų širdis ir palaužę dvasią. 

— Jie ar šiaip, ar taip sudegins viską, ko jiems nereikės, — pasakė 
Kianas. 

— Taip, bet tie namai degs ne nuo mūsų rankų. Ir tai svarbu. Tai- 
gi, atrodo, žinom, kur jie apsistojo. Ar žinom, kiek jų ten? 

— Iš pradžių jis kalbėjo apie daugybę, bet tai buvo melas. Jis ne- 
žinojo, — atsakė Kianas. — Nors Lilita ir naudojasi mirtingaisiais, sa- 
vais jų nelaiko ir nepatiki jiems jokios svarbios informacijos. Jie — tik 
maistui, tarnystei ir pramogai. 

— Galim pažiūrėti, — pirmą kartą prabilo Glena. — Dabar, kai 
mes su Hoitu žinom, kur apytiksliai jie yra, galime pasinaudoti burtais. 
Gal pavyktų gauti tikslesnių duomenų, kokių nors skaičių. Iš Larkino 
kelionės į urvus ir žvalgybos po jų arsenalą žinom, kad jie rengėsi ap- 
ginkluoti ne mažiau kaip tūkstantį. 

— Būtinai pažiūrėsim, — Hoitas apkabino Gleną per pečius. — 
Bet Kianas nepasakė vieno svarbaus dalyko: kad ir kiek karių jie ir mes 
turėtume dabar, galų gale jie vis tiek turės daugiau. Kad ir kiek ginklų 
jie turėtų dabar, vėliau turės daugiau. Lilita visa kam suplanuoti turėjo 
dešimtmečius, o gal ir amžius. O mes teturėjom kelis mėnesius. 

— Ir vis tiek mes laimėsim. 

Išgirdęs Moiros pareiškimą, Kianas ironiškai kilstelėjo antakius. 

— Nes jūs esat geri, o jie blogi? 

— Viskas ne taip paprasta. Tu pats esi to įrodymas, nes nesi nei 
toks kaip jie, nei toks kaip mes, bet turi visko po truputį. Be to, savo 
pusėje Lilita neturi nieko panašaus į mūsų grupę. 

Moira nusisuko nuo jo ir kreipėsi į Hoitą: 

— Hoitai, tu buvai pirmas iš mūsų. Tu mus subūrei. 

— Mus pasirinko Morgana. 

— Mus pasirinko ji, o gal pats likimas, — sutiko Moira. — Bet 
visas darbas prasidėjo nuo tavęs. Būtent tu savyje atradai pakankamai 
tikėjimo, stiprybės ir galios mums suburti. Man taip atrodo. Ir nors aš 
valdau Pažadėtąją žemę, negaliu valdyti jūsų. 

— Ir aš negaliu. 

— Turbūt nė vienas iš mūsų. Bet visi turime būti kaip vienas, ne- 
paisant visų mūsų skirtumų. Kaip tik todėl vieni kituose ieškome to, ko 
mums reikia. Aš nesu pati stipriausia, o mano magiškosios galios labai 
menkos. Neturiu nei Larkino sugebėjimų, nei pakankamai tvirtybės, 
kad galėčiau šaltakraujiškai žudyti. Turiu tik Žinių ir karališkąją galią, 
visa tai ir atiduodu. 

— Turi kur kas daugiau, — pasakė jai Glena. — Nepalyginti 
daugiau. 

— Ir įgysiu dar daugiau. O kol kas einu sutvarkyti keletą rei- 
kalų, — tarė Moira stodamasi. — Kai tik galėsiu, grįšiu prie darbų ir 
darysiu viską, ką tik reikės. 

— Karališka, — pakomentavo Blera jai išėjus iš svetainės. 

— Milžiniška našta, — tarė Glena ir pasigręžė į Hoitą. — Tai 
kokie mūsų planai? 

— Išsiaiškinti, kaip galim įveikti priešą. Tam nepakenktų šiek 
tiek ugnies — ji tebėra mūsų galingiausias ginklas, tad galėtume už- 
kerėti daugiau kalavijų. 

— Gana rizikinga įduoti kalavijus į rankas tiems, kuriuos treni- 
ruojam, — įsiterpė Blera. — Ypač liepsnojančius. 

— Tu teisi, — pagalvojęs sutiko Hoitas. — Bet juk mes patys ir 
spręsime, kam bus duoti tokie ginklai. Geriausius vyrus reikės apgy- 
vendinti kuo arčiau Lilitos bazės. Jiems reikės kokio nors prieglobsčio, 
kuriame būtų saugu po saulėlydžio. 

— Turi omeny kareivines. Aišku, yra trobos, nameliai, — prisi- 
merkęs svarstė Larkinas. — Jeigu reikės, kitas būstines bus galima 
statyti dienos metu. Be to, tarp jos bazės ir kitos gyvenvietės yra už- 
važiuojamieji namai. 

— Kodėl mums ten neapsižvalgius? — paklausė Blera atstum- 
dama lėkštę. — Judu su Glena galite žvalgytis savais būdais, o mes su 
Larkinu galime pralėkti pro šalį. Tu nusiteikęs pabūti slibinu? 

— Visada, — jis jai nusišypsojo. — Ypač kai raitelė — tu. 

— Tau tik viena galvoje. Esi tikras sekso automatas. 

— Tuo ir baikime, — sausai tarė Kianas. — Man laikas į lovą. 

Spustelėjęs Glenai ranką, Hoitas šūktelėjo: 

— Palauk manęs, — ir nusekė paskui brolį. — Noriu su tavim 
šnektelėti. 

Kianas metė į jį žvilgsnį: 

— Aš jau išeikvojau šio ryto savo pokalbių normą. 

— Teks dar šiek tiek pakentėti. Mano kambarys arčiau, tai gal 
einam pas mane, jeigu neprieštarauji. Norėčiau pasikalbėti akis į akį. 

— Jeigu ir prieštaraučiau, vis tiek atseksi pas mane ir kamuosi tol, 
kol užsinorėsiu išrauti tau liežuvį, tai geriau jau einam pas tave. 

Pakeliui iš menės į miegamuosius jie matė visur zujančius tarnus. 
Ruošiasi puotai, pagalvojo Kianas, bandydamas nuspėti, ar tik ne dėl 
Hoito šnekų apie ugnį jis prisiminė Neron3/ ir jo intrigas. 

Hoitas įėjo į savo kambarį ir čia pat užkirto kelią Kianui, kad šis 
negalėtų geiti. 

— Saulė, — tepasakė jis ir iškart užtraukė langų užuolaidas. 

Kambarys paskendo prieblandoje. Per daug negalvodamas Hoi- 
tas mostelėjo žvakių link, ir jos čia pat užsiliepsnojo. 

— Neblogai, — pakomentavo Kianas. — Aš jau nesugebėčiau ir 
žiežirbos įskelti. 

— Visiškai elementaru. Galėtum ir pats, jeigu būtum tam skyręs 
bent kiek dėmesio ir laiko. 

— Per daug krapštymosi. Čia viskis? — susidomėjęs jis žengė 
tiesiai prie grafino ir šiek tiek įsipylė. — Oho, koks nuosaikumas ir 
nepritarimas, — gurkštelėjo aiškiai skaitydamas brolio veido išraiš- 
ką. — Noriu tik priminti, kad man tai — dienos pabaiga. Tiesą pa- 
sakius, seniai po jos. 


*Neronas — senovės Romos imperatorius (37-68 m. pr. m. e.), pagarsėjęs tironišku būdu 
ir ekstravagantiškumu. Neronas siejamas ir su pirmųjų krikščionių, kuriuos jis apkaltino sukėlus 
didįjį Romos gaisrą, persekiojimu. 

Jis apsižvalgė ir pradėjo vaikštinėti po kambarį. 

— Atsiduoda moterimi. Tokios moterys kaip Glena visada pa- 
lieka savo pėdsakų, kad tik vyrai jų nepamirštų. 

Jis išsidrėbė krėsle ir ištiesė kojas. 

— Tai kuo čia taip negailestingai ketini man įkyrėti? 

— Kažkada mano draugija tau visai patiko, tu jos net siekdavai. 

Kianas tingiai gūžtelėjo pečiais. 

— Turbūt devyni šimtai metų išsiskyrimo prieraišumo nepri- 
deda. 

Hoitas, nesugebėdamas nuslėpti apgailestavimo, nusisuko į židi- 
nį, kad įmestų daugiau durpių. 

— Ar mudu kada nors liausimės kivirčijęsi? 

— O kaip tau atrodo? 

— Norėjau su tavim vienu pasikalbėti apie tai, ką padarei tam 
belaisviui. 

— Tai dar teks išklausyti pamokslų... Taip, taip, turėjau jam pa- 
glostyti galvelę, idant būtų lengviau ištverti teismą ar tribunolą, kad ir 
kaip tokie dalykai būtų sprendžiami šioje vietoje. Turėjau vadovautis 
prakeikta Ženevos konvencija*. Kas per nesąmonės. 

— Nieko apie tą konvenciją nežinau, bet negali būti ir kalbos 
apie jokį teismą ar tribunolą, kai tokie laikai — tik tiek galiu pasakyti 
tokiam pasipūtusiam šikniui kaip tu. Įvykdei mirties bausmę žudi- 
kui — kaip ir aš pats būčiau padaręs, gal tik kiek taktiškiau ir ne taip 
atvirai. 

— A, tai tu būtum nusliūkinęs į tą narvą, kur jis laikomas, ir su- 
varytum peilį jam tarp šonkaulių? — ironiškai pasiteiravo Kianas. — 
Tikrai, daug geriau. 

— Visai ne. Nė vienas būdas nėra geras. Tai, ką mums tenka iš- 
gyventi, yra tikras košmaras. Tik noriu pasakyti, kad padarei kas buvo 
būtina. Už tai, kad bandė nužudyti Moirą, kurią myliu kaip tikrą seserį, 
už tai, kad sužeidė tave, padaryčiau jam tą patį. Man dar nėra tekę 
nužudyti žmogaus, nes tie padarai, kurių ne vieną esam pribaigę per 


* 1949 m. Ženevos konvencija dėl elgesio su karo belaisviais. 

pastarąsias kelias savaites, buvo ne žmonės, o demonai. Bet šį būčiau 
nužudęs, jei tu nebūtum manęs aplenkęs. 

Hoitas nutilo, kad atgautų kvapą ir šaltakraujiškumą. 

— Norėjau, kad žinotum, ką apie tai manau. Bet atrodo, tik be 
reikalo švaisčiau mudviejų laiką, nes tau nė velnio nerūpi, ką manau ar 
jaučiu. 

Kianas net nekrustelėjo, tik nukreipė žvilgsnį nuo įniršusio brolio 
veido į viskio stiklą, kurį laikė rankoje. 

— Iš tikrųjų tai man net labai rūpi, ką manai ir jauti. Nors ir 
norėčiau, kad nerūpėtų. Sužadinai manyje jausmus, kuriuos laikiau už- 
gniaužęs ilgus metus. Šeima seniai palaidota, ir staiga atsirandi tu su 
savo giminiškais jausmais. 

Hoitas atsisėdo į krėslą tiesiai priešais brolį. 

— Mes priklausom vienas nuo kito. 

Kai Kianas pažvelgė į brolį, jo akys buvo tuščios. 

— Aš nuo nieko nepriklausau. 

— Gal taip ir buvo po to, kai mirei, bet tik iki to momento, kai 
tave susiradau. Tik nesakyk, kad niekas nepasikeitė. Ir jeigu tau tikrai 
rūpi visi tie dalykai, tuomet labai didžiuojuos tavim ir tuo, ką darai. Su- 
prantu, kad tau visa tai kur kas sunkiau negu bet kam iš mūsų. 

— Pats matei, kad žudyti vampyrus ir žmones man ne taip jau 
sunku. 

— Negi manai, kad nepastebėjau, kaip kai kurie tarnai tiesiog iš- 
nyksta, kai tu netoliese? Manai, nemačiau, kaip Šinona skubėjo gelbėti 
savo mažylę, lyg būtum ketinęs nusukti jai sprandą kaip tam žudikui? 
Nemanyk, kad šie įžeidimai liko nepastebėti. 

— Ne visi įsižeidžia, kad jų bijoma. Bet visa tai nesvarbu. Visai 
nesvarbu, — pakartojo jis pastebėjęs, kad Hoitas nori prieštarau- 
ti. — Man visa tai — tik akimirka, gal net mažiau. Kai viskas bus 
baigta, trauksiu savo keliais, nebent kam nors pavyks suvaryti man 
širdin baslį. 

— Tikiuosi, kad keliaudamas tais savo keliais bent kartais aplan- 
kysi ir mane su Glena. 

— Galbūt. Ji man patinka, — Kianas nerūpestingai šyptelėjo. — 

Kas žino, gal vieną gražią dieną ji ateis į protą ir supras, kad išsirinko 
ne tą brolį. Laiko aš turiu — palauksiu. 

— Ji dėl manęs kraustosi iš proto, — pralinksmėjęs Hoitas paėmė 
iš Kiano stiklą su viskiu ir gurkštelėjo pats. | 

— Jei nebūtų išsikrausčiusi iš proto, kažin ar būtų su tavim susi- 
dėjusi. Moterys keisti padarai. Niekada to nesakiau, Hoitai, bet tau su 
ja tikrai pasisekė. 

— Ji tikras stebuklas, — Hoitas grąžino Kianui stiklą. — Ji vie- 
nintelis man artimas žmogus. Ji apvertė mano pasaulį aukštyn kojomis. 
Norėčiau, kad ir tu... | 

— Mano likimo knygoje apie tai nieko neparašyta. Poetai mėgsta 
rašyti, kad meilė amžina, bet galiu pasakyti tik tiek, kad viskas mažu- 
mėlę kitaip, kai tu turi tą amžinybę, o moteris ne. 

— Ar kada nors iš tiesų mylėjai moterį? 

Kianas užsižiūrėjo į viskio stiklą mąstydamas apie savo praėjusius 
amžius. 

— Ne taip, kaip tu įsivaizduoji. Ne taip, kaip judu su Glena mylit 
vienas kitą. Antra vertus, buvo moterų, kurios man rūpėjo tiek, kad 
teko jų atsisakyti. 

— Meilė tau — pasirinkimas? 

— Kaip ir visa kita. — Kianas išgėrė likusį viskį ir pastatė tuščią 
stiklą. — O dabar norėčiau eit miegoti. 

— Šiandien tau teko Moirai skirta strėlė. Tai irgi buvo pasirinki- 
mas, — pasakė Hoitas durų link einančiam Kianui. 

Šis sustojo ir atsisukęs nepatikliai pažvelgė į Hoitą. 

— Taip jau aš nusprendžiau. 

— Man tai pasirodė labai žmogiškas sprendimas. 

— Tikrai? — Kianas gūžtelėjo pečiais. — Man jis buvo gana 
impulsyvus ir baigėsi skausmingai. 

Jis išėjo iš Hoito kambario ir pasuko savo miegamojo link, į 
šiaurinę pilies dalį. Impulsas, pagalvojo jis, be to, pačiam sau teko pri- 
pažinti, kad tada pajuto ir nežmonišką siaubą. Juk jeigu tą strėlę būtų 
pastebėjęs bent sekunde vėliau arba būtų nespėjęs Moiros pridengti, ji 
būtų nebegyva. 


50 


NORA ROBERTS žŽgž TYLOS SLĖNIS 


Trumpą siaubo akimirką jis išvydo ją mirusią: į jos kūną įsmigusi 
strėlė dar tebevirpa, ant jos tamsiai žalios suknios ir kietų pilkų akme- 
nų liejasi kraujas, o su juo jos kūną palieka gyvybė. 

Jis baisiai to išsigando — kad baigsis jos gyvenimas ir ji visiškai 
išnyks iš jo pasaulio. Nukeliaus ten, kur jis negalės jos nei pamatyti, nei 
paliesti. Ta strėle Lilita būtų atėmusi iš jo paskutinį jam svarbų dalyką, 
kurio niekaip nebūtų galėjęs susigrąžinti. 

Jis melavo savo broliui. Jis myli moterį. Ir negali nieko su savimi 
padaryti, nes myli naująją Pažadėtosios žemės karalienę. 

Aišku, tai juokinga, beprasmiška, ir jis žinojo, kad laikui bėgant 
kaip nors įveiks tą jausmą. Pora dešimtmečių, ir jis dorai nebeprisimins 
tų pilkų pailgų akių atspalvio. Jo juslių nebeerzins jos subtilus kvapas. 
Jis užmirš jos balso skambesį, ramią, santūrią šypseną. 

Visa tai išblės, tarė jis sau. Reikia tik palaukti. 

Įėjęs į savo kambarį uždarė ir užsklendė duris. Langai buvo už- 
dengti, nedegė nė viena švieselė. Jis žinojo, kad Moira labai konkrečiai 
nurodė, kaip turi būti tvarkomas jo kambarys. Lygiai taip pat gerai 
apgalvojusi ji išrinko jam kambarį, kuris buvo šiaurės pusėje atokiau 
nuo kitų. 

Mažiau saulės šviesos, mąstė jis. Kokia rūpestinga šeimininkė. 

Nusirenginėdamas tamsoje jis pagalvojo, kad užmigdamas ar nu- 
busdamas norėtų klausytis muzikos. Muzikos, kuri užpildytų tylą. 

Bet šioje vietoje, šiame laike nė su žiburiu nerasi nei kompaktinių 
diskų grotuvo, nei radijo, nei ko kito panašaus. 

Nuogas jis išsitiesė lovoje. Ir visiškoje tamsoje, visiškoje tyloje 
prisivertė užmigti. 


4 sKųyrius 


Moira stengėsi nuvogti bent šiek tiek laiko ir sau. Ji paspruko nuo 
savo moterų, nuo dėdės, nuo pareigų. Ir jautėsi kalta, nerimavo, kad bus 
prasta valdovė, nes jai taip reikia vienatvės. 


51 


NORA ROBERTS Ža TYLOS SLĖNIS 


Būtų iškeitusi dviejų dienų maistą ar dviejų naktų miegą į vieną vie- 
natvės valandą, kurią būtų norėjusi praleisti su knygomis. Kaip savanau- 
diška, sakė ji pati sau, skubėdama tolyn nuo triukšmo, žmonių ir jų klau- 
simų. Savanaudiška ieškoti ramybės, kai tiek daug pastatyta ant kortos. 

Ji neketino slapstytis kokiame nors saulėtame kampelyje su kny- 
ga; per tą laiką nusprendė kai ką aplankyti. 

Šią dieną, kai tapo karaliene, jai labai reikėjo motinos. Todėl pa- 
sikaišiusi sijonus nuskubėjo kalva žemyn ir pro nedidelį plyšį akmeni- 
nėje sienoje pateko į kapinaites. 

Ir iš karto jai širdy pasidarė ramiau. 

Pirmiausia ji leidosi prie paminklo, kurį įsakė pastatyti vos tik 
grįžusi į Pažadėtąją žemę. Jau buvo pasirūpinusi paminklu Kingui 
Airijoje, Kiano ir Hoito protėvių kapinaitėse. Bet buvo prisiekusi dar 
vieną pastatyti čia, kad pagerbtų savo draugą. | 

Ant žemės padėjusi puokštelę gėlių, Moira perskaitė žodžius, 
kuriuos buvo nurodžiusi išraižyti šlifuotame paminklo paviršiuje: 


Kingas 
„$is narsus karys ilsisi ne čia, 
o tolimoje žemėje. 
Jis atidavė savo gyvybę už “Pažadėtąją žemę 
17 Visą žmoniją. 


— Tikiuosi, tau žodžiai ir paminklas patiktų. Tiek laiko praėjo 
nuo tada, kai tave mačiau. Atrodo, viskas įvyko taip seniai, o kartu 
atrodo, kad vos prieš akimirksnį. Kianas šiandien buvo sužeistas, nes 
gelbėjo mane. Bet jis jaučiasi ne taip jau prastai. Vakar su juo pasišne- 
kėjom beveik kaip draugai. O šiandien ir vėl viskas ne taip jau paprasta. 
Sunku jį suprasti. 

Ji palietė paminklą ranka. 

— Dabar esu karalienė. Tai irgi nelengva. Tikiuosi, neprieštarauji, 
kad pastačiau šį paminklą čia, kur ilsisi mano šeima, nes per tą trumpą 
laiką, kurį tave pažinojau, tapai man toks pat artimas kaip ir jie. Ti- 
kiuosi, kad dabar ilsiesi ramybėje. 

Jau pasisukusi ji vėl sugrįžo. 

— Tarp kitko, stengiuosi pernelyg nenuleisti savo kairiosios, 
kaip mane ir mokei, — ji pakėlė rankas, lyg ketintų su kuo nors susi- 
imti. — Todėl už visus tuos kartus, kai išvengiau smūgio į veidą, galiu 
dėkoti tik tau. 

Alkūnės linkyje laikydama dar glėbį gėlių per aukštą žolę ir pro 
antkapių eiles ji pasuko prie savo tėvų kapų. 

Ji padėjo gėlių tėvo paminklo papėdėje. 

— Pone, menkai jus prisimenu. Turbūt ir tuos pačius prisimi- 
nimus, bent jau daugelį jų, man perdavė motina. Ji jus labai mylėjo ir 
dažnai apie jus kalbėdavo. Žinau, kad buvot puikus žmogus, antraip 
ji nebūtų taip jūsų mylėjusi. Visi, kurie jus prisimena, sako, kad buvot 
stiprus ir kartu malonus, mėgot pasijuokti. Būčiau laiminga, jei galė- 
čiau prisiminti jūsų juoką. 

Pro paminklus ji pažvelgė tolyn į kalvas ir dar toliau dunksančius 
kalnus. 

— Supratau, kad mirėt ne taip, kaip iki šiol visi manėm, bet buvot 
nužudytas. Jūs ir jūsų brolis buvot nužudyti demonų, kurie tebėra Pa- 
žadėtojoje žemėje ir ruošiasi karui. Dabar iš mūsų šeimos likau tik aš ir 
tikiuosi, kad jūsų nenuvilsiu. 

Ji priklaupė, o likusias gėles padėjo ant motinos kapo. 

— Ilgiuosi tavęs kiekvieną dieną. Man teko toli nukeliauti, kad 
tapčiau stipresnė, Ma/bair“. 

Tardama tą žodį ji užsimerkė ir mintyse išvydo savo motiną, visai 
kaip gyvą. 

— Nesugebėjau tavęs apginti. Toji naktis iki šiol man kaip rūke. 
Tie, kas tave nužudė, nubausti. Vieną jų įveikiau pati. Daugiau nieko 
dėl tavęs negalėjau padaryti. Dabar man teliko kova, į kurią vesiu savo 
žmones. Kai kurie iš jų eis pasitikti savo mirties. Dabar man priklauso 
Pažadėtosios žemės kalavijas ir karūna. Prisiekiu, kad nepadarysiu tau 
gėdos. 

Ji kurį laiką pasėdėjo klausydamasi, kaip lengvas vėjelis šiurena 


* Mathair (ge/.) — mama. 

aukštą žolę, ir stebėdama saulės spindulių žaismą. Kai pakilo ir pasisu- 
ko pilies link, prie akmeninės sienos išvydo stovinčią deivę Morganą 
melsva suknia, padabinta tamsesnių tonų apsiuvais. Jos plaukai it ug- 
nies upeliai sruvo pečiais. 

Sunkia širdimi Moira patraukė per žolę pasitikti deivės. 

— Mano ponia. 

— Jūsų didenybe. 

Sutrikusi dėl Morganos nusilenkimo Moira sunėrė rankas, kad 
nuslėptų nerimą. 

— Ar karalienes pripažįsta net ir dievai? 

— Žinoma. Mes sukūrėme šitą žemę ir paskyrėme žmones ją val- 
dyti ir jai tarnauti. Esame tavimi patenkinti, dukra. — Suėmusi Moirai 
už pečių, deivė pabučiavo ją į abu skruostus. — Laiminame tave. 

— Verčiau palaimintumėte ir pasaugotumėte mano žmones. 

— "Tai jau tavo rūpestis. Kalavijas jau ištrauktas. Nors tai ir už- 
miršta, seniai buvo žinoma, kad vieną dieną jis mūšyje uždainuos. Tai 
irgi tavo darbas. 

— Ji jau praliejo Pažadėtosios žemės žmonių kraują. 

Morganos akys atrodė gilios ir vėsios it ežerai. 

— Mano vaike, Lilita pralies ištisą vandenyną kraujo. 

— Vadinasi, mano tėvų kraujas tėra lašas tame vandenyne? 

— Brangus kiekvienas lašas. Ir kiekvienas lašas turi savo paskirtį. 
Negi kalaviją pakėlei tik dėl savojo kraujo? 

— Ne, — prieštaraudama Moira mostelėjo ranka. — Šį paminklą 
pastatydinau draugui atminti. Pakėliau kalaviją dėl jo, jo pasaulio, dėl 
visų pasaulių. Mes visi priklausome vieni nuo kitų. 

— Labai gerai, kad tai suvoki. Žinios — neįkainojama dovana, 
o jų troškulys — dar vertingesnė. Naudokis tuo, ką žinai, ir ji niekada 
tavęs neįveiks. Tu turi širdį ir protą, Moira. Esi apdovanota gebėjimu 
juos suderinti. Pamatysi, tavo kalavijas liepsnos, o tavo karūna švytės. 
Bet tikroji galia slypi tavo širdyje ir prote. 

— Jie dabar kupini baimės. 

— Be baimės nebūtų ir drąsos. Pasikliauk savo žiniomis. Ir nepa- 
leisk savo kalavijo. Labiausiai ji trokšta tavo mirties. 

— Mano? Kodėl? 
— Ji ir pati nežino. Žinojimas — tavo jėga. 
— Mano ponia, — kreipėsi Moira, bet deivė jau buvo dingusi. 


| Reikėjo persirengti puotai ir tam teko sugaišti ištisą valandą. 
Turėdama ir taip daug reikalų, garderobą ji patikėjo tetai, todėl buvo 
maloniai nustebinta, kai rado gražią, savo mėgstamos vandens spal- 
vos, suknią. Ji mėgo dailius apdarus ir skirti sau šiek tiek laiko, kad 
patraukliai atrodytų. Bet dabar vos tik pasisukusi ji būdavo rengiama 
vis nauja ir nauja suknia, o ją pačią kone pusę dienos supo moterų 
klegesys. Teko prisipažinti, kad jai trūko džinsų ir laisvų palaidinių, 
dėvėtų Airijoje, teikiamos laisvės. Todėl ji nusprendė, jog nuo rytojaus 
vilkės mūšiui besirengiančiam kariui deramus drabužius, kad ir kaip tai 
šokiruotų vietines moteris. Bet šįvakar teks vilkėti šilkus ir aksomą su 
brangakmeniais. 

— Kiiara, kaip laikosi tavo vaikai? 

— Puikiai, mano ponia, ačiū jums, — stovėdama Moirai už nu- 
garos Kiara pynė šilkinius jos plaukus į kasas. 

— Tavo pareigos ir treniruotės atskiria tave nuo jų labiau, negu 
norėčiau. 

Jų akys susitiko veidrodyje. Moira žinojo, kad Kiara yra nuovo- 
kiausia iš trijų jai patarnaujančių moterų. 

— Jais rūpinasi mano motina, jai tai labai patinka. O aš juk irgi 
nešvaistau laiko. Geriau jau dabar nuvogsiu nuo jų tas kelias valandas, 
negu vėliau matysiu juos skriaudžiamus. 

— Glena sakė, kad durtynėse pasirodei esanti labai arši. 

— Taip, — Kiara nelinksmai šyptelėjo. — Nesu įgudusi valdyti 
kalavijo, bet dar turiu tam laiko. Glena puiki mokytoja. 

— Griežta, — įsikišo Darvela. — Ne tokia griežta kaip garbingo- 
ji Blera, bet vis tiek labai reikli. Kiekvieną dieną bėgiojam, kaunamės, 
vartomės, drožiam baslius. Ir kiekvieną dieną užbaigiam išvargusiomis 
kojomis, nusėtos mėlynių ir prisivariusios rakščių. 

— Geriau jau pavargusios ir su mėlynėmis negu mirusios. 

Kategoriška Moiros pastaba privertė Darvelą nukaisti. 

— Nenorėjau pasakyti nieko blogo, jūsų didenybe. Labai daug 
išmokau. 

— Ir girdėjau, kad kalaviju švaistaisi kaip pats šėtonas. Didžiuo- 
juosi tavim. O tau, Islina, girdėjau, neprastai sekasi su lanku. 

— Tikrai, — Islina, jauniausia iš trijų, nuraudo išgirdusi kompli- 
mentą. — Man lankas patinka labiau negu kumščiuotis ir spardytis. 
Kiara visada mane išverčia iš koto. 

— Tai kad tu cypčioji kaip pelė ir mostaguoji rankomis — tave 
išverstų bet kas, — pastebėjo ši. 

— Kiara aukštesnė, be to, jos ilgesnės rankos, Islina. Vadinasi, 
turi būti mitresnė ir apsukresnė. Labai jumis visomis didžiuojuosi, taip 
pat ir visomis jūsų mėlynėmis. Rytoj ir visas kitas dienas treniruosiuos 
kartu su jumis ne mažiau kaip po valandą per dieną. 

— Bet, jūsų didenybe, — užsivedė Darvela, — jūs juk negalit... 

— Galiu, — nutraukė ją Moira. — Ir treniruosiuos. Labai ti- 
kiuosi, kad ir jūs, ir kitos moterys tikrai pasistengsit mane įveikti. O 
tai nebus lengva, — Kiarai atsitraukus ji atsistojo. — Aš irgi nemažai 
išmokau, — ji užsidėjo ant galvos karūną. — Galiu užtikrinti, kad pa- 
jėgsiu įveikti jus visas tris ir bet ką, kas mane puls. 

Ji pasisuko puikuodamasi savo prašmatnia aksomo suknia. 

— O ta, kuri paguldys mane ant menčių ar nugalės plikomis ran- 
komis ar bet kokiu kitu ginklu, gaus vieną iš sidabrinių kryžių, kuriuos 
užkerėjo Glena ir Hoitas. Tai mano geriausia dovana. Pasakykit apie 
tai ir kitoms. 


Kianas jautėsi lyg eitų į spektaklį. Didžioji menė atrodė lyg sce- 
na, išpuošta vėliavomis, gyvomis gėlėmis, liepsnojančiomis žvakėmis 
ir nutvieksta židinio šviesos. Riteriai, lordai ir damos buvo vienas už 
kitą dailiau išsidabinę — liemenės ir suknios, brangakmeniai ir auksas. 
Jis pastebėjo kelis vyrus ir moteris, besipuikuojančius batais ilgomis 
riestomis nosimis, lygiai tokiais pačiais, kokie buvo madingi, kai jis dar 
buvo gyvas. Taigi, pagalvojo Kianas, nieko naujo net ir šioje žemėje. 

Maisto ir gėrimų buvo tiek, jog atrodė, kad ilgi stalai lūš nuo du- 
benų ir ąsočių naštos. Skambėjo šviesi, gyva arfos muzika. Menė dūzgė 
nuo pokalbių apie madą, politiką, finansus, paskalų apie kitų seksualinį 
gyvenimą ir Alirto. 

Ne taip jau labai skiriasi nuo jo naktinio klubo Niujorke. Aišku, 
ten moterys buvo menkiau apsirengusios ir muzika triukšmingesnė. 
Bet esmės negalėjo pakeisti net ištisi amžiai — Žmonės tiesiog mėgo 
susirinkti ir drauge mėgautis valgiu, gėrimais ir muzika. 

Jis vėl pagalvojo apie savo klubą ir paklausė pats savęs, ar jam viso 
to trūksta — kasvakarinio žmonių antplūdžio, triukšmo. Ir suprato, 
kad nė kiek netrūksta. 

Ko gero, nusprendė jis, viskas jau buvo pradėję atsibosti, ir anks- 
čiau ar vėliau jis būtų pradėjęs ieškoti kitokios veiklos. Turbūt jo brolio 
kelionė laike ir erdvėje ir nusileidimas prie jo slenksčio įvyko pačiu 
laiku. 

Be Hoito, be jo dievų užkrautos misijos, jo persikraustymas būtų 
susijęs tik su vardo ir vietos pakeitimu bei lėšų perkėlimu. Tai gana su- 
dėtinga, reikalauja nemažai laiko, bet kaip tik dėl to ir įdomu. Kianas 
jau turėjo daugiau kaip šimtą vardų ir šimtą buveinių, bet naujo vardo 
ir naujos buveinės paieška jam dar nebuvo atsibodusi. 

Kur jis būtų patraukęs tąkart? Gal į Sidnėjų, o gal į Rio de Žanei- 
rą. O galėjo ir; Romą ar Helsinkį. Tereikėjo žemėlapyje išsirinkti vietą. 
Nedaug likę vietų, kurių jis dar nebuvo aplankęs, ir nebuvo nė vienos, 
kurioje nebūtų galėjęs įsikurti. 

Bent jau savo pasaulyje. Pažadėtoji žemė buvo kitas reikalas. Jis 
jau buvo gyvenęs tokiu laiku ir tokioje kultūroje ir visiškai netroško to 
pakartoti. Jo šeima priklausė diduomenei, todėl ir jam teko dalyvauti 
tokiose puotose. Jam kur kas mielesnė buvo brendžio taurelės ir geros 
knygos draugija. 

Kianas neketino užsibūti puotoje ir atėjo tik žinodamas, jog jo 
ieškotų. Būtų lengvai išsisukęs nuo bet kokių persekiotojų, bet žinojo, 
kad jokiais būdais neišsisuks nuo Hoito pamokslavimų, jei ne šiandien, 
tai rytoj. Todėl nusprendė, jog bus paprasčiau pasirodyti, pasveikinti 


naująją karalienę ir tada išsmukti nepastebėtam. 

Jis griežtai atsisakė vilktis oficialią liemenę ir visus tuos puošnius 
niekučius, kurie buvo pristatyti į kambarį. Gal jis ir užstrigęs vidur- 
amžiuose, bet tikrai neketino rengtis kaip čia įprasta. Todėl vilkėjo 
paprastas juodas kelnes ir nertinį. Deja, į šią kelionę nepasiėmė nei 
kostiumo, nei kaklaryšio. 

Tačiau jis negalėjo nesišypsoti pamatęs Gleną, besipuikuojančią 
smaragdo spalvos suknia, kuri, kiek jis prisiminė, vienu metu buvo va- 
dinama robe Jeguisee“. Atrodė labai elegantiškai ir prašmatniai, o gilioje 
apvalioje iškirptėje puikavosi krūtys. 

— Kokia nuostabi vizija — nereikia nė deivės. 

— Jaučiuosi beveik kaip deivė, — ji išskėtė rankas mostelėdama 
neįtikėtinai plačiomis rankovėmis. — Bet ta suknia ne tokia jau ir 
lengva — čia kokie dešimt svarų, medžiagos. Matau, kad tu apsirengei 
kur kas lengviau. 

— Geriau jau pasismeigsiu ant baslio, negu vėl sprausiuos į tokį 
apdarą. 

Ji nusijuokė. 

— Ką padarysi. Bet Hoitas šitaip išsipustęs man labai patinka. 
Man,o gal ir tau po viso to praėjusio laiko tai lyg kaukių balius. Moira 
pilies burtininkui išrinko juodus, auksu puoštus drabužius. Jam jie ne- 
paprastai tinka, kaip ir tau tinka tavo modernūs drabužiai. Bet vis tiek 
visa ši diena praėjo lyg kažkoks keistas sapnas. 

— O man ji priminė labai keistą spektaklį. 

— Gal tu ir teisus. Šiaip ar taip, šito vakaro puota tėra trumpas 
spalvingas atokvėpis. Šiandien mums pavyko kiek pasižvalgyti — mes 
su Hoitu mažumėlę pabūrėm, Larkinas su Blera šiek tiek paskraidė. 
Viską tau papasakosim, kai... 

Ją nutraukė trimitų gausmas. Pasirodė Moira — už nugaros besi- 
plaikstančiu suknios šleifu, daugybės žvakių nušviesta karūna. Ji švytė- 
jo kaip ir dera karalienei, kaip švytėti gali tik moteris. 


* Robe deguisee viduramžiais buvo vadinami patys elegantiškiausi, naujausios, neretai gana 
drąsios mados drabužiai. 

Išvydus ją Kiano neplakanti širdis tiesiog suakmenėjo. Jam neliko 
nieko kito, tik sėsti drauge su kitais už aukšto stalo ir puotauti. Išeiti 
anksčiau būtų buvęs atviras įžeidimas. Dėl to jam buvo nei šilta, nei 
šalta, bet nenorėjo be reikalo patraukti dėmesio. Taigi teko pasilikti. 

Moira sėdėjo ties stalo viduriu, tarp Larkino ir savo dėdės. Kia- 
nas džiaugėsi, kad šalia sėdėjo Blera, kuri buvo nenuobodi ir dalykiška 
kompanionė. 

— Lilita dar nieko nesudegino — tai bent siurprizas, — pradėjo 
pasakoti ji. — Turbūt per daug užsiėmusi savo Fifi slaugymu. Tiesa, 
turiu klausimėlį. Ta prancūzė jūsų kompanijoj jau apie keturis šimtus 
metų, ar ne? O tu bent dvigubai ilgiau. Tai kaip čia yra, kad judu tebe- 
kalbat su akcentu? 

— Na, o kodėl amerikiečiai įsivaizduoja, kad visi turi kalbėti taip, 
kaip jie? 

— Teisingai. Ar čia elniena? Manau, kad elniena, — ji šiek tiek 
atsikando. — Ne taip jau blogai. 

Blera vilkėjo ryškiai raudoną suknią, apnuoginančią jos stiprius 
pečius. Trumpi plaukai nebuvo niekuo papuošti, bet ausyse karojo 
įmantrūs auksiniai medalionai didumo sulig vaiko kumšteliu. 

— Kaip tu dar nulaikai galvą su tokiais auskarais? 

— Per kančias į žvaigždes, — nerūpestingai atšovė Blera. — Taigi 
jie turi žirgų, — tęsė ji. — Apie porą tuzinų keliuose aptvaruose. Gali 
būti, kad arklidėse yra ir daugiau. Todėl pagalvojau, kodėl mums su 
Larkinu nenulėkus ten ir nepaleidus tų žirgų. Vis sukeltume jiems 
šiokių tokių nepatogumų. O jeigu pavyks jį įkalbėti, tai galėtume ką 
nors ir padegti. Jeigu vampyrai lindės viduje — sudegs. Jeigu nuspręs 
išlįsti — vis tiek sudegs. 

— Nebloga mintis. Tik viduje jie gali turėti lankais ginkluotų 
sargybinių. 

— Manai, aš apie tai nepagalvojau? Sumaniau paleisti kelias 
degančias strėles jų dėmesiui atitraukti. Išsirinkau ir taikinį — namelį 
prie paties didžiausio aptvaro. Logiškai mąstant ten tikrai turėjo būti 
karių. Įsivaizduok, kaip man iš nuostabos ir nusivylimo atkaro žandi- 
kaulis, kai mano strėlė atsitrenkė į orą kaip į kokią sieną. 

Jis susimąstęs pažvelgė ; ją. 

— Nori pasakyti, kad ten kažkoks apsauginis laukas? Čia kas — 
kokie nors nevykę „Žvaigždžių keliai“*? 

— Aš pagalvojau lygiai tą patį, — patenkinta Blera kumštelėjo 
jam petį. — Ji juk turi savo burtininką, tą Midirą. Jis turbūt dirba virš- 
valandžius, ir jų bazė dabar įsikūrusi apsauginiame burbule. Larkinas 
nusileido žemyn, kad apsižvalgytų iš arčiau, ir mus abu truputį pakratė, 
visai kaip elektra. Kažkokia velniava. 

— Gali būti. 

— O tada pasirodė ir jis pats — išlindo iš didžiojo namo, iš dvaro. 
Man tai nuo jo išvaizdos oda pašiurpo — su tais savo besiplaikstančiais 
juodais drabužiais, beveik visai žilas. Jis ten stovi sau, mes spoksom į 
jį iš viršaus, o jis spokso į mus. Ir tada man toptelėjo — lygiosios. Mes 
ten prasibrauti negalime, bet ir jie negali mūsų pasiekti. Kai tas skydas 
veikia — jie įkalinti viduje, o mes likę išorėje. Geriau už bet kokią 
tvirtovę. 

— Ji žino, kaip geriausiai išnaudoti Žmones, kuriuos prisilei- 
džia, — garsiai mąstė Kianas. | 

— Atrodo, kad taip. Tai va, nesusilaikiau neparodžiusi kelių ne 
visai padorių gestų — kad laikas nebūtų sugaištas veltui. Juk naktį ji 
turėtų nuleisti tą skydą, kaip manai? 

— Galbūt. Net jeigu jie atsigabeno pakankamai maisto, jų pri- 
gimtis šaukia į medžioklę. Lilita juk nenorės, kad jos armija prarastų 
formą arba būtų pernelyg sudirgusi. 

— Tai gal mes galėtume ten pasisukinėti naktį? Reikėtų apie tai 
pamąstyti. Ar tik čia ne hagis““? — ji suraukė nosytę. — Aš jo neval- 
gysiu. 

Ji pasilenkė arčiau Kiano ir prašneko tyliau: 

— Larkinas sako, kad jau pasklido kalbos apie tai, kaip tu susi- 
dorojai su tuo nelaimėliu, pasikėsinusiu į Moirą. Pilies sargybiniai ir 
riteriai tave dėl to labai palaiko. 


* „Žvaigždių keliai“ — populiarus fantastinis amerikietiškas televizijos serialas. 
** Hagis — tradicinis škotiškas patiekalas (avies skrandis, kimštas iš avies širdies, kepenų, 
plaučių ir kitų ingredientų pagamintu įdaru). 


60 


NORA ROBERTS Žg4 TYLOS SLĖNIS 


— Nepasakyčiau, kad man tai svarbu. 

— Tu žinai, kad svarbu. Tave ne tik priima, bet ir gerbia svarbiausi 
žmonės šioje kariuomenėje — tai negali nebūti svarbu. Sere Kianai. 

Jis susiraukė neslėpdamas susierzinimo. 

— Tik nepradėk. 

— O man visai gražiai skamba. Šitie drebučiai man nelabai. Gal 
žinai, kas čia? 

Kianas specialiai palaukė, kol ji įsidėjo į; burną dar kąsnį, tada 
tarė: 

— Čia drebučiai iš vidaus organų. Manau, kad kiaulės. 

Kai ji žiauktelėjo, jis nesivaržydamas nusikvatojo. 

Nepakartojama, pagalvojo Moira, girdėti jį besijuokiantį. Keistas 
juokas — šelmiškas ir labai patrauklus. Ji apsiriko dėl drabužių, ku- 
riuos jam nusiuntė. Jis buvo pernelyg prisirišęs prie savojo laiko — ar 
to laiko, kuris tapo jo laiku, — kad vilktųsi jos laiko apdarus. Bet jis 
atėjo, o ji beveik nesitikėjo, kad ateis. Ir, aišku, nepasakė jai nė žodžio. 
Dėl jos priešui nusuko sprandą, bet kalbėtis su ja — nesikalbėjo. Todėl 
verčiau reikėjo išmesti jį iš galvos, nes jis dėl jos savo galvos aiškiai ne- 
kvaršino. 

Ji tik laukė, kada pagaliau baigsis tas vakaras. Labai norėjosi grei- 
čiau prigulti ir gerai išsimiegoti. Norėjosi nusimesti sunkią aksominę 
suknią ir bent vieną naktį palaimingai pasinerti į tamsą. 

Bet jai teko valgyti čia, visų akivaizdoje, nors visiškai neturėjo 
apetito. Teko apsimesti, kad domisi užstalės pokalbiais, nors geidė tik 
užsimerkti ir nieko nematyti, nieko negirdėti. Ji padaugino vyno, jautė, 
kad darosi per karšta. O dar reikės ištverti valandų valandas, kol galės 
priglusti prie pagalvės. 

Tad dabar teko šypsotis ir kelti taurę kiekvieną kartą, kai priėjęs 
ją pasveikindavo kuris nors riteris. O jie ėjo taip dažnai, jog ji net ne- 
abejojo, kad galva nenustos suktis net ir atsigulus į lovą. 

Galų gale su dideliu palengvėjimu buvo paskelbta šokių pradžia. 
Jai teko stoti pirmosiose porose, kaip iš jos ir buvo tikimasi, bet judė- 
dama pagal muziką ji pasijuto kur kas geriau. 


Jis, aišku, nešoko, o toliau sau sėdėjo. Kaip koks prastai nusiteikęs 

karalius, pagalvojo ji netikėtai suirzusi, nes būtų norėjusi su juo pašokti. 
Jausti jo rankas ant savųjų, gaudyti jo žvilgsnį. 

Bet jis sėdėjo žvalgydamasis po minią ir gurkšnodamas. Ji apsuko 
ratą su Larkinu, nusilenkė savo dėdei, sumušė delnais su Hoitu. 

Ir kai dar kartą žvilgtelėjo per petį, Kiano neliko nė padujų. 


Jam norėjosi įkvėpti gryno oro. Ir dar — norėjosi tamsos. Naktis 
tebebuvo jo laikas. Ta būtybė, kuri slėpėsi po žmogiška kauke, visada 
šito trokš ir visada bandys slėptis tamsoje. 

Jis išėjo lauk, į neperžvelgiamą tamsą, kur menėje skambančios 
muzikos girdėjosi tik tolimas aidas. Mėnulis ir žvaigždės čia pasirody- 
davo iš už debesų, č čia vėl pasislėpdavo. Rytą tikrai lis — jis tai uoste 
užuodė. 

Apačioje matėsi deglų apšviesti kiemai, savo postuose prie vartų 
ir ant sienų stovintys sargybiniai. Jis išgirdo, kaip vienas jų užsikosėjo 
ir nusispjovė, kaip staiga nuo vėjo gūsio virš galvos suplazdėjo vėliavos. 
Jei būtų norėjęs, būtų galėjęs išgirsti plyšiuose tarp akmenų susineš- 
tuose lizduose krebždančias peles ar ratus virš galvos sukančius šikšno- 
sparnius, plasnojančius savo plonais it popierius sparnais. 

Jis galėjo girdėti tai, ko negirdėjo niekas kitas. 

Jis užuodė žmones — sūrų prakaitą ant jų odos ir pulsuojan- 
tį kraują po ja. Dalis jo visada jautė tą deginantį norą — medžioti, 
žudyti, jais misti. Burna, o paskui gerkle pajusti trykštantį kraują, jo 
gyvybingumą, kurio nebelikdavo kraujyje iš šalto plastikinio pakelio. 
Deginantis — tas pirmasis paragavimas visada būdavo deginantis. 
Kraujas sušildydavo viską, kas jame būdavo sušalę ir mirę, ir kokią 
akimirką atrodydavo, kad jame vėl sukunkuliavo gyvenimas ar bent jau 
jo atspindys. 

Retkarčiais buvo malonsprisiminti tą nenusakomą jaudulį. Gera 
prisiminti tai, kam jis nuolat priešinosi. Ir vatų prisiminti, ko troško 
tie, su kuriais jie pradėjo kovą. 

Žmonės to negalėjo suvokti. Net ir Blera, kuri iš jų suprato dau- 
giausia. 

Ir vis tiek jie kovos, jie žus. O po jų ateis kiti, kad toliau kovotų ir 
mirtų. Kai kurie, aišku, bandys bėgti — tokių visada atsirasdavo. Kitus 
palauš siaubas, ir jie tiesiog stovės ir leisis paskerdžiami kaip į spąstus 
pakliuvę žvėreliai. Bet dauguma neišsigąs, nebandys slėptis, nesustings 
iš išgąsčio. Daugybę metų stebėdamas gyvenančius ir mirštančius 
žmones jis žinojo, kad, kai juos prispaudi prie sienos, jie kaunasi kaip 
pasiutę. 

Jeigu jie laimės, viską apgaubs romantikos skraiste, apdainuos 
giesmėse, prikurs ilgų pasakojimų. Po daugybės metų sėdėdami prie 
ugnies senukai ilgesingai pasakos apie praėjusias šlovingas dienas ir 
rodys kovų randus. Kai kurie nuolat atsibus išpilti šalto prakaito, sap- 
nuose sugrįžus karo siaubui. 

Kažin, ką jaus jis, jei išliks gyvas? Prisimins šlovingas dienas ar 
sapnuos košmarus? Turbūt nieko, nes nėra pakankamai žmogiškas, kad 
gaištų laiką praeičiai. 

Nors Lilita ir užbaigė jo žmogiškąjį gyvenimą, tikroji mirtis jo dar 
laukė. Turėtų būti įdomu. 

Kadangi jis galėjo girdėti tai, ko negirdėjo kiti, išgirdo žingsnius 
ant akmeninių laiptų. Žinojo, kad tai Moira — puikiai pažino ne tik 
jos kvapą, bet ir eiseną. 

Jau norėjo slėptis šešėliuose, bet paskui pats ant savęs supyko už 
bailumą. Juk ji tik moteris, tik žmogus, kas dar ji jam galėjo būti. 

Kai Moira pasirodė, jis išgirdo, kaip ji tyliai iš širdies atsiduso, lyg 
ką tik būtų nusimetusi milžinišką svorį. Priėjusi prie akmeninio turėk- 
lo, atmetė galvą, užsimerkė ir vėl giliai atsiduso. Jos ilguose rusvuose 
plaukuose it auksinės virvutės tai šen, tai ten žvilgėjo supintos plonos 
kasytės. 

Staiga jos pečiai įsitempė, o rankos atsidūrė apdaro klostėse. Jis 
suprato, kad ji pajuto esanti ne viena. 

— Jeigu turi ten pasislėpusi baslį, — tarė jis, — nenorėčiau, kad 
juo į mane taikytumeis. 

Nors ji liko tokia pat įsitempusi, rankas nuleido. 

— Nepastebėjau tavęs. Norėjau įkvėpti gryno oro. Viduje labai 
šilta, o aš išgėriau daug vyno. 

— Be to, beveik nieko nevalgei. Netrukdysiu tau mėgautis grynu 
oru. 

— Pasilik. Pabūsiu čia tik kelias minutes ir paliksiu tave juo mė- 
gautis, — ji nusibraukė plaukus ir koketiškai palenkė galvą. 

Dabar jos veidas ir akys matėsi labai aiškiai, ir jis suprato, kad 
mažoji karalienė ne juokais įkaušusi. 

— Ar čia ateini pamąstyti? Nežinau, ar sunkioms mintis reikia 
tokios erdvės. Gal geriau jas kuo giliau paslėpti? Numanau, kad tokių 
minčių turi apsčiai — po viso to, ką tau yra tekę išgyventi. 

Ji susvyravo ir nusijuokė, kai jis stvėrė ją už rankos ir iš karto pa- 
leido. 

— Tu taip stengiesi manęs nepaliesti, — pastebėjo ji. — Išskyrus 
atvejus, kai saugai mane nuo mirties. Arba kai puoli mane per treni- 
ruotes. Gana įdomu. O tau? 

— Man —ne. 

— Išskyrus tą vienintelį kartą, — tęsė ji lyg būtų jo neišgirdusi 
ir žengė dar žingsnį artyn. — Tą vienintelį kartą, kai mane lietei taip, 
kaip dera. Ne tik lietei, bet ir bučiavai. Buvau tikrai nustebusi. 

Jis vos susilaikė neatsitraukęs ir dar labiau dėl to įširdo. 

— Tąkart norėjau tave šio to pamokyti. 

— Man patinka mokytis. Gal dar ko nors pamokysi? 

— Nuo vyno visai iškvailėjai, — jį erzino jo paties nenatūralus ir 
pasipūtėliškas tonas. — Verčiau eik vidun ir tegul tavo damos padeda 
tau atsigulti. 

— Gal ir iškvailėjau. Rytoj gal dėl to gailėsiuos, bet juk tai bus 
rytoj, ar ne? Po šimts, kas per diena! — Ji lėtai apsisuko plaikstydamasi 
sijonais. — Negaliu patikėti, kad šįryt ėjau prie akmens. Atrodo, lyg tai 
būtų buvę senų seniausiai. Jaučiuosi lyg visą šią dieną būčiau nešiojusi 
ne tik kalaviją, bet ir tą akmenį. Dabar galiu juos padėti, bent jau iki 
rytojaus. Norėčiau dar išgerti, tik niekuo tai nepadės. 

Ji žengė dar žingsnį artyn. Išdidumas ir vėl neleido jam atsitraukti. 

— Tikėjausi, kad šįvakar su manim pašoksi. Norėjau sužinoti, 
kaip jausiuos, kai liesi mane ne per kautynes arba ne iš netyčių. 

— Aš neturėjau nuotaikos šokti. 

— "Tos tavo nuotaikos... — ji stebeilijo jam į veidą, lyg jis būtų 
viena iš jos knygų. — Kai tada mane bučiavai, buvau pikta. Ir šiek tiek 
išsigandusi. Bet dabar nejaučiu nei pykčio, nei baimės. Tik kažkodėl 
manau, kad išsigandęs esi tu. 

— Dabar jau pradedi atrodyti juokinga. 

— Tai įrodyk, kad taip nėra. — Ji žengė paskutinį juos skyrusį 
žingsnį ir pasistiebė, kad jos veidas būtų kuo arčiau jo veido. — Pa- 
mokyk mane. 

Negalėjai jo dėl to keikti — jis jau seniai prakeiktas. Todėl nebuvo 
nei švelnus, nei atsargus. Tiesiog prisitraukė ją artyn ir įsisiurbė į lūpas 
taip, kad ji kone pakibo ore. 

Jis pajuto vyno skonį, šilumą ir nutrūktgalviškumą — šito iš jos 
tikrai nesitikėjo. Ir iš karto suprato padaręs klaidą. Šįkart ji buvo pa- 
sirengusi. Glamonėjo jo plaukus, o lūpos buvo atviros ir godžios. Ji 
nesutirpo pasiduodama ir nevirpėjo baimindamasi išpuolio. Troško kur 
kas daugiau. 

Jis pajuto jį užvaldančią aistrą — dar vieną jį kankinantį demoną. 

Ji stebėjosi, kaip čia dar nepradėjo oras tarp jų kibirkščiuoti ir kaip 
čia jie abu tiesiog nesuliepsnojo, nes jos kūnas degte degė. 

Kaip be šito ji nugyveno visą savo gyvenimą? 

Net kai jis ją paleido ir atstūmė nuo savęs, viduje ji jautė nerims- 
tančią karštinę. 

— Jauti? — stebėdamasi kuždėjo ji. — Ar tu irgi jauti tą patį? 

Jis tebejautė jos lūpų skonį ir nebegalėjo liautis troškęs jos dar 
labiau. Todėl paprasčiausiai nieko neatsakė, tik smuko į tamsą ir dingo 
jai nespėjus nieko daugiau pasakyti. 


5 sKyxrius 


Moira nubudo anksti ir kupina energijos. Visą praėjusią dieną 
jautėsi lyg paskui save temptų jai prie kojos grandine prirakintą svo- 
rį. Dabar ta grandinė buvo nutraukta. Ir buvo visai nesvarbu, kad iš 

niūraus pilko dangaus, kuriame nesimatė nė menkiausios prošvaistės, 
pliaupė lietus. Viduje ji vėl jautė nušvitus šviesą. 

Ji apsivilko savo airiškuosius drabužius — džinsus ir nertinį. Ce- 
remonijų ir etiketo laikas pagaliau praėjo, todėl velniop visus jautruo- 
lius, bent jau iki kitos ceremonijos. 

Gal ji ir karalienė, mąstė pindama plaukus į kasą, bet ji tikrai ne- 
sėdės sudėjusi rankų. 

Ji dar ir kovotoja. 

Susivarstė batus, prisisegė kalaviją. Ta moteris, kurią Moira iš- 
vydo veidrodyje, jai patiko ir buvo artima. Moteris, turinti tikslą, galios 
ir Žinių. 

Ji apžvelgė kambarį — karalienės kambarį, kuris kažkada buvo 
jos motinos prieglobstis, o dabar perėjo jai. Lova plati, išpuošta sod- 
riai mėlynu aksomu ir daugybe sniego baltumo nėrinių — jos mama 
mėgo dailius, švelnius daiktus. Stulpai stori, iš lakuoto vietinio ąžuolo, 
su giliai išraižytais Pažadėtosios žemės simboliais. Sienas puošiantys 
paveikslai taip pat vaizdavo Pažadėtąją žemę — jos laukus, kalvas ir 
miškus. 

Ant stalelio šalia lovos stovėjo nedidelis portretas sidabriniu rė- 
meliu — tai buvo Moiros tėvas, kiekvieną naktį sergėdavęs jos motiną. 
Dabar jis sergės savo dukterį. 

Ji žvilgtelėjo į duris, vedančias iš kambario į balkoną. Užuolaidos 
tebebuvo aklinai užtrauktos, ir kol kas ji ketino jas taip ir palikti. Dar 
nebuvo pasirengusi atverti tų durų ir žengti ten, kur buvo Žiauriai nu- 
žudyta jos motina. 

Verčiau jau galvoti apie laimės valandas, kurias praleido su moti- 
na jos kambaryje. 

Ji patraukė pas Hoitą su Glena. Pabeldusi palaukė kurį laiką ir tik 
tada pagalvojo, kad dar labai anksti. Jau ketino eiti sau, tikėdamasi, kad 
jie negirdėjo beldimo, bet durys atsidarė. Tarpduryje pasirodė Hoitas, 
tebesitempiantis ant savęs drabužius. Jo ilgi tamsūs plaukai buvo susi- 
vėlę, o akys visiškai užmiegotos. 

— Aš labai atsiprašau, — puolė teisintis Moira. — Visai nepa- 


galvojau... 

— Kas nors atsitiko? Kas nors negerai? 

— Ne, visai nieko. Tiesiog nepagalvojau, kad dar labai anksti. 
Grįžk į lovą. 

— Kas yra? — iš už jo nugaros pasirodė Glena. — Moira? Kas 
nors atsitiko? 

— Tik mano netaktiškas poelgis. Aš anksti atsikėliau ir visai ne- 
pagalvojau, kad kiti dar gali miegoti, ypač po vakarykščių linksmybių. 

— Nieko tokio, — Glena palietė Hoito ranką, prašydama jį atsi- 
traukti. — Apie ką norėjai pasikalbėti? 

— Norėčiau šnektelėti su tavimi dviese. Tiesą pasakius, norėjau 
pakviesti tave papusryčiauti mano motinos, tiksliau, mano svetainėje, 
kad galėčiau šį bei tą su tavim aptarti. 

— Man reikia dešimties minučių. 

— Tik tiek? Aš galiu palaukti ir vėlesnio meto. 

— Dešimt minučių, — pakartojo Glena. 

— Ačiū. Pasirūpinsiu valgiu. 

— Ji atrodo taip, lyg būtų dėl kažko apsisprendusi, — pastebėjo 
Hoitas, kai Glena pradėjo praustis dubenyje. 

— Čia gali būti ir kas nors kitkas. 

Glena kyštelėjo pirštus į vandenį ir stabtelėjo. Ji galėjo susitaikyti 
su tuo, kad čia neturi dušo, bet tikrai neketino praustis šaltu vandeniu. 
Kol Hoitas kurstė ugnį, ji šiek tiek apsitvarkė. Tada, nusileidusi savo 
tuštybei, pasinaudojo grožio kerais. 

— Gali būti, kad ji nori pasikalbėti apie šiandienos treniruočių 
tvarkaraštį. — Glena įsisegė auskarus, kuriuos tekdavo išsisegti prieš 
treniruotes. — Juk sakiau tau, kad ji kaip prizą pasiūlė kryžių tai iš 
moterų, kuri nugalės ją šiandienos varžybose. 

— Gal ir nekvaila pasiūlyti prizą, bet abejoju, ar tai geriausias 
būdas kryžiams panaudoti. 

— Jų yra devyni, — rengdamasi priminė jam Glena. — Penki 
mums, vienas Kingui — tai jau šeši. Du sutikom duoti Larkino moti- 
nai ir besilaukiančiai seseriai. Devintasis irgi kažkam turėtų būti skir- 
tas. Galbūt kaip tik tam. 


— Pagyvensim — pamatysim, — jis nusišypsojo stebėdamas, 

kaip ji per galvą užsitraukė pilką nertinį. — Kaip čia yra, a gbra*, kad 
kiekvieną rytą tu vis dailesnė? 

— Tave akina meilė, — ji atsisuko ir atsidūrė jo glėbyje. — Lie- 
tingas rytas. Būtų taip gera patogiai įsitaisyti lovoje ir praleisti šiek 
tiek laiko su tavimi, — ji ilgesingai žvilgtelėjo į gultą. — Bet atrodo, 
man teks pusryčiauti su karaliene, — Glena pasistiebė, kad jis galėtų 
pabučiuoti jai į kaktą. 

Kai Glena įėjo į Moiros kambarį, ši savo papratimu sėdėjo prie 
židinio su knyga rankoje. Žvilgtelėjo į Gleną ir suglumusi nusišypsojo. 

— Man taip apmaudu, kad tokią ankstyvą valandą atplėšiau tave 
nuo vyro ir išverčiau iš lovos. 

— Karalienės privilegija. 

Nusijuokusi Moira mostelėjo į krėslą. 

— Tuoj atneš pusryčius. Vieną gražią dieną, jeigu tos sėklos, kurių 
atsigabenau ir pasėjau, sudygs, galėsiu išsispausti apelsinų sulčių. Pasi- 
ilgstu jų skonio. 

— O aš pusę gyvenimo atiduočiau už puodelį kavos, — prisipa- 
žino Glena. — Ir dar už obuolių pyragą, televiziją bei kitus žmogiškus 
niekučius — tu juk žinai mane, — sėdėdama ji atidžiai žvelgė į Moi- 
rą. — Atrodai puikiai, — pagyrė. — Pailsėjusi ir, kaip sakė Hoitas, 
pasirengusi rimtiems darbams. 

— Taip ir yra. Vakar mano galva ir širdis buvo visa ko perpildyta, 
buvo tikrai sunku. Kalavijas ir karūna priklausė mano motinai, o man 
perėjo tik todėl, kad ji mirė. 

— Ir tu net neturėjai laiko jos gedėti. 

— Ne, neturėjau. Bet žinau, ji būtų norėjusi, kad elgčiausi būtent 
taip, kaip ir elgiuosi — dėl Pažadėtosios žemės ir dėl viso kito, užuot 
gedėjusi jos kur nors kamputyje. Bet aš ir labai bijojau — kokia iš ma- 
nęs bus karalienė, ir dar tokiu metu? 

Moira su pasitenkinimu nužvelgė savo paprastas kelnes ir batus. 

— Dabar žinau, kokia karaliene noriu būti — noriu būti stipri, 
jeigu reikės, net ir negailestinga. Nėra kada sėdėti soste ir ilgai svarstyti. 


* A ghra — (gel.) mano meile, mieloji. 

Politikai ir protokolui teks palaukti. Ceremonijos, šventės — aišku, jų 
reikėjo — taip ir padarėm. Bet dabar atėjo laikas šiek tiek paprakaituo- 
ti ir susitepti rankas. 

Kai pasirodė patarnautojai, ji atsistojo, pašnekino valgį atnešusį 
užsimiegojusį berniuką ir jį atlydėjusią mergaitę. Jautėsi laisvai, pa- 
stebėjo Glena. Vadino juos vardais. Ir visiškai nekreipė dėmesio į jų 
sutrikimą dėl karalienės apdarų, tiesiog padėkojo ir leido jiems išeiti. 

Kai pradėjo pusryčiauti Glena pastebėjo, kad Moira, kuri dienų 
dienas maisto tik palesiodavo, dabar valgė su tokiu apetitu, kad juo 
galėjo nurungti ir Larkiną. 

— Šiandien treniruotėms nekokia diena — prastas oras, pliur- 
zė, — pradėjo kalbėti Moira, — bet gal ir gerai. Labiau drausmina. 
Norėjau pasakyti, kad, nors nuo šiandien treniruotėse dalyvausiu kiek- 
vieną dieną, vis tiek už viską atsakot jūs su Blera. Tiesiog noriu, kad visi 
matytų, jog aš irgi treniruojuosi. Nebijau nuovargio ir purvo. 

— Toks įspūdis, kad negali to sulaukti. 

— Nagi taip ir yra, — Moira kabino kiaušinienę, kurią buvo nu- 
rodžiusi iškepti taip, kaip kepdavo Glena — išplaktą, su kumpiu ir 
svogūnais. — Ar atsimeni tą laiką, kai mes su Larkinu atkeliavom pro 
Dievų Vartus į Airiją? Strėle galėjau pataikyti kur tik panorėjusi, bent 
devynis kartus iš dešimties, bet jums nieko nereiškė patiesti mane ant 
menčių. 

— Na, tu visada atsistodavai. 

— Taip, atsistodavau. O šiandien manęs taip lengvai neparklup- 
dysi. Todėl noriu, kad tai pamatytų visi. 

— Tu įrodei, kad esi karžygė kovodama ir nužudydama vampyrą. 

— O dabar siekiu visiems parodyti, kad galiu pakelti ir nesėkmes. 
Todėl šio to norėsiu iš tavęs. 

— Taip ir maniau, — Glena abiem įpylė arbatos. — Klausau tavęs. 

— Niekada nesidomėjau savo magiškomis galiomis. Jos nelabai 
stiprios — pati matei. Sugebu šiek tiek gydyti, be to, kiti, turintys stip- 
resnių galių, gali atverti ir pasiekti mano galias — kaip darėte judu su 
Hoitu. Esu domėjusis sapnais, skaičiusi knygų apie jų prasmes. Aišku, 
skaičiau ir knygų apie magiją. Bet man visada atrodė, jog tai reikalinga 

tik tam, kad galėčiau palengvinti kam nors skausmą. Arba kad susigau- 
dyčiau, kur eiti medžiojant elnią. Žinai, visokios smulkmenos. 

— O dabar? 

— Dabar, — linktelėjo galva Moira, — dabar matau kitokį tik- 
slą — jaučiu, kad man reikia visko, kas manyje yra, kuo galiu būti. Kuo 
geriau pažinsiu save, tuo geriau galėsiu pasinaudoti savo galiomis. Kai 
paliečiau kalaviją, kai tik prisiliečiau prie jo rankenos, mane užliejo su- 
vokimas, kad jis priklauso man, kad visada buvo mano. O kartu pajutau 
nepaprastą galią, stiprią it vėjas. Nežinau, ar mane supranti. 

— Labai gerai tave suprantu. 

Vėl linktelėjusi galva Moira valgė toliau. 

— Niekada tų galių per daug nepaisiau, nes jos manęs nedomino. 
Man norėjosi tik skaityti ir mokytis, medžioti su Larkinu ir jodinėti. 

— Natūralu — tau norėjosi to, kas teikia džiaugsmą bet kuriai 
jaunai merginai, — pertraukė ją Glena. — Kodėl būtum turėjusi to 
atsisakyti? Juk nežinojai, kas tavęs laukia. 

— Neturėjau supratimo, bet dabar mane kamuoja klausimas — 
jeigu būčiau pasistengusi, gal būčiau tai žinojusi? 

— Tu negalėjai apsaugoti savo motinos, — švelniai tarė Glena. 

Moira pažvelgė į ją nušvitusiomis akimis. 

— Perregi mane kiaurai. 

— Tavimi dėta jausčiausi lygiai taip pat. Niekaip nebūtum galė- 
jusi jos išgelbėti. Be to... 

— Taip jau buvo lemta, — užbaigė Moira. — Giliai širdyje pra- 
dedu su tuo susitaikyti. Bet jeigu būčiau bent kiek domėjusis savo ga- 
liomis, gal ir būčiau numačiusi, kas buvo lemta. Kad ir kuo visa tai būtų 
baigęsi. Kaip ir Blera, esu sapnavusi kovos lauką. Tik, skirtingai negu 
ji, nekreipiau į tai dėmesio. Bet susitaikiau su tuo. Neketinu daugiau 
savęs už tai keikti. Verčiau jau bandysiu kai ką pakeisti. Todėl ir klausiu, 
ar skirtum man šiek tiek laiko ir padėtum ugdyti tas galias, kurių turiu, 
kaip kad aš esu išsiugdžiusi kovos įgūdžius? 

— Mielai. 

— Esu tau labai dėkinga. 

— Dar nedėkok. Reikės daug dirbti. Magija — tai menas ir ama- 
tas. Ir dovana. Bet primena ir mūsų treniruotes. Tai lyg ir raumenų 

treniravimas, — Glena paplekšnojo sau per bicepsą. — Turi jį formuoti 
ir nuolat treniruoti. Ir niekada nebus per daug. 

— Į mūšį noriu pasiimti visus įmanomus ginklus, kad stipriau 
kirsčiau priešui, — Moira kaip kultūristė sulenkė ranką ir įtempė rau- 
menis. — Lavinsiu tuos raumenis, kaip kad dariau su šituo, idant jie 
būtų kuo stipresni. Noriu ją sutriuškinti, Glena. Ne tik įveikti, bet su- 
triuškinti. Dėl daugybės priežasčių — savo tėvų, King... Kiano, — pa- 
tylėjusi pridūrė. — Jam nepatiktų, jeigu sužinotų, kad laikau jį auka. 

— Toks tikrai nesijaučia. 

— Jis tam priešinasi. Gal todėl visai neblogai gyvena, savaip. Jis 
surado... negaliu sakyti ramybę, jis juk ne iš ramiųjų. Bet jis susitaikė su 
savo našta. Gal net priėmė ją. 

— Manau, kad perpratai jį kaip niekas kitas. 

Moira šiek tiek patylėjo žaisdama valgio likučiais lėkštėje. 

— Jis vėl mane pabučiavo. 

— Oho, — teištarė Glena. — Nieko sau, — pridūrė patylėjusi. 

— Aš jį priverčiau. 

— Nenoriu sumenkinti tavo žavesio ar galių, bet, kiek pažįstu 
Kianą, niekas negalėtų priversti jo daryti tai, ko nenori jis pats. 

— Galjis ir norėjo, bet nebūtų to daręs, jeigu aš nebūčiau paska- 
tinusi. Buvau šiek tiek išgėrusi. 

— Na, na. 

— Nebuvo taip jau blogai, — nervingai nusijuokė Moira. — Tie- 
siog jaučiausi šiek tiek atsipalaidavusi ir labiau apsisprendusi. Man 
norėjosi gryno oro ir ramybės, todėl užlipau ant gynybinės sienos. O 
ten buvo jis, — Moira vėl viską prisiminė. — Aišku, galėjo atsitikti 
taip, kad jis būtų nuėjęs kur nors kitur ir kad aš būčiau nuėjusi kitur. 
Bet taip jau atsitiko, kad abu atsidūrėme toje pačioje vietoje tuo pačiu 
metu. Buvo tamsu, — tyliai kalbėjo ji, — girdėjosi tolima muzika, švie- 
sos mus vos tepasiekė. 

— Romantiška. 

— Man irgi taip atrodė. Ore galėjai užuosti lietų, kuris turėjo 
pasipilti prieš aušrą, o danguje kabėjo mėnulio pilnatis. Kianas toks pa- 
slaptingas, kad aš negaliu liautis jo narsčiusi po kaulelį, kol neatskleisiu 
jo paslapties. 

— Kas galėtų nepastebėti jo patrauklumo? — garsiai svarstė Gle- 
na. Bet jos abi žinojo, ko ji nepasakė — kad jis nėra žmogus. 

— Jis kaip visada su manim elgėsi labai šaltai, o mane tai erzina. 
Ir provokuoja. Be to... Kai jis šalia, mane apima jausmas, kažkuo pri- 
menantis magiją. 

Ji prispaudė ranką sau prie pilvo, o paskui aukščiau — prie širdies. 

— Ir atsiranda kažkur gilumoje. Niekada nesu jautusi nieko pa- 
našaus jokiam vyrui. Aišku, yra buvę virpuliukų, susižavėjimų, susido- 
mėjimo, bet tik ne tokio stipraus ir deginančio. Jis turi kažką, kas mane 
nepaprastai traukia. Jis toks... 

— Seksualus, — užbaigė Glena. — Tiesiog nežmoniškai. 

— Norėjau sužinoti, ar jausčiau tą patį kaip ir aną kartą, tą vienin- 
telį kartą, kai abu buvom įpykę ir jis mane užvaldė. Todėl liepiau jam 
daryti tą patį ir neleidau atsitraukti. 

Ji nuleido galvą ir susimąstė, lyg mėgintų atspėti kažkokią mįslę. 

— Man pasirodė, kad priverčiau jį nervintis. Ir matydama jį su- 
trikusį ir beviltiškai bandant; tai nuslėpti svaigau dar labiau negu nuo 
vyno. 

— O, taip, — atsidususi Glena paėmė arbatos puodelį: — Taip 
jau būna. 

— Ir kai jis mane pabučiavo, pajutau tą patį, ką ir aną kartą, tik 
kur kas stipriau. Nes laukiau to. Ir žinau, kad bent jau akimirką jis buvo 
tam jausmui atsidavęs lygiai taip pat, kaip ir aš. 

— Ko tu iš jo nori, Moira? 

— Nežinau. Gal tik to karščio, tos galios. To malonumo. Ar tai 
blogai? 

— Nežinau ką pasakyti, — prisipažino Glena, kuriai visa tai kėlė 
nerimą. — Jis juk niekada negalės tau duoti daugiau. Turi tai suprasti. 
Jis niekada čia neliks ir net jei kuriam laikui liktų, jūs niekada negalėsit 
būti kartu. Pasukai labai pavojingu keliu. 

— Dabar kiekvieną dieną iki pat Vėlinių einam tuo pavojingu 
keliu. Žinau, kad šneki teisingai ir protingai, bet mano protas ir širdis 
to trokšta.-Todėl pirmiausia turiu nusiraminti ir susivokti, ką daryti to- 
liau. Bet visai nenoriu eiti į lemiamą mūšį žinodama, kad to atsisakiau 
iš baimės, kas gali atsitikti arba ko negali būti. 

Šiek tiek pamąsčiusi Glena atsiduso. 

— Žinai, jeigu būčiau tavo kailyje, vargu ar pasinaudočiau teisin- 
gu ir protingu patarimu. 

Moira paėmė Gleną už rankos. 

— Taip gera apie tai pasikalbėti su kita moterim. Tiesiog išsakyti 
tai, ką jauti ir apie ką galvoji. 


Kažkur kitur Pažadėtojoje žemėje, name, nušviestame blankios 
šviesos, sėdėjo ir kalbėjosi dvi moterys. 

Jų diena ėjo į pabaigą, ir jos mėgavosi užkandžiaudamos. 

Jos tai darė ramiai, nes vyras, kurio kraują jiedvi siurbė, nebeko- 
vojo ir nebesipriešino. 

— Tu buvai teisi. — Lora atsilošė ir drobine servetėle manierin- 
gai nusišluostė nuo lūpų kraują. Vyras buvo grandinėmis prirakintas 
prie stalo tarp jų, nes Lilita norėjo, kad jos sužalota kompanionė pri- 
sėstų ir ramiai pavalgytų, o ne gulėtų pataluose ir gurkšnotų kraują iš 
puodelių. — Tiek ir tereikėjo — išsiversti iš lovos ir ką nors pribaigti. 

— Na, matai, — patenkinta nusišypsojo Lilita. 

Loros veidas tebebuvo stipriai nudegintas. Švęstas vanduo, kurio 
į ją šliūkštelėjo ta kalė demonų medžiotoja, siaubingai jį sužalojo. Bet 
Lora sveiko, geras šviežias maistas padėjo jai susigrąžinti jėgas. 

— Norėčiau, kad valgytum šiek tiek daugiau. 

— Aš pasistengsiu. Tu man tokia gera, Lilita. O aš tave nuvyliau. 

— Nekalbėk niekų. Planas buvo puikus ir beveik pavyko. Tik tau 
teko už jį sumokėti tokią didelę kainą. Man baisu net pagalvoti, kokį 
skausmą teko iškęsti. 

— Jei ne tu — būčiau mirusi. 

Jos buvo meilužės ir draugės, konkurentės ir varžovės. Jau keturis 
amžius viena kitai atstojo viską. Tačiau Loros sužalojimas jiedvi suar- 
tino labiau negu kas nors kita. 

— Kol nepamačiau tavęs taip sužalotos, net neįsivaizdavau, kad 
taip tave myliu, kad man tavęs taip reikia. Nagi, mieloji, dar šiek tiek. 

Lora pakluso ir, paėmusi suglebusią vyro ranką, suleido dantis 

į riešą. Iki tų nudegimų ji buvo daili, jaunatviška, prašmatni, stilinga 
blondinė. Dabar jos veidas buvo raudonas, nusėtas pusiau apgijusiomis 
žaizdomis. Bet skausmo šešėlis jau dingo iš jos akių, o balsas atgavo 
ankstesnį tvirtumą. 

— Buvo nuostabu, Lilita, — tarė ji atsilošdama. — Bet daugiau 
nebegaliu išgerti nė lašo. 

— Tada liepsiu jį pašalinti, ir mes dar šiek tiek pasėdėsim prie 
ugnies prieš eidamos miegoti. 

Lilita paskambino auksiniu varpeliu ir paliepė atėjusiam tarnui 
viską sutvarkyti. Žinojo, kad likučių neteks išmesti. 

Ji pakilo, kad padėtų Lorai pasiekti sofą, ant kurios jau buvo ke- 
lios pagalvės ir apklotas. 

— Kur kas patogiau negu urvuose, — pastebėjo Lilita. — Bet vis 
tiek norėčiau dingti iš šios vietos kur nors, kur jausčiausi saugiau. 

Ji padėjo įsitaisyti Lorai ir prisėdo pati — raudona suknia it kara- 
lienė, aukštai sukeltais auksiniais plaukais, nes norėjo suteikti vakarui 
romantikos. 

Nuo jos mirties prieš du tūkstančius metų grožis nė kiek nesu- 
menko. 

— Ar tau tebeskauda? — paklausė ji Loros. 

— Ne. Jaučiuosi beveik atsigavusi. Atsiprašau, kad vakar rytą 
elgiausi taip vaikiškai, kai ta kalė praskrido apsižergusi tą savo slibin- 
žmogį. Tiesiog ją pamačius viskas sugrįžo — visas tas siaubas, agonija. 

— Bet mes ją irgi šiek tiek nustebinom, — ramindama Lilita iš- 
lygino apklotą ir apkamšė juo Lorą. — Įsivaizduoju, kaip ji išsižiojo, 
kai jos strėles pasitiko Midiro skydas. Buvai teisi, kad atkalbėjai mane 
jį nužudyti. 

— Kai sutiksiu ją kitą kartą, neverksiu ir nesislėpsiu kaip įbaugin- 
tas vaikas. Kitą kartą ji mirs. Nuo mano rankos. Prisiekiu. 

— Ar dar tebetrokšti paversti ją vampyre, kad turėtum su kuo 
žaisti? 

— Ta kekšė nenusipelno tokios malonės, — suniurnėjo Lora. — 
Iš manęs ji sulauks tik mirties, — atsidususi padėjo galvą Lilitai ant 
peties. — Ji niekada neprilygtų tau. Tiesiog norėjau šiek tiek su ja 
pasilinksminti. Maniau, kad neblogai pasismagintume lovoje — jos 

energija ir slopinamas įtūžis labai traukia. Bet niekada nemylėčiau jos 
taip, kaip myliu tave. 

Ji kilstelėjo galvą ir jų lūpos susitiko ilgam švelniam bučiniui. 

— Aš tavo, Lilita. Amžinai. 

— Mano mieloji, — Lilita pabučiavo Lorai smilkinį. — Jau tada, 
kai pamačiau tave pirmą kartą, sėdinčią vieną tamsioje šlapioje Pary- 
žiaus gatvėje ir raudančią, žinojau, kad priklausai man. 

— Maniau, kad myliu tą vyrą, — sumurmėjo Lora. — Ir kad jis 
myli mane. O jis tik pasinaudojo manim ir paniekino, atstūmė dėl ki- 
tos. Atrodė, kad plyšta širdis. Ir tada pasirodei tu. 

— Ar pameni, ką tada tau pasakiau? 

— Niekada to neužmiršiu. Pasakei: „Mieloji, vargše mergaite, 
negi esi tokia vieniša?“ Pasakiau tau, kad mano gyvenimas baigtas ir 
kad iki ryto mirsiu iš sielvarto. 

Lilita nusijuokė ir ranka perbraukė Lorai per plaukus. 

— Baisiai dramatiška. Argi galėjau tau atsispirti? 

— Aš irgi negalėjau tau atsispirti. Buvai tokia graži — kaip kara- 
lienė. Tokia ir esi. Dėvėjai raudoną suknią, kaip ir šįvakar, plaukai krito 
žvilgančiomis garbanomis. Nusivedei mane namo, pamaitinai, pavaiši- 
nai vynu, išklausei mano liūdnos istorijos ir nušluostei ašaras. 

— Buvai labai jauna ir žavi. Įsivaizdavai, kad, be to vyro, kuris tave 
pametė, daugiau niekada nieko nebetrokši. 

— Dabar net neprisimenu jo vardo. Ar veido. 

— Taip noriai man atsidavei, — sumurmėjo Lilita. — Paklausiau, 
ar norėtum amžiams likti jauna ir graži, ar norėtum valdyti vyrus, įskai- 
tant ir tą, kuris tave įskaudino. O tu atsakei: „Taip, taip, žinoma“. Net 
kai tavęs ragavau, nepaleidai manęs ir vis kartojai: „Taip, taip, taip...“ 

Prisiminus tą nuostabią akimirką Loros akys pasruvo krauju. 

— Man nebuvo tekę patirti nieko labiau jaudinančio. 

— Kai gėrei mano kraują, mylėjau tave kaip nieko nebuvau my- 
lėjusi. 

— Kai vėl atgijau, tu atvedei jį pas mane, kad pirmą nužudyčiau 
tą, kuris mane paniekino. Nužudėm jį kartu. Nuo to laiko tiek daug 
išgyvenom kartu. 

— Atėjus Vėlinėms viskuo pasidalysim. 

Kol vampyrai miegojo, Moira stovėjo treniruočių aikštėje. Ji buvo 
purvina ir kiaurai šlapia. Klubą tebeskaudėjo nuo smūgio, kurio nesu- 
gebėjo atremti. Ji vis dar negalėjo atsikvėpti po paskutinio susirėmimo. 

Bet jautėsi puikiai. 

Ji ištiesė ranką, kad padėtų Darvelai atsistoti. 

— Puikiai pasirodei, — pasakė jai Moira. — Vos nepribaigei 
manęs. 

Raukydamasi Darvela pasitrynė savo stambų užpakalį. 

— Man taip neatrodo. | 

Jas abi stebėjo Glena, rankomis įsirėmusi į šonus, ant galvos užsi- 
maukšlinusi plačiakraštę skrybėlę. 

— Šįkart ilgiau išsilaikei ant kojų ir kur kas greičiau atsistojai, — 
pritariamai linktelėjo ji galva Darvelai. — Akivaizdus tobulėjimas. 
Kiek žinau, kitame aikštės gale yra keletas vyrukų, kuriuos galėtum 
įveikti. 

— Kitame aikštės gale yra keletas vyrukų, kuriuos ji jau įveikė! — 
šūktelėjo Islina, o jos dviprasmišką pastabą palydėjo smagus juokas. 

— Nemanyk, kad nežinau, ką su jais išdarinėji, kai man jų nebe- 
reikia, — atšovė Darvela. 

— Būtų gerai, jei bent dalį tos energijos parodytum per kitą susi- 
rėmimą, — pasiūlė Glena. — Gal tada jį laimėsi ir nebereikės voliotis 
purve. Siūlau šitą dieną užbaigti šaudymu iš lanko. 

Pamačiusi, kad beveik visos moterys lengviau atsikvėpė džiaugda- 
mosi besibaigiančia treniruote, Moira mostelėjo ranka. 

— Man dar neteko susiimti su Kiara. Pasilikau ją desertui — kad 
iš mūšio lauko pasitraukčiau kaip absoliuti čempionė. 

— Na ir pasipūtimas. Man patinka, — tarė Blera, atklampojusi 
per purvyną merkiama lietaus. — Ginklų detalių gamyba vyksta kaip 
iš pypkės, — pradėjo pasakoti ji ir krestelėjo galvą, atmesdama atgal 
plaukus. — Galiu pasakyti tik tiek, kad po poros valandų, praleistų 
prie žaizdro ir priekalo, šitas lietus atrodo tiesiog palaima. Tai kokie 
rezultatai? 

— Moira įveikė visas varžoves ir kalaviju, ir imtynėse. O dabar, 
kol mes pasitreniruosim su lankais, dar sumanė susiremti su Kiara. 

— Neblogai. Aš jas veduosi prie taikinių, kol tu čia baigsi visus 
reikalus. 

Tačiau moterys, norėjusios pamatyti paskutinį susirėmimą, pra- 
dėjo garsiai prieštarauti. 

— Nieko sau kraugerės, — linktelėjo galva Blera. — Tai man irgi 
patinka. Gerai, damos, padarykim šiek tiek vietos. Už ką statai? — tyliai 
paklausė ji Glenos, stebėdama, kaip priešininkės sustojo viena prieš kitą. 

— Moira įsikarščiavusi ir motyvuota. Ji šiandien visiškai nusiaubė 
šitą aikštę. Statau už ją. 

— Tada aš statau už Kiarą. Ji sukta ir nebijo pasitikti smūgį. O 
ką aš sakiau? — pridūrė ji, kai Kiara tėškėsi veidu į purvą, bet čia pat 
pašoko ir vėl puolė. 

Padariusi klaidinantį manevrą ji paskutinę akimirką apsisuko ir 
spyrė Moirai į šoną. Ši atšoko, kad išvengtų smūgio, atgavo pusiausvyrą 
ir išsisuko dar nuo vieno kirčio. Tada įnirtingai puolė ir permetė Kiarą 
sau per petį. Bet apsisukusi pamatė, kad Kiaros taip ir nepargriovė, to- 
dėl ši dabar puolė Moirą rankomis ir kojomis ir pagriovė ją į purvyną. 

Moira tuoj pat atsistojo. Jos akyse žaidė linksmos ugnelės. 

— Ką gi, kaip matau, tavo reputacija nė kiek neperdėta. 

— Aš noriu to prizo, — pasilenkusi Kiara suko apie ją ratus. — 
Būk atsargi. 

— Tai eikš ir pasiimk jį. 

— Puiki kova, — pastebėjo Blera, stebėdama prieš akis šmėžuo- 
jančius kumščius, kojas ir kūnus. — Kiara, nenuleisk alkūnių! 

Glena smagiai niūktelėjo Blerai: 

— Jokių patarimų iš auditorijos. 

Tačiau ji šypsojosi, ir ne tik dėl to, kad kova buvo tikrai gera ir 
stipri, bet ir dėl to, kad visos kitos moterys negalėjo susilaikyti nešū- 
kavusios. 

Pagaliau jos buvo vieningos. 

Moira griuvo ir kojomis it žirklėmis išmušė Kiarą iš pusiausvyros. 
Bet kai apsivertusi jau ketino ją pribaigti, Kiara staiga puolė ir pervertė 
Moirą. 

Kai ši sunkiai dribtelėjo ant žemės, pasigirdo keli užuojautos 
šūksniai. Moirai nespėjus atsipeikėti, Kiara jau sėdėjo ją apsižergusi, 
alkūne užspaudusi gerklę, o prie širdies prispaudusi kumštį. 

— Jūs persmeigta. 

— Po velniais, tikrai. Nagi, riskis nuo manęs susimildama, baigi 
uždusinti. 

Kai ji šiaip taip atsisėdo mėgindama atgauti kvapą, kūnas tebe- 
virpėjo nuo įtampos. Kiara žnektelėjo šalia į purvyną, ir abi sunkiai 
kvėpuodamos spoksojo viena į kitą. 

— Kauniesi kaip velnias, — išstenėjo Moira. 

— Su visa derama pagarba lygiai tą patį galiu pasakyti apie jus, 
karaliene. Dar nespėjo išgyti senos mėlynės ir gumbai, o jūs jau apdo- 
vanojot mane naujais. 

Moira atgalia ranka nusibraukė nuo veido purvą. 

— Buvau šiek tiek pavargusi. 

— Teisybė, bet įveikčiau jus ir pailsėjusią. 

— Ko gero, tu teisi. Laimėjai prizą, Kiara, tikrai jo nusipelnai. 
Man garbė, kad mane pranokai. 

Ji ištiesė Kiarai ranką ir pakračiusi aukštai iškėlė. 

— Pasveikinkit imtynių čempionę. 

Pasigirdo sveikinimo šūksniai, moterys ėmė glėbesčiuotis. Bet kai 
Kiara pasiūlė Moirai ranką, kad padėtų atsistoti, ši tik sumosavo. 

— Aš dar pasėdėsiu minutėlę, atgausiu kvapą. Eik pasiimk lanką. 
Su juo nei tu, nei kas nors kitas manęs nepranoks. 

— Geriau nebūtume pasirengusios ir per tūkstantį metų, jūsų 
didenybe. 

— Taip manai? Jergutėliau, visą savaitę negalėsiu prisėsti, — pa- 
siskundė Moira trindamasi sėdynę. 

— Didžiuojuosi jumis kaip niekad anksčiau. 

Moira nusišypsojo pati sau, šiek tiek dar pasėdėjo vertindama 
visus skausmus ir maudulius. Tada jos žvilgsnis nukrypo ten, kur vakar 
vakare ji buvo su Kianu. 

Ir išvydo jį, stovintį lietuje ir žvelgiant; į ją. Net ir per atstumą 
jautė jo jėgą, trauką, kokios nebuvo jautusi nė vienam vyrui. 

— Ko tu spoksai? — sumurmėjo ji sau po nosim. — Ką, labai 
smagu matyti mane besivoliojančią purve? 

Turbūt taip ir yra, nusprendė ji, ir kas galėtų jį kaltinti? Turėjo 
būti neblogas vaizdelis. 

— Manau, kad anksčiau ar vėliau susiimsim ir mudu. Tada pa- 
žiūrėsim, kas ką. 

Ji vargais negalais atsistojo ir sukandusi dantis leidosi eiti, steng- 
damasi nešlubuoti ir prisiversdama nežvilgtelėti atgal. 


G skyrius 


Nusigramdžiusi purvą, Moira prisidėjo prie kitų, aptarinėjančių 
strategiją. Pataikė kaip tik tada, kai jau buvo užvirę ginčai ir diskusijos. 

— Nesakau, kad tu nesugebėtum to padaryti, — kreipėsi į Blerą 
Larkinas, sutelkęs paskutinius kantrybės likučius.— Aš tik noriu pa- 
sakyti, kad tai galim padaryti ir mes su Hoitu. 

— O aš sakau, kad trise susitvarkytume greičiau negu dviese. 

— Apie ką jūs čia? — paklausė Moira. 

Jai puolė atsakinėti visi iš karto, perrėkdami vienas kitą. 

— Nieko nesuprantu, — atsisėdusi prie stalo Moira pakėlė ranką, 
prašydama tylos. — Jei teisingai suvokiau, sumanėt išsiųsti grupę, kad 
įkurtų bazę šalia kovos lauko, iš kur būtų galima jį stebėti? 

— O paskui juos iš pat ryto iškeliautų pirmieji kariai, — užbaigė 
Hoitas. — Turim susižymėję vietas, kur galima rasti slėptuvių. Čia, — 
bakstelėjo jis pirštu į išskleistą ant stalo žemėlapį. — Dienos žygis į 
rytus. Ir čia — dar vienos dienos žygis nuo pirmosios bazės. 

— Bet problema ta, kad čionai jau įsitaisiusi Lilita, — Blera 
stuktelėjo į žemėlapį kumščiu. — Ji jau užėmė geriausias vietas ir nau- 
dojasi geriausiomis sąlygomis. Galim savo bazes išmėtyti ir nutiesti 
nelygią fronto liniją. Bet kariuomenei laikas pradėt judėti, todėl turim 
iš anksto pasirūpinti, kad tos bazės būtų saugios. Ir ne tik pakeliui, bet 
ir geriausiose vietose šalia slėnio. 

— Teisingai sakai, — Moira susimąsčiusi tyrinėjo žemėlapį. Ji 
matė, kaip buvo ketinama veikti — dienos metu persikelti iš vienos 
pozicijos į kitą. — Larkinas gali įveikti atstumus greičiau už bet ką kitą. 
Dėl to sutariam, ar ne? 

— Taip. Bet jeigu pasitelktume ir kitus slibinus... 

— Blera, aš tau jau sakiau, kad to būti negali. 

— Slibinus? — Moira vėl kilstelėjo ranką siekdama nutildyti įsi- 
terpusį Larkiną. — Ką turi omenyje? 

— Kai Larkinas pasiverčia į slibiną, jis gali bendrauti, nors ir labai 
primityviai, su kitais slibinais, — paaiškino Blera. 

— Ir kas iš to? 

— Jeigu būdamas pasivertęs jis iškviestų kitus slibinus, kodėl ne- 
galėtų jų įtikint sekti paskui jį ir nešti raitelius? 

— Jie taikūs, ramūs padarai, — vėl pertarė ją Larkinas. — Ne- 
galime jų įtraukti į karą. Juos juk gali sužaloti. 

— Palauk minutėlę, — Moira vėl atsisėdo galvodama apie tai. — 
Ar tai tikrai įmanoma? Esu girdėjusi, kad retkarčiais Žmonės paimdavo 
auginti mažiukus slibinukus, bet neteko girdėti, kad kas nors būtų jojęs 
suaugusiu slibinu, nebent pasakose. Jeigu tai būtų įmanoma, greitai 
galėtume persikelti iš vietos į vietą net nakties metu. O kovoje... 

Ji nutilo pamačiusi Larkino veido išraišką. 

— Atleisk man. Bet sentimentams dabar ne laikas. Slibinas — 
Pažadėtosios žemės simbolis, o jai jų reikia. Kviečiame kovoti ir aukotis 
visus savo Žmones, įskaitant moteris, jaunuolius ir senukus. Ir jeigu 
toks dalykas įmanomas, juo reikia pasinaudoti. 

— Aš nežinau, ar tai įmanoma. 

Moira puikiai suprato, kad Larkinas tiesiog užsispyrė. 

— Reikia pabandyti. Juk savo žirgus taip pat mylim, Larkinai, — 
priminė ji, — bet vis tiek jais josim į mūšį. Dabar, Hoitai, sakyk man 
tiesiai, ar jums su Larkinu į šią misiją geriau leistis dviese, ar vis dėlto 
trise? 

Hoitas akivaizdžiai kamavosi. 

— Jaučiuosi atsidūręs tarp dviejų ugnių. Larkinas baiminasi, kad 
Blera dar ne visai atsigavo po to išpuolio. 

— Aš puikiai jaučiuosi, — Blera atkakliai laikėsi savo, tad gana 
stipriai kumštelėjo Larkinui. — Gal nori susiimti su manim, kaubojau, 
ir pats pamatyti? 

— Vakarop jai vis dar paskauda šonkaulius, o petys, kuris buvo 
sužalotas, nepakankamai sustiprėjęs. 

— Aš tau parodysiu, koks jis nesustiprėjęs. 

— Nagi, nagi, vaikai, — su lengva pašaipa įsiterpė Gle- 
na. — Leiskit ir man įsikišti. Blera jau pajėgi dirbti. Tu man atleisk, 
branguti, — kreipėsi ji į Larkiną, — bet tikrai nebegalime jos laikyti 
neįgaliųjų sąraše. 

— Būtų geriausia, jeigu ji keliautų drauge, — Hoitas su užuojauta 
pažvelgė į Larkiną. — Jei keliautume trise, užtruktume tik vieną dieną. 
Pirmuosius karius galėtume išsiųsti sulig aušra ir padėti jiems pasiekti 
pirmąjį postą. 

— O trys iš mūsų liktume čia ir galėtume tęsti karinio parengimo 
ir kitus darbus, — linktelėjo Moira. — Taip būtų geriausia. Larkinai, 
manai, kad pirmąsias pajėgas turėtų vesti Tininas? 

— Ar klausi tik atsižvelgdama į mano sužeistą savimeilę, ar tau 
tikrai įdomi mano nuomonė? 

— Ir dėl to, ir dėl to, — ji priverstinai nusijuokė. — Ką gi, tuomet 
siųsim jį. 

— Laikas ruoštis, — Blera apžvelgė visus sėdinčius už stalo. — 
Larkinas mus nuneš greitai, tad iki sutemų spėsim įkurti pirmąją bazę, 
o gal net ir dvi. 

— Pasiimkit viską, ko gali prireikti, — pasakė jiems Moira. — 
Pasikalbėsiu su Tininu ir nurodysiu, kad pirmuosius karius jis išvestų 
vos tik išaušus. 

— Ji jūsų lauks, — pirmą kartą nuo Moiros pasirodymo prabilo 
Kianas. — Jeigu pati Lilita nepagalvojo apie tokį mūsų manevrą, tai 
kas nors iš jos patarėjų tikrai pakuždėjo apie tai. Ji tikrai bus palikusi 
karių pasaloje, kad mus sulaikytų. 

Blera linktelėjo. 

— Pagalvojau ir apie tai. Kaip tik dėl to geriau keliauti trise ir oru. 
Jie neužpuls mūsų iš pasalų, o mums gali ir pavykti juos užklupti. 

— Daugiau galimybių tam turėsit, jeigu atkeliausit iš šitos pu- 
sės, — atsistojęs Kianas apėjo žemėlapį ir parodė. — Apsukit ratą, 
prisiartinkit prie pirmosios vietovės iš rytų arba šiaurės. Aišku, ilgiau 
užtruksit, bet tikėtina, kad jie jūsų lauks iš tos pusės. 

— Gera mintis, — pripažino Blera, paskui susiraukusi žvilgtelėjo 
į Larkiną. — Mes su Hoitu galėtume nulipti kur nors, kur mūsų niekas 
nematytų, o Larkinas galėtų ten apsižvalgyti. Gal kaip paukštis ar koks 
nedidukas žvėrelis, kuris per daug nepatrauktų jų dėmesio. Turim pa- 
siimti daugiau maisto, — pridūrė ji, — nes pasiversdamas jis suvartoja 
labai daug energijos, taigi reikia tuo pasirūpinti. 

— Stenkis nekristi į akis, — įspėjo Larkiną Kianas. — Jeigu pasi- 
versi elniu ar kuo nors panašiu, jie gali susigundyti nušauti tave maistui 
ar tiesiog dėl pramogos. Įtariu, kad jau dabar jie pradeda nuobodžiauti. 
Jeigu šiandien oras ten toks pat kaip čia, jie turbūt bus viduje ar kito- 
se slėptuvėse. Mes, kaip ir žmonės, ne itin mėgstam merkiantį lietų. 

— Gerai, viskuo pasirūpinsim, — tarė pakildama Blera. — Ir su- 
sikišk į rankovę visus burtus, kokius tik gali, — pasakė ji Hoitui. 


— Tik būk atsargus, — Glena taisinėjo Hoito apsiaustą, jiems 
stovint prie vartų. 

— Nesijaudink. 

— Žinai, kad negaliu, — ji abiem rankom įsitvėrė jo apsiaustą ir 
žvelgė savo vyrui į akis. — Nuo tada, kai viskas prasidėjo, mudu labai 
suartėjom. Tikrai norėčiau keliauti kartu. 

— Tu reikalinga čia, — jis palietė jos kryžių, o paskui savąjį. — 
Juk žinosi, ir kur esu, ir kaip man sekasi. Neužtruksim ilgiau kaip dvi 
dienas. Grįšiu pas tave. 

— Tik pabandyk negrįžti! — Ji prisitraukė jį ir ilgai bučiavo, o 
širdis krūtinėje nerimo. — Myliu tave. Būk atsargus. 

— Myliu tave. Laikykis. O dabar eik vidun, gana stovėti lietuje. 

Bet ji palaukė, kol Larkinas pasivertė slibinu ir kol Hoitas su Ble- 
ra apkrovė jį ryšuliais bei ginklais. Ir dar palaukė, kol jie užšoko slibinui 
ant nugaros, pakilo aukštyn ir nuskriejo per pilką lietaus uždangą. 

— Laukimas — bjaurus dalykas, — tarė Glenai už nugaros Moira. 

— Siaubingas, — Glena apgraibom susirado Moiros ranką ir 
stipriai ją suspaudė. — Duok man daugiau darbo. Eime vidun ir pra- 
dėkim pirmąją pamoką. 

Jos patraukė tolyn nuo vartų. 

— Ar atsimeni, kada pirmą kartą supratai turinti galių? 

— Ne. Man niekas nebuvo taip aišku kaip Larkinui. Tiesiog kar- 
tais iš kažkur žinodavau visokius dalykus — kur rasti tai, kas pamesta, 
arba kur kas nors slepiasi, kai žaisdavom slėpynių. Bet visada pagalvo- 
davau, kad man tiesiog pavyko atspėti ar kažkas panašaus. 

— Ar tavo mama irgi turėjo tokių galių? 

— Taip. Bet nelabai didelių. Gal tik aštresnę nuojautą. Išmanė, 
kaip elgtis su augalais. — Moira susimąsčiusi atmetė kasą už nuga- 
ros. — Matei mūsų sodus. Visi jie — jos rankų darbas. Jeigu dalyvau- 
davo gimdyme arba aplankydavo ligonį, visada atnešdavo palengvėji- 
mą. Jos ir savo galias laikydavau moteriškais kerais, žinai — įsijautimas, 
nuojauta, sugebėjimas gydyti. 

Praėjusios pro arką jos pradėjo kilti laiptais. 

— Bet kai pradėjau dirbti su tavim ir Hoitu, pajutau, kad turiu 
kažko daugiau. Atrodo, jūs kažką išjudinot. Tai lyg ir aidas ar atspindys 
tos stipresnės galios, kurią turit judu. O kai pakėliau kalaviją... 

— Jis lyg ir talismanas, savotiškas kanalas, — garsiai mąstė Gle- 
na. — O gal raktas, kuris atvėrė duris į tai, ką jau turėjai savyje. 

Ji vedėsi Moirą į kambarį, kuriame dirbdavo su Hoitu. Patalpa 
mažai kuo skyrėsi nuo kambarėlio bokšte, Airijoje. Tik buvo didesnė ir 
turėjo arkinį įėjimą, vedantį į vieną iš daugelio pilies balkonų. 

Bet čia sklandė tie patys kvapai — žolelių, pelenų ir dar kažkokio 
sumišusio gėlių ir metalo kvapo. Ant stalų ir skrynių po visą kambarį 
buvo išdėlioti Glenos krištoliniai rutuliai. Ir dėl grožio, ir dėl magijos. 
Taip pat buvo pilna visokių dubenų, buteliukų ir knygų. Kabojo kry- 
Žiai — sidabriniai, mediniai, akmeniniai, variniai. 

— Čia drėgnoka ir vėsu, — tarė Glena. — Gal užsikurkim ugnį? 

— Žinoma, — sutiko Moira, bet kai ji pasuko akmeninio židinio 
link, Glena juokdamasi sulaikė ją už rankos. 

— Ne, ne taip. Įdegti ugnį — vienas iš esminių įgūdžių. Prak- 
tikuodami magiją mes naudojamės gamtos stichijomis. Jas gerbiam. 
Pabandyk įžiebti ugnį iš čia, kartu su manimi. 

— Net nežinočiau nuo ko pradėti. 

— Nuo savęs. Nuo savo proto, širdies, kraujo, kaulų smegenų. 
Įsivaizduok ugnį — jos spalvas, formas. Pabandyk pajusti jos šilumą, 
dūmų ir degančių durpių kvapą. Visa tai turi savo galvoje, savyje — pa- 
sistenk perkelti tai į židinį. 

Moira bandė viską daryti taip, kaip jai buvo pasakyta, ir nors jautė 
kažkokius virpulius po oda, durpės vis tiek neužsiliepsnojo. 

— Atsiprašau. 

— Neatsiprašinėk. Tam reikia laiko, energijos ir susitelkimo. Ir ti- 
kėjimo. Juk neatsimeni, kaip žengei pirmuosius žingsnius įsitvėrusi mo- 
tinos sijono ar stalo arba kiek kartų griuvai, kol pagaliau pirmą kartą at- 
sistojai. Ženk pirmąjį žingsnį, Moira. Ištiesk dešinę ranką. Įsivaizduok, 
kad tavyje liepsnoja karšta ir skaisti ugnis. Ji įsiliepsnoja kažkur giliai 
tavyje, prasiskverbia pro tavo širdį, srūva tavo rankomis iki pat pirštų 
galiukų. Pabandyk ją pajusti, pamatyti. Ir siųsk ją ten, kur tau reikia. 

Nuo tylaus Glenos balso ir besikaupiančios šilumos Moira beveik 
paniro į transą. Pajuto stipresnį virpulį po oda, besiskverbiantį lauk. Ir 
tada durpių briketą lyžtelėjo nedidelis ugnies liežuvėlis. 

— O! Kažkas blykstelėjo mano galvoje, bet didžiąją dalį darbo vis 
tiek padarei tu. 

— Tik šiek tiek pagelbėjau, — pataisė ją Glena. — Tik nedidelis 
postūmis. 

Moira giliai atsikvėpė. 

— Jaučiuosi lyg būčiau užkopusi į kalną. 

— Ilgainiui darysis lengviau. 

Stebėdama įsidegančią ugnį Moira linktelėjo galva. 

— Išmokyk mane. 


Po poros valandų Moira jautėsi ne tik kaip įkopusi į kalną, o lyg 
būtų dar ir nukritusi nuo jo — tiesiai ant galvos. Bet ji išmoko iškviesti 

ir šiek tiek valdyti dvi iš keturių stichijų. Glena davė jai paprastų burtų 
sąrašą, kad pasipraktikuotų pati viena. Pavadino tai namų darbais, ir 
Moira kaip tikra tyrinėtoja nekantravo kuo greičiau viską išbandyti. 

Bet reikėjo pasirūpinti ir kitais reikalais. Ji apsirengė oficialesniais 
drabužiais, užsidėjo jos padėčiai priderančią mitrą ir nuėjo aptarti su 
dėde finansinių reikalų. 

Karas nemažai atsieina. 

— Daugeliui teko palikti nenuimtą derlių, — pasakė jai Rido- 
kas. — Jų galvijų bandos liko neprižiūrimos. Kai kurie tikrai praras 
namus. 

— Padėsim juos atstatyti. Dvejus metus nerinksime jokių mokes- 
čių ir rinkliavų. 

— Moira... 

— Iždo tam pakaks, dėde. Negaliu laikyti apsiglėbusi viso to 
aukso ir brangakmenių, kad ir kokia būtų jų istorija, kai mūsų Žmo- 
nės tiek aukoja. Pirmiausia išlydysim Pažadėtosios žemės karališkąją 
karūną. Paskui pasėsim javų. Penkiasdešimt akrų. Dar penkiasdešimt 
paskirsim ganykloms. Tai, ką iš jų gausime, atiduosime tiems, kurie 
kovėsi, šeimoms tų, kurie žuvo ar buvo sužeisti tarnaudami Pažadėtajai 
žemei. 

Jis pasikasė skaudamą galvą. 

— Ir kaip tu išsiaiškinsi, kas jai tarnavo, o kas tiesiog slapstėsi? 

— Pasitikėjimu. Manai, kad esu naivi ir minkštaširdė. Gal ir taip. 
Iš karalienės reikės ir to, kai viskas pagaliau baigsis. Bet negaliu būti 
naivi ir minkštaširdė dabar, turiu nuolat baksnoti žmones ir reikalauti 
iš jų vis daugiau ir daugiau. Ir iš tavęs nemažai reikalauju. Tu čia, o 
kažkokie nepažįstamieji verčia tavo namus į kareivines. 

— Tai menkniekis. 

— Tai labai daug, bet irgi dar ne viskas. Rytoj iškeliauja Orenas. 

— Jis man sakė, — Ridoko balse nuskambėjo pasididžiavimas, 
nors akys buvo kupinos sielvarto. — Mano jaunėlis jau suaugo, jam 
pats laikas tapti vyru. 

— Iš tavo sūnaus niekas ir nesitikėtų mažiau. Tačiau net ir pra- 
dėjus kariams žygiuoti slėnio link darbai čia negali nutrūkti. Būtina 

kalti ginklus, būtina pasirūpinti žmonių maitinimu ir apgyvendinimu. 
Svarbu juos toliau ruošti kovai. Kad ir ko prireiktų — išlaidas turime 
iš ko padengti. Kita vertus, — šyptelėjo ji, — jeigu koks nors pirklys ar 
meistras užsiprašys per daug, suteiksim jam audienciją pas karalienę. 

Ridokas taip pat nusišypsojo. 

— Labai gerai. Tavo motina tavimi didžiuotųsi. 

— Tikiuosi. Galvoju apie ją kiekvieną dieną, — Moira atsistojo, 
taip priversdama atsistoti ir jį. — Turiu aplankyti savo tetą. Ji šiuo metu 
puikiai atlieka ūkvedės pareigas. 

— Sakyčiau, netgi mėgaujasi jomis. 

— Sunku įsivaizduoti — virtuvės reikalai, skalbiniai, siuvimas, 
valymas. Viena pati niekaip nesusitvarkyčiau. Be jos tikrai pražūčiau. 

— Jai bus malonu tai išgirsti. Bet ji sakė, kad tu kiekvieną dieną 
ateini pasikalbėti su ja apie tuos virtuvės ir skalbinių reikalus. Lygiai 
taip pat, kaip ir su kalviais ir tais jaunuoliais, kurie drožia baslius. O 
šiandien treniravaisi su kitomis moterimis. 

— Niekada ir nemaniau, kad mano pareigos leis man dykinėti. 

— Žinoma, ne, bet ilsėtis irgi reikia, Moira. Tavo paakiai jau pa- 
juodę. | 

Moira pasižadėjo sau, kad paprašys Glenos išmokyti ją grožio kerų. 

— Pailsėsiu, kai viskas bus baigta. 


Ji praleido valandą su teta aptarinėdama ūkio išlaidas ir prievoles, 
paskui dar valandą su tais, kurie buvo už tas prievoles atsakingi. 

Kai ji pagaliau leidosi svetainės link ketindama truputį užkąsti ir 
pasimėgauti arbata, išgirdo Kiano juoką. Jai palengvėjo supratus, kad 
jis bando palaikyti kompaniją Glenai, tačiau pati nebuvo tikra, ar po 
sunkios dienos nusiteikusi su juo susidurti. 

Jau buvo besisukanti, kad išsilenktų, bet staiga pyktelėjo ant savęs. 
Negi dabar kiekvieną kartą reikės nusigerti, kad apsikęstų su juo vieno- 
je patalpoje? Ar ji kokia bailė? 

Ji pasitempė ir ryžtingai žengė į svetainę, kur išvydo Gleną ir 
Kianą sėdinčius prie židinio ir skanaujančius vaisių ir arbatos. 

Moira pastebėjo, kad vienas kito draugijoje jie jautėsi puikiai. 
Įdomu, ar Kiano panašumas į brolį Glenai buvo keistas, ar priešin- 
gai — guodė? Aišku, šiokių tokių skirtumų yra. Hoitas neturėjo skelto 
smakro. Kiano veidas buvo liesesnis, plaukai trumpesni. Be to, visai 
kitokia jo laikysena ir judesiai — Kianas visada atrodė nerūpestingas ir 
vaikščiojo it koks plėšrūnas. 

Jai patiko stebėti jį ką nors veikiant. Jis jai visada atrodė labai ne- 
įprastas — savotiškai gražus ir kartu mirtinai pavojingas. 

Moira buvo įsitikinusi, kad jis jau pajuto ją esant čia. Dar nebuvo 
mačiusi, kad kas nors būtų prisiartinęs jam apie tai nenutuokiant. Bet 
jis ir toliau kėpsojo krėsle, nors dauguma vyrų tikrai būtų pakilę pasi- 
rodžius moteriai, o juo labiau karalienei. 

Bet jis visada taip elgėsi — demonstratyviai nerūpestingai. Ji būtų 
norėjusi, kad tai mažiau Žavėtų. 

— Nesutrukdysiu? — paklausė eidama per svetainę. 

— Ne, — Glena pasisukusi jai nusišypsojo. — Paprašiau, kad at- 
neštų valgio trims — tikėjausi, kad ir tu rasi laiko užkąsti. Kianas čia 
linksmina mane istorijomis apie Hoito vaikystės žygdarbius. 

— Ką gi, damos, palieku jus gerti arbatėlės. 

— Prašau, neišeik, — jam dar nespėjus pakilti Glena stvėrė už 
rankos. — Tau puikiai sekasi išsklaidyti nerimą. 

— Man tai nieko nekainuoja. 

— Bet vis tiek padėjai man atsikvėpti. Labai ačiū. Jeigu viskas 
vyksta pagal planą, jie jau turėtų būti pasiekę bazę. Reikia patikrin- 
ti, — kai ji pylė Moirai arbatos, rankos visai nedrebėjo. — Būtų gerai, 
jeigu pamėgintume visi drauge. 

— O ar galėsi jiems padėti, jeigu?.. — Moira taip ir neužbaigė 
klausimo. 

— Hoitas ne vienintelis išmano magiją. Bet vaizdas bus kur kas 
aiškesnis, jeigu judu padėsite. Tada ir jiems bus lengviau padėti. Žinau, 
kad tau buvo sunki diena, Moira. 

— Jie man juk kaip šeima. 

Linktelėjusi galva Glena pakilo. 

— Atsinešiau viską, ko gali prireikti. 

Ji išsitraukė krištolinį rutulį ir dar keletą mažesnių kristalų, šiek 
tiek žolelių. Viską išdėliojo ant stalo. Tada nusiėmė nuo kaklo kryžių ir 
jo grandinėle apsuko rutulį. 

— Ką gi, — ramiai tarė ji, uždėjusi rankas ant rutulio. — Pažiū- 
rėkim, kas ten vyksta. 


Pažadėtojoje žemėje lijo, todėl kelionė buvo ne iš maloniųjų. Jie 
suko plačius ratus, kol maždaug per ketvirtį mylios priartėjo prie to 
ūkio, kurį ketino paversti savo baze. Vieta puiki ir maždaug tiek pat 
nutolusi nuo mūšio lauko, kiek ir Lilitos užimta žemė. 

Kaip tik dėl to Kiano spėjimas, kad čia galėjo laukti pasala, neat- 
rodė laužtas iš piršto. 

Du keleiviai nulipo nuo slibino nugaros ir nukėlė visus ryšulius 
bei reikmenis. Šiokia tokia priedanga buvo — neaukšta akmeninė 
tvora, skirianti juos nuo laukų, ir palei ją besidriekianti ne itin tanki 
medžių juosta. Aplinkui nesimatė nė gyvos dvasios. 

Larkinas atvirto iš slibino į žmogų ir abiem rankom nusibraukė 
nuo veido šlapius plaukus. | 

— Bjauri diena, ką ir besakyti. Ar gerai matot mūsų tikslą? 

— Dviejų aukštų namas, — atsakė Blera. — Trys ūkiniai pastatai, 
du aptvarai. Ganosi avys. Nei dūmų, nei kokių kitų gyvybės ženklų. 
Žirgų taip pat nėra. Jeigu jie čia, tikriausiai paliko sargybinių — po ko- 
kius du kiekviename pastate. Miega ir budi pasikeisdami. Jiems reikia 
maisto, taigi gali turėti ir belaisvių. Jeigu jie keliauja be didelio bagažo, 
tai viską, ko reikia, turi gertuvėse. 

— Reikėtų ten apsižvalgyti, — pasakė Hoitas. — Bet jeigu ten 
yra kas nors, turintis magiškų galių, galim būti užklupti. 

— Verčiau aš iki ten pabėgėsiu. — Larkinas atsikando obuolio. 
Po ilgos kelionės jį kamavo alkis. — Jie neturėtų būti uždėję skydo, 
kaip savo pagrindinėje bazėje. Ko gero, tikisi, kad mums atėjus galės 
pričiupti. 

— Tik pasiversk kuo nors nedideliu, — priminė jam Blera. — 
Kianas dėl to buvo visai teisus. 

— Gerai jau, gerai, — jis prisigrūdo į burną duonos. — Pelė pa- 
kankamai maža ir aną kartą jai puikiai sekėsi. Ir taip išsilaikysiu ilgiau 
negu būdamas vilku ar elniu, — jis nusiėmė kryžių. — Šitą turėsit 
palaikyti. 

— Žinai, man tai visai nepatinka, — Blera paėmė iš jo kryžių. — 
Negaliu pakęsti, kad tau tenka ten eiti be jokio ginklo ar kitokios apsaugos. 


— Pasitikėk manim, 


jis suėmė ją už smakro ir pabučiavo. Tada 
atsitraukė ir pasivertė į mažą pelytę. 

— Negaliu patikėti, kad ką tik bučiavausi su šituo pada- 
ru, — burbtelėjo Blera ir stipriai suspaudė kryžių, kai pelė leidosi per 
žolę. — Dabar lieka tik laukti. 

— Geriau imkimės kokių nors atsargumo priemonių. Aš nu- 
brėšiu ratą. 


Larkinas jau beveik pasiekė pirmąjį ūkinį pastatą, kai pastebėjo 
vilką — didelį, juodą, susirangiusį uogienojuose. Jis krauju pasruvusio- 
mis akimis stebėjo lauką ir kelią, besidriekiantį vakarų link, ir nekreipė 
į Larkiną jokio dėmesio. Tačiau šis vis tiek jį apibėgo dideliu ratu ir 
šmurkštelėjo po durimis. 

Viduje stovėjo grubaus darbo stalas, arklidėse trypė du žirgai. 
Ant grindų sėdėjo du vampyrai ir žaidė kauliukais. Larkinas šiek tiek 
nustebo — niekada nebūtų pamanęs, kad vampyrai laisvalaikiu galėtų 
žaisti. Vilkas buvo jų žvalgas. Užteko jam duoti kokį ženklą — ir jie 
būtų ėmęsi veiksmų. Bet taip buvo užsiėmę kauliukais, kad pelės nė 
nepastebėjo. 

Šalia mėtėsi kalavijai, lankai ir dvi pilnos strėlinės. Pajutęs įkvė- 
pimą, jis nukurnėjo prie atremtų į gardą lankų ir pradėjo energingai 
graužti jų temples. 

Vienas iš vampyrų keikė savo bendro sėkmę, kai Larkinas vėl iš- 
kurnėjo lauk. 

Panaši situacija buvo visuose pastatuose. Pagrindinės pajėgos 
glaudėsi name. Nors ir užuodė kraują, žmonių jis niekur nepastebėjo. 
Name keturi vampyrai miegojo palėpėje, kiti penki budėjo. 

Jis pridarė tiek žalos, kiek tik galėjo pridaryti pelė, ir vėl išskubėjo 
lauk. 

Hoitą su Blera rado ten, kur paliko — sėdinčius ant drėgno pa- 
tiesalo smilkstančiame rate. 

— Iš viso suskaičiavau penkiolika, — pasakė jiems Larkinas. — Ir 
dar vilkas. Reikės kažkaip pro jį prasmukti, kad kitus užkluptume iš 
pasalų. 

— Vadinasi, turim veikti tyliai, — Blera paėmė lanką. — Ir eiti 
prieš vėją. Hoitai, jeigu Larkinas tiksliai nurodys vietą, ar gali padėti 
man ją pamatyti? 

— Galiu tau tiksliai nurodyti vietą, — pasakė Larkinas šiam ne- 
spėjus atsakyti, — nes dabar ten eisim kartu. Išsikovojai teisę vykti 
kartu su mumis, bet nesitikėk, kad leisiu tau vienai eiti į jų irštvą. 

— Ji ir neis, jokiu būdu. Iš mūsų trijų tu geriausiai valdai lanką, 
todėl tu ir turėtum šauti, — pasakė Hoitas Blerai. — Bet mes ban- 
dysim tave pridengti. Padėsiu kuo galėsiu, kad tik tau būtų lengviau 
pataikyti. 

— Ir, aišku, jums visai nerūpi, kad vienas galėtų prisiartinti grei- 
čiau ir tyliau už tris? Atrodo, ne, — tarė Blera, kai ją pasitiko mirtina 
tyla. — Tada judėkim. 

Jiems teko sėlinti aplinkui, kad liktų nepastebėti ir neužuosti. Bet 
kai prisiartino prie vilko jam iš už nugaros, Blera papurtė galvą. 

— Nemanau, kad iš čia pataikysiu jam į širdį. Moira gal ir patai- 
kytų, bet aš jai neprilygstu. Reikės kelių šūvių. 

Ji dar kartą apgalvojo, kaip čia viską geriau padarius. 

— Tu šauk pirmas, — sukuždėjo ji Larkinui. — Prieik prie jo 
kuo arčiau. Jeigu jis šoks atgal arba apsivers, aš jį nušausiu. Vienas, 
du, — skaičiavo rodydama pirštais. — Greitai ir tyliai. 

Jis linktelėjo galva, iš strėlinės išsitraukė strėlę ir įstatė ją į lanką. 
Šūvis buvo tolimas, be to, netikusiu kampu. Bet jis nusitaikė, įkvėpė ir 
iškvėpdamas paleido strėlę. Pataikė vilkui tarp menčių, ir šis pašoko. 
Bleros strėlė pataikė tiesiai jam į širdį. 

— Puikiai, — tarė ji, žiūrėdama į rūkstantį juodą dūmelį ir besi- 
sklaidančius pelenus. 

Hoitas jau ketino kažką sakyti, bet staiga išgirdo Glenos balsą, y 
ji būtų buvusi kažkur šalia: 

— Už tavęs! 

Jis greitai apsigręžė. Ant jo šoko kitas vilkas, nubloškė savo kūnu 
Hoitą į šalį ir puolė Larkiną. Su vilku Larkinas grūmėsi gal tik sekun- 
dę. Nei Blerai, nei Hoitui nespėjus išsitraukti kalavijų, vilką po savimi 
jau buvo pasiglemžusi meška. Savo didžiuliais nagais ji perskrodė vil- 
kui gerklę. Pasipylė kraujas. Kai Larkinas pasijuto begulįs juodų pelenų 
krūvoje, jis vėl atvirto į žmogų. 

Blera puolė ant kelių, rankomis tikrindama, ar jis sveikas. 

— Tau neįkando? 

— Ne, tik šiek tiek apibraižė. Bet neįkando. Na ir smarvė, — pa- 
sikėlęs ant alkūnių jis apžiūrėjo savo sukruvintą drabužį. — Sugadino 
mano geriausią medžioklinę palaidinę. — Jis pažvelgė į Hoitą: — Tau 
viskas gerai? 

— Galėjo būti ir blogiau, jeigu ne Glena. Matyt, jie mus stebi. 
Išgirdau jos įspėjimą, — Hoitas ištiesė ranką padėti Larkinui atsisto- 
ti. — Jeigu ir toliau dėvėsi tą savo palaidinę, mus užuos ir kitam pasaulio 
krašte. Reikėtų... Palauk, — jis kreivai šyptelėjo. — Šį bei tą sumaniau... 

„Už arklidžių prie kruvino kūno tupėjo juodas vilkas. Jis pratisai 
sukaukė. Tuoj pat tarpduryje pasirodė vampyras su alebarda. 

— Kas gi čia dabar? — sumurmėjo jis ir atsigręžė per petį į savo 
bendrus. — Eli, vienas iš vilkų atnešė mums dovanėlę. 

Hoitas, kuris gulėjo parkritęs ant pilvo, tyliai sudejavo. 

— Dar gyvas. Tempiam jį vidun. Kam dalytis su kitais? Jau pasi- 
ilgau šviežienos. 

Kai jie išėjo lauk, antrasis vampyras šyptelėjo vilkui. 

— Geras šunelis. Nagi... 

Nespėjęs baigti sakinio jis susmuko — Blera iš už nugaros smeigė 
basliu jam tiesiai į širdį. Antrasis nespėjo pakelti alebardos, kai nuo 
žemės pašokęs Hoitas kalaviju nušniojo jam galvą. 

— Labai geras šunelis, — mėgdžiodama vampyrą nusivaipė Blera 
ir pakedeno Larkinui kailį. — Manau, kad to paties scenarijaus reikėtų 
laikytis ir prie kito ūkinio pastato. 

Prie antrojo pastato jiems sekėsi taip pat gerai, bet iš trečiojo pasi- 
rodė tik vienas vampyras. Iš vogčiomis mesto atgal žvilgsnio buvo aiš- 
ku, kad netikėtą grobį ketino sudoroti vienas. Kai jis apvertė tą „grobį“, 
šis netikėtai suvarė jam širdin baslį. 

Gestais Blera parodė, kad eis į vidų pirma, o Hoitas ją pridengs. 

Tyliai ir greitai, galvojo ji įsmukdama vidun. Ten išvydo kitą 
sargybinį, įsitaisiusį iš antklodžių jaukų lizdelį karvelidėje ir prigulus; 
popietės miego. Jis net knarkė. 

Blerai teko prikąsti liežuvį, nes galvoje sukosi daugybė pašaipių 
užuominų, tad ji tiesiog persmeigė miegantįjį basliu. 

— Nenoriu skųstis, bet visa tai ne tik trikdo — darosi nuobodu. 

— Tu nusivylusi, kad mums nereikia kautis dėl savo gyvybės? — 
paklausė Hoitas. 

— Tiesą pasakius, šiek tiek. 

— Nenusimink, — pasakė vidun įėjęs ir apsižvalgęs Larkinas. — 
Name jų devyni, mūsų bus nepalyginti mažiau. 

— Ačiū, brangusis. Visada žinai, kaip mane pralinksminti, — ji 
paėmė alebardą, priklausiusią Es vampyrui. — Eime, įkrėsim 
jiems. 

Gulėdami ant pilvų už vandens lovio, Blera ir Hoitas apžiūrinėjo 
namą. Čia triukas su sužeistu žmogumi ir vilku nelabai tiko, o alterna- 
tyva, dėl kurios jie susitarė, atrodė rizikinga. 

— Jis jau ir taip daug kartų pasivertė, — sumurmėjo Blera. — Jau 
pradeda pavargti. 

— Jis suvalgė keturis meduolius. 

Stebėdama, kaip ant šiaudinio stogo nusileidžia slibinas, ji link- 
telėjo galva vildamasi, kad tie keli meduoliai suteiks Larkinui pakan- 
kamai energijos. Pasiekęs stogą slibinas vėl atvirto į Larkiną. Pasiėmęs 
kalaviją ir dėklą su basliais, jis pergalingai mostelėjo ir persisvėręs Že- 
myn žvilgtelėjo pro vieną iš antro aukšto langų. Matyt, tam, kad galėtų 
šitaip karstytis, jam nebūtina pasiversti beždžione, pagalvojo Blera. Ji 
pamatė, kaip Larkinas parodė keturis pirštus. 

— Keturi viršuje, penki apačioje, — tarė ji ir pritūpė. — Pasi- 
ruošę? 

Susilenkę jie nuskubėjo prie durų ir iš abiejų pusių sustojo. Kaip ir 
buvo susitarę, ji suskaičiavo iki dešimties. Tada spyrė į duris. 

Alebarda ji nukirto galvą dešinėje buvusiam vampyrui, paskui jos 
kotu atmušė kalavijo smūgį. Akies kampučiu pamatė, kaip Hoitas pa- 
leido ugnies kamuolį. Kažkas suklykė. 

Iš viršutinio aukšto su triukšmu nukritęs Larkinas, apsikabinęs 
su vampyru, sunkiai tėškėsi į grindis. Blera pabandė prasibrauti prie jų 
ir čia pat pajuto spyrį į savo ne visai išgijusius šonkaulius. Skausmas ir 
smūgis nusviedė ją atgal, tiesiai ant stalo, ir šis nuo jos svorio lūžo. 

Nulūžusia stalo koja ji persmeigė ją puolusį vampyrą. Paskui svie- 
dė tą stalo koją siekdama persmeigti dar vieną, kuris puolė Hoitą iš už 
nugaros. Į širdį ji nepataikė, tad nusikeikė ir neatgaudama kvapo šoko 
nuo grindų. 

Pamačius šaunų atbulinį Hoito spyrį, kovotojos širdis uždainavo. 
Kai Hoito parmuštas vampyras parpuolė, Larkinas pribaigė jį vienu 
kalavijo smūgiu nukirsdamas galvą. 

— Kiek? — šūktelėjo Blera. 

— Aš nudėjau du, — atsakė Hoitas. 

— Aš keturis, — išsišiepęs Larkinas nutvėrė Blerą už rankos. — 
Kaip tu? 

— Šiek tiek aplamdė šonkaulius. Nudėjau tik du. Vadinasi, liko 
dar vienas. 

— Pabėgo pro viršutinio aukšto langą. Sėdėk ramiai. Tavo rankos 
kraujuoja. 
kurio nė nebuvo pajutusi. — O tau kraujas bėga ir iš nosies, ir iš bur- 
nos.Kaip tu, Hoitai? 

— Keli įpjovimai, — jis atšlubavo prie jų. — Nemanau, kad rei- 
kėtų vaikytis tą, kuris pabėgo. Bet aš pabursiu, kad būtų atšaukti visi 
pakvietimai užeiti. Parodyk savo ranką. 

— Pirma paburk, — sunkiai kvėpuodama ji pažvelgė į Larki- 
ną. — Tai sakai, keturis? 

— Du iš jų kergėsi ir nekreipė dėmesio, net kai įgriuvau pro lan- 
gą. Abu nudėjau vienu smūgiu. 

— Gal juos reikėtų skaičiuoti kaip vieną? 

— Tai jau ne, — jis baigė tvarstyti jos sužeistą ranką ir nusišluostė 
kraują panosėje. — Jergutėliau, aš mirtinai peralkęs. 

Ji nesusilaikė nesijuokusi ir, nors labai skaudėjo šonkaulius, ne- 


galėjo jo neapkabinti. 


— Jiems viskas gerai, — Glena trūkčiojamai atsikvėpė. — Šiek 
tiek apdaužyti, šiek tiek susikruvinę, bet jiems viskas gerai. Ir jie saugūs. 
Jūs jau man atleiskit, bet stebėti viską ir niekuo negalėt padėti... Aš 
daugiau nebegaliu. 


Tai pasakiusi ji užsidengė veidą rankomis ir pratrūko raudoti. 


7 sKųrius 


Kianas paspruko palikdamas Gleną Moiros žinioje. Iš patirties 
jis žinojo, kad verkiančią moterį geriausiai gali paguosti kita moteris. 
Krištoliniame rutulyje pamatęs, kas vyksta, pats nepajuto nei baimės, 
nei palengvėjimo, o tik paprasčiausią nusivylimą. 

Kol kiti kovėsi, jam teliko dykinėti ir gerti arbatėles su moterimis 
nelemtoje svetainėje, lyg būtų koks neįgalus senukas. 

Nors treniruotės ir buvo šiokia tokia pramoga, nuo pat išvykimo 
iš Airijos jam taip ir neteko su niekuo rimtai susiimti. O moters jis 
neturėjo dar ilgiau. Neteko dviejų tinkamiausų būdų energijai išlieti ir 
įtampai sumažinti, tiesą pasakius, pats jų atsisakė. 

Nieko nuostabaus, kad tos pilkos ramios akys taip trukdė jam gy- 
venti. 

Būtų galėjęs suvedžioti kokią tarnaitę, bet tai susiję su daugybe 
komplikacijų, be to, kažin ar dėl tokio nuotykio vertėjo gaišti laiką ir 
dėti pastangas. Dėl tų pačių priežasčių negalėjo susikibti ir su kokiu 
vyruku. 

Galėjo leistis į medžioklę ir nudėti vieną ar du iš Lilitos kareivų. 

Bet negalėjo prisiversti leistis kažkur per tą nesibaigiantį lietų vien 
tam, kad ką nors nužudytų. 

Savo laike, savo pasaulyje jis galėjo užsiimti bent jau savo darbu. 
Įsigeidęs galėjo susirasti ir moterų, bet darbas puikiai tiko prastumti 
laikui, kuris kartais atrodė begalinis. 

Todėl, neturėdamas iš ko rinktis, jis tiesiog užsidarė kambaryje, 
valgė ir miegojo. 

Ir sapnavo tai, ko nebuvo sapnavęs jau kelis dešimtmečius — 
žmonių medžioklę. Jo jusles dirgino stiprus sūrus jų kvapas, kuris 
pasklisdavo, kai tik jų menki, atbukę instinktai įspėdavo juos, kad taps 
grobiu. Tas gundantis primityvus kvapas žadindavo geidulius ir kaitin- 
davo kraują. 

...Ji buvo kekšė, dirbanti Londono skersgatviuose. Visai jaunutė 
ir, nepaisant amato, nebjauri. Kita vertus, buvo aišku, kad tokia ji išliks 
neilgai. Užuodęs nuo jos sklindantį aistros kvapą, jis suprato, kad šią- 
nakt ji jau užsidirbo keletą variokų. 

Jis girdėjo iš kažkokios užeigos sklindant trankią muziką ir garsų 
girtų žmonių juoką, tolyn nuvažiuojančią karietą. Tie garsai buvo labai 
tolimi — ji tikrai negalėjo jų girdėti. O jei būtų bandžiusi bėgti, nebūtų 
pasiekusi nei tos užeigos, nei karietos. 

Ji skubėjo per tirštą gelsvą rūką ir vis spartino žingsnį, nervingai 
žvilgčiodama per petį, ir jis pagaliau leido jai suprasti, kad yra sekama. 
Jos baimės kvapas svaigino — toks buvo šviežias ir gyvas. 

Pagauti ją buvo visai paprasta. Taip pat ir viena ranka užspausti 
jai burną, o kita — besidaužančią širdį. Buvo smagu stebėti, kaip jos 
akys tyrinėjo jo veidą, jauną ir gražų, jo dabitiškus drabužius, ir kaip 
jose pasirodė šelmiška ir koketiška išraiška, kai jis pagaliau atitraukė 
ranką jai nuo burnos. 

— Pone, kam gąsdinat vargšę mergaitę. Maniau, kad esat koks 
plėšikas. 

— Visai ne, — prašneko jis ir iš tarsenos buvo aišku, kad jis ne 
koks prasčiokas. — Tiesiog man reikia kompanijos ir mielai sumokė- 
siu, kiek paprašysi. 


Kikendama iš susijaudinimo ji užsiprašė dvigubai negu imdavo. 

— Manau, už tiek turėtum būti man labai gera kompanionė. 

— Apgailestauju, kad turiu reikalauti užmokesčio iš tokio dailaus 
ir malonaus pono, bet juk turiu kažkaip užsidirbti pragyvenimui. Ne- 
toliese turiu kambarėlį. 

— Mums jo nereikės. 

— Oho! — nusijuokė ji, kai jis užvertė sijonus. — Tiesiog čia? 

Laisvąja ranka jis nuplėšė jos korsetą ir suėmė krūtų. Jam labai 
reikėjo jausti pašėlusį jos širdies plakimą. Tėjo į ją taip nirtulingai, kad 
jos nuogi sėdmenys dunksėjo į drėgną skersgatvio sieną. Jos akyse jis 
išvydo nuostabą ir suprato, kad ji pajuto malonumą. 

Ranka jautė, kaip paspartėjo jos širdies plakimas; jos trūkčiojantis 
kvėpavimas virto atodūsiais ir dejonėmis. 

Jis leido jai pasiekti malonumo viršūnę — nedidelė malonė — ir 
prieš apnuogindamas iltis pažvelgė tiesiai į jos svaigulio kupinas akis. 

Ji suriko, bet riksmas buvo labai trumpas, nes jis tuoj pat suleido 
jai į gerklę iltis. Merginos kūną pradėjo tąsyti traukuliai, bet jis nesilio- 
vė siurbti jos kraujo, ją žudyti, taip tik stiprindamas savo malonumą. 

Širdies plakimas po jo ranka sulėtėjo ir apmirė. 

Pasisotinęs ir pasitenkinęs jis paliko kūną skersgatvyje žiurkėms, 
šalia nerūpestingai numetęs jos nurodytą sumą. O pats leidosi į tirštą 
gelsvą rūką... 

Kianas nubudo ir nusikeikė. Tas sapnas, tie prisiminimai sužadi- 
no troškimus ir aistras, kurias jis ilgą laiką slopino. Beveik pajuto jos 
kraujo skonį, beveik užuodė jo sodrų kvapą. Gulėjo aklinoje tamsoje 
drebėdamas lyg abstinencijos kamuojamas narkomanas, tad verčiau 
nusprendė atsikelti ir išgerti bent to apgailėtino žmogaus kraujo pa- 
kaitalo, kuriuo buvo įpratęs misti. 

— Niekada nebūsi patenkintas. Taip niekada nepasisotinsi. Kam 
kovoti su tuo, kas esi? 

— Lilita, — ramiai tarė jis. Atpažino tą balsą ir suprato, iš kur 
tasai bjaurus sapnas. 

Gal tai net nebuvo prisiminimas? Dabar, kai jis šiek tiek apsi- 
ramino, visa tai nebeatrodė taip tikra. Tiesiog jautėsi lyg patekęs į 
nevykus; vaidinimą. Kita vertus, ne taip jau mažai skersgatvio kekšių 

jis yra nužudęs. O kai jų nužudyta tiek daug, kas beprisimins, kaip ten 
viskas buvo iš tikrųjų? 

Netikėtai tamsoje pasirodė Lilita. Jos kaklą, ausis, riešus ir puikius 
plaukus puošė spindintys brangakmeniai. Ji dėvėjo dailią mėlyną su- 
knią, išpuoštą sabalų kailiais, o gili iškirptė leido jai puikuotis putliomis 
krūtimis. 

Kianas suprato, kad ruošdamasi šiai vizijai ji kaip reikiant pasi- 
stengė, rinkosi kuo apsirengti ir kaip pasidailinti. 

— Mano gražuoli, — sumurmėjo ji. — Tu atrodai toks įsitempęs 
ir išvargęs. Nieko nuostabaus, pagalvojus, kaip tau tenka gyventi, — ji 
žaismingai pagrasino pirštu. — Tiesiog negražu. Bet ir aš esu prasikal- 
tusi. Nepraleidau su tavimi pirmųjų metų, kai tu tik formavaisi ir buvai 
taip lengvai palaužiamas. 

— Paprasčiausiai mane palikai, — atrėžė jis. Ir nors jam nereikėjo 
žvakių, vis tiek jas uždegė. Tada įsipylė taurę viskio. — Nužudei mane, 
pavertei vampyru, užsiundei mane ant brolio ir palikai visiškai palaužtą 
po tuo skardžiu. 

— Pats leidaisi tenai nusviedžiamas. Bet buvai dar jaunas ir ne- 
apdairus. Ką aš turėjau daryti? — ji nuleido korsažo kraštelį, kad pa- 
rodytų penkiakampės.žvaigždės formos randą. — Jis mane nudegino. 
Pažymėjo kaip kokį gyvulį. Argi tokia būčiau tau tikusi? 

— O paskui? Visos tos dienos, mėnesiai ir metai po to? 

Kaip keista, pagalvojo jis, kad tebejautė tą nuoskaudą ir apmaudą, 
taip giliai slypintį viduje. Lyg vaikas, kurį kažkada pametė jo motina. 

— Tu mane sukūrei, Lilita, davei tokį gyvenimą, o tada palikai, 
parodžiusi mažiau jausmų, negu gatvės katė parodytų savo išsigimu- 
siam kačiukui. 

— Tu teisus. Negaliu dėl to ginčytis. — Ji tingiai vaikštinėjo po 
kambarį, šiugždančiais sijonais braukdama per grindis. — Nerūpestin- 
gai su tavim elgiausi, mielasis. Ir pasinaudojau tavim, kad išliečiau savo 
pyktį tavo broliui. Bjauriai pasielgiau. 

Jos gražios mėlynos akys juokėsi, o lūpos buvo nepaprastai žavios 
ir moteriškos. 

— Bet juk tu puikiai tvarkeisi ir pats, bent jau pradžioje. Įsivaiz- 

duok, kaip buvau priblokšta išgirdusi iš Loros, kad gandai nemeluoja ir 
tu lioveisi medžiojęs. Beje, ji siunčia tau linkėjimus. 

— Ką tu sakai! Įsivaizduoju, kaip ji dabar atrodo. 

Lilitos šypsena išblėso, o akis šiek tiek užliejo raudonis. 

— Ramiau, kai ateis laikas, į skutelius sudraskysiu ne tik tą su- 
mautą demonų medžiotoją. 

— Manai, sugebėsi? — jis atsainiai išsitiesė krėsle su viskio stik- 
lu. — Galiu lažintis, kad tau nieko nepavyks, nes jau būsi pavirtusi į 
pelenų krūvą. 

— O aš žinau, kad čia viskas bus virtę dūmais. — Prisiartinusi ji 
atsirėmė į jo krėslą. Atrodė tokia tikra, kad jis beveik galėjo ją užuos- 
ti. — Šis pasaulis degs liepsnose. Bet man jo nė nereikia. Šitam nykiam 
užkampy išskersim visus, klykiančius iš siaubo, ir paskandinsim jų pa- 
čių kraujyje. O tavo brolis ir jo svita mirs pačia baisiausia mirtimi. Aš 
visa tai jau mačiau. 

— Tai žinoma, ką gi dar tau galėtų parodyti tas tavo stebukla- 
darys? — gūžtelėjo pečiais Kianas. — Aš tik nemaniau, kad tu tokia 
lengvatikė. 

— Jis man rodo tik tiesą! — Lilita atšlijo piktai švystelėjusi sijo- 
nais. — Ko tu taip užsispyrei palaikyti pasmerktųjų pusę? Kodėl prie- 
šiniesi, kai aš tau suteikiu pačią puikiausią dovaną? Atėjau tau pasiūlyti 
paliaubas. Noriu, kad susitartume asmeniškai, tik tu ir aš. Palik juos, 
branguti, ir aš tau atleisiu. Palik juos ir pereik pas mane, ir kai ateis 
lemtingoji diena, turėsi ne tik mano atleidimą, bet ir malonę. Tau po 
kojom paklosiu viską, ko taip alksti ir sau atsakei — ir tik apgailestau- 
dama dėl to, kad palikau tave, kai tau manęs reikėjo labiausiai. 

— Tai turiu tik sugrįžti į savo pasaulį, savo laiką — ir man atleista? 

— Duodu žodį. Suteiksiu ne tik tai, o kur kas daugiau, jei grįši 
pas mane. Pas mane, — sumurkė ji, priglaudusi rankas sau prie krū- 
tų. — Ar jau užmiršai tą naktų? Tą mus apėmusį karštį, tas kibirkštis 
tarp mūsų? 

Jis stebėjo, kaip ji savo baltomis rankomis glamonėjasi kūną. 

— Žinoma, prisimenu, ir labai puikiai. 

— Galim ir vėl tai patirti, netgi daugiau. Būsi mano dvaro prin- 

cas, mano armijų generolas, užuot klampojęs po purvynus kartu su 
žmonėmis. Galėsi rinktis kokius tik panorėjęs pasaulius su visais jų 
malonumais. Suteiksiu tau išsipildžiusių troškimų amžinybę. 

— Pamenu, šitą giesmelę man jau giedojai. O paskui likau vienas, 
palūžęs ir sutrikęs, visas aplipęs kapinių purvu. 

— Labai tau nusikaltau. Bet gana apie tai. Čia tau nevieta, Kianai. 
Turi būti su tokiais kaip tu. 

— Įdomu, — jis pabarbeno pirštais į taurės kraštą. — Taigi turiu 
tiesiog pasikliauti tavo žodžiu, kad manęs nekankinsi ir nepribaigsi, o 
apdovanosi? 

— Kodėl turėčiau naikinti savo pačios kūrinį? — ji atrodė nuo- 
širdžiai nustebusi. — Ir dar tokį, kuris pasirodė esąs puikus karys? 

— Aišku, kodėl — iš pykčio ir dar dėl to, kad tavo žodis toks pat 
netikras kaip ir tai, kad tu esi čia. Bet vienu svarbiu klausimu galiu tau 
duoti savo žodį, Lilita, o mano žodis tvirtas ir patikimas, kaip ir tie 
brangakmeniai, kuriais tu pasipuošusi. Gali būti tikra, kad būtent aš 
tave pribaigsiu. 

Jos veidą iškreipė įniršis. 

— Tu ką tik pats save pasmerkei. 

— Ne, — sumurmėjo jis, kai jos vaizdas išnyko. — Tai padarei tu. 

Buvo gili naktis. Jis žinojo, kad nebeužmigs. Be to, tokią valandą 
galėjo klajoti po pilį būdamas ramus, kad nesusidurs su tarnais, rūmi- 
ninkais ar sargybiniais. Jam šiandien jau užteko ir žmonių, ir vampyrų 
kompanijos. Tačiau norėjosi kaip nors prasiblaškyti, kažką nuveikti, 
kad užsimirštų tas kartėlis, kurį paliko sapnas ir po jo įvykęs vizitas. 

Pilies architektūra jį žavėjo — sukurta nepalyginamai išmonin- 
giau už tai, kas buvo įprasta tada, kai jis dar buvo gyvas. Ir iš išorės, ir iš 
vidaus ji atrodė lyg paveikslėlis iš pasakų knygos — su visais tais deg- 
lais slibino formos sieninėse žvakidėse, elfus ir iškilmes vaizduojančiais 
sienų apmušalais, glotniu spalvingų marmuru. Aišku, čia ne tvirtovė. 
Labiau priminė ištaigingus namus, kokių ir reikėjo karalienei. Juk iki 
pasirodant Lilitai Pažadėtoji žemė gyveno taikiai ir visą savo energiją 
ir protą galėjo skirti menams, kultūrai. 

Jam patiko tamsoje ir tvyrant ramybei apžiūrinėti visus tuos 

meno kūrinius — paveikslus ir gobelenus, freskas ir raižinius — ir jais 
žavėtis. Patiko klajoti tamsoje uodžiant salsvą oranžerijos gėlių kvapą, 
sklindantį po visą pilį, arba nuklydus į biblioteką žiūrinėti knygas, ku- 
rių buvo pilnos aukštos lentynos. 

Nuo pat atsiradimo Pažadėtoji žemė gyveno menu, knygomis ir 
muzika, o ne karu ir ginklais. Turbūt dėsninga, nors ir žiauru, kad šiam 
kruvinam karui ir dievai, ir demonai pasirinko būtent šią taikią vietą. 

Biblioteka buvo tyki knygų šventovė, kaip ir buvo sakiusi Moira 
dar tada, kai leisdavo ilgas valandas jo bibliotekoje. Jis čia jau praleido 
nemažai laiko ir atrado, kad visos vietinės istorijos ne taip jau daug 
skyrėsi nuo tų, kurios buvo rašomos jo laikais. 

Įdomu, ar Pažadėtoji žemė, jei išliks, subrandins ir savo Šekspyrą, 
Jeitsą, Ostin? Ar jos menas irgi patirs nuopuolių ir atgimimų? Ar čia 
irgi gims savi Monė ir Dega? 

Įdomi mintis. 

Tačiau dabar jis buvo pernelyg sudirgęs, kad galėtų ramiai skai- 
tinėti knygą, todėl traukė toliau. Pilyje dar buvo vietų, kurių nespėjo 
ištyrinėti, o naktį galėjo vaikštinėti kur panorėjęs. 

Žengdamas per šešėlius jis girdėjo ritmingai į stogą barbenantį 
lietų. Įėjo į patalpą, kurioje kažkada buvo priimamasis. Dabar ji buvo 
paversta ginklų sandėliu. Pakėlė kalaviją, pasvėrė rankoje, brūkštelėjo 
pirštu per ašmenis tikrindamas aštrumą, kelis kartus mostelėjo ore. Gal 
kadaise Pažadėtosios žemės amatininkai ir buvo atsidavę menui, bet 
kalti kalavijus jie puikiai mokėjo. 

Laikas parodys, ar to pakaks. 

Apsisukęs Kianas nuklydo į muzikos instrumentų pilną kambarį. 
Viename kampe stovėjo elegantiška paauksuota arfa. Šalia puikavosi 
grakšti jos mažesnioji giminaitė, primenanti tradicinę airišką arfą. 
Toliau stovėjo monochordas — tolimas pianino giminaitis, išdabintas 
dailiais raižiniais. Kianas timptelėjo už stygos ir pasimėgavo tyru, šva- 
riu garsu. 

Dar jis rado rylą, ir, kai pasuko jos rankeną leisdamas strykui pa- 
liesti stygas, iš jos pasklido graudi dūdmaišių garsus primenanti mu- 
zika. 

Čia buvo liutnių ir dūdelių, visos dailiai išraižytos. Stovėjo pa- 
togūs krėslai, buvo įrengtas dailus marmurinis židinys. Puiki vieta 
muzikantams ir tiems, kurie vertina meną. 

Tada pamatė senovinį smuiką. Paėmęs jį apžiūrėjo. Šis buvo ilges- 
nis už savo provaikaitį šiuolaikinį smuiką ir turėjo penkias stygas. Kai 
tie instrumentai buvo populiarūs, jam jie nė kiek nerūpėjo — tuo metu 
jis buvo užsiėmęs kekšių žŽudynėmis tamsiose pakampėse. 

Bet kai žmogui prieš akis amžinybė, jis atranda daugybę pomė- 
gių, nes turi jiems apsčiai laiko. 

Jis patogiai įsitaisė ir pradėjo griežti smuiku. Savaime prisiminė 
natas ir garsus, ir tai jį ramino, kaip galėjo raminti tik muzika. Klau- 
sydamasis pritariančio lietaus, jis visiškai pasinėrė į muziką ir leidosi 
nešamas jos graudulingų garsų. 

Antraip Moira nebūtų galėjusi jo užklupti nežiniomis. Ją atviliojo 
tyli instrumento rauda, paskui kurią ji atsekė, kaip vaikai seka paskui 
dūdmaišininką, o išvydusi, iš kur sklinda ta muzika, ji sustingo tarpdu- 
ryje apstulbusi ir susižavėjusi. 

Tai štai kaip jis atrodo, kai būna paskendęs ramybėje, o ne tik 
apsimeta esąs ramus. Turbūt toks buvo iki tol, kol jį nusižiūrėjo Lili- 
ta — svajingas, liūdnokas ir šiek tiek sutrikęs. Kai ji išvydo jį be kaukės, 
širdyje sukilo visi jausmai, kuriuos jam jautė, bet laikė giliai užgniau- 
žusi. Sėdi čia vienas, ieško paguodos muzikoje. Ji būtų norėjusi mokėti 
piešti, kaip mokėjo Glena — dažais ar kreida, kad būtų galėjusi nu- 
piešti jį toki, kokį matė dabar. Kokį jį yra matę nedaugelis. 

Kianas grojo užsimerkęs, užvaldytas kažkokio neaiškaus jaus- 
mo — kažko tarp melancholijos ir pasitenkinimo. Bet kad ir ką būtų 
sakęs jo veidas, kad ir kur būtų klajojusios mintys, jo ilgi, liauni pirštai 
puikiai pažino stygas ir negailestingai virkdė instrumentą. 

Muzika nutilo taip staiga, kad Moira prieštaraudama net šūktelė- 
jo ir Žengė arčiau, nešina žvake. 

— Kodėl lioveisi? Pagrok dar. Kaip puikiai groji! 

Jam būtų buvę geriau, jeigu ji būtų puolusi jį su peiliu rankoje, o 
dabar žvelgė su ta nekalta smalsia šypsena. Vilkėjo tik naktiniais marš- 
kiniais, baltais ir tyrais, o jos pečiais it lietus vilnijo palaidi plaukai. 
Žvakė nušvietė jos veidą, paslaptingą ir meilų. 

— Grindys šaltos — sušalsi kojas, — tepasakė jis ir atsistojęs pa- 
dėjo instrumentą į vietą. 

Iš jo akių dingo svajingas žvilgsnis, užleidęs vietą įprastiniam 
šaltumui. Nusiminusi ji pastatė žvakę. 

— Mano kojos — mano reikalas. Niekada nesakei, kad moki groti. 

— Aš nekalbu apie daugelį dalykų. 

— O aš muzikai visai negabi. Mama dėl to labai krimtosi. Kiek 
mokytojų buvo pasamdžiusi, kad mane bent kiek pamokytų groti... 
Tačiau kad ir kokį instrumentą paimdavau, jie visi kaip susitarę kniau- 
kė lyg besiporuojančios katės. — Ji palietė smuiko stygas. — O tavo 
rankos daro stebuklus. 

— Turėjau pakankamai laiko išmokti viskam, kas mane domino. 
Kur kas daugiau negu reikia. 

Ji pakėlė galvą ir pažvelgė jam į akis. 

— (Gal ir taip, bet dėl to tavo meistriškumas nė kiek ne menkes- 
nis. Esi talentingas. Kodėl paprasčiausiai nepriimi komplimento? 

— Jūsų didenybe, — jis žemai nusilenkė. — Per daug garbės 
mano menkiems sugebėjimams. 

— Eik velniop, — metė ji, priversdama jį nusijuokti. — Niekaip 
nesuprantu, kodėl tik ir ieškai, kaip mane įžeisti. 

— Kiekvienas turi savų pomėgių. Labos nakties. 

— Išeini? Kodėl? Tai juk tavo metas ir tu tikrai nemiegosi. Aš 
irgi negaliu miegoti. Pabudau nuo kažkokio keisto šalčio, — suvirpė- 
jusi ji susigūžė ir sunėrė rankas ant krūtinės. Pastebėjo, kaip kažkas 
šmėkštelėjo jo žvilgsnyje. — Ką nors apie tai žinai? Kas nors atsitiko? 
Larkinas... 

— Visai ne tai. Kiek žinau, jiems ten puikiai sekasi. 

— Tai kas tada? 

Akimirką jis abejojo. Troškimas kuo greičiau pasitraukti toliau 
nuo jos neturėjo nusverti jos teisės Žinoti. 

— Čia per šalta naktinėms išpažintims. 

— Pakursiu ugnį, — pasisiūlė ji ir nuėjusi prie židinio paėmė 
dėžutę su titnagu ir pintimi. — Toje dažytoje spintelėje visada būdavo 
viskio. Mielai išgerčiau. 

Ir nežvilgtelėjusi į jį Moira puikiai žinojo, kad prieš eidamas prie 
spintelės jis nutaisė sarkastišką miną. 

— Ar mama tavęs taip ir neišmokė, kad nedera vidury nakties 
sėdėti prie židinio ir gerti viskį su visokiais prašalaičiais, ypač kai jie ne 
visai žmonės? 

— Dabar man užvis mažiausiai rūpi, kas dera ar nedera. — Atsi- 
klaupusi ji stebėjo, ar durpės gerai įsidegė. Paskui atsistojusi nuėjo prie 
krėslo ir paėmė stiklą su viskiu. — Ačiū, — padėkojo ir gurkštelė- 
jo. — Kaip suprantu, šiąnakt kažkas įvyko, ir jeigu tai kaip nors susiję 
su Pažadėtąja Žeme, norėčiau žinoti. 

— Na, daugiau susiję su manimi. 

— Jaučiu, kad tai kažkaip susiję su Lilita. Maniau, jog čia tik 
mano baimė, įsismelkusi, kol miegojau, bet dabar suprantu, kad kūr 
kas daugiau. Kažkada esu ją sapnavusi. Iš tiesų tai buvo daugiau negu 
sapnas. Atsimeni, kaip mane iš jo pabudinai? 

Moira prisiminė, koks jis tada jai buvo geras. Kad ir nenoromis, 
bet geras. 

— Ir dabar vyko kažkas panašaus, — tęsė ji. — Bet aš nesapnavau, 
tik jaučiau... 

Ji nutilo ir susimąsčiusi įsižiūrėjo priešais save išplėstomis akimis. 

— Ne, ne tik jaučiau. Ir girdėjau tave. Girdėjau kalbant. Tavo 
balsas skambėjo mano galvoje ir buvo toks šaltas... „Gali būti tikra, 
kad būtent aš tave pribaigsiu“. Labai aiškiai išgirdau tave tai sakant. 
Atsibusdama pagalvojau, kad suledėsiu, jei dar būsi man toks šal- 
tas. — Būtent tada ji pajuto, kad nebegali likti lovoje, o muzika atvedė 
pas jį. — Kas tai buvo? 

Jis nusprendė, kad pabandys vėliau išsiaiškinti, kaip Moira galėjo 
girdėti tai, ką jis kalbėjo savo sapne. 

— Lilita. 

— Žinoma, — žvelgdama į liepsną Moira pasitrynė rankas. — 
Taip ir žinojau. Tas šaltis buvo toks tamsus. Visai ne kaip tu. 

— Kodėl tau taip atrodo? 

— Tavo kitoks... atspalvis, — pasakė ji. — Lilita yra juoda. It derva. 
O tu... Aišku, tu nesi šviesus. Labiau pilkšvai mėlynas. Kaip prieblanda. 

— Tu kalbi apie aurą? 

Išgirdusi jo balse šaltą pajuoką, ji pajuto, kad pradeda rausti. 

— Kartais aš taip matau žmones. Glena sako, kad turėčiau puo- 
selėti šį sugebėjimą. O ji yra raudonos ir aukso spalvos — visai kaip jos 
plaukai. Jeigu tau tai įdomu. Ar tu ją sapnavai? Turiu omeny Lilitą. 

— Ne. Nors ji pasistengė, kad susapnuočiau kai ką, kas galėjo 
būti ir mano prisiminimas. Apie kekšę, kurią išdulkinau ir nužudžiau 
Londono skersgatvyje, — tai sakydamas jis gurkštelėjo viskio, lyg no- 
rėdamas dar paaštrinti savo žodžius. — Kita vertus — koks skirtumas? 
Jeigu nenužudžiau tos, kurią sapnavau, vis tiek esu išdulkinęs ir nu- 
žudęs daugybę kitų. 

Ji ir toliau žvelgė tiesiai jam į akis. 

— Būtinai nori mane šokiruoti. Niekaip negali apsieiti be to be- 
širdiškumo. | 

— Mūsų santykiai persismelkę beširdiškumu. 

— Man menkai rūpi, ko esi prisidirbęs praeityje. Tave pažįstu 
nuo to vakaro, kai Airijoje pirmą kartą išgelbėjai man gyvybę. Negi 
manai, kad esu visiškai naivi ir nenutuokiu, kiek ir kokių moterų esi 
turėjęs ir kokiais būdais esi jas žudęs? Be reikalo bandai mane įžeisti 
girdamasis savo praeities nusižengimais. 

— Nesuprantu tavęs, — jis tikrai jos nesuprato ir jautė poreikį 
viską išsiaiškinti, nes supratimas jam asocijavosi su išlikimu. 

— Tikrai ne dėl mano kaltės. Paprastai kalbu gana tiesiai. Jeigu ji 
pasiuntė tau tą sapną — visai nesvarbu, ar jis buvo tikras, ar ne — tai 
tik tam, kad išmuštų tave iš pusiausvyros. 

— Išmuštų iš pusiausvyros, — pakartojo jis ir priėjo arčiau ug- 
nies. — Mane tas sapnas sujaudino. Ir, kaip čia geriau pasakius, suerzi- 
no. Būtent to ji siekė ir jai pavyko. 

— Ir pasiekusi savo tikslą, užčiuopusi tavo silpnąją vietą, ji pas 
tave pasirodė. Tiksliau, jos vizija. Kaip kad Lora pasirodė Blerai. 

Jis atsigręžė atsainiai laikydamas viskio stiklą. 

— Po nesuskaičiuojamų amžių ji manęs atsiprašė už tai, kad ap- 
leido mane, kai buvau ką tik paverstas vampyru ir beveik mirtinai su- 
žalotas po to, kai Hoitas nustūmė mane nuo skardžio. 

— Turbūt atsižvelgiant į tavo egzistencijos trukmę vėlavimas yra 
gana reliatyvus dalykas. 

Staiga jis pratrūko nuoširdžiu nesuvaldomu juoku, kuriame ji iš- 
girdo pripažinimo gaidelių. 

— "Tikrai, tu keisčiausias pasaulyje padaras, nestokojantis ir są- 
mojo. Ji pasiūlė man sandėrį. Norėtum apie tai sužinoti daugiau? 

— Žinoma, net labai. 

— Turiu pasitraukti iš šito žaidimo. Palikti tave ir kitus, užmiršti 
tai, kas įvyks per Vėlines. Tuomet ji laikys, kad esam atsiskaitę. O jeigu 
atsimetęs nuo jūsų pereisiu į jos stovyklą, man bus dosniai atlyginta. 
Gausiu viską ko panorėjęs ir dar tapsiu jos patikėtiniu. Ir meilužiu. Be 
to, galėsiu turėti kitų meilužių. Kiek tik įsigeisiu. 

Moira susiraukė ir gurkštelėjo viskio. 

— Jeigu tuo tiki, tai esi naivesnis ir už mane. 

— Niekada nebuvau toks naivus kaip tu. 

— Tikrai? Tai kuris iš mūsų buvo toks naivus, kad leidosi pramo- 
gauti su vampyrė, kuri galų gale suleido jam į gerklę dantis? 

— Oho! Tu teisi. Bet, kita vertus, nežinai, ką reiškia būti geidu- 
lingu jaunuoliu. 

— Žinoma, moterims kūno reikalai nerūpi. Mums kur kas įdo- 
miau siuvinėti ir nuolat murmėti maldeles. 

Jis šyptelėjo ir papurtė galvą. 

— Tu ir vėl teisi. Tačiau šiuo metu nesu nei jaunas, nei toks gei- 
dulingas ir jau tikrai nebeturiu nė lašo naivumo. Puikiai suvokiu, kad 
Lilita mane tiesiog įkalintų ir gerai pakankintų. Galėtų išlaikyti mane 
gyvą amžinai. Kęsčiau neapsakomus skausmus. 

Tas trumpas ginčas su Moira sužadino jo vaizduotę. 

— Gali būti, kad ji laikytųsi savo žodžio — dėl sekso ir kitų ap- 
dovanojimų — kol atsibosčiau. Juk galėčiau jai būti naudingas bent jau 
iki Vėlinių. 

Moira pritariamai linktelėjo galva. 

— Ji tave įsitemptų į lovą, apipiltų dovanomis, suteiktų tau tam 
tikras privilegijas. O kai viskas būtų baigta, įkalintų tave ir kankintų. 


— Būtent. Bet man visai nesinori būti kankinamam visą am- 

žinybę ar kaip nors kitaip jai tarnauti. Ji nužudė puikų Žmogų, prie 
kurio buvau tikrai prisirišęs. Už visa kita galėčiau jai atleisti, bet už 
Kingą — tikrai ne. 

— Įtariu, kad tavo atsisakymas jai nepatiko. 

Jis ramiai pažvelgė į Moirą. 

— Per švelniai pasakyta. 

— Mano intuicija byloja, kad esi pažadėjęs ją pribaigti savo ran- 
komis. 

— Prisiekiau savo krauju. Dramatiška, ar ne? — tarė jis ap- 
žiūrinėdamas beveik užgijusią rankos žaizdą. — Bet ir jaučiausi kaip 
kokiam teatre. 

— Tu taip nerūpestingai apie ją kalbi. Atrodo, suprantu tavo 
mintį. Jaučiu, kad nori ją pribaigti labiau, negu pats sau prisipažįsti. Ji 
to nesupranta, kaip ir tavęs. Tau to norisi ne tik todėl, kad jai atsilygin- 
tum, bet ir kad užverstum tą savo gyvenimo puslapį. 

Jis nieko neatsakė. 

— Ar tau neatrodo keista, kad aš tave suprantu geriau negu ji? Ir 
geriau tave pažįstu. 

— Tavo protas nesiliauja dirbęs, — atsakė jis. — Atrodo, net gir- 
džiu tavo galvoje besisukančius krumpliaračius. Nieko nuostabaus, kad 
dėl jų keliamo triukšmo pastarosiomis dienomis negali miegoti. 

— Aš bijau. 

Prisimerkęs jis įsistebeilijo į ją, bet ji nežiūrėjo jam į akis. 

— Bijau mirti taip ir nespėjusi iš tikrųjų pagyventi. Bijau apvilti 
savo Žmones, savo šeimą, tave ir mūsų draugus. Ir kai jaučiu tą šaltį ir 
tamsą, kokią pajutau šiąnakt, žinau, kad jeigu Lilita laimės, Pažadėtoji 
žemė tokia ir liks — tamsi ir šalta. Tuščia, išdeginta, išsunkta, alkana ir 
juoda. Ir ta mintis tokia gąsdinanti, kad neleidžia man miegoti. 

— Vadinasi, jai negalima leisti laimėti. 

— Negalima, — ji pastatė viskio stiklą. — Turi iškloti Glenai tai, 
ką papasakojai man. Manau, tarp mūsų neturėtų būti jokių paslapčių, 
antraip negalėsim laimėti. 

— Jeigu aš jai nepapasakosiu, tai padarysi tu. 

— Žinoma. Bet būtų geriau, jeigu tu. Ir jeigu dar kada panorėsi 

pagroti — labai prašom. Gali imti bet kurį čia esantį instrumentą. O 
jeigu norėsis privatumo, gali juos neštis į savo kambarį. 

— Ačiū. 

Atsistojusi ji šyptelėjo. 

— Manau, kad dabar galėčiau ir numigti. Labanakt. 

Kai ji pasiėmusi žvakę išėjo, jis nepajudėjo. Ir prasėdėjo židinio 
apšviestoje tamsoje dar ne vieną valandą. 


Buvo tik pradėję brėkšti, kai Moira stovėjo lietuje atėjusi išlydėti 
Tinino, kuris rengėsi išvykti su rūpestingai parinktais kariais. 

— Laukia ne itin malonus žygis. 

Tininas jai nusišypsojo. 

— Lietus nuplauna sielą. 

— Tad po kelių dienų jūsų sielos turėtų likti visiškai švarios. Lie- 
tuje gali pasirodyti jie, Tininai. — Ji palietė jo antkrūtinyje nupieštą 
kryžių. — Gal jums reikėtų palaukti, ko! liausis liję. 

Papurtęs galvą jis pažvelgė į savo karius. 

— Valdove, kariai pasirengę, ir jeigu atidėsim kelionę, tai tik su- 
erzins juos ir pakenks drausmei. Jiems reikia veikti, net jeigu tai tebūtų 
kelionė lietingą dieną. Mes išmokyti kautis, — tęsė jis pastebėjęs, kad 
ji ketina kažką sakyti. — Jeigu kas nors bandys mus pulti, būsim pa- 
sirengę. 

— Nė kiek tuo neabejoju, — tarė ji ir pagalvojo, kad negali abe- 
joti. Jeigu pradės abejoti Tininu, kurį pažįsta nuo vaikystės, tai kuo dar 
galės pasitikėti? — Jūsų lauks Larkinas ir kiti mūsiškiai. Tikiuosi juos 
pamatyti iškart po saulėlydžio ir išgirsti, kad jūs sėkmingai pasiekėt 
postą. 

— Galite manim pasikliauti, valdove, — jis paėmė ją už rankų. 

Jie buvo draugai, o jis dar buvo ir pirmasis, kurį ji išsiuntė iš pilies, 
todėl leido sau jį pabučiuoti. 

— Aš pasikliauju tavimi, — ji suspaudė jam rankas. — Neleisk 
mano pusbroliams veltis į bėdas. 

— Tai, valdove, gali būti ne mano valioje. 

Tada jis pažvelgė į kažką jai už nugaros. Nepaleisdama Tinino 
rankų Moira atsisuko ir pamatė Kianą su Glena. 

— Ne pati geriausia diena keliauti, — pastebėjo Kianas. — Visai 
gali būti, jog pakeliui jie bus palikę keletą saviškių, kad šiek tiek jus 
pramankštintų. 

— Vyrai to ir telaukia. — Tininas apžvelgė beveik šimto vyrų, 
atsisveikinančių su savo šeimomis ir mylimosiomis, būrį, tada vėl atsi- 
gręžė į Kianą. — Ar mes pakankamai pasirengę? 

— Kaip ir. 

Moira jau ketino įsiterpti, bet Tininas prapliupo kvatotis. 

— Iš Kiano lūpų tai tikras pagyrimas, — pasakė jis ir sumušė 
su Kianu delnais. — Ačiū už sugaištas su mumis valandas ir už visas 
mėlynes. 

— Tikiuosi, kad jos jums išeis į naudą. S/an leaf. 

— San agaf“*, — lipdamas ant žirgo Tininas išdidžiai nusišypso- 
jo Glenai. — Jūsų vyras grįš pas jus, ponia. 

— Grįžk ir tu, Tininai. Laimingai! 

— Vardan jūsų, valdove, — pasakė jis Moirai ir pavarė savo Žir- 
gą. — Rikiuokitės! 

Moira stebėjo, kaip vyrai rikiuojasi į eiles, kaip jos pusbrolis Ore- 
nas ir kiti du karininkai išjoja, vesdami pėstininkus į pirmą karo žygį. 

— Prasideda, — sumurmėjo ji. — Tesaugo juos dievai. 

— Geriau jau tegul jie patys pasisaugo, — tarė Kianas. 

Kartu su ja jis palaukė, kol pirmasis Pažadėtosios žemės kariuo- 
menės batalionas dingo iš akių. 


8 sKyrius 


Glena gėrė arbatą ir raukėsi klausydamasi, kaip Moiros raginamas 
Kianas pasakojo apie savo bendravimą su Lilita. Jie trise pusryčiavo. 


* Slan leat (gė/.) — atsisveikinimas su išeinančiu asmeniu. 
** Slan agat (gė/.) — atsisveikinimas su liekančiu asmeniu. 

— Visai tas pat, kas anąkart nutiko Blerai, o man dar Niujorke. 
Maniau, kad mums su Hoitu pavyko užblokuoti tokius reiškinius. 

— Gal pavyko su žmonėmis, — pasakė Kianas. — Bet vampyrų 
santykiai — visai kas kita. Ypač... | 

— Kai įsibrovėlis yra pirmtakas, — užbaigė Glena. — Suprantu. 
Bet vis tiek turi būti koks nors būdas užkirsti jai kelią. 

— Kažin, ar verta tam gaišti laiką ir švaistyti jėgas. Mane tai 
menkai trikdo. 

— Bet juk iš tikrųjų tave slegia. 

Jis žvilgtelėjo į Moirą. 

— Slegia — per skambiai pasakyta. Kad ir kaip ten buvo, aš ne 
juokais ją supykdžiau. 

— Ir tai nėra blogai, — tęsė Glena. — Ji atėjo pas tave, bandė 
tartis ir dabar nebegali būti tokia įsitikinusi dėl savo pergalės. 

— Priešingai. Ji šventai tiki, kad laimės, mat jos burtininkas jai 
parodęs pergalę. 

— Midiras? Vakar apie tai nieko nesakei. 

— Tiesiog nenuslydo nuo liežuvio, — nerūpestingai atsakė 
Kianas, nors iš tikrųjų jis ilgai svarstė, ar apskritai verta apie tai kalbė- 
ti. — Ji teigia, kad jis parodė būsimą jos pergalę, ir, mano nuomone, ji 
tuo tiki. Todėl visi tie nuostoliai, kurių jai pridarėm iki šiol, jai mažai 
terūpi. Momentinis susierzinimas, šioks toks smūgis jos išdidumui — 
bet ne daugiau. 

— Mūsų likimas priklauso nuo kiekvieno posūkio, kiekvieno pa- 
sirinkimo, — žvelgdama Kianui tiesiai į akis tarė Moira. — Šis karas 
nelaimėtas, kol jo nelaimėjo ar ji, ar mes. Jos burtininkas sako ir rodo 
tai, ką ji nori girdėti ir matyti. 

— Manau, taip ir yra, — sutiko Glena. — Kaipgi kitaip jis iš- 
laikytų sveiką kailį? 

— Gal jūs abi teisios, — nerūpestingai gūžtelėjęs pečiais pertrau- 
kė jas Kianas ir paėmė kriaušę. — Bet toks absoliutus įsitikinimas gali 
būti pavojingas ginklas. Ginklai gali atsisukti prieš tuos, kurie juos turi. 
Kuo daugiau jai įkyrėsim, tuo ji bus neatsargesnė. 

— Kaip tai galim padaryti? — pasiteiravo Moira. 


109 


NORA ROBERTS žx4 TYLOS SLĖNIS 


— Galvoju apie tai. 

— Aš kai ką sugalvojau, — Glena susimąsčiusi įsižiūrėjo į arbatos 
puodelį. — Jeigu jos Midiras gali jai padėt apsilankyti pas tave, Kianai, 
manau, kad ir aš galėčiau padaryti ką nors tokio. Man įdomu, kaip 
Lilita reaguotų į tokį vizitą. 

Kianas atsikando kriaušės ir atsilošė. 

— Tik pažiūrėkit, kokia gudruolė. 

— Žinoma. Bet man reikės tavęs. Iš tikrųjų tai jūsų abiejų. Siūlau 
užbaigti pusryčius trumpučiu smagiu kerų seansu. 


Tas seansas nebuvo nei trumputis, nei smagus. Glenai prireikė 
valandos vien tam, kad paruoštų savo priemones ir sudėtines dalis. Ji 
sutrynė fluorito, turkio ir padėjo juos šalin. Susirado rugiagėlių ir bu- 
gienio, čiobrelio. Tada po katilu užkūrė ugnį. 

— Visa tai atėjo iš žemės ir dabar maišysis su vandeniu. 

Ji pradėjo berti ingredientus į katilą. 

— Burtažodžiams, regėjimui ir atminčiai. Moira, būk maloni, su- 
statyk aplink katilą žvakes. 

Ji pradėjo statyti žvakes, o Glena tęsė savo darbą. 

— Tiesą pasakius, norėjau tai išbandyti dar nuo tada, kai Blerą 
ištiko nelaimė. Esu daugybę kartų galvojusi, kaip visa tai turėtų vykti. 

— Ji negailestingai smogdavo kiekvieną kartą, kai bandydavai 
pasižvalgyti po jos valdas, — priminė jai Kianas. — Todėl būk atsargi. 
Visai nenoriu, kad Hoitas mane dar kartą nustumtų nuo kokio nors 
skardžio už tai, kad neapsaugojau tavęs. 

— Pirmas fronto linijas teks laikyti ne man, — ji atmetė atgal 
plaukus ir pažvelgė į jį, — o tau. 

— Dar geriau. 

— Rizikinga, todėl turi būti atsargus. 

— Viskas juk dėl garbės ir šlovės, ar ne? — priėjęs jis įsispoksojo 
į katilą. — Tai ką darysim? 

— Iš pradžių stebėsim. Jeigu nuspręsi su ja susisiekti — bus tavo 
sprendimas, bet turi pasižadėti, kad viską nutrauksi, jeigu kils bent men- 

kiausias pavojus. Antraip mes tave tiesiog sugrąžinsim atgal, o tai nėra 
labai malonu. Galvos skausmas bus nepakeliamas, o dar pykinimas... 

— Nieko sau smagumai. 

— Ir jie tik prasideda, — nuėjusi ji atrakino nedidelę dėžutę ir 
ištraukė iš jos vaškinę figūrėlę. 

Kianas nepajėgė nuslėpti nuostabos. 

— Labai panašu. Tu tikrai gabi. 

— Lipdymas ne pats geriausias mano sugebėjimas, bet lėlės iš- 
eina neblogai, — Glena pasukinėjo Lilitą vaizduojančią figūrėlę, kad ją 
matytų ir Moira. — Paprastai jų nelipdau, nes tai jau gana pavojingas 
kišimasis į kito žmogaus gyvenimą. Bet nemirusiesiems žalos nedary- 
mo taisyklė negalioja. Išskyrus tuos, kurie priklauso mūsų kompanijai. 

— Ačiū, kad prisiminei. 

— Iš tavęs man reikia dar vieno dalyko. 

— Kokio? 

— Kraujo. 

Kianas atrodė visiškai atsidavęs likimui. 

— Na, žinoma. 

— Tik kelių lašų. Po to, kai aprišiu lėlę. Lilitos nieko neturiu — 
nei plauko, nei nukirpto nago. Bet kažkada jūsų kraujas susimaišė. 
Todėl manau, kad mūsų tikslui jis gali tikti, — abejodama ji suko apie 
pirštą savo pakabuko grandinėlę. — O gal čia ir ne tokia gera mintis. 

— Visai ne, — Moira pastatė paskutinę žvakę. — Laikas prasi- 
skverbti į jos mintis. Ji juk jau prasiskverbė į mūsų visų. Jei tau įdomi 
mano nuomonė, tai kaip reikiant pakutensim jai padus. O Kianas 
nusipelno galimybės jai atsilyginti, — ji išsitiesė. — Ar mes galėsim 
stebėti? 

— Tu, matau, irgi ištroškusi keršto? — pastebėjo Kianas. 

Moira šaltai pažvelgė į jį. 

— Mirtinai ištroškusi. Tai ar galėsim? 

— Jeigu viskas gerai seksis, — atsakė Glena ir giliai įkvėpė. — 
Pasirengęs astralinei kelionei? — paklausė ji Kiano. 

— Visada. 

— Abu stokitės žvakių rato viduryje. Tau, Kianai, reikia pasiekti 

meditacijos būseną. Mes su Moira tave stebėsim ir saugosim. Kol tavo- 
ji dvasia keliaus, mudvi čia stengsimės išlaikyti tavo kūną. 

— Ar tiesa, — paklausė Moira, — kad keliaujančią dvasią galima 
apsaugoti davus tam žmogui ką nors, kas priklauso jo pasaulio gyven- 
tojui? 

Glena vėl nusibraukė plaukus. 

— Teoriškai — taip. 

— Tada imk šitą, — Moira nusirišo nuo kasos karoliukų ir odos 
raištį. — Jeigu kartais pasirodytų, kad ta teorija teisinga. 

Neslėpdamas abejonių Kianas įsimetė raištį į kišenę. 

— Taigi dabar būsiu apsiginklavęs plaukų papuošalais. 

Glena paėmė nedidelį balzamo indelį. 

— Susikaupk ir atverk čakras, — kalbėjo ji trindama balzamu jam 
odą. — Atpalaiduok kūną, atverk protą. 

Ji pažvelgė į Moirą. 

— Nubrėšim ratą. Įsivaizduok neryškią melsvą šviesą. Bus tokia 
apsauga. 

Joms brėžiant ratą Kianas sutelkė dėmesį į baltas duris. Tai buvo 
jo mėgstamas simbolis nusprendus medituoti. Kai bus pasirengęs, du- 
rys atsivers ir jis žengs pro jas. 

— Jis labai stiprios dvasios, — tarė Glena Moirai. — Be to, la- 
bai įgudęs. Sakė, kad mokėsi Tibete. Nekreipk dėmesio, — numojo ji 
ranka, pamačiusi, kad Moira nesuprato. — Plepu kas ant seilės užeina. 
Šiek tiek nervinuosi. 

— Joks burtininkas tikrai nėra stipresnis už tave. Padarysi ką gali, 
ir tiek. 

— Visiškai teisingai. Bet tikrai tikiuosi, kad Lilita dabar miega. 
Taip būtų geriau, kur kas geriau, — Glena pažvelgė pro langą į slops- 
tantį lietų. — Ką gi, tuoj išsiaiškinsim. | 

Lėlėje ji padarė duobutę, kad galėtų į ją pripilti šiek tiek kapo 
žemės, rozmarino ir šalavijo, trinto ametisto ir kvarco. 

— Dabar bandysim susisiekti su Lilita, todėl turi valdyti savo 
emocijas, Moira. Užmiršk savo neapykantą ir baimę. Mes siekiam 
teisingumo. Lilitai galima pakenkti, ir mes tam galime pasinaudoti 

burtais, bet mūsų laidininkas turi būti Kianas. Visai nenoriu, kad jam 
atsilieptų kokie nors neigiami jausmai. 

— Tegyvuoja teisingumas. 

Glena užlipdė lėlės duobutę vaško gabaliuku. 

— Pusiausvyros ir teisingumo deivės šaukiamės, Maat“, kad 
rodytų mums kelią. Per atvaizdą šį oru ir žeme mes siunčiam savo 
galią. — Ji prispaudė prie lėlės baltą plunksną ir apsuko ją juodu kas- 
pinu. — Siųsk tai būtybei, kurios atvaizdą aš laikau, senų seniausius jos 
sapnus ir atsiminimus. 

Ji perdavė ritualinį peilį Moirai ir linktelėjo galva. 

— Paženklinta pralieto kraujo, supančiota raudonų jo lašų. 

Kianas niekaip nesureagavo, kai Moira paėmė jo ranką ir peiliu 
brūkštelėjo per delną. 

— Kad praregėtų tas, kurio ji pasisavino gyvybę, tesusijungia 
kūnas ir dvasia. O kol jisai žiūrės, laikysim saugiai jį mes savo rankose 
ir širdyse, kol jis nuspręs sugrįžti. Tegul per mus pasiekia ją kerai, o 
pasiuntiniui mūsų teatsiveria josios sapnai. Atverk duris regėjimui savo 
galia. Tebūnie tavo valia. 

Glena palaikė lėlę virš katilo ir paliko ją sklandyti ore, laikomą jų 
valios pastangų. 

— Paimk jį už rankos, — paliepė ji Moirai. — Ir nepaleisk. 

Kai Moira suspaudė Kiano ranką, kažkokia jėga jį lyg pūste išpūtė 
pro baltąsias duris. Skriedamas per tamsą tokiu greičiu, kad net akyse 
raibo, jis jautė stipriai spaudžiančią Moiros ranką, o mintyse girdėjo 
jos ramų balsą. | 

— Mes su tavim. Mes tavęs nepaliksim. 

Tamsoje švytinti mėnesiena išryškindavo neaiškias formas ir še- 
šėlius. Jis uodė kvapus — gėlių ir žemės, vandens ir moters. 

Žmonių kvapus. 

Ir pajuto karštį. Tai nelabai jam rūpėjo, tiesiog pajuto, kad drėgna 
vėsa liko kažkur toli, o jį gaubia deginantis karštis, kurį šiek tiek maldė 
nuo vandens kylantis švelnus vėjelis. 


* Maat — senovės egiptiečių teisingumo ir tvarkos deivė. 

Jūra, pagalvojo jis. Apačioje tikrai ošė vandenynas, jo bangos 
skalavo balto smėlio krantus. Tuoj pat už paplūdimio kilo kalnai. Tarp 
tų kalnų tarpo alyvmedžiai. Ant vienos viršūnės, pačios aukščiausios, 
stūksojo šventykla — nubalinta mėnulio šviesos, besipuikuojanti mar- 
murinėmis kolonomis, žvelgiančiomis į vandenyną, medžiais, sodais ir 
baseinais. 

Jis taip pat pamatė vyrą ir moterį, gulinčius ant balto, auksu siuvi- 
nėto patiesalo, ant balto smėlio, kurį it žaisdamos skalavo baltos putos. 

Jis išgirdo žemą, storabalsį susijaudinusios moters juoką. Žinojo, 
kad tai Lilita, kad jis atsidūrė jos prisiminimuose, o gal jos sapne. Todėl 
liko nuošalyje ir stebėjo, kaip vyras nutraukė jai nuo pečių baltą apdarą 
ir palinko prie jos krūtų. 


Svaigina, kaip svaigina jo lūpos. Ji jautė, jog pojūčiai tai užplūsta, 
tai vėl atslūgsta it potvynio bangos. Kaip galima drausti toki grožį? Jos 
kūnas buvo visam tam sukurtas. Jos dvasia ir protas buvo dievų sukurti 
būtent tam. 

Ji išsilenkė lyg siūlydamasi jam, pirštais švelniai kedendama jo 
saulės išblukintus plaukus. Jis kvepėjo alyvmedžiais ir saule, kuri noki- 
no jų vaisius. 

Jis buvo jos meilė, jos vienos. Ji jam tai šnabždėjo, kai jų lūpos su- 
sitiko dar ir dar kartą. Tie bučiniai kurstė nepakeliamą aistrą. 

Kai jo kūnas pagaliau susijungė su josios, ji nebematė nieko ap- 
linkui — tik jį. Iš malonumo akis jai užplūdo ašaros, o atodūsiai virto 
nevaldomomis dejonėmis. 

Ją apėmė meilė, nuo kurios širdis daužėsi it pašėlusi. Ji vis stipriau 
glaudėsi prie jo, šaukdama iš malonumo, kurio nesigėdijo parodyti net 
dievams. 

— Sirijau, Sirijau... — ji priglaudė jo galvą sau prie krūtinės. — 
Mano meile. Mano širdie. 

Jis pakėlė galvą ir paglostė jos auksinius plaukus. 

— Net mėnulis nublanksta prieš tavo grožį, Lilija, mano nakties 
karaliene. 

— Naktys priklauso mums, bet kartu su tavim noriu mėgautis 
ir saule — saule, kuri nuauksino tavo plaukus ir odą ir kuri liečia tave 
tada, kai aš negaliu jų liesti. Noriu žengti šalia tavęs išdidi ir laisva. 

Jis atsivertė ant nugaros. 

— Pažvelk į žvaigždes. Šiąnakt jos mums šviečia lyg deglai. Rei- 
kėtų po jomis nusimaudyti. Leisti jūrai nuplauti tą karštį. 

Apmaudas nubraukė nuo jos veido džiaugsmą. 

— Kodėl nenori apie tai kalbėti? 

— Ši naktis pernelyg karšta kalbėtis ir galvoti, — nerūpestingai 
mestelėjo jis žarstydamas smėlį. — Eikš. Pasiausim kaip delfinai. 

Bet kai jis suėmė ją už rankų ketindamas padėt atsikelti, ji su- 
irzusi jas ištraukė. 

— Juk turime pasikalbėti. Turim viską suplanuoti. 

— Mieloji, šiąnakt mums beliko tiek nedaug laiko. 

— Galim turėti amžinybę, kiekvieną naktį. Tereikia pabėgti iš čia. 
Galėčiau būti tavo žmona, gimdyti tau vaikus. 

— Pabėgti? — juokdamasis jis atmetė galvą. — Kas per kvailys- 
tės! Eikš gi, man teliko valanda. Pasimaudykim, aš panešiosiu tave ant 
bangų. 

— Tai ne kvailystės, — ji piktai atlošė jo rankas. — Galėtume iš 
čia išplaukti bet kur, kur tik panorėtume. Būtume kartu visiškai atvirai, 
vaikščiotume saulėje. Man reikia daugiau, ne tik tų kelių valandų tam- 
soje, Sirijau. Juk žadėjai man daugiau. 

— Išplaukti? Kaip kokiems vagims? Bet juk čia mano namai, 
mano šeima. Mano pareiga. 

— Tavo turtai, — piktai rėžė ji. — Tiksliau, tavo tėvo. 

— Ir ką? Negi manai, jog suteršiu savo šeimos vardą pabėgdamas 
su šventyklos vaidilute, kad paskui gyventume kaip kokie prasčiokai 
svetimoje Žemėje? 

— Juk sakei, kad galėtum gyventi vien mano meile. 

— Kai degina aistra, žodžiai lengvai išsprūsta. Turėtum supra- 
sti, — meilikaudamas tarė jis, pirštais braukdamas per nuogas krū- 
tis. — Suteikiame vienas kitam tiek malonumo. Ko dar reikia? 

— Bet aš noriu kur kas daugiau. Aš tave myliu. Dėl tavęs sulau- 
žiau įžadus. 

— Ir labai noriai, — priminė jis. 

— Iš meilės. 

— Iš meilės košės nevirsi, Lilija. Tik nenusimink. Nupirksiu tau 
dovaną. Ką nors iš aukso, kad tiktų prie tavo plaukų. 

— Man nereikia nieko, ką gali nupirkti. Tik laisvės. Noriu būti 
tavo Žmona. 

— Bet negali. Jeigu ir mėgintume, paskui būtume pagauti, mūsų 
lauktų mirtis. 

— Verčiau jau mirti kartu su tavim, negu gyventi be tavęs. 

— Atrodo, man mano gyvenimas brangesnis, negu tau mudviejų 
abiejų, — pasakė jis taip tingiai, kad atrodė — tuoj nusižiovaus. — Ga- 
liu suteikti tau malonumo ir jo teikiamos laisvės. Bet žmona man jau 
išrinkta, juk pati tai Žinai. 

— Bet tu pasirinkai mane. Sakei... 

— Gana jau, gana, — jis pasiduodamas pakėlė rankas, bet visiškai 
neatrodė supykęs, greičiau — nuobodžiaujantis. — Pasirinkau tave 
tam, kad ir tu mane pasirinkai. Tau taip reikėjo prisilietimų. Mačiau iš 
akių. O jeigu įsivaizdavai, kad mes kažkur bėgsim, tai jau tavo reikalas. 

— Tu man pasižadėjai. 

— Tik savo kūnu. Ir tau tai patiko, — pakilęs jis užsirišo savo dra- 
bužį. — Mielai pasilaikyčiau tave kaip meilužę. Bet neturiu nei laiko, 
nei kantrybės klausytis juokingų šventyklos ištvirkėlės reikalavimų. 

— Ištvirkėlė! — Iš pykčio ji išblyško kaip kalvos pašonėje stūk- 
sančios baltos kolonos. — Atėmei man nekaltybę. 

— Pati man ją atidavei. 

— Negaliu patikėti, kad taip ir galvoji, — ji priklaupė ir sunėrė 
rankas lyg ketindama melstis. — Pyksti, nes per daug tave spyriau. Ge- 
riau šiąnakt apie tai nesikalbėkim. Verčiau paplaukiokim, kaip ir siūlei, 
ir užmirškim visas tas nemalonias šnekas. 

— Per vėlu. Negi manai, kad nesuprantu, ko trokšti? Juk mirtinai 
užgrauši mane dėl dalykų, kurie neįmanomi. Be to, jau pakankamai 
prierzinom dievus. 

— Tik nepalik manęs. Aš tave myliu. Jeigu mane paliksi, viską 


papasakosiu tavo šeimai... 

— Tik pamėgink apie tai prašnekti, ir aš pasakysiu, kad tu meluo- 
ji. Tave už tai sudegins, Lilija, — pasilenkęs jis perbraukė ranka jai per 
peties išlinkį. — O tavo oda pernelyg švelni, kad atlaikytų ugnį. 

— Tik nenusisuk nuo manęs. Tegul viskas bus taip, kaip nori tu. 
Daugiau niekada neprasižiosiu apie pabėgimą. Tik nepalik manęs. 

— Maldavimai tavo grožiui ne į naudą. 

Ji dar pašaukė jį visiškai nusiminusi ir priblokšta, bet jis nuėjo sau 
šalin lyg būtų neišgirdęs. 

Ji krito ant patiesalo ir pratrūko nesuvaldomai raudoti, kumščiais 
daužydama žemę. Ją degino nenusakomas skausmas, besiskverbiantis 
iki pat kaulų. Kaip gyventi su tokiu skausmu? 

Jos meilė ją išdavė, ja pasinaudojo, ją pametė. Meilė pavertė ją 
kvaile. Ir vis tiek jos širdis buvo kupina tos meilės. 

Jai norėjosi mestis į jūrą ir pasiskandinti. Arba užkopti į patį 
šventyklos viršų ir pulti žemyn. O gal mirti tiesiog čia. Iš gėdos ir 
skausmo. 

— Bet jis mirs pirmas, — springdama ašaromis nusprendė ji. — 
Pirmiausia nužudysiu jį, tada nusižudysiu pati. Kraujas, jo ir mano. 
Tebus tokia meilės ir išdavystės kaina. 

Staiga išgirdusi kažką šnarant smėlyje ji iš džiaugsmo pašoko — 
jis grįžta pas ją! 

— Mano meile! 

— Taip, aš būsiu tavo meilė. 

Ji išvydo vyriškį tamsiais, ant pečių išsidraikiusiais plaukais, juodu 
apdaru, beveik susiliejančiu su naktimi. Jo akys buvo lygiai tokios pat 
juodos ir spindėjo tamsoje. 

Ji stvėrė savo togą ir prisidengė ja krūtis. 

— Aš šios šventyklos žynė. Tu neturi teisės čia vaikščioti. 

— Vaikštau kur panorėjęs. Kokia jaunutė, — sumurmėjo jis nu- 
žiūrinėdamas ją savo juodomis akimis. — Tokia šviežia. 

— Turi dingti iš čia. 

— Kai ateis laikas. Pastarąsias tris naktis stebėjau tave, Lilija, ir tą 
padarą, kuriam save švaistai. 

— Kaip tu drįsti... 

— Tu jam atidavei savo meilę, o mainais gavai tik melą. Dvi ver- 
tingos dovanos. Sakyk, kaip norėtum jam atsilyginti už dovaną? 

Ji sukluso ir pajuto viduje sukirbant kerštingumą. 

— Iš manęs jis nieko nenusipelno. Nei jis, nei kuris nors kitas vyras. 

— Tikra teisybė. Vadinasi, duosi man tai, ko nenusipelno joks 
vyras. 

Staiga ją apėmė baimė ir ji leidosi bėgti. Bet kažkaip jis vėl atsi- 
dūrė priešais, besišypsantis ta savo stingdančia šypsena. 

— Kas tu esi? 

— O tu įžvalgi. Žinojau, kad teisingai pasirinkau. Esu tas, kuris eg- 
zistavo dar tada, kai tavo silpni rujojantys dievai buvo išvaryti iš rojaus. 

Ji vėl leidosi bėgti, iš baimės negalėdama net rėkti. Bet jis ir vėl 
pastojo kelią. Jos baimė pavirto siaubu. 

— Jei paliesi šventyklos žynę, tavęs laukia mirtis. 

— O mirtis yra tokia viliojanti pradžia. Man reikia kompanionės, 
meilužės, moters, mokinės. Tu ja ir būsi. Turiu tau dovaną, Lilija. 

Kai ji dar kartą bandė bėgti, jis tik nusijuokė. Tebesijuokdamas ją 
raudančią pargriovė ant Žemės. 

Ji priešinosi, draskėsi, kandžiojosi, maldavo, bet jis buvo stipres- 
nis. Lūpomis glamonėjo jos krūtis, o ji raudojo iš gėdos nagais raižy- 
dama jam veidą. 

— Taip, kai jie priešinasi, daug maloniau. Pati tai suprasi. Jų bai- 
mė — it kvepalai. Jų riksmai — it muzika, — suėmęs delnais jos veidą 
privertė pažvelgti į jį. — Žiūrėk man į akis. Tiesiai į akis. 

Tada jis ją paėmė. Suvirpėjusi ji dar bandė priešintis, bet tuoj pat 
pajuto nenusakomą malonumą. 

— Ar jis kada nors yra suteikęs tau toki malonumą? 

— Ne, — nuo jos skruostų nudžiūvo ašaros. Ji užmiršo draskytis 
ir daužytis, tik suleido rankas į smėlį ieškodama ko įsitverti. Visiškai 
užhipnotizuota jo žvilgsnio pasidavė jo kūno ritmui. 

— Imk dar daugiau. Juk nori to, — kalbėjo jis. — Skausmas gali 
būti toks... jaudinantis. 

Jis įsiskverbė giliau, taip giliai, kad jai atrodė, jog tuoj plyš pusiau. 
Bet jos kūnui tai patiko, ji negalėjo atsiplėšti nuo jo akių. 

Kai jo akis užliejo raudonis, jos širdis šoktelėjo nuo dar vienos 
baimės bangos, bet tą baimę tuoj pat nuslopino nevaldomas susijau- 
dinimas. Vyras buvo nenusakomai gražus. Jos buvęs meilužis atrodė 
blyškus palyginti su šiuo tamsiu, velnišku grožiu. 

— Suteiksiu tau ginklą, kuriuo galėsi keršyti. Padovanosiu tau 
pradžią. Tik paprašyk manęs. Paprašyk tos dovanos. 

— Prašau, duok man tą dovaną. Leisk man keršyti. Leisk... 

Kai jis suleido į ją iltis, ji visa sudrebėjo. Tai, ką pajuto, nustelbė 
visus malonumus, kuriuos jai buvo tekę patirti ar įsivaizduoti. Jis su- 
teikė jai palaimą, kurios ji taip ir nerado šventykloje, išlaisvino tamsias 
galias, kurias visada žinojo turinti savyje. 

Tai ir buvo tas draudžiamas vaisius, kurio ji taip alko. 

Stebėdamas ją besirangančią iš malonumo ir galios pajautimo, jis 
pasiekė malonumo viršūnę. O ji net ir neraginta puolė siurbti kraujo, 
kuris sunkėsi jam iš perdrėksto skruosto. 

Šypsodamasi kruvinomis lūpomis ji mirė. 

.. Ir nubudo iš sapno savo lovoje po dviejų tūkstančių metų. 

Jautėsi it sudaužyta, mintys buvo sujauktos. Kur dingo jūra? Kur 
dingo šventykla? 


— Sirijau? 
— Tikra romantikė. Kas galėjo pagalvoti! — tarė iš šešėlių pa- 
sirodydamas Kianas. — Sauktis meilužio, kuris taip paniekino ir iš- 


davė. 

— Čia tu, Jarlai? — toks buvo jos pirmtako vardas. Bet kai sap- 
nas ją pagaliau apleido, ji išvydo, kad tai Kianas. — Tai vis dėlto atėjai. 
Nusprendei priimti mano pasiūlymą, — iki galo nesusigaudydama 
kalbėjo ji. 

— Kas atsitiko tam berniokui? — Kianas įsitaisė ant jos lovos 
krašto, lyg būtų nusiteikęs draugiškam pokalbiui. 

— Kokiam berniokui? Deiviui? 

— Ne, ne tam išperai, kurį sutvėrei. Tavo meilužiui, kurį turėjai 
tada, kai dar buvai gyva. 

Ji viską suprato ir suvirpėjo. 

— Žaidi su mano sapnais? Manai, kad man tai bent kiek rūpi? — 

metė Lilita, bet iš tikrųjų buvo baisiai sukrėsta. — Jis vardu Sirijus. 
Kaip tau atrodo, kas jam galėjo atsitikti? 

— Manau, tavo šeimininkas pasirūpino, kad pirmą nužudytum 
būtent jį. 

Ji nusišypsojo, lyg jis būtų jai priminęs patį maloniausią pasaulyje 
dalyką. 

— Kai Jarlas jį laikė, jis prišlapino kelnes, o paskui apsisnarglėjęs 
kaip vaikiūkštis maldavo pasigailėjimo. Buvau ką tik paversta vampyre, 
bet vis tiek sugebėjau kankinti jį kelias valandas. Tau pažadu ne viene- 
rius metus kančių. 

Ji smogė ir nusikeikė, kai jos nagai kiaurai perėjo per jį. 

— Argi ne smagu? O kaipgi Jarlas? Kada pribaigei jį? 

Ji paniurusi atsilošė. Gūžtelėjo pečiais. 

— Beveik po trijų šimtų metų. Iš jo buvo ko pasimokyti. Bet 
paskui jis pradėjo manęs bijoti, nes mano galios vis stiprėjo. Galėjau 
užuosti jo baimę. Jeigu ne aš jį, tai jis mane būtų pribaigęs. 

— Tave vadino Lilija, beveik kaip lelija. 

— Kaip žmogus buvau tikrai apgailėtina. Kai atsibudau, jis pa- 
vadino mane Lilita, — spoksodama į Kianą ji suko garbaną sau apie 
pirštą. — Turbūt kvailai tikiesi, kad išsiaiškinęs, nuo ko viskas prasi- 
dėjo, suprasi, kaip mane pribaigti? 

Ji nusimetė antklodę ir nuoga nuėjo prie sidabrinio ąsočio. 

Jis pastebėjo, kad jai pilant taurėn kraują rankos virpėjo. 

— Pasikalbėkim tiesiai, — pasiūlė Kianas. — Esam tik tu ir aš, 
o tai truputį keista. Kaip tu čia nemiegi nei su Lora, nei su tuo savo 
bernioku, nei dar su kokia nors auka? 

— Net ir man retkarčiais reikia vienatvės. 

— Viskas aišku. Taigi būkim tiesūs. Juk gana keista net ir sapnuo- 
se vėl tapti žmogumi? Kažkaip klaidina. Kai matai, kaip baigėsi tavo 
gyvenimas ir kaip jis prasidėjo iš naujo. Vėl jaustis žmogumi, kiek tik 
mes gebam tą jausmą prisiminti. 

Nors ir kiek pavėluotai, ji užsimetė chalatėlį. 

— Aš sutikčiau vėl tapti žmogumi. 

— Tu? Dabar tai mane nustebinai, — jis kilstelėjo antakius. 

— Kad vėl išgyvenčiau tą mirties ir atgimimo akimirką. Jos nuo- 
stabų, sukrečiantį jaudulį. Sutikčiau vėl pabūti silpna ir akla, kad galė- 
čiau dar kartą patirti, kas tai yra gauti tokią dovaną. 

— Na, žinoma. Vis tokia pat nuspėjama, — stodamasis tarė 
jis. — Bet žinok vieną dalyką: jeigu tu ar tavo burtininkas dar kartą įsi- 
brausit ; mano sapnus, atsimokėsiu jums keleriopai. Neturėsi ramybės 
nei nuo manęs, nei nuo savęs. 

Jo vizija pranyko, bet jis pats nepasitraukė. Nors ir jautė, kaip 
Moira su Glena ragina jį grįžti, jis vis dar delsė. 

Norėjo sužinoti, ką Lilita toliau darys. 

Ji sviedė taurę su neišgerto kraujo likučiais į sieną. Metė žemėn 
papuošalų dėžutę ir tol daužė kumščiais sieną, kol rankos pasruvo 
krauju. 

Tada pašaukė sargybinį. 

— Atvesk čia tą netikus;į burtininką. Atvesk supančiotą gran- 
dinėmis. Atvesk jį... Ne, palauk, — ji nusisuko, akivaizdžiai mėgin- 
dama susivaldyti. — Jeigu jis man dabar pasipainios po ranka, tikrai 
jį nužudysiu. O iš to man jokios naudos. Verčiau parūpink ko nors 
pavalgyti. 

Ji nusisuko. 

— Vyriškį. Jauną. Kokių dvidešimties. Jeigu yra, tai blondiną. Eik! 

Likusi viena ji trynėsi smilkinius. 

— Aš jį nužudysiu dar kartą, — murmėjo įniršusi. — Tada pasi- 
jusiu geriau. Vadinsiu jį Sirijum ir nužudysiu dar kartą. 

Nuo komodos ji pasiėmė neįkainojamąjį veidrodėlį. Žvelgdama į 
savo veidą prisiminė, kam jai reikalingas Midiras. Juk tai jis suteikė jai 
šią dovaną. 

— Tik pažiūrėkit, — švelniai tarė ji. — Aš tokia graži. Mėnulis 
blykšta mano akivaizdoje. Aš esu. Aš egzistuoju. O visa kita — tik pra- 
eities vaiduokliai. 

Paėmusi šepetį ji dainuodama pradėjo šukuotis plaukus. Jos akyse 
sužibo ašaros. 


121 


NORA ROBERTS Žgx4 TYLOS SLĖNIS 


— Išgerk, — Glena prispaudė taurę Kianui prie lūpų, bet šis tuoj 
pat ją atstūmė. 

— Man viskas gerai. Dabar nesu nusiteikęs viskiui. Nebijokit, ne- 
krisiu čia vietoje be sąmonės. 

— Tu išblyškęs. 

Jis šyptelėjo. 

— Taip jau mes, nemirusieji, atrodom. Ką gi, nieko sau kelionė buvo. 

Kadangi viskio jis atsisakė, Glena grukštelėjo pati, tada perdavė 
Moirai. 

— Norėčiau tikėti, kad mano blokuojamieji ir ryšio kerai buvo 
pakankamai stiprūs, bet iš tikrųjų manau, jog ji buvo pernelyg pri- 
blokšta, kad mus pajustų. 

— Ji buvo tokia jauna, — tai tardama Moira atsisėdo. — Jauna ir 
įsimylėjusi tą netikėlį. Taip ir nesupratau, kokia ten kalba jie kalbėjo. 
Nors viską suvokiau, kalbos neatpažinau. 

— Graikiškai. Ji tarnavo kaip kažkokios deivės žynė. Tam būtina iš- 
laikyti nekaltybę. — Nors Kianas troško kraujo, apsiribojo vandeniu. — 
Bet nepatarčiau jos gailėti. Ji buvo visiškai pribrendusi tam, kas įvyko. 

— Kaip ir tu? — metė jam Moira. — Neapsimesk, kad nieko jai 
nejautei. Juk buvom susiję. Jaučiau, kaip jos gailėjai. Ji buvo mirtinai 
įskaudinta, o po akimirkos ją išprievartavo ir užvaldė tas demonas. 
Nors ir niekinu Lilitą, Lilijos man gaila. 

— Lilija jau buvo praradusi nuovoką, — kategoriškai atrėžė 
jis. — Galbūt tai, kad ji buvo paversta vampyre, išsaugojo paskutinius 
tos nuovokos likučius. 

— Man irgi taip atrodo. Tu jau man atleisk, — tarė Glena Moi- 
rai. — Man irgi nebuvo malonu stebėti, kas jai atsitiko, bet kažkas 
buvo jos balse, akyse ir tame, kaip ji atsidavė Jarlui. Jau tada jai buvo 
kažkas ne taip, Moira. 

— Gal ji būtų pasidariusi sau galą arba nubausta už tai, kad nužu- 
dė vyrą, kuris ja pasinaudojo. Bet jos mirtis būtų buvusi švari, — Moira 
atsiduso. — O mums nereikėtų čia viso to svarstyti. Kai pradedi į viską 
gilintis, galva įsiskausta. Turiu keblų klausimą, tiesiog iš smalsumo. 

Ji atsikosėjo ir paklausė Kiano: 

— Ar tai, kaip ji elgėsi, nebuvo įprasta? 

— Daugelis priešinasi arba tiesiog apmiršta iš baimės. O ji visiškai 
į tai įsitraukė po to, kai... Man pradeda trūkti delikatumo, — prisipa- 
žino Kianas. — Po to, kai ji pajuto, kad prievartavimas jai malonus. Tai 
juk buvo išprievartavimas — be jokių kalbų, o prievarta ir kankinimai 
jokiai normaliai moteriai negali teikti malonumo. 

— Ji atsidavė dar jam nė neįkandus, — sumurmėjo Moira. — Jis 
žinojo, kad ji atsiduos, atpažino tai joje. Ji žinojo, ką reikia daryti, kad 
būtų paversta — ragauti jo kraujo. Kiek man yra tekę apie tai skaityti, 
auka turi būti priversta ar įkalbėta. Ji visa tai priėmė. Viską suprato ir 
to troško. 

— Dabar žinom daugiau, negu žinojom anksčiau, o tai visada nau- 
dinga, — pastebėjo Kianas. — Tas įvykis ją aiškiai suerzino. Tai mums 
irgi naudinga. Dabar miegosiu kur kas ramiau. Man laikas į lovą, ponios. 

Moira stebėjo išeinantį Kianą. 

— Jis juk turi jausmų. Tai kam taip stengiasi apsimesti jų neturįs? 

— Jausmai kelia skausmą, kartais net labai didelį. Kai esi tiek ma- 
tęs ir tiek prisidirbęs, jausmai virsta nuolatine kančia, — Glena paėmė 
Moirai už peties. — Neigimas — tik dar vienas būdas išgyventi. 

— Išlaisvinti jausmai gali tapti arba paguoda, arba ginklu. 

Kuo taptų jo jausmai, jeigu visiškai išsilaisvintų? 


O sKyrius 


Lietus nesiliovė ir užslinkus prieblandai. Žemė buvo patižusi, pa- 
lei ją rangėsi miglos kamuoliai. Sutemo taip aklinai, kad nebuvo matyti 
nei mėnulio, nei žvaigždžių. 

— Jie jau beveik pasiekė namus, — tarė Glena. — Vėliau negu 
tikėjomės, bet beveik pasiekė. 

Moira brido per rūko užgultą kiemą pas Gleną. 

— Paprašiau, kad jūsų ir Larkino kambariuose užkurtų židinius ir 
paruoštų vonias. Jie bus sušalę ir kiaurai peršlapę. 

— Ačiū. Kažkaip apie tai nepagalvojau. 

— Kai buvom Airijoj, visais ūkio reikalais pasirūpindavai tu. 
Dabar mano eilė. — Moira kaip ir Glena stebėjo dangų. — Stalas bus 
padengtas didžiojoje menėje, nebent norėtum pabūti dviese su Hoitu. 

— Ne. Jie norės iš karto apie viską papasakoti. O jau paskui pa- 
būsim dviese. — Glena čiupinėjo savo kryžių ir amuletą, kuriuos ne- 
šiojo ant kaklo. — Nė neįsivaizdavau, kad taip jaudinsiuos. Net kai pati 
dalyvavau kovose, kur mūsų būdavo gerokai mažiau negu priešininkų, 
nesijausdavau taip susirūpinusi. 

— Nes būdavot kartu. Mylėti ir laukti — baisiau už bet kokią 
žaizdą. 

— Ir tai tik viena iš pamokų, kurias teko išmokti, o jų jau darosi 
per daug. Žinau, kad tu irgi jaudinaisi. Dėl Larkino. Ir dėl Tinino. Man 
atrodo, jis tau neabejingas. 

Moira suprato, kad Glena kalba ne apie Larkiną. 

— Žinau. Mūsų mamos tikėjosi, kad tapsim pora. 

— Bet? 

— Tiesiog nejaučiu jam nieko ypatingo. Jis man draugas, ir tiek. 
O gal man tiesiog taip lengviau — nereikia nieko laukti, nereikia bai- 
mintis, kad gali ko nors netekti. 

Glena šiek tiek patylėjo ir pakartojo: 

— Bet... 

— Bet aš tau pavydžiu, — nusijuokusi tarė Moira, — tos laukimo 
kančios. 

Tada Moira išvydo Kianą, pasirodžius; iš tamsos. Jis artinosi nuo 
arklidžių pusės. Vietoj apsiausto, kokiu vėsiu lietingu oru būtų apsi- 
gobęs bet kuris Pažadėtosios žemės vyras, jis vilkėjo ilgą juodą odinį 
paltą, panašų į Bleros. 

Palto skvernai plaikstėsi rūke, Kianui beveik negirdimai žengiant 
šlapiais akmenimis. 

— Jie tikrai negrįš greičiau vien dėl to, kad jūs čia stovėsit lietu- 
je, — pasišaipė jis. 

— Jie jau beveik pasiekė namus. — Glena spoksojo į dangų, lyg 
būtų ketinusi valios pastangomis išsklaidyti debesis, kad pamatytų iš 
užjų besileidžiantį Hoitą. — Jis žino, kad aš jo laukiu. 

— Jeigu tu lauktum manęs, Rude, aš išvis nebūčiau išvykęs. 

Nusišypsojusi ji padėjo galvą jam ant peties. Kai jis ją apkabino, 
Moira suprato, kad juodu sieja toks pat nuoširdus ryšys, koks sieja ją 
ir Larkiną. 

— Na štai, — švelniai tarė Kianas. — Jie grįžta iš rytų pusės. 

— Tu juos matai? — Glena įsitempė. — Kur tu juos matai? 

— Dar minutėlė, ir tu juos taip pat išvysi. | 

Kai tik ji juos pamatė, suspaudė Moirai ranką: 

— Pagaliau, ačiū Dievui. 

Per ūkanas leidosi auksu spindintis slibinas su raiteliais ant nu- 
garos. Jam dar nespėjus prisiliesti žemės, Glena bėgte pasileido per 
kiemą. Ir puolė į glėbį Hoitui, vos spėjusiam nušokti nuo slibino. 

— Nuostabus vaizdas, — tyliai tarė Moira, stebėdama apsikabi- 
nusius Gleną ir Hoitą. — Šiandien girdėjom tiek daug atsisveikinimų. 
Dar daugiau jų išgirsim rytoj. Kaip nuostabu, kai kažkas grįžta namo, 
į laukiant glėbį. 

— Kol neturėjo jos, paprastai jį pasitikdavo vienatvė. Moterys su- 
geba visiškai pakeisti gyvenimą. 

Moira žvilgtelėjo į Kianą. 

— Tik moterys? 

— Žmonės. Bet moterys gali apversti visatą aukštyn kojom vien 
dėl to, kad jos moterys. 

— O tai gerai ar blogai? 

— Priklauso nuo moters. 

— Ir nuo prizo — nuo vyro, kurį moteris nusižiūrėjo, — tarė 
Moira ir nuskubėjo prie Larkino. 

Jis buvo kiaurai šlapias, bet ji vis tiek jį apkabino. 

— Pasirūpinau valgiu, gėrimais, karšta vonia — viskuo, ko tik 
galėtum užsigeisti. Kaip gera tave matyti. Jus visus. 

Nusisukusi nuo Larkino ji jau ketino eiti pasveikint kitų, bet jis 
sulaikė už rankos. 

— Kas atsitiko? 

— Turim tuoj pat eiti vidun, — ramiai, bet neleisdamas abejoti 
atsakė Hoitas. — Greičiau iš tos drėgmės. 

— Kas darosi? — Moira atsitraukė nuo jo. 

— Pusiaukelėj Tinino kariai pateko į pasalą. 

Moira pajuto, kaip širdis akimirką apmirė. 

— O kaip Orenas ir Tininas? 

— Gyvi. Tininas sužalotas, bet nesunkiai. Kiti šeši... 

Moira stipriai suspaudė Larkinui ranką. 

— Žuvo ar paimti į nelaisvę? 

— Penki žuvo, vienas pačiuptas. Dar septyni sužeisti, du labai 
sunkiai. Mažai kuo galėjom jiems padėti. 

Moira jautė, kad stingdantis šaltis neapleidžia širdies. 

— Ar žinot jų vardus? Žuvusiųjų, sužeistųjų ir visų kitų? 

— Taip, žinom. Moira, į nelaisvę paimtas jaunasis Šonas, kalvio 
sūnus. 

Širdis apsivertė krūtinėj, kai ji suvokė, kad tai, su kuo tas berniu- 
kas susidūrė, yra blogiau už mirtį. 

— Pašnekėsiu su jų artimaisiais. Niekam nieko nepasakok, kol to 
nepadariau. 

— Eisiu kartu su tavim. 

— Ne. Tai mano pareiga. Tau reikia apdžiūti, sušilti, pavalgyti. O 
šituo pasirūpinsiu aš, Larkinai. Tai mano darbas. 

— Užsirašėm jų vardus. — Blera išsitraukė iš kišenės skiautę po- 
pieriaus. — Labai dėl to apgailestauju, Moira. 

— Ir taip buvo aišku — anksčiau ar vėliau tai įvyks. — Moira 
paslėpė lapelį po apsiaustu, kad nesušlaptų. — Kai tik galėsiu, tuoj pat 
ateisiu į menę ir viską papasakosite išsamiai. O dabar turiu pranešti 
žuvusiųjų šeimoms. 

— Milžiniška našta, — pareiškė Blera stebėdama nueinančią 
Moirą. 

— Ji ištvers, — taip pat Žiūrėdamas jai pavymui tarė Kianas. — 
Karalienės tam ir sukurtos. 


Ji nesitikėjo, kad atlaikys tą naštą, bet atlaikė. Ištvėrė ir jos glėbyje 
raudančių motinų ir žmonų ašaras. Nieko negalėjo papasakoti apie iš- 

puolį. Tegalėjo pasakyti tiek, kad visų jų sūnūs, vyrai ar broliai krito 
narsuolių mirtimi kaip tikri didvyriai. 

Ką dar būtų galėjusi pasakyti? 

Bet su Šono tėvais buvo kur kas sunkiau — matyti kalvio ir jo 
žmonos akyse besikaupiančias vilties ašaras buvo nepakeliama. Ji ne- 
galėjo iš jų atimti tos vilties, todėl paliko besitikinčius, gal jų sūnui kaip 
nors pavyks pabėgti ir grįžti namo. 

Kai viskas buvo baigta, Moira grįžo į savo kambarį ir padėjo lapelį 
su vardais į spalvingą dėžutę, kurią laikė prie lovos. Ji žinojo, kad tokių 
sąrašų bus ir daugiau. Tai tik pirmosios aukos. Ir visų, atidavusių savo 
gyvybę, vardai bus užrašyti ir laikomi šioje dėžutėje. 

Kartu su lapeliu ji įdėjo rozmarino šakelę — atminimo simbo- 
lį — ir monetą, kaip duoklę žuvusiesiems. 

Uždariusi dėžutę nuvijo šalin norą pabūti vienai, pagedėti ir lei- 
dosi į menę išgirsti, kas iš tiesų įvyko. 

Jai įėjus pokalbis nutilo ir nuo stalo greitai pakilo Larkinas. 

— Ką tik išėjo mano tėvas. Jeigu nori, einu jį sugrąžinsiu. 

— Ne, nereikia. Tegul pasibūna su tavo motina ir seserim. — 
Moira žinojo, kad jos nėščios pusseserės vyras rytoj išves savo karius. 

— Pašildysiu tau pavalgyti. Privalai, — nenusileido Glena, pa- 
stebėjusi, kad Moira ketina prieštarauti. — Įsivaizduok, kad čia vaistai, 
ir pasistiprink. 

Glena krovė jai į lėkštę maisto, Kianas į taurę įpylė nemažą por- 
ciją brendžio ir pažvelgė į ją. 

— Pirmiausia išgerk. Atrodai išblyškusi kaip popierius. 

— Nuo šito aš ne tik įgausiu spalvą, bet ir gerokai apsvaigsiu, — 
pastebėjo Moira, bet gūžtelėjusi pečiais susivertė brendį tiesiog kaip 
vandenį. 

— Negaliu nesižavėti moterimi, kuri moka taip šauniai išmesti 
burnelę, — patenkintas Kianas paėmė iš jos stiklą ir nuėjęs vėl atsisėdo. 

— Tai buvo siaubinga. Bent jau čia visiems jums galiu prisipa- 
žinti, kad buvo tikras siaubas. — Moira atsisėdo už stalo ir prispaudė 
pirštus prie smilkinių. — Žvelgti į jų veidus, matyti, kaip jie pasikeičia, 
ir žinoti, kad jau niekada nebebus tokie, kokie buvę vien dėl to, ką jiems 
pasakiau. Dėl to, ko jie neteko. 

— Tu nesi už tai atsakinga, — piktai tarė Glena, dėdama prieš 
Moirą lėkštę. — Ne tu juos iš jų atėmei. 

— Kalbu ne apie karą ir ne apie mirtį. Apie visas tas naujienas. 
Sunkiausia su tuo, kuris pateko į nelaisvę — kalvio sūnus, Šonas. Jo 
tėvai tebeturi viltį. Kaip galėjau jiems pasakyti, kad tai dar baisiau už 
mirtį? Kaip galėjau atimti iš jų tą paskutinę vilų? O gal būtų buvę ge- 
riau, jeigu nebūčiau jų gailėjusi? 

Ji sunkiai atsiduso ir atsitiesė. Glena teisi, reikia pavalgyti. 

— Papasakokit, ką sužinojot. 

— Jie buvo pasislėpę po žemėmis, — pradėjo pasakoti Hoitas. — 
Lygiai kaip tada, kai užpuolė Blerą. Tininas sakė, kad jų buvo ne dau- 
giau kaip penkiasdešimt, tiesiog buvo užklupti iš pasalų. Ir, atrodo, jiems 
visai nerūpėjo, kad bus sukapoti. Jie puolė ir kovėsi kaip žvėrys. Du mū- 
siškiai Žuvo tuoj pat, o per mūšio sumaištį jie pagrobė tris mūsų žirgus. 

— Beveik trečdalis visų išsivestų Žirgų. 

— Keturiese ar penkiese jie užpuolė kalvio sūnų. Gyvą — taip 
sako tie, kurie bandė jį gelbėti. Jie nusivedė jį rytų kryptimi, o kiti liko 
ir kovojo toliau. Nužudėm daugiau kaip dvidešimt, kiti išsibarstė ir 
leidosi bėgti. 

— Tad galim vadinti tai pergale, — nenusileido Blera. — Kitaip 
ne. Mūsiškiai vyrai per pirmą susidūrimą nudėjo daugiau kaip dvi- 
dešimt vampyrų. Mūsų nuostoliai palyginti nedideli. Ir nereikia sakyti, 
kad ir vienos mirties yra per daug, — greitai pridūrė ji. — Žinau tai ir 
pati. Bet tokia jau realybė. Treniruotės nenuėjo veltui. 

— Žinau, kad tu teisi, pats esu sau'tai sakęs. Bet jiems juk irgi 
buvo pergalė. Jiems reikėjo belaisvio. Nematau jokių kitų to išpuolio 
priežasčių. Jų misija buvo bet kokia kaina paimti vieną gyvą. 

— Iš esmės tu teisus. Bet aš nelaikau to jų pergale. Jie pasielgė 
kvailai, tik bereikalingi nuostoliai. Penki vampyrai už vieną belaisvį. 
Tie, kurie liko ir kovojo, galėjo paimti ir daugiau mūsiškių — gyvų 
arba mirusių. Manau, kad Lilita šito užsimanė impulsyviai, nes mes ją 
kaip reikiant prigriebėm. Bet jos strategija nepavyko. 

Moira valgė, tik visiškai nejautė maisto skonio. 

— Visai kaip tada, kai ji mums grąžino Kingą. Smulkmeniška ir 
žiauru. Bet jai atrodo žaisminga. Ji tikisi, kad tokie dalykai mus pakirs, 

palauš mūsų dvasią. Negi ji taip menkai mus tepažįsta? Tu išgyvenai 
bent pusę jos amžiaus, — tarė ji Kianui, — turėtum žinoti. 

— Man žmonės įdomūs. O jai jie viso labo tik gardus užkandis. Tau 
nereikia gilintis į jaučio psichologiją, kad galėtum auginti jį kepsniui. 

— Ypač kai turi ištisą gaują, kuri pasirūpina ganiava ir skerdi- 
mu, — pritarė Blera. — Na, čia perkeltine prasme, — linktelėjo Kia- 
nui. — Neužmirškim ir to, kad aš gerokai sužalojau jos mergiotę. Jai 
norisi už tai kaip nors atsilyginti. Be to, paėmėm tris jos bazes, 0 šį rytą 
patikrinom dar dvi. 

-— Ten buvo tuščia, — įsiterpė Larkinas. — Ji nesivargino ten 
spęsti spąstų ar palikti bent kiek karių. Glena mums papasakojo, kaip 
su ja žaidėt, kol mūsų nebuvo. 

— Apibendrinant galima sakyti — akis už akį, dantis už dantį. 
Bet ji praranda daugiau už mus. Aišku, žuvusiųjų šeimoms nuo to nė 
kiek ne lengviau, — pridūrė Blera. 

— Rytoj dar išsiųsiu karių, — Moira ištiesė ranką Larkino pu- 
sėn. — Nebegaliu sulaikyti Faleno. Pasikalbėsiu su Šinona, bet... 

— Palik tai man. Ko gero, tėvas su ja jau pasikalbėjo, bet noriu ir 
pats tai padaryti. 

Moira linktelėjo galva. 

— O kaip Tininas? Sunkiai sužeistas? 

— Gilus įpjovimas per visą klubą. Hoitas jau šiek tiek apgydė su- 
žeistuosius. Kai jį palikom, jautėsi visai neblogai. Naktį jie saugūs. 


— Gerai. Melskimės, kad bent šįryt pasirodytų saulė. 


Moirai reikėjo dar kai kuo pasirūpinti. 

Jos moterys paprastai leisdavo laiką specialiai skirtame laukia- 
majame, esančiame šalia jos kambarių, kur sėdėdavo ir skaitydavo, 
siuvinėdavo ar tiesiog liežuvaudavo. Moiros motina čia buvo sukūrusi 
malonią, labai moterišką aplinką — švelnūs audiniai, daugybė pagalvė- 
lių, vazos su žydinčiais augalais. 

Židinyje čia paprastai būdavo deginama obelis, kad kvepėtų. Sie- 


ninės žvakidės buvo dailios sparnuotų elfų formos. 


129 


NORA ROBERTS Žaxė TYLOS SLĖNIS 


Kai buvo karūnuota, Moira leido savo moterims pakeisti viską, ką 
norėjo. Bet tame kambaryje viskas ir liko taip, kaip ji prisiminė. 

Jos moterys ir dabar buvo čia — laukė, kol ji nueis miegoti ar 
tiesiog joms leis išeiti. 

Kai ji įėjo, visos pakilo ir nusilenkė. 

— Dabar čia tik moterys. Dabar, šioje vietoje, mes esam tik mo- 
terys, — Moira išskėtė rankas kviesdama Kiarą. 

— O, mano ponia, — Kiara, kurios akys jau buvo paraudusios ir 
užtinusios nuo ašarų, vėl pratrūko raudoti ir puolė Moirai į glėbį. — 
Dvainas žuvo. Mano brolis žuvo. 

— Labai apgailestauju. Nusiramink gi, nusiramink, — apkabinu- 
si ji palydėjo Kiarą prie krėslo. Šiek tiek paverkė kartu su ja, kaip prieš 
tai su jos motina ir visais kitais. 

— Jie palaidojo jį ten, lauke šalia kelio. Net nepargabeno namo. 
Negalėjom jam net budynių surengti. 

— Dvasininkas pašventins tą žemę. O tiems, kurie šiandien žuvo, 
pastatysim paminklą. 

— Jis taip norėjo ten keliauti, kautis. Prieš išžygiuodamas dar 
atsisuko ir man pamojavo. 

— Verčiau išgerk arbatos, — pati užverktomis akimis Islina pa- 
siūlė jai puodelį. — Išgerk, Kiara. Ir jūs taip pat, valdove. 

— Dėkui tau, — Kiara nusišluostė ašarotą veidą. — Nežinau, ką 
bučiau dariusi per pastarąsias valandas, jeigu ne Islina ir Darvela. 

— Puiku, kad turi gerų draugių. Bet išgėrusi arbatos eik pas saviš- 
kius. Tau dabar jų reikia labiausiai. Atleidžiu tave nuo pareigų tokiam 
laikui, kokio tau prireiks atsigauti. 

— Noriu paprašyti dar kai ko, jūsų didenybe. Prašau savo brolio 
vardu. 

Moira laukė, bet Kiara tylėjo. 

— Ar tikiesi, kad duosiu tau žodį nežinodama, ką pažadu? 

— Rytoj iškeliauja mano vyras. 

Moirai suspaudė širdį. 

— Kiara, — ištiesusi ranką ji perbraukė moteriai per plau- 
kus. — Rytoj su aušra iškeliauja ir Šinonos vyras. Ji laukiasi trečiojo 

vaikelio, ir vis tiek negaliu nieko padaryti, kad apsaugočiau ją nuo 
šios netekties. 

— Neprašau, kad mane nuo to apsaugotumėt. Noriu, kad išleis- 
tumėt mane keliauti kartu su juo. 

— Keliauti? — apstulbusi Moira net atsisėdo. — Kiara, bet kaip- 
gi tavo vaikai? 

— Jie liks čia, su mano motina. Su ja bus saugūs ir taip gerai pri- 
žiūrėti, kaip tik įmanoma. Bet mano vyras išvyksta į karą, o aš tam ruo- 
šiausi lygiai taip pat, kaip ir jis. Kodėl turėčiau sėdėti ir laukti? — Kiara 
iškėlė rankas, lyg klaustų to dievų. — Krapštytis su siuviniais, vaikš- 
tinėti sode, kai jis eis kautis. Pati sakėt, kad visi turim būti pasirengę 
ginti Pažadėtąją Žemę ir visus kitus pasaulius. Aš tam pasirengusi. Jūsų 
didenybe, ponia, meldžiu rytoj leisti man iškeliauti kartu su savo vyru. 

Moira nieko nesakydama atsistojo. Nuėjusi prie lango įsižiūrėjo 
į tamsą. Lietus pagaliau liovėsi, bet po jo likusi migla sukūriavo it de- 
besys. 

— Ar jau kalbėjai su juo apie tai? — paklausė Moira po kiek 
laiko. 

— Kalbėjausi, ir iš pradžių jis manė, kad man tai bus pernelyg 
nesaugu. Bet jis Žino, kad aš apsisprendžiau ir kodėl. 

— Ir kodėl? 

— Jis — mano širdis, — atsakė stodamasi Kiara, prispaudusi ran- 
ką prie krūtinės. — Nepalikčiau savo vaikų, jeigu tai būtų nesaugu, bet 
pasitikiu savo motina ir žinau, kad dėl jų ji padarys viską, kas įmanoma. 
Valdove, negi mes, moterys, visą tą laiką treniravomės ir voliojomės 
purve tik tam, kad dabar kurstytume židinį? 

— Ne, tikrai ne. 

— Ir aš nesu vienintelė to norinti. 

Moira atsisuko. 

— Tai kalbėjaisi ir su kitomis, — klausiamai pažvelgė į Darvelą 
ir Isliną. — Jūs irgi to norit? — Ji palingavo galva. — Matau, kad be 
reikalo stengiausi jus sulaikyti. Ką gi, tuomet tuo pasirūpinsiu. Di- 
džiuojuosi, kad esu Pažadėtosios žemės moteris. 

Viskas dėl meilės, mąstė Moira, sėdusi sudaryti dar vieno sąra- 
šo. Dėl meilės ir dėl pareigos Pažadėtajai žemei moterys eis kautis. 
Griebtis kalavijo jas verčia meilė savo vyrams ir mylimiesiems, savo 
Pažadėtosios žemės šeimoms. 

Dėl ko kovoja ji? Į ką ji galės atsigręžti paskutinę naktį prieš mūšį, 
tikėdamasi šilumos ir paskatinimo kovoti? 

Dienos bėgo pro šalį ir artėjančios Vėlinės jai rodės lyg virš galvos 
pakibęs kruvinas kirvis. Ji sėdėjo čia viena, kaip ir kiekvieną vakarą. Gal 
vėl reikėtų griebtis knygos, o gal dar kartą peržiūrėti žemėlapį arba su- 
daryti dar kokį nors sąrašą? O gal ji tiesiog vėl vaikštinės po kambarį, 
sodus ir kiemus, trokšdama jo... Trokšdama, kad jis vėl ją apkabintų ir ji 
vėl pajustų tą pilnatvę, pasijustų esanti kupina gyvybės ir šviesos. Ji taip 
norėjo, kad jis pasidalytų su ja tuo, ką išvydo jame tą vakarą, kai užtiko 
grojantį, ir kas persmelkė jai širdį taip pat, kaip jo žadinami troškimai. 

Ji kovos ir lies savo kraują tiek, kiek reikės. Jos į mūšį kaip karalie- 
nė, su dievų jai patikėtu kalaviju rankoje. Bet dabar ji sėdėjo apgaubta 
kambario tylos, it paika mergiotė trokšdama prisilietimo ir aistros to, 
kuris vienintelis sugebėjo priversti jos širdį plakti greičiau. 

Kaip kvaila ir beprasmiška. Tikras įžeidimas visai moterų giminei. 

Ji pakilo ir pradėjo žingsniuoti po kambarį. Taip, tikrų tikriau- 
sias įžeidimas ir taip smulkmeniška. Ji prisėdo ir stengėsi sugalvoti, 
dėl kokių priežasčių galėtų atsisakyti išleisti moteris į žygį. Gal dėl to, 
kad vyrui įprasta žengti pirmąjį žingsnį moters link? O gal dėl to, kad 
vyrams įprasta saugoti ir ginti? 

Kaip vis dėlto viskas pasikeitė. 

Ji lankėsi pasaulyje ir laike, kur moterys, tokios kaip Glena ir 
Blera, bet kokiomis aplinkybėmis laikėsi savo pozicijos. 

Vadinasi, jeigu ji troško, kad Kianas ją apkabintų, pati turėjo jį 
paskatinti. Tai ji ir nusprendė padaryti. 

Jau buvo beišeinanti iš kambario, kai prisiminė, kaip atrodo. 
Galėtų atrodyti ir geriau. Jeigu jau sumanė suvedžioti vampyrą, turėjo 
deramai apsiginkluoti. 

Ji nusivilko suknelę. Būtų mielai nusimaudžiusi vonioje, o dar 
geriau — po karštu dušu, kaip Airijoje, bet teko apsiprausti kvepinto 
vandens dubenyje. 

Išsitepė kremu odą, vaizduodamasi, kaip Kianas braukia per ją 
savo ilgais pirštais. Kai išsirinko savo dailiausius naktinius marškinius, 
pajuto strėnas užplūdusį karštį ir ją apėmusį jaudulį. Šukuodamasi ap- 
gailestavo, kad neišmoko iš Glenos bent pačių paprasčiausių žavesio 
kerų. Tačiau jos skruostai jau ir taip buvo gražiai raustelėję, o akys 
spindėjo. Ji specialiai apsikandžiojo lūpas, kad jos dailiai paraustų ir 
būtų putlesnės. 

Atsitraukusi toliau nuo didžiulio veidrodžio, priekabiai apžiūrėjo 
save iš visų pusių. Labai tikėjosi, kad atrodo geidžiama. 

Pasiėmė žvakę ir žengė iš kambario tvirtai pasiryžusi grįžti į jį jau 


praradusi nekaltybę. 


Savo kambaryje Kianas žiūrinėjo žemėlapius. Jam vieninteliam iš 
visų dar neteko pasižvalgyti po kovos lauką, nei realybėje, nei sapnuose. 
Bet jis neketino su tuo taikstytis. 

Tik trūko laiko. Penkių dienų kelią jis galėjo įveikti per dvi die- 
nas, 0 gal ir greičiau. Bet reikėjo saugios slėptuvės prisiglausti dienos 
metu. 
Tam galėtų tikti viena iš jau įrengtų bazių. Viską gerai apsvarstęs 
nusprendė, kad tokioje bazėje galėtų sulaukti ir Vėlinių. Toliau nuo 
prakeiktos pilies ir jos gundančios karalienės. 

Jis žinojo, kad sulauks prieštaravimų, ir tai erzino. Bet vargu ar jie 
galėjo uždaryti jį pilies bokšte ar kitaip sutramdyti. Be to, po savaitės 
kitos teks išvykti ir patiems. Tik laiko klausimas. 

Jis galėtų išvykti su kariais rytą, jeigu diena būtų ūkanota. Arba 
tiesiog palauktų saulėlydžio. 

Patogiai įsitaisęs gurkšnojo kraują, skiestą viskiu — savo paties 
sugalvotą kokteilį, kuris padėdavo užmigti. 

O juk galėtų išvykti ir dabar pat. Nereikėtų ginčytis su broliu ir 
kitais. 

Aišku, reikėtų palikti raštelį. Keista, kad yra žmonių, kurie iš 
tikrųjų tavimi rūpinasi. Kita vertus, savaip malonu, nors ir kelia pa- 
pildomų rūpesčių. 

Nusprendė tuoj pat susikrauti daiktus ir iškeliauti, pastatė gėrimą 
šalin. Nebus jokio sąmyšio ir bereikalingo nervinimosi. Ir išvengs susi- 
tikimo su ja, bent jau iki tol, kol jie jį pasivys. 

Jis žaidė karoliukais puošta odine juosta, kurios taip ir neprisiver- 
tė grąžinti. Jeigu šiąnakt išvyks, nebereikės matyti jos, uosti jos kvapo, 
svajoti, kaip tamsoje spaudžia jos kūną prie savojo. 

Vaizduote skųstis jis negalėjo. 

Atsistojo ketindamas susirinkti kelionės reikmenis ir susiraukė 
pasigirdus beldimui į duris. 

Greičiausiai Hoitas, nusprendė Kianas. Ką gi, tiesiog nieko nesa- 
kys jam apie savo planus ir taip išvengs ilgų erzinančių ginčų. Labiau- 
siai būtų norėjęs visiškai neatsiliepti, bet žinojo, kad tyla ir užrakintos 
durys jo brolio kerams ne kliūtis. 

Bet kai tik palietė skląstį, iškart suprato, kad už durų stovi Moira. 
Jis nusikeikė ir atidarė duris ketindamas kuo greičiau ja nusikratyti ir 
toliau užsiimti savo reikalais. 

Ji vilkėjo baltą ploną plevenantį drabužį, o ant jo buvo užsimetusi 
kažkokį lengvą perregimą apdarą, kurio spalva labai priminė jos pilkas 
akis. Kvepėjo pavasariu, atrodė jaunutė ir tiek daug žadanti. 

Kianas pajuto, kaip į jį tarsi gyvatė pradėjo skverbtis geismas. . 

— Tu kada nors miegi? — paklausė Moiros. 

— O tu? — praeidama ji glustelėjo prie jo. Tai buvo taip netikėta, 
kad jis net nespėjo atsitraukti. 

— K3 gi, užeik ir jauskis kaip namie. 

— Ačiū, — mandagiai padėkojo ji, lyg jo žodžiuose būtų neiš- 
girdusi neslepiamo sarkazmo. Pastatė žvakę, kurią atsinešė, ir pasisuko 
į židinį, kuriame Kianas nė nemanė kurti ugnies. 

— Pažiūrėkim, ar man pavyks. Praktikavausi kaip pakvaišusi. Tik 
nieko nesakyk, neblaškyk manęs. 

Ji ištiesė ranką židinio link. Susikaupė ir pabandė įsivaizduoti. 
Tada įsitempė. Žybtelėjo silpna liepsnelė, todėl ji tik prisimerkė ir įsi- 
tempė dar labiau. 

— Štai! — baisiai patenkinta savimi tarė ji, kai durpės įsiliepsnojo. 

— Aplink mane vien sumauti burtininkai. 

Moira atsisuko į jį plaikstydamasi plaukais ir drabužiais. 

— Tai naudingas įgūdis, ir aš ketinu mokytis daugiau. 

— Čia tavęs burtų niekas nepamokys. 

— Ne, — atsakė ji nusibraukdama atgal plaukus. — Aš galvojau 
visai apie kitus dalykus. — Nuėjusi prie durų jas užrakino ir atsigręžė 
į jį. — Pamylėk mane. 

Jis apstulbo. 

— Ką? 

— Kiek žinau, klausa tu nesiskundi, vadinasi, puikiai mane girdė- 
jai. Noriu su tavim mylėtis. Norėjau su tavim koketuoti ir tave sugun- 
dyti, bet paskui pamaniau, kad tiesumas tau patiks labiau. 

Jis pajuto, kaip geismas dar labiau sustiprėjo. 

— Jeigu jau tiesiai šviesiai — tai dink iš čia. 

— Matau, kad tave nustebinau, — vaikštinėdama ji perbraukė 
pirštu per knygų krūvą. — O tai ne taip jau paprasta. Kaip pasakytų 
Blera, vienas nulis mano naudai, — atsisukusi ji jam nusišypsojo. — 
Šių dalykų nelabai išmanau, tai paaiškink man, ko žmogui pykti, jei 
moteris nori su juo mylėtis? 

— Aš ne žmogus. 

— Na taip, — ji pakėlė pirštą pripažindama tą mintį. — Bet juk 
vis tiek turi poreikių, troškimų. Ir tikrai trokšti manęs. 

— Vyras pasinaudotų faktiškai bet kuria moterim. 

— Betgi tu ne visai vyras, — atšovė ji ir vėl šyptelėjo. — Du nulis 
mano naudai. Turėtum pasitempti. 

|— Jeigu tu vėl prisigėrei... 

— Juk žinai, kad ne. Bet aš daug mąsčiau. Netrukus iškeliausiu į 
mūšį. Galiu iš jo ir negrįžti. Kaip ir visi kiti. Šiandien jau žuvo žmonių 
purve ir kraujyje. Dabar dėl jų kenčia tie, kurie liko gyvi. 

— O seksas padeda pajusti, kad dar tebesi gyvas. Žinau tą psi- 
chologiją. 

— Gal ir taip, gal tu ir teisus. Bet jeigu jau kalbam apie mane — 
tebūsiu prakeikta, jeigu mirsiu nekalta. Noriu žinoti, ką reiškia mylėtis. 
Noriu tai pajusti. 

— Pasiieškokit tam kokio kito eržilo, jūsų didenybe. Manęs tai 
nedomina. 

— Nenoriu to su kuo nors kitu. Kol nesutikau tavęs, nesu nieko 
geidusi. O tavęs geidžiu nuo pat pirmo mūsų susitikimo. Nebuvo leng- 
va susitaikyti su tuo, kad geidžiau tavęs net ir žinodama, kas tu toks. 
Bet tas jausmas manęs neapleidžia. Aš irgi turiu poreikių, kaip ir visi 
kiti. Ir pakankamai vyliausi, kad įveikčiau tavo pasipriešinimą, jeigu to 
prireiks, net jeigu tu ir nebesi geidulingas jaunuolis. 

— Rimtai nusiteikusi, — sumurmėjo jis. 

— Kaip visada. Tiesiog gerai žinau, ko noriu, — žvelgdama į jį 
ir vertindama ji perbraukė ranka per vieną iš lovos kojų. — Galų gale 
koks tau skirtumas? Tesugaiši kokią valandą ar dvi. Juk jau senokai ne- 
turėjai moters. 

Jis jautėsi kaip paskutinis kvailys — negrabus ir kupinas geismo. 

— Čia jau visai ne tavo reikalas. 

— Kodėl gi? Esu skaičiusi, kad ilgas susilaikymas gali vyrui atsi- 
liepti. Bet tau nėra ko jaudintis. Aš juk neturiu su kuo tavęs palyginti. 

— Kaip man pasisekė. Aišku, jeigu aš tavęs užsimanysiu. 

Moira atmetė galvą, ir jos veide jis išvydo smalsumą ir pasitikė- 
jimą savimi. i 

— Manai, kad įžeisi ir taip manim nusikratysi? Galiu lažintis iš 
ko tik nori, kad dabar esi kietas kaip akmuo, — ji pradėjo artintis prie 
jo. — Trokštu, kad mane paliestum. Man atsibodo apie tai svajoti. No- 
riu pagaliau pajusti. 

Jis jautė, kaip linksta kojos. Jautė nuo pat to momento, kai ji 
įžengė vidun. 

— Pati nežinai, ko prašaisi ir kuo rizikuoji. Kokios gali būti viso 
to pasekmės. 

— Juk vampyras gali mylėtis su žmogumi. Juk tu manęs nenu- 
skriausi, — ji nusiėmė nuo kaklo kryžių ir padėjo ant stalo. 

— Patikli siela, — Kianas bandė būti sarkastiškas, bet šis jos po- 
elgis jį papirko. 

— Pasitikinti. Man nereikia tavęs saugotis. Nenoriu to. Kodėl 
niekada nevadini manęs vardu? 

— Argi? Aišku, kad vadinu. 


— Ne,niekada. Kalbiesi su manim, bet niekada nežiūri man į akis 

ir nesikreipi į mane vardu, — jos akys dabar atrodė labai gundančios ir 
išmanančios. — Vardai turi galios, kurią gali suteikti ar atimti. Ar bijai, 
kad galiu kažką iš tavęs atimti? 

— Nieko negali atimti. 

— Tuomet ištark mano vardą. 

— Moira. 

— Dar kartą. Prašau, — ji paėmė jo ranką ir priglaudė sau prie 
krūtinės. 

— Nedaryk taip. 

— Kianai. Kaip saldu tarti tavo vardą, Kianai. Jeigu manęs nepa- 
liesi, jeigu manęs nepaimsi, mano siela mirs man dar nesulaukus mūšio 
dienos. Prašau, — ji suėmė delnais jo veidą ir pagaliau jo akyse išvydo 
tai, ko taip troško. — Ištark mano vardą. 

— Moira, — sutrikęs jis paėmė ją už riešo ir pabučiavo del- 
ną. — Moira. Jeigu dar nebuvau prakeiktas, tai dabar tikrai keliausiu 
tiesiai į pragarą. 

— Bet pirmiau nusivesiu tave į rojų, jei tik parodysi man kaip. 

Ji pasistiebė ir prisitraukė jį artyn. Ir suvirpėjusi atsiduso, kai jų 
lūpos pagaliau susitiko. 


10 sKyrius 


Jis tikėjosi, kad sugebės tam atsispirti. Tūkstantis metų, pagalvojo 
paskęsdamas joje, o jis vis dar turi iliuzijų, kad sugebės valdyti moterį. 

Viskam vadovavo ji, ir taip buvo nuo pat pirmo momento. Dabar 
jam teliko priimti tai, ką ji siūlė, ir duoti tai, ko ji reikalavo, kad ir kaip 
būtų egoistiška. Bet tai, ko ji norėjo, jis jai suteiks pasitelkdamas ne 
vieno gyvenimo įgūdžius. 

— Esi tikra kvailė, kad taip neapdairiai atiduodi savo nekaltybę 
tokiam kaip aš, — pirštų galiukais jis brūkštelėjo jai per raktikaulį. — 
Bet dabar jau niekur nepabėgsi. 


— Mergystė ir nekaltybė nebūtinai reiškia tą patį. — Nekaltybės 

netekau dar iki sutikdama tave — tą naktį, kai buvo nužudyta mano 
motina, pagalvojo ji. Bet šiąnakt ji neketino to prisiminti. 

Ši naktis buvo skirta pažinčiai su juo. 

— Ar nori, kad nusirengčiau, ar pats tai padarysi? 

Jis nusijuokė, beveik skausmingai, ir kakta prisiglaudė prie jos 
kaktos, tuo jai pasirodydamas stulbinamai švelnus. 

— Kur tu taip skubi? — sumurmėjo jis. — Kai kuriais dalykais, 
„ypač kai jų ragauji pirmą kartą, geriau pasigardžiuoti, neverta jų ryti 
paskubomis. 

— Matai? Jau kai ko išmokau. Kai mane bučiuoji, kažką manyje 
pažadini. Pojūčius, apie kurių egzistavimą nė nenutuokiau, kol nesu- 
tikau tavęs. Lygiai kaip nenutuokiu, ką jauti tu. | 

— Daugiau negu norėčiau, — jis pirštais perbraukė jai per plau- 
kus, kaip jau seniai buvo troškęs. — Daugiau negu reikia mums abiem. 
Visa tai, — tarė švelniai ją bučiuodamas, — yra didelė klaida, — ir pa- 
bučiavo ją dar kartą, tik stipriau. 

Jos kvapas ir skonis jam priminė pavasarį, saulę ir jaunystę. Jis 
troško ją ragauti, užpildyti save ja, gerti jos kvėpavimą, dantimis švel- 
niai braukdamas jai per apatinę lūpą. | 

Panėrė rankas į jos ilgų glotnių plaukų kaskadą, tada jo rankos 
nukeliavo tolyn jos nugara, erzindamos ir žadindamos. 

Kai ji suvirpėjo, jo rankos grįžo prie jos pečių ir apnuogino jų 
švelnią odą, kad galėtų bučiuoti. Jis jautė, kaip ji virpa pasiduodama 
jo glamonėms, o kai lūpomis perbraukė jai per kaklą, pajuto gundantį 
kraujo pulsavimą po oda. 

Ji nesuvirpėjo, kai jis brūkštelėjo jai per kaklą dantimis, bet visa 
įsitempė, kai ranka jis palietė krūtį. 

Dar niekada niekas nebuvo jos taip intymiai lietęs. Ją apstulbino 
ta aistros banga, kurią sukėlė jo rankų prisilietimas ir suvokimas, kad 
jas nuo jos odos teskiria plonytė medžiaga. 

O paskui nebeliko ir jos, nes naktiniai marškiniai nuslydo žemyn. 
Jai instinktyviai norėjosi prisidengti savo nuogumą ranka, bet paėmęs 
už tos rankos jis vos juntamai grybštelėjo dantimis riešą, tuo pat metu 
žvelgdamas į akis. 

— Bijai? 

— Truputį. 

— Nebijok, neįkąsiu. 

— Ne, visai ne to, — ji pasuko ranką, kurią jis laikė, kad delnu 
paliestų jam skruostą. — Manyje verda jausmai. Visiškai nauji. Dar 
niekas nėra manęs taip lietęs, — sukaupusi drąsą ji paėmė kitą jo ranką 
ir priglaudė sau prie krūtinės. — Parodyk man daugiau. 

Nykščiu jis brūkštelėjo jai per spenelį, stebėdamas, kaip iš netikė- 
tumo jos akis užliejo malonumas. 

— Liaukis dėl visko sukusi sau galvą, Moira. 

Ji jautėsi lyg paskendusi migloje. Kaip būtų galėjusi mąstyti, kai 
visą kūną buvo užkariavę tokie pojūčiai? 

Jis paėmė ją ant rankų, ir jos veidas atsidūrė šalia jo veido. Tada jo 
lūpos įsisiurbė į josios ir negailestingai mėgavosi jų karščiu. 

Kaip po ja atsidūrė lova? Kada jis spėjo pereiti visą kambarį? 
Tačiau jo rankos ir lūpos, kurios it aksomas glamonėjo kūną, ir vėl iš- 
sklaidė visas jos mintis. 

Ji jam buvo lyg puota, o juk jis taip ilgai pasninkavo. Bet jis ne- 
skubėjo, ragavo ją iš lėto, mėgaudamasis skoniu ir prisilietimais. Ir 
kiekvienu virpesiu, kiekvienu atodūsiu ir dejone ji tik kurstė jo aistrą. 

Kai jis pajuto, kad jos smalsios rankos tuoj palauš jo savitvardą, 
suėmė jas ir jų nepaleido. 

Jis jautė, kaip stiprėja jos susijaudinimas, kaip ją užplūsta vis di- 
desnė aistra. Pasiekusi viršūnę ji išsilenkė ir pratrūko dusliu šūksniu. 

Tada netekusi jėgų susmuko jo glėbyje. 

— O dievai, — kvėpte iškvėpė ji. — Tai nuostabu. 

— Čia tik pradžia, — jis lyžtelėjo jos pulsuojantį kaklą. Kai ji 
atsiduso, jo ranka įsliuogė jai tarp kojų į drėgną šilumą, kad suteiktų 
dar didesnį malonumą. 

Ją nutvieskė akinanti šviesa, tokia skaisti, kad net nudiegė akis, 
odą ir širdį. Visiškai užvaldė neįsivaizduojamai didelis malonumas. Ji 
jautėsi it strėlė, kurią jis paleido iš lanko į begalines aukštybes. 

Moira visiškai pakluso jo rankoms ir pavirto jo nesenkančios ais- 
tros įkaite. Beveik praradusi nuovoką plėšė nuo jo palaidinę. 

— Man reikia... Aš noriu... 

— Žinau, — Kianas nusitraukė palaidinę, kad ji galėtų jį liesti ir 
bučiuoti. O pats pasinėrė į jos nekantrių tyrinėjimų teikiamą malonu- 
mą — jos kvėpavimas palei jo odą, šiltas ir nekantrus, jos pirštai, tai 
vos liečiantys, tai įsikertantys į jo kūną. Kai įsitvėrė klubų, jis leidosi 
nurengiamas visiškai. 

O pamatęs, kaip išsipūtė jos akys, nebežinojo, ar juoktis, ar jaustis 
pamalonintam. 

— Niekada nebūčiau pamaniusi... Esu mačiusi vyriškų dalykų, 
bet... 

Jis nusijuokė. 

— Tai vis dėlto esi mačiusi. 

— Žinoma. Vyrai maudydavosi upėje, o aš buvau gana smalsi... 

— Šniukštinėdavai? Vyro pasididžiavimas po maudynių upėje 
būna ne pačios geriausios formos. Nebijok, neskaudės. 

Bet juk turi skaudėti, pagalvojo ji. Buvo apie tai skaičiusi, be to, 
girdėjo moteris apie tai kalbant. Tačiau skausmo ji nebijojo. Dabar ne- 
bebijojo nieko. 

Todėl ji vėl atsigulė, tik jautėsi šiek tiek įsitempusi. Bet jis vėl pra- 
dėjo ją liesti, jaudrinti, it bandydamas atmegzti užveržtą mazgą. 

Jis troško jos drėgnos, skęstančios aistroje, praradusios amą ir 
nuovoką. Jos standus liaunas kūnas, kuris ką tik buvo įsitempęs lauk- 
damas jo, vėl atsipalaidavo. Šiltas ir švelnus, geidulingai nurausvintas 
po oda pulsuojančio kraujo. 

— Pažvelk į mane. Moira, m0 chro?*. Žiūrėk į mane. Žiūrėk į mane. 

Jis žinojo, kad pasitelkęs valią ir savitvardą gali palengvinti jai tą 
akimirką, tą skausmo momentą ir padėti pajusti tik malonumą. Kai tik 
jos tamsiai pilkos akys apsiblausė, jis ją perskrodė užpildydamas savimi. 

Jos lūpos suvirpėjo ir pro jas išsiveržė dusli ilga dejonė. Neleis- 
damas jai nukreipti žvilgsnio, jis pradėjo iš lėto judėti, priversdamas 
jaudulio bangas ristis jos veidu ir kūnu. 

Net kai jis pagaliau paleido ją iš savo vergijos, kai jos kūnas atsi- 


* Mo chroi (gėl) — mieloji. 

liepė ir ėmė judėti kartu, ji nesiliovė žiūrėjusi jam į akis. Jis jautė jos 
širdį taip daužantis, lyg muštų koks būgnas paties krūtinėje, ir tuo 
metu jam atrodė, kad jis vėl gyvas. 

Kai ji pratrūko nevaržomu, nuostabos kupinu šauksmu, pagaliau 
ir jis galėjo leisti sau plaukti pasroviui kartu su ja. 


Ji susirangė šalia jo lyg katė, mėgaudamasi savo šeimininko kūno 
šiluma ir artumu. Jis žinojo, kad vėliau keiks save už tai, ką padarė. Bet 
kol kas jam norėjosi tiesiog pasimėgauti. 

— Nė neįsivaizdavau, kad gali būti šitaip, — sumurmėjo ji. — 
Taip nepaprasta. 

— Atrodo, savo dosnumu būsiu tave visiškai pagadinęs. 

— Kalbu ne apie tavo, kaip tu jį vadini, vyriško pasididžiavimo dy- 
dį, — juokdamasi ji pažvelgė į jį ir iš jo vangios šypsenos numanė, kad 
suprato ją visiškai teisingai. — Aš, aišku, buvau skaičiusi apie aktą — me- 
dicinos knygose, romanuose. Bet viską patirti pačiai kur kas maloniau. 

— Džiugu, kad galėjau prisidėti prie tavo tyrinėjimų. 

Ji apsivertė ir apžergė jį. 

— Mano tyrinėjimai tik prasideda. Turiu išsiaiškinti apie tai vis- 
ką, kas tik įmanoma. Esu labai ištroškusi žinių. 

— Kad tave kur galas, Moira, — atsiduso jis, žaisdamas jos plau- 
kų sruoga. — Tu tobula. 

— Tikrai? — jos švytintys skruostai nukaito iš malonumo. — 
Nesiginčysiu, nes dabar tokia ir jaučiuosi. Esu ištroškusi. Gal turi 
vandens? 

Jis stumtelėjo ją šalin ir pakilo atnešti ąsočio. Ji sėdėjo lovoje išsi- 
leidusiais ant pečių ir krūtų plaukais, stebėdama, kaip jis pila vandėnį. 
Jis pagalvojo, kad jeigu turėtų širdį, ta širdis galėtų ir sustoti regint ją 
tokią kaip dabar. 

Padavė jai puodelį, tada atsisėdo ant lovos priešais. 

— Visa tai beprotybė. Ir tu tai Žinai. 

— Visas pasaulis beprotybė, — atšovė ji. — Kodėl ir mums 
neleidus sau bent šiek tiek beprotybės? Nesielgiu neprotingai ar ne- 

rūpestingai, — greitai pridūrė uždėjusi jam ant rankos savąją. — Man 
tenka daryti daugybę dalykų, Kianai, kur nuo mano pasirinkimo niekas 
nepriklauso. O šitai pasirinkau pati. 

Ji atsigėrė ir ištiesė puodelį jam. 

— Negi gailėsies to, kas mums abiem suteikė malonumo ir nie- 
kam nepakenkė? 

— Turbūt nepagalvojai, ką kiti manys apie tai, kad miegi su ma- 
nimi. 

— Tik paklausykit — jis rūpinasi mano reputacija, lyg neturėtų 
kuo daugiau rūpintis. Esu suaugusi moteris ir niekam neprivalau aiš- 
kintis, su kuo miegu. 

— Bet kaip karalienė... 

— Dėl to aš nesiliauju būti moterim, — nukirto ji. — Pažadėto- 
sios žemės moterys garsėja tuo, kad sugeba gyventi savo protu. Man 
apie tai šiandien jau buvo priminta. 

Ji pakilo ir įsisupo į chalatėlį. 

Jam atrodė, lyg ji būtų įsisukusi į miglos sūkurį. 

— Viena iš mano moterų, Kiara... Tu ją Žinai? 

— Ta aukšta potamsė blondinė? Ta, kuri tave nugalėjo imtynėse? 

— "Taip, ji. Šiandien žygyje žuvo jos brolis. Jam nebuvo nė aštuo- 
niolikos, — Moirai vėl suspaudė širdį. — Nuėjusi į laukiamąjį, kur ren- 
kasi mano moterys, radau ją ir norėjau išleisti, kad pabūtų su savo šeima. 

— Ji lojali ir nepamiršta savo pareigos tau. 

— Ir ne tik man. Vardan savo brolio ji paprašė manęs vieno daly- 
ko. Vieno dalyko... — Moira nepajėgė suvaldyti balso virpulio. — Rytą 
iškeliauti kartu su savo vyru. Palikti vaikus, atsisakyti saugumo ir pa- 
sitikti to, kas gali atsitikti kelyje. Ir ji ne vienintelė to prašanti. Mes 
nesam silpnos. Nesėdim ir nelaukiam. Daugiau taip nebus. Ir šįvakar 
man apie tai buvo priminta. 

— Leisi jai iškeliauti? 

— Ir jai, ir visoms, kurios to panorės. Galiausiai juk bus išsiųstos 
net ir tos, kurios to nenorės. Atėjau pas tave ne todėl, kad būčiau silpna, 
ne todėl, kad man reikėtų paguodos ar apsaugos. Atėjau, nes geidžiau 
tavęs. Troškau viso šito. 

Atlošusi galvą ji šyptelėjo ir leido savo drabužiui nuslysti žemyn. 

— Atrodo, ir vėl tavęs geidžiu. Ar turėčiau tave suvilioti? 

— Per vėlu. 

Ji šyptelėjo plačiau ir prisiartino prie lovos. 

— Girdėjau — ir skaičiau, — kad vyrams nuo vieno karto iki kito 
reikia laiko atsigauti. 

— Bet aš juk ne visai toks kaip kiti vyrai. 

Jis stvėrė ją už rankos, truktelėjęs pargriovė ant lovos ir pasibruko 
po savimi. 

Ji nusijuokė ir žaismingai peštelėjo jam už plaukų. 

— Kai kada tai visai praverčia, ar ne? 

Vėliau, pirmą kartą po neatmenamai ilgo laiko, Kianas užmigo 
nebe tyloje, o jausdamas ramų Moiros širdies ritmą. 

Tas plakimas jį ir prižadino. Moira dar pati nebuvo spėjusi atsi- 
busti, kai jis išgirdo staiga paspartėjusį jos širdies plakimą. 

Jis nusikeikė tik dabar prisiminęs, kad ji nebuvo užsidėjusi savo 
kryžiaus, o ir jis nesiėmė jokių Glenos nurodytų atsargumo priemonių, 
kad apsisaugotų nuo Lilitos įsibrovimo. 

— Moira, — suėmęs už pečių ją kilstelėjo. — Atsibusk. 

Kai ji pagaliau atsimerkė, buvo bepradedąs ją purtyti. Akyse tikė- 
josi išvysti baimę, bet pamatė sielvartą. 

— Tai tik sapnas, — švelniai tarė jis. — Tik sapnas. O sapnuose 
Lilita nieko negali tau padaryti. 

— Lilita čia niekuo dėta. Atleisk, kad prižadinau. 

— Tu visa virpi. Užsimesk, — jis truktelėjo antklodę ir apgobė jos 
pečius. — Tuoj pakursiu ugnį. 

— Nereikia, nesivargink, — tarė ji jam keliantis. — Man jau lai- 
kas. Tuoj pradės švisti. 

Jis pritūpė ir įmetė į židinį durpių. 

— Nepasitiki manim? 

— Visai ne. Čia kas kita, — Moira pajuto, kad, nepaisant ją 
apėmusio baisaus nerimo, vos gali pajudėti. — Tai buvo ne Lilita. Tik 
negeras sapnas. Tiesiog... 


Staiga ji pajuto, kad nebegali atsikvėpti. 

Bet jis nesiartino prie jos. Ramiai įžiebė liepsną židinyje, tada už- 
degė žvakes kambaryje. 

— Negaliu apie tai kalbėti. Tiesiog negaliu. 

— Žinoma, kad gali. Jei ne su manim, bent jau su Glena. Einu ją 
prižadinsiu. 

— Ne. Ne, ne, — ji užsidengė veidą rankomis. 

— Ką gi. — Kadangi jau buvo atsikėlęs ir žinojo, kad nebeužmigs, 
jis įsipylė taurę kraujo. — Tai sakai, Pažadėtosios žemės moterys ne 
kokios skystablauzdės. 

Ji nuleido rankas, ir jos akyse jis išvydo nuoskaudą. 

— Prakeiktas šunsnukis. 

— Visiškai teisingai. Jeigu tau tai nepatinka, gali žygiuoti į savo 
kambarį. Bet jeigu liksi čia, turėsi išsakyti viską, kas tau neduoda gyven- 
ti. Rinktis, — jis prisitraukė krėslą, — tau ne pirmiena, tad prašom. 

— Nori pasirausti po mano žaizdas, po mano sielvartą? O tikrai, 
kodėl nepapasakojus visko tau? Juk tau vis tiek nieko tai nereiškia. 
Sapnavau, ir jau ne pirmą kartą, savo motinos nužudymą. Ir kiekvieną 
sykį matau vis aiškiau. Iš pradžių viskas atrodydavo neaišku ir neryš- 
ku — lyg per rūką. Taip buvo kur kas lengviau. 

— O dabar? 

— Dabar matau viską. 

— Ir ką tu matai? 

— Tąnakt miegojau, — didžiulėmis akimis, kupinomis skausmo, 
ji žvelgė į jį. — Buvo jau po vakarienės. Svečiavosi mano dėdė, Larki- 
nas, visa šeima. Surengėm šeimos vakarienę. Mano mamai patiko tokią 
rengti bent kartą per kelis mėnesius. Po vakarienės klausėmės muzikos 
ir šokom. Ji taip mėgo šokti. Miegoti nuėjom jau vėlai, ir aš labai greit 
užmigau. Ir tada išgirdau ją šaukiant. 

— Ar dar kas nors girdėjo? 

Moira papurtė galvą. 

— Ne. Matai, iš tikrųjų ji nešaukė. Bent jau negarsiai. Nemanau, 
kad ji šaukė. Ją girdėjau tik aš. Tik kartą. Vienintelį kartą. Maniau, kad 
man tik pasirodė. Bet vis tiek atsikėliau ir nusileidau į jos kambarį. Kad 
nusiraminčiau. 

Moirai atrodė, jog viską išvydo iš naujo. Tada ji net neužsidegė 
žvakės, nes širdis veržte veržėsi iš krūtinės. Tiesiog tekina leidosi link 
motinos kambario durų. 

— Net nesibeldžiau. Nenorėjau jos prižadinti, todėl nuspren- 
džiau tiesiog įeiti vidun ir įsitikinti, kad ji miega. Bet kai pravėriau 
duris, lovoje jos nebuvo. Ji nemiegojo. Išgirdau tuos siaubingus garsus. 
Lyg kokių gyvūnų, vilkų, tik šlykštesnius. Kur kas šlykštesnius. 

Ji trumpam nutilo ir sunkiai nurijo seiles. 

— Jos balkono durys buvo atviros, užuolaidas judino vėjas. Pa- 
šaukiau ją. Norėjau pulti prie tų durų, bet negalėjau. Kojos buvo lyg 
švininės. Vos pajėgiau paeiti. Negaliu apie tai kalbėti. 

— Gali. Taigi nuėjai prie balkono durų. 

— Ir pamačiau... O varge... Pamačiau ją gulint ant akmeninių 
grindų. Ir kraujo klaną. O tie padarai... Aš apalpsiu. 

— Ne, — jis atsistojo ir žengė prie jos. — Neapalpsi. 

— Jie ją draskė, — pagaliau išsiveržė jai. — Darkė jos kūną. Tie 
demonai, tie košmariški padarai, draskė mano motiną. Norėjau rėkti, 
bet negalėjau. Norėjau pulti ir juos nuo jos atplėšti. Tada vienas iš jų 
pažvelgė į; mane. Jo akys buvo raudonos, visas snukis kruvinas. Nuo 
mano motinos kraujo. Jis leidosi durų link, ir aš atsitraukiau. Pasukau 
šalin, tolyn nuo jos, nors turėjau jai padėti. 

— Ji jau buvo mirusi, Moira, ir tu tai žinojai. Jeigu būtum įėjusi 
pro tas duris, ir tu būtum mirusi. 

— Turėjau eiti pas ją. Bet jis šoko mano pusėn ir aš nebegalėjau 
liautis šaukusi. Negalėjau nustoti net ir tada, kai jis atšoko lyg atsitren- 
kęs į kokią sieną. Tada viskas aptemo. O aš tebešaukiau negalėdama 
atsitraukti nuo kruvino savo motinos kūno. 

— Juk nesi kvaila, — sausai tarė jis. — Žinai, kad buvai sukrėsta. 
Tai, ką pamatei, tave pribloškė. Kad ir ką būtum dariusi — niekaip ne- 
būtum galėjusi padėti motinai. | 

— Kaip galėjau palikti ją ten, Kianai? Taip imti ir palikti? — jai iš 
akių pasipylė ašaros. — Nieko šiame pasaulyje taip nemylėjau kaip ją. 

— Tiesiog tavo protas nepajėgė susidoroti su tuo, ką išvydai, su 
tuo, kas tau atrodė neįmanoma. Ji buvo mirusi dar prieš tau įžengiant į 
jos kambarį. Buvo mirusi jau tada, kai išgirdai ją šaukiant, Moira. 

— Iš kur tu žinai? Jeigu... 

— Tai buvo žudikai. Jie ją nužudė akimirksniu. Jau po to leido sau 
pasimėgauti, bet jų tikslas buvo mirtis. 

Jis suėmė jos šaltas rankas norėdamas sušildyti. 

— Baimę ar skausmą ji jautė ne ilgiau kaip akimirką. O paskui 
nebejautė nieko. 

Moira nutilo ir ilgokai žvelgė jam į akis. 

— Ar gali man prisiekti, kad tikrai tuo tiki? 

— Tai ne tikėjimo, o žinojimo klausimas. Prisiekiu tau: jeigu jie 
būtų norėję ją pakankinti, būtų pasiėmę ten, kur niekas nebūtų galėjęs 
sutrukdyti. Tai, ką tu išvydai, tebuvo priedanga. Kad viskas būtų su- 
versta laukiniams žvėrims, kaip ir tada, kai mirė tavo tėvas. 

Ji giliai atsiduso štaiga suvokusi kraupią viso to įvykio logiką. 

— Man buvo baisu net pagalvoti, kad galbūt ji dar buvo gyva, kai aš 
ten atėjau, kad jie ją kankino. Kažkaip lengviau žinant, jog taip nebuvo. 

Ji nusibraukė ašarą. 

— Atleisk, kad taip tave iškeikiau. 

— Ne juokais tave sudirginau. 

— Šaltakraujiškai ir sąmoningai. Dar su niekuo nesu kalbėjusi apie 
tą naktį. Negalėdavau prisiversti apie tai galvoti, o juo labiau kalbėti. 

— K3 gi, pagaliau tai padarei. 

— Galbūt dabar prisiminsiu savo motiną ne tokią, kokią mačiau 
tą naktį, o tokią, kokia buvo dar gyva ir laiminga. Galbūt ankstesni 
prisiminimai nustelbs tą paskutinį. Apkabink mane. 

Jis prisėdo šalia, apkabino ją ir glostė jos galvą sau ant peties. 

— Dabar, kai pasipasakojau tau, man labai palengvėjo. Gerai, kad 
taip mane įerzinai ir privertei išsipasakoti. 

— Gali dar kartą. 

— Taip norėčiau pasilikti čia ilgiau, tiesiog pasėdėti tamsoje ir 
tyloje su tavim. Bet turiu eiti ir rengtis. Turiu išlydėti karius, kurie iš- 
keliaus švintant. 

Ji pažvelgė į jį. 

— Pabučiuok mane ir palinkėk labo ryto. 


Jis pasitiko jos lūpas savosiomis ir bučiavo, kol pajuto kylant geismą. 

Ji pramerkė svaigulio kupinas akis. 

— Tavo bučinys nusmelkė mane visą. Turbūt šiandien nejausiu 
žemės po kojom. | 

Moira pakilusi pasiėmė drabužius. 

— Tikiuosi, kad per tas kelias valandas manęs pasiilgsi, — pasakė 
jam. — O gali tiesiog sumeluoti, kai vėl susitiksim, tik pasakyk, kad 
pasiilgai. 

— Jeigu taip pasakysiu, nė trupučio nemeluosiu. 

Apsirengusi ji suėmė jo veidą delnais ir dar kartą pabučiavo. 

— Tuomet, kad ir kas atsitiktų, priimsiu tai kaip teisybę. 

Nešina žvake ji patraukė durų link. Metusi per petį jam paskutinį 
šypsnį, jas atsklendė. O atvėrusi duris pamatė Larkiną, kuris jau buvo 
besibeldžiąs. 

— Moira? — suglumęs nusišypsojo. Bet jo šypsena tuoj pat iš- 
blėso išvydus sujauktus patalus ir Kianą, kuris neskubėdamas rišosi ant 
juosmens paklodę. 

Nežmoniškai įniršęs Larkinas nustūmė Moirą šalin ir puolė. 

Kianas net nebandė prisidengti veido. Bet antrą smūgį sustabdė 
nutvėręs Larkino ranką. 

— Turėjai teisę į vieną smūgį. Ne daugiau. 

— Jis neturi tam jokios teisės, — Moira susizgribo uždaryti ir vėl 
užsklęsti duris. — Dar vienas smūgis, Larkinai, ir to paties sulauksi iš 
manęs. 

— Tu, sumautas šunsnuki, tu už tai sumokėsi. 

— Be jokios abejonės. Bet tik ne tau. 

— Būtent man, gali būti tikras. 

— Tuoj pat liaukis. 

Kai Larkinas vėl užsimojo, Moirai teko tvardytis, kad netvotų jam 
žvakide. 

— Lorde Larkinai, kaip tavo karalienė liepiu tau atsitraukti. 

— Nereikia čia tų titulų, — nerūpestingai tarė Kianas. — Leisk 
berniukui apginti pusseserės garbę. 

— Išmušiu iš tavęs tą pasipūtimą. 


Netekusi kantrybės Moira įsispraudė tarp jų. 

— Pažvelk į mane. Nebūk toks kietakaktis, Larkinai, pažvelk į 
mane. Gal pasakytum, kieno kambaryje mes esame? 

— To prakeikto šikniaus. 

— Negi manai, kad jis mane čia atsitempė už plaukų ir paėmė 
prievarta? Esi tikras bukagalvis. Aš pati atėjau ir pasibeldžiau į Kiano 
duris. Pati įsibroviau į jo kambarį ir į jo lovą, nes to norėjau. 

— Pati nežinai ko... 

— Už tai, kad išdrįsai pasakyti, jog aš pati nežinau ko noriu, 
galėčiau sumalti tave į miltus, — ji įrėmė pirštą jam į krūtinę, lyg no- 
rėdama pabrėžti savo mintį. — Tai mano asmeninis reikalas ir tau nėra 
ko kištis. 

— Bet jis ir tu... Nei šis, nei tas. 

— Nesąmonė. 

— Manęs nestebina, kad tavo pusbroliui nepatinka, jog tu miegi 
su vampyru, — Kianas atsitraukė nuo jų ir paėmęs savo taurę demons- 
tratyviai pamerkė pirštą į kraują ir aplaižė. — Bjaurus įprotis. 

— Neleisiu tau... 

— Palauk, — pertraukė Larkinas įniršusią Moirą. — Duok man 
minutę. Noriu pasikalbėti su Kianu akis į akį. Tik pasikalbėti, — pa- 
sakė jis pamatęs, kad Moira ketina prieštarauti. — Prisiekiu. 

Ji nusibraukė nuo veido plaukus. 

— Neturiu laiko jūsų kvailystėms. Bet tiek jau to, jūs gi vyrai. 
Jeigu jau taip nori, kišk nosį ne į savo reikalus. Lyg aš būčiau kokia 
silpnaprotė. Man laikas rengtis ir pasikalbėti su iškeliaujančiais ka- 
riais, — tarė Moira ir žengė pro duris. — Tikiuosi, neišsipjausit čia dėl 
mano asmeninių reikalų. 

Išeidama ji trenkė durimis. 

— Verčiau paskubėk, — Kianas metė Larkinui, — nes žmonės 
mane jau pradeda erzinti. 

Staiga šio veide įniršio nebeliko. 

— Manai, kad trėnkiau tau ir įsiutau dėl to, kas esi? Lygiai taip 
pat būčiau reagavęs, jei būčiau užtikęs ją su bet kokiu kitu vyru. Juk ji 
man kaip sesuo. Niekada nebūčiau pagalvojęs... — jis pamindžikavo ir 
sunkiai atsiduso. — O dabar, kai apie tai pamąstau, viskas atrodo taip 

sudėtinga. Bet nenoriu, kad manytum, jog vožiau tau kaip vampyrui. 
Tiesą pasakius, apskritai apie tave taip negalvoju. Man tu esi draugas. 
Vienas iš mūsų šešių, — kalbėdamas jis vėl pradėjo niršti. — Ir tai, kad 
reikalauju paaiškinimo, apie ką galvojai pasinaudodamas mano pusse- 
sere, neturi nieko bendro su tuo, ar turi sumautą širdį, ar ne. 

Kianas šiek tiek patylėjo, tada atsiliepė: 

— Ar jau baigei? 

— Taip. Ir laukiu atsakymo. 

Kianas linktelėjo galvą ir vėl paėmė taurę. 

— Statai mane į sunkią padėtį. Vadini savo draugu ir vienu iš jūsų. 
Bet žinok, kad nors aš ir tavo draugas, niekada nebūsiu vienas iš jūsų. 

— Nesąmonė. Pasitikiu tavim taip, kaip nedaugeliu kitų. O tu 
ėmei ir suvedžiojai mano pusseserę. 

Kianas nusijuokė. 

— Matyt, prastai ją pažįsti. Aš jos irgi neįvertinau, — susimąstęs 
Kianas vedžiojo pirštu per karoliukus, kuriais buvo išsiuvinėta Moiros 
dovanota odinė juosta. — Ji sudorojo mane kaip šiltą vilną. Aišku, tai 
joks pasiteisinimas. Vis tiek turėjau priversti ją išeiti. Bet ji užsispyrusi 
ir sugeba įtikinti. Aš negalėjau jai pasipriešinti. Ir nesipriešinau, — jis 
apmetė akimis žemėlapius, kuriuos visiškai užmiršo jai atėjus. — Bet 
tai ne bėda, nes šįvakar vis tiek išvykstu. O jeigu oras bus palankus, tai 
ir anksčiau. Noriu gerai apsižvalgyti kovos lauke. Taigi ji bus saugi nuo 
manęs, o aš nuo jos, kol viskas baigsis. 

— Ne, nedaryk to, — paprašė Larkinas. — Nedaryk, — pakar- 
tojo, kai Kianas klausiamai į jį pažvelgė. — Jeigu taip išvyksi, ji manys, 
kad dėl jos. Taip ją labai įskaudinsi. Jeigu nori išvykti dėl to, ką čia 
prišnekėjau... 

— Taip buvau nusprendęs dar prieš jai ateinant naktį. Iš dalies dėl 
to, kad norėjau jai atsispirti. 

Suirzęs Larkinas rankomis persibraukė plaukus. 

— Kadangi neišvykai tada, kai reikėjo, dabar gali šiek tiek pa- 
laukti. Aš tave pats ten nuskraidinsiu po kelių dienų arba kai tam 
atsiras laiko. Bet mūsų šešetukas negali išsiskirti, — šiek tiek aprimęs 
Larkinas įdėmiai stebėjo Kiano veidą. — Turime būti drauge. Tai kur 

kas svarbiau negu tai, ar kas nors su kuo nors miega. Dabar, kai šiek 
tiek apsiraminau, galiu pasakyti, kad tai judviejų reikalas. Bet, po ga- 
lais, — vis tiek noriu sužinoti vieną dalyką. Noriu, kad pasakytum man 
kaip draugui ir kaip jos artimam giminaičiui. Jos tėvo vardu noriu pa- 
klausti: ar bent jauti jai ką nors? Ką nors tikro? 

— Žiūriu, ta draugystės korta tau visai paranki. 

— Tu esi mano draugas. Ir rūpi man kaip brolis. Sakau tau gryną 
tiesą. 

— Velniop viską! — Kianas trinktelėjo taurę ant stalo ir niūriai 
pažvelgė į kraują, kuris išsitaškė ant žemėlapių. — Jūs, žmonės, baigiat 
mane nukamuoti su tais savo jausmais. Brukat juos man net nebandy- 
dami įsivaizduoti, kaip man reikia juos išgyventi. 

— O kaip tu gali gyventi be jų? — nusistebėjo Larkinas. 

— Labai patogiai. Ir koks tau skirtumas, ką aš jaučiu? Jai reikėjo 
artumos. 

— Ne šiaip sau artumos. Jai reikėjo tavęs. 

— Čia jau jos problema, — tyliai tarė Kianas. — Ir mano pra- 
keikimas. Aš ją myliu, antraip būčiau seniai ja pasinaudojęs vien dėl 
malonumo. Myliu ją, antraip šiąnakt būčiau jos atsikratęs. Pats nežinau 
kaip, bet myliu ją, priešingu atveju nesijausčiau taip beviltiškai. Bet tik 
pabandyk kam nors apie tai prasitarti ir aš nusuksiu tau sprandą. Ne- 
pažiūrėsiu, kad tu mano draugas. 

— Gerai, — linktelėjęs galva Larkinas atsistojo ir ištiesė Kianui 
ranką. — Tikiuosi, kartu būsit laimingi, kiek tik tai bus įmanoma. 

— Velniop, — Kianas paspaudė Larkinui ranką. — Ir apskritai ką 
tu čia veiki taip anksti? 

— Po galais, visai užmiršau. Pamaniau, kad vis tiek dar nemiegosi, 
tai norėjau paklausti, ar neprieštarautum, jeigu sukergtume tavo eržilą 
su viena iš mūsų kumelių. Jai kaip tik laikas, o Vladas puikus eržilas. 

— Mano žirgą nori panaudoti kaip eržilą? 

— Taip, labai, jeigu tik tu neprieštarauji. Atvestume ją pas jį iš ryto. 

— Ką gi, puiku. Manau, kad jam patiks. 

— Ačiū tau. Sumokėsim už tai kiek priklauso. 

— Nereikia nieko mokėti. Mes juk draugai. 

— Draugai tai draugai. Ačiū. O dabar einu susirasiu Moirą ir 
leisiu jai ant manęs išsilieti, nes tikrai to nusipelniau, — Larkinas stab- 
telėjo prie durų. — Beje, ta kumelaitė, kurią atvesim tavo Vladui, yra 
tikrai žavinga. 

Jis šyptelėjo ir mirktelėjo priversdamas Kianą nusikvatoti nepai- 
sant netikusiai prasidėjusios dienos. 


11 skyrius 


Moiros nurodymu vėliavos buvo nuleistos iki pusės stiebo, o dūd- 
maišininkai blankioje priešaušrio šviesoje grojo rekviem. Dėl tų, kurie 
šiame kare jau atidavė savo gyvybę, ji būtų padariusi ir daugiau. Bet kol 
kas tai buvo viskas, ką galima padaryti mirusiesiems pagerbti. 

Ji stovėjo kieme draskoma sielvarto ir kartu didžiuodamasi tais 
vyrais ir moterimis, savo kariais, kurie ruošėsi ilgai kelionei į rytus. Jau 
buvo atsisveikinusi su savo moterimis ir su pusseserės vyru Falenu. 

— Jūsų didenybe, — kreipėsi į ją Nailas, aukštasis sargybinis, ku- 
ris dabar tapo vienu iš jos patikėtinių kapitonų. — Ar jau laikas liepti 
atverti vartus? 

— Dar minutėlę. Matau, kad ir pats norėtum iškeliauti dar šiandien. 

— Didžiuojuosi jums tarnaudamas, jūsų didenybe. 

— Suprantu tavo troškimus, Nailai. Bet kol kas tu man reika- 
lingas čia. Netrukus ateis ir tavo laikas, — kaip ir visų kitų, pagalvojo 
ji. — Kaip laikosi tavo brolis ir jo šeima? 

— Lordo Larkino ir garbingosios Bleros dėka jie saugūs. Ir nors 
mano brolio koja gyja, jis, deja, negalės kautis. 

— Reikės ne tik tų, kurie gali mūšio lauke švaistytis kalaviju. 

— Teisybė, — nejučiomis jis suėmė rankeną savo kalavijo, kaban- 
čio jam prie šono. — Bet aš mielai pasišvaistyčiau savuoju. 

Ji linktelėjo galva. 

— Dar spėsi. 


Tada giliai įkvėpė ir paliepė: 

— Atverkit vartus. 

Jau antrą kartą ji išlydėjo savo žmones iš pilies teikiamo saugaus 
prieglobsčio. Ir žinojo, kad tai kartosis tol, kol pati išjos pro tuos vartus, 
palikdama tik visiškai senus, mažus ir ligotus. 

— Giedra diena, — pastebėjo Larkinas jai iš už nugaros. — Pir- 
mąją bazę jie turėtų pasiekti saugiai. 

Nieko neatsakiusi Moira pažvelgė ten, kur stovėjo Šinona, ran- 
kose laikydama vaiką, įsčiose nešiodama dar vieną, su trečiuoju, įsi- 
tvėrusiu jai į sijonus. 

— Ji neišliejo nė ašaros. 

— Negalėtų išlydėti Faleno su ašaromis. 

— Joje susikaupusi jų visa upė, bet net ir dabar ji neleidžia sau 
parodyti jų vaikams. Jeigu narsi širdis yra ginklas, Larkinai, savo prie- 
šus šluote nušluosime nuo žemės. 

Kai ji pasisuko eiti, jis patraukė kartu. 

— Neturėjau laiko, — pradėjo Larkinas, — su tavim pasikalbėti 
nei prieš ceremoniją, nei po jos. 

— Nei po to, kai įsibrovei į mano asmeninį gyvenimą, — jos bal- 
sas buvo šaltas it rytmečio oras. 

— Niekur aš nesibroviau. Tiesiog atsidūriau netinkamoje vietoje 
netinkamu metu, kaip ir visi mes šitoje situacijoje. Bet mudu su Kianu 
jau viską išsiaiškinom. 

— Ką tu sakai! — ji metė į jį ironišką žvilgsnį. — Manęs tai neste- 
bina, žinant, kad vyrai savo reikalus vienaip ar kitaip vis tiek išspręs. 

— Tik nereikia čia to karališko tono, — paėmęs už rankos jis 
nusitempė ją į vieną iš sodų, kad rastų daugiau privatumo. — Kaip, tu 
tikėjaisi, sureaguosiu pamatęs tave su juo? 

— Turbūt tikėtis, kad būsi mandagus ir atsiprašęs pasišalinsi, 
būtų per daug. 

— Visiškai teisingai. Kai pagalvoju apie tai, kad tave suvedžiojo 
vyras, turintis amžinybę patirties... 

— Viskas buvo atvirkščiai. Absoliučiai. 

Jis nuraudo, pasikasė galvą ir susinervinęs apsuko ratą. 

— Smulkmenos manęs nedomina, jeigu neprieštarausi. Aš jo jau 
atsiprašiau. 

— O kaip bus su manim? 

— Ko tu iš manęs nori, Moira? Juk aš tave myliu. 

— Tikiuosi, kad pagaliau suvoksi, jog esu suaugusi moteris ir 
pati sprendžiu, su kuo man mylėtis. Ir nesivaipyk, — nekantriai sviedė 
ji. — Aš galiu valdyti, galiu kariauti, galiu mirti, jeigu to prireiks, bet 
mintis, kad galiu turėti meilužį, kažkodėl užgauna tavo jausmus. 

Jis šiek tiek pamąstė. 

— Taip. Bet aš su tuo apsiprasiu. Tiesiog mažiau už bet ką kitą 
noriu išvysti tave įskaudintą. Ir dar ne mūšyje. Ar tai tau suprantama? 

Jos nuotaika pagerėjo, o širdis suminkštėjo — kaip visada, kai tai 
būna susiję su Larkinu. 

— Puikiai suprantama, nes ir tau to nenorėčiau. Larkinai, negi 
nemanai, kad esu pakankamai protinga ir racionali? 

— Gal net per daug. 

— Puikiai suvokiu, kad su Kianu neturiu jokios ateities. Žinau, 
kad tai, ką padarėme, vieną dieną atneš man sielvartą ir kančias. Bet 
mano širdis trokšta to, ką mes galime turėti dabar. 

Ranka ji perbraukė per žydinčio krūmo lapus. Šitie lapai nukris 
pakandus pirmai šalnai, pagalvojo ji. Ir kris ne tik tie lapai. 

— Tiek mano protas, tiek širdis sako, kad atsiduodami vienas 
kitam tampam geresni. Kaip nusisukti nuo to, kurį myli? 

— Nežinau. 

Ji apžvelgė kiemą, kuriame žmonės dirbo savo įprastus darbus. 
Kad ir kas atsitiktų, gyvenimas vis tiek žengia pirmyn. Ir jie dar išvys 
tą ateinantį gyvenimą. 

— Tavo sesuo ką tik išlydėjo savo vyrą ir, nors ji žino, kad galbūt 
daugiau niekada jo nepamatys, jo ir savo vaikų akivaizdoje neišliejo nė 
ašaros. Jeigu ji verks, tai tik likusi viena. Jos ašaros — jos reikalas. Ir kai 
viskas pasibaigs, Kiano ir mano santykiai bus tik mudviejų reikalas. 

— Ar padarysi kai ką dėl manęs? 

— Jei tik galėsiu. 

Jis palietė jai skruostą. 

— Kai tau norėsis išsiverkti, neužmiršk, kad yra petys, ant kurio 


gali tai padaryti. 

Ji pagaliau nusišypsojo. 

— Jokiu būdu neužmiršiu. 

Kai jie išsiskyrė, ji nuėjo į svetainę, kur rado Blerą ir Gleną svars- 
tančias dienotvarkę. 

— Kur Hoitas? — paklausė Moira pildamasi arbatos. 

— Pluša išsijuosęs. Vakar jis gavo naują ginklų partiją. — Glena 
pasitrynė pavargusias akis. — Kad juos užkerėtume, reikės darbuotis 
ištisą parą be poilsio. Ketinu padirbėti su tais, kurie liks čia, kai išvyks 
visi kiti. Žinai — pagrindinės atsargumo priemonės, gynyba, puolimas 
ir panašiai. 

— Galėsiu tau padėti. O tu, Blera? 

— Kai tik Larkinas baigs sąvadauti, mes... 

— Nesupratau? 

— Jis turi kumelaitę ir susitarė su Kianu, kad jo Vladas ja pasi- 
rūpintų. O preliudijai nepasiūlė jai nei vakarienės, nei gėrimų. Maniau, 
jis tau pasipasakojo. 

— Ne, mes kalbėjom apie kitką, matyt, jis užmiršo. Taigi jis nu- 
sprendė pasinaudoti Kiano žirgu kaip eržilu, — ji šyptelėjo. Ką gi, 
gyvenimas tęsiasi. — Puiku. Stiprus ir daug vilčių teikiantis žirgas, be 
to, labai gudrus. Galbūt pradės gerą liniją. Ach štai ko jis atsibeldė pas 
Kianą dar saulei nepatekėjus. 

— Jis pagalvojo, kad jeigu Kianas sutiks, tai... Palauk, — Blera iš- 
kėlė ranką. — Iš kur tu žinai, kad jis atėjo pas Kianą dar prieš saulėtekį? 

— Nes kaip tik ruošiausi iš ten išeiti, kai atėjo Larkinas. — Moira 
ramiai gurkštelėjo arbatos, stebėdama, kaip Blera susižvalgė su Glena, 
o tada išpūtė skruostus. 

— Aišku. 

— Tai neketini plūsti Kiano, kam suvedžiojo nekaltą mergelę? 

Blera liežuviu persibraukė dantis. 

— Kaip suprantu, buvai jo kambaryje. Nemanau, kad jis ten tave 
nusiviliojo parodyti savo graviūrų. 

Moira patenkinta pliaukštelėjo ranka per stalą. 

— Valio! Žinojau, kad moteris parodys daugiau supratingumo 
ir šiek tiek daugiau pagarbos mano norams. O tu? — ji žvilgtelėjo į 
Gleną ir kilstelėjo antakius. — Neketini nieko pasakyti? 

— Abu liksit įskaudinti ir abu tai žinot. Todėl tikiuosi, kad bent 
jau sugebėsit kuo daugiau gauti iš dabartinių santykių. 

— Ačiū. 

—- Kaip tu jautiesi? — paklausė Glena. — Pirmas kartas būna ne 
toks jau lengvas ir net šiek tiek nuviliantis. 

Moira plačiai nusišypsojo. 

— Tai buvo nepaprasta. Toks jaudinantis dalykas... Nebūčiau ga- 
lėjusi net įsivaizduoti. Mano svajonės nė iš tolo neprilygo tikrovei. 

— Jeigu po kelių šimtų metų praktikos vyrukas šitoje srityje būtų 
prastas, — pradėjo svarstyti Blera, — tai turėtų būti visai niekam tikęs. 
Turbūt, kai Larkinas viską suprato, išvirto iš klumpių. 

— Jis smogė Kianui į veidą. Bet dabar jie jau susitaikė. Kaip ir visi 
vyrai, kai apsikumščiuoja. Na, o mes tiesiog susitarėm, kad aš pati galiu 
rinktis sau lovos draugus. 

Kokią minutę visos sutartinai tylėjo, reikšmingai vartydamos akis. 

— Nebedaug laiko liko mėgautis saugumu. Na, bet tikiuosi, kad 
bent jau po Vėlinių turėsim pakankamai laiko mano sprendimams ap- 
tarti. 

— Man laikas, — tarė Blera. — Mes su Larkinu — po ilgų bau- 
ginimų — už poros valandų keliaujam išsiaiškinti, ar pavyks susitarti 
su kitais slibinais. Jam ši mintis ne prie širdies, bet jis vis dėlto sutiko, 
kad pabandyti verta. 

— Jeigu pavyktų, įgytume milžinišką pranašumą, — mąstė Moi- 
ra, parėmusi smakrą kumščiu. — Tuomet galėtume atrinkti tuos, kurie 
ne tokie stiprūs kovos lauke. Jeigu slibinais galėtų skraidyti, pavyzdžiui, 
lankininkai... 

— Degančios strėlės, — pritarė Blera, linksėdama galva. 

— Svarbiausia, kad nešaudytų į savus, — pastebėjo Glena. — 
Laiko treniruotėms liko nedaug, bet pabandyti reikia. 

— O taip, ugnis stiprus ginklas, — sutiko Moira. — Ir dar stip- 
resnis, kai pasirodo iš dangaus. Gaila, Glena, kad burtais negali ant 
strėlės galiuko patupdyti saulės — tuomet viskas būtų išspręsta. 

— Einu pažiūrėti, ar pavyks išjudinti Larkiną, — atsistojo Blera 
ir luktelėjusi tarė: 

— Man pirmasis kartas buvo, kai turėjau septyniolika. Vaikinas 
taip skubėjo, kad, kai visa kas baigėsi, man teliko stebėtis: „Ir viskas? 
Baisaus čia daikto.“ To, matyt, nepasakysi apie žmogų, kuris aiškiai 
žinojo, ką daro. 

— Tai jau tikrai, — Moira patenkinta nusišypsojo. — Jis puikiai 
žinojo, ką daro. 

Ji pastebėjo, kaip Blera su Glena vėl susižvalgė, ir toliau gurkšno- 
dama arbatą pamatė Blerą išeinant iš kambario. 

— Tu jį myli, Moira? 

— Visą gyvenimą laukiau žmogaus, kuriam jausiu tai, ką dabar 
jaučiu jam. K4 mano motina jautė mano tėvui visą tą trumpą laiką, 
kuris jiems buvo skirtas. Tai, ką tu jauti Hoitui. Negi manai, kad meilė 
neįmanoma vien dėl to, kas jis yra? 

— Ne, visai ne. Aš pati jį nuoširdžiai myliu, visiškai pripažindama 
tokį, koks yra. Bet juk, Moira, negali nesuprasti, kad neturėsi su juo 
gyvenimo. Ir kaip tik dėl to, kas jis yra. Ir judu negalit šito pakeisti, kaip 
kad aš negaliu patupdyti saulės ant strėlės galo. 

— Dėjausi į galvą viską, ką jis pats ir Blera pasakojo apie tokius 
kaip jis, — be to, perskaičiau daugybę storiausių knygų, dar pagalvo- 
jo Moira. — Žinau, kad jis niekada nepasens. Visada bus toks, koks 
buvo paverstas į vampyrą. Jaunas, stiprus, gyvybingas. O aš keisiuos. 
Sensiu, nusilpsiu, pražilsiu, susiraukšlėsiu. Aš sirgsiu, jis — niekada ne- 
sirgs. — Ji pakilo ir nuėjo prie lango pasidžiaugti saulės šviesa. — Net 
jeigu jis myli mane taip, kaip aš myliu jį, bendro gyvenimo mes vis tiek 
neturėsim. Jis negali stovėti štai taip drauge su manimi ir mėgautis 
saulės šiluma. Mums telieka tamsa. Jis negali turėti vaikų. Taigi nega- 
liu tikėtis iš jo bent jau tokio atsiminimo. Galiu tikėtis kartu bent jau 
metų, gal penkerių ar dešimties. Tik tiek. Galvoju apie tai ir to trokš- 
tu, — tyliai pratarė ji. — Bet kad ir kokie egoistiški būtų mano norai, 
negaliu užmiršti savo pareigų, — ji atsisuko į Gleną. — Jis niekada ne- 
liktų čia, o aš negaliu vykti su juo. — Saulė apšvietė žvilgančią Moiros 
karūną. — Morgana sakė, jog tai pažinimo laikas. Žinau, kad mano 
gyvenimas netektų kažko svarbaus, jeigu neleisčiau sau jo mylėti. Kuo 
turtingesnis mūsų gyvenimas, tuo ilgiau ir atkakliau kovosim, kad jį iš- 
laikytume. Tai man suteikia dar vieną ginklą. Ir aš juo pasinaudosiu. 

Moira išsiaiškino, kad visą dieną mokyti vaikus ir senolius, kaip 
apsiginti patiems ir apginti vieniems kitus nuo pabaisų, buvo kur kas 
sunkiau už labiausiai varginančias treniruotes. Ji nė neįsivaizdavo, kad 
bus taip sunku pasakyti vaikams, jog pabaisos vis dėlto egzistuoja. 

Galva buvo įsiskaudėjusi nuo jų klausimų, o širdis — nuo baimės, 
kurią išvydo jų akyse. 

Ji išėjo į sodą pakvėpuoti grynu oru ir pasižvalgyti, ar dar negrįžta 
Larkinas su Blera. 

— Jie grįš prieš saulėlydį, — išgirdo tariant Kianą ir sumišo. 

— Ką tu čia veiki? Diena dar nesibaigė. 

— Šiuo dienos metu šešėliai čia jau gana tamsūs, — paaiškino 
jis, atsišliejęs į akmeninę sieną ir laikydamasis atokiau nuo tiesioginės 
šviesos. — Čia graži vieta. Ir labai rami. Be to, žinojau, kad vis tiek kada 
nors ateisi čia bent kelioms minutėms. 

— Matau, gerai išstudijavai mano įpročius. 

— Turėjau tam pakankamai laiko. 

— Mes su Glena mokėm vaikus ir senukus, kaip apsiginti, jeigu 
juos užpultų, kai jau būsim iškeliavę. Nenoriu palikti čia pačių pajė- 
giausių, kad gintų pilį. 

— Vartai liks užrakinti. Hoitas su Glena papildomai juos apsau- 
gos. Čia likusieji bus pakankamai saugūs. 

— O jeigu pralaimėsim? 

— Tada jiems niekas nepadės. 

— Manau, ką nors galima padaryti visada, jeigu tik žmogus turi 
galimybę rinktis ir bent kokį nors ginklą, — pasakė Moira eidama jo 
link. — Ar čia atėjai manęs ieškoti? 

— Taip. 

— Kadangi esu jau čia, ką norėtum nuveikti? 

Jis nepajudėjo iš vietos, bet ji matė, kad jame virė kova. Ir nors jai 
atrodė, kad net oras sujudo persiėmęs jo nerimu, ji liko ten kur buvo, 
kantriai laukdama. 

Nebeišlaikęs jis stvėrė ją abiem rankomis, prisitraukė ir apdova- 
nojo godžiu bučiniu. 

— Puikus pasirinkimas, — sumurmėjo ji, kai vėl galėjo kalbėti. 

Bet jo lūpos vėl ją užčiaupė, neleisdamos nei deramai atsikvėpti, 
nei pasipriešinti. 

— Ar bent įsivaizduoji, kas man darosi? — paklausė jis ir nelauk- 
damas atsakymo suėmė ją už rankų ir persimetė per petį. 

— Palauk, Kianai... — sutrikusi nusijuokė Moira. 

— Tu tik gerai laikykis, — paliepė jis ir šoko aukštyn. Jai užėmė 
kvapą ir ji instinktyviai stipriau apsikabino jo kaklą. Jis liuoktelėjo 
aukštyn bent per dešimt pėdų ir pradėjo kopti sienomis. 

— Ką tu išdarinėji! — šūktelėjo ji, žvilgtelėjusi žemyn ir pajutusi, 
kaip visu kūnu bėga šiurpuliai. — Galėjai įspėti, kad visiškai netekai 
proto. 

— Proto aš netekau dar vakar, kai įsibrovei į mano kambarį, — 
atrėžė jis įšokdamas pro langą ir aklinai užtraukė užuolaidas. — Dabar 
turėsi už tai susimokėti. 

|— Jeigu norėjai grįžti vidun, galėjai pasinaudoti durimis... 

Moira išsigandusi suriko, kai jis mestelėjo ją aukštyn. Jai atrodė, 
kad sklendžia aklinoje tamsoje. Paskui ji vėl šūktelėjo, staiga supratusi, 
kad kažkokiu būdu atsidūrė lovoje, po juo, ir jausdama, kaip jis plėšia 
nuo jos drabužius. 

— Palauk. Aš nieko nematau ir nieko nesuvokiu. 

— Per vėlu, — atšovė jis ir nutildė ją bučiniu. Nuo jo prisilietimų ji 
pasijuto kylanti į protu nesuvokiamą viršūnę. Kai ją pagaliau pasiekė, tik 
sutrūkčiojo lūpomis prigludusi prie jo lūpų ir susmuko netekusi jėgų. 

Jis suėmė ją už riešų ir prispaudė jos rankas virš galvos. Ji atrodė 
visiškai pasidavusi, ir jis, nebegalėdamas ilgiau susiturėti, ją paėmė. 

Ji norėjo šaukti, bet balsas nebeklausė. Ji nieko nematė ir negalėjo 
apsiginti, nes rankos buvo it surakintos. Neliko nieko kito, kaip tik 
atsiduoti jo aistrai, jo kūnui, besiskverbiančiam į ją, ir beatodairiškam 
malonumui, verčiančiam ją rangytis, veržtis iš jo glėbio ir vėl tuoj pat 
pasiduoti beprotiškam jo meilės ritmui. 

Kai pasiekė malonumo viršūnę, ji jautėsi, lyg viskas aplinkui būtų 
subyrėję į šipulius. Gulėjo sutirpusi nuo aistros ir negalėjo pajudėti net 
tada, kai jis pakilęs nuėjo uždegti židinio ir žvakių. 

— Pasirinkimas ne visada didžiausia problema, — prabilo Kia- 
nas, ir ji išgirdo pilant į taurę skystį. — Ir ne ginklas. 

Moira pajuto, kaip jis įspraudė taurę jai į ranką, ir prisivertė atsi- 
merkti. Ji bandė kažką sakyti, paėmė taurę, bet nesijautė galinti nuryti 
bent gurkšnelį vandens. 

Tada ji pastebėjo šviežią raudoną nudegimą ant jo rankos. Greitai 
sėsdamasi vos neišliejo iš taurės vandens. 

— Tu juk nusideginai. Duok, apžiūrėsiu, — ir pamatė, kad žymė 
buvo kryžiaus formos. — Aš juk galėjau jį nusiimti, — ji skubiai užsi- 
kišo kryžių su grandinėle už korsažo. | 

— Smulkmena, — paėmęs jai už riešo, jis apžiūrėjo ant jo pa- 
sirodžiusią nedidelę mėlynę. — Kai tu šalia, valdausi prasčiau negu 
norėčiau. 

— Man tai patinka. Parodyk ranką. Nors ir nelabai išmanau apie 
gydymą... 

— Nieko čia baisaus. 

— Nagi duokš ranką. Leisk man pasipraktikuoti. 

Jis prisėdo šalia ir ištiesė jai sužalotąją ranką. 

— Man patinka, kad su manim tu nesivaldai, — pasakė ji, žvelg- 
dama jam į akis. — Patinka Žinoti, jog esu taip geidžiama, kažkokiu 
būdu tave sujaudinu tiek, kad, atrodo, nuo įtampos tarp mūsų kone 
kibirkščiuoja oras. 

— Žinai, tai pavojinga net ir su žmogumi. O kai vampyras ne- 
tenka savitvardos, pakvimpa mirtimi. 

— Aš žinau, kad niekada manęs neįskaudinsi. Juk tu myli mane. 

Kianas staiga pasikeitė. 

— Seksas ne visada reiškia, kad... 

— Gal aš ir nepatyrusi, bet tai nereiškia, kad esu kvaila ir lengva- 
tikė. Ar geriau? 

— Kas? 

Ji nusišypsojo. 

— Tavo ranka. Ji jau ne tokia raudona. 

— Jaučiuosi gerai. — Jis ištraukė ranką jai iš delno, nes nebejautė 
deginimo. — Tu greitai mokaisi. 

— Taip. Mokymasis — mano aistra. Galiu papasakoti, ko iš- 
mokau iš tavęs. Tu mane myli, — ji šyptelėjo glostydama jam plau- 
kus. — Žinau, kad jeigu tai būtų tik dėl sekso, vakar vis tiek būtum 
paėmęs mane ir gal net mažiau priešinęsis. Bet jeigu tai būtų tik seksas, 
tik poreikis išsilieti, nebūtum buvęs toks atsargus ir rūpestingas ir tikrai 
nebūtum pasitikėjęs manimi tiek, kad užmigtum drauge. 

Pamačiusi, kad jis nori prieštarauti, ji iškėlė pirštą. 

— Bet tai dar ne viskas. 

— Turbūt iš tavęs nieko kito ir nelieka tikėtis. 

Ji pakilo ir pasitvarkė drabužius. 

— Kai vakar įsiveržė Larkinas, net nebandei išsisukti nuo jo smū- 
gio. Tu mane myli, todėl jauteisi kaltas, kad atėmei tai, ką vadini mano 
nekaltybe. Tu mane myli ir ilgai mane stebėjai, todėl žinai, kur yra 
mano mėgstamiausia pilies vieta. Laukei manęs ten, o tada atsinešei 
mane čia, nes tau manęs reikėjo. Kianai, tu mane trauki lygiai taip pat, 
kaip ir aš tave. 

Ji stebėjo jį, gurkšnojantį vandenį. 

— Tu myli mane taip pat, kaip ir aš tave. 

— Tavo nelaimei. 

— Ir tavo, — sutikdama linktelėjo galva. — Tokiais jau laikais 
gyvenam. 

— Moira, tai niekada... 

— Daugiau niekada nesakyk man „niekada“, — jos balsas virp- 
telėjo, o akys nuo susijaudinimo patamsėjo. — Aš ir pati žinau. Žinau 
viską apie tą „niekada“. Todėl verčiau kalbėkim apie šiandieną. Man ir 
tau svarbi tik šiandiena. Turiu kovoti dėl rytojaus, dėl porytojaus ir dėl 
amžinybės. Bet su tavimi mes turim tik šiandieną. Ir kiekvieną mums 
skirtą dieną. 

— Tik neverk. Man lengviau ištverti nudegimus negu tavo aša- 
ras. 

— Pasistengsiu, — ji trumpam užsimerkė, kad būtų lengviau 
laikyti savo žodį. — Tik noriu, kad pasakytum tai, ką man jau parodei. 
Kad pasakytum, ką matau žvelgdama į tave. 


— Aš myliu tave, — prisipažino jis prieidamas ir švelniai pirštų 

galiukais liesdamas skruostą. — Tavo veidą, akis, viską, ką jose matau. 
Myliu tave. Nieko nemylėjau visą tūkstantį metų. 

Ji paėmė jo ranką ir prispaudė sau prie lūpų. 

— Tik pažvelk — nudegimo nebeliko. Matai, meilė gydo ir tave. 
Patys stipriausi burtai. 

— Moira, — jis šiek tiek palaikė jos ranką, paskui priglaudė sau 
prie krūtinės. — Jeigu čia plaktų širdis, ji plaktų tik dėl tavęs. 

Ji pajuto, kaip akis vėl užplūdo ašaros. 

— Gal tavo širdis ir neplaka, bet ji nėra tuščia. Ji nėra ir nebyli, 
nes girdžiu ją kalbant man. 

— Ir tau to gana? 

— Man niekada nieko nebus gana, bet teks tuo pasitenkinti. Eikš, 
mes... 

Ji staiga nutilo išgirdusi iš lauko sklindančius šauksmus. Nusku- 
bėjusi prie lango atitraukė užuolaidą. 

— Kianai, ateik čia. Saulė jau gana Žemai, ateik, pažiūrėk. 

Dangus buvo pilnas slibinų. Smaragdiniai, ryškiai raudoni, auk- 
siniai — jų žvilgantys kūnai vakarėjant sklandė virš pilies it spindintys 
brangakmeniai. O jų trimitavimas skambėjo kaip daina. 

— Ar esi kada nors matęs tokį grožį? 

Kai jis apkabino ją per pečius, ji paėmė ir suspaudė jo ranką. 

— Tik paklausyk, kaip žmonės juos sveikina. Žiūrėk — vaikai 
bėga ir juokiasi. Taip skamba viltis, Kianai. Būtent taip ji skamba ir 
atrodo. 

— Pasikviesti juos čia yra vienas dalykas, Moira. O ar jais galėsim 
lyg; žirgais joti į mūšį — dar klausimas. Bet atrodo tikrai gražiai. Ir 
skamba viltingai. 

Ji stebėjo, kaip jie leidžiasi. 

— Turbūt per savo ilgą amžių mažai ko nesi daręs. 

— Mažai, — sutiko jis ir šyptelėjo. — Bet slibinu neteko joti. Ir, 
tiesą pasakius, visai norėčiau pabandyti. Eime žemyn. 

Saulė dar nebuvo nusileidusi, todėl atvirose vietose jam teko 
dangstytis savo nepaprastuoju apsiaustu. Kianas, žvelgdamas į auksines 
dar visai jauno slibino akis, pajuto susižavėjimą ir nuostabą. 

Jų gyvatiški kūnai buvo padengti dideliais spalvingais žvynais, 
kurie prisilietus priminė glotnų stiklą. Sparnai, kuriuos slibinai palietę 
žemę prispausdavo prie šonų, atrodė lyg plonytis audinys. Bet labiau- 
siai Kianą žavėjo jų akys. Jos buvo gyvos ir atrodė kupinos susidomėji- 
mo ir sumanumo, gal net šiek tiek juokėsi. 

— Pagalvojau, kad jaunesnius bus lengviau mokyti, — pasakė jam 
Blera, kuri stovėjo šalia ir stebėjo slibinus. — Larkinui puikiai sekasi su 
jais bendrauti net ir nepasivertusiam. Jie juo pasitiki. 

— Dėl to jam nebus lengviau juos vesti į mūšį. 

— Taip, mano mielasis nėra kietaširdis. Ir mes jau tiek apie tai 
esam su juo kalbėję. Jis manė, kad įtikins visus juos naudoti tik kariams 
ir ginklams pernešti. Bet jie mums gali būti tokie naudingi kovos lauke... 
Arba virš jo. Nors, po teisybei, man ir pačiai ši idėja nebe tokia miela. 

— Jie tokie gražūs. Ir nesugadinti. 

— Atrodo, per mus jie neteks antrosios savybės, — atsiduso Ble- 
ra. — Viskas pavirsta ginklais, — pridūrė ji. — Tai ką, nori paban- 
dyti? 

— Ir dar kaip. 

— Pirmieji skrydžiai — tik su manim. Žinau, žinau, — tarė iš- 
vydusi jo veide prieštaravimą. — Tu pilotuoji nuosavą lėktuvą, esi pui- 
kus raitelis, kaip voras kopi į dangoraižius. Bet slibinu nesi jojęs, taigi 
vienas kol kas neskrisi. 

Ji neskubėdama priėjo prie vieno raudonai sidabriško slibino ir 
užšoko jam ant nugaros, bet vis tiek laikė ištiesusi ranką, kad jis galėtų 
užuosti jos kvapą. 

— Eikš artyn, supažindinsiu tave su ja. 

— Su ja? 

— Taip, patikrinau visą įrangą, — vyptelėjo Blera. — Negalėjau 
susilaikyti. 

Kianas palietė slibinę ranka ir lėtai perbraukė jai per šoną galvos 
link. 

— Tik pažiūrėkit, kokia gražuolė, — pratarė jis airiškai. At- 
sakydama slibinė koketiškai vikstelėjo uodega — kitaip to negalėjai 
suprasti. 


162 


NORA ROBERTS Žzx2ž TYLOS SLĖNIS 


— Hoitas su jais susitaria lygiai taip pat, kaip ir tu, — Blera link- 
telėjo link Hoito, glostančio safyro spalvos slibiną. — Čia turbūt toks 
šeimos bruožas. 

— Ei, o kodėl jos didenybė ropščiasi ant slibino? 

— Ojai jau yra tekę vienu iš jų joti. Juk jojo į slibiną pasivertusiu 
Larkinu, todėl išmano, kaip elgtis. Aišku, pastaruoju metu ji jodinėja 
ne tik slibinais. 

— Atsiprašau? 

— Aš tik sakau, kad dabar jūs abu atrodot kur kas labiau atsipa- 
laidavę negu vakar, — ji jam plačiai, įžūliai nusišypsojo. — Nagi, šok. 

Jis užšoko taip pat lengvai, kaip kad kopdavo sienomis — pastan- 
gų nereikalaujančiu, sklandžiu šuoliu. 

— Kokiaji tvirta, — pastebėjo Kianas. — Čia kur kas patogiau,negu 
atrodo iš šalies. Tiesą pasakius, nelabai kuo skiriasi nuo žirgo nugaros. 

— Ypač jeigu turi galvoje Pegasą. Bet jų, kaip kad žirgo, nereikia 
raginti kulnais ar kokiais nors garsais. Tiesiog... — Blera pasilenkė prie 
slibinės kaklo ir švelniai ranka jį perbraukė. Šioji išleido švelnų garsą, 
išskleidė sparnus ir pakilo į orą. 

— Kotik netenka patirti, kai ilgai pagyveni, — prisipažino Blerai 
už nugaros sėdintis Kianas. 

— Ir tai vienas iš nuostabiausių dalykų. Bet reikia pagalvoti ir 
kaip juos maitinti, prižiūrėti, kuopti jų mėšlą ir panašiai. 

— Kažkodėl man atrodo, kad rožės nuo jo turėtų vešėte vešėti. 

Ji atmetė galvą ir nusikvatojo. 

— Visai gali būti. Turim apmokyti ir juos, ir raitelius. Bet šitie 
gražuoliai tikrai greit mokosi. Stebėk, — ji pasilenkė dešinėn, ir slibinė 
paklusniai pasuko ta kryptimi. 

— Panašiai kaip važiuojant motociklu. 

— Labai panašiai. Kai reikia pasukti, tiesiog pasilenki ton pusėn. 
Tik pažiūrėk į Larkiną. Jis nepraleis progos pasirodyti. 

Apsižergęs didžiulį auksinį slibiną Larkinas išdarinėjo įmantrias 
kilpas ir posūkius. 

— Saulė beveik nusileido, — tarė Kianas. — Palūkėkim dar kelias 
minutes, kad aš neiškepčiau, ir parodysim jam, kad čia ne jis vienas kai 


ką sugeba. 

Blera žvilgtelėjo per petį. 

— Jeigu jau taip nori. Bet turiu tau šį tą pasakyti. 

— Kada tu neturėjai. 

— Ant savo pečių Moira tempia viso pasaulio naštą. Bet jeigu 
tai, kas vyksta tarp jūsų, tą naštą bent šiek tiek palengvina, tiek jau 
to. Larkinas praskaidrino mano gyvenimą, todėl tikrai tikiuosi, kad ir 
judviem kas nors išeis. 

— Stebini mane, demonų medžiotoja. 

— Aš ir pati savim stebiuosi, vampyre, bet taip jau yra. Saulė nu- 
sileido. Pasirengęs? 

Jausdamasis kur kas ramiau Kianas nusimetė apsiausto gobtuvą. 

— Parodykim tavo kaubojui, kas čia už jį šaunesnis. 


12 skyrius 


Deivis priklausė Lilitai beveik penkerius metus. Vieną gražų 
vakarą Jamaikoje ji paskerdė jo tėvus ir jaunesniąją seserį. Deivio tėtis 
nusprendė nustebinti savo žmoną jos trisdešimtojo gimtadienio proga 
ir padovanojo atostogas ne sezono metu. Viskas buvo įskaičiuota — 
skrydis, viešbutis ir kontinentiniai pusryčiai. Pirmąją naktį Jamaikoje, 
svaiginami atostogų nuotaikos ir nemokamo romo punčo, jie pradėjo 
savo trečiąjį vaiką. 

Jie, žinoma, apie tai nė nenutuokė, ir jeigu reikalai būtų susiklostę 
kiek kitaip, dar vieno vaiko perspektyva būtų privertusi atidėti atosto- 
gas tropikuose geresniems laikams. 

Tačiau tai buvo paskutinės jų šeimos atostogos. 

Tai atsitiko per vieną neilgą Lilitos nutolimą nuo Loros. Jamaika 
jai tebuvo užgaida, kur ji smaginosi susimedžiodama tai kokį vietinį, tai 
atsitiktinį turistą. Galų gale jai pabodo baruose besitrinančių vyrų skonis. 

Jai norėjosi įvairovės — ko nors šviežesnio ir saldesnio. Jauna 
šeima buvo kaip tik tai, ko ji troško. Motinos ir jos mažosios dukrytės 
smagų pasivaikščiojimą mėnesienos nušviesta pakrante ji užbaigė grei- 

tai ir negailestingai. Jai padarė įspūdį moters išgąstis, bergždžias prie- 
šinimasis ir instinktyvus bandymas apginti savo vaiką. Numalšinusi 
alkį, ji jau buvo bepaliekanti nieko nenutuokiančius tėvą ir sūnų toliau 
klajoti paplūdimyje, bet paskui jai pasidarė įdomu, ar tėvas kovos dėl 
sūnaus. Gal net maldaus, kaip maldavo motina. 

Jis maldavo. Ir dar šaukė berniukui: „Bėk, Deivi, bėk!“ Baimė dėl 
sūnaus suteikė jo kraujui nepakartojamo skonio, ir žudymas buvo be 
galo saldus. 

Bet berniukas nebėgo. Jis priešinosi, ir tai jai padarė dar didesnį 
įspūdį. Jis spardėsi ir kandžiojosi, ir net bandė užšokti jai ant nuga- 
ros, kad apgintų tėvą. Įniršis, su kuriuo vaikas puolė, ir visiškai su tuo 
nesiderinąs angeliškas jo veidelis privertė ją apsispręsti — paversti jį 
vampyru. 

Kai ji prispaudė jo lūpas sau prie kraujuojančios krūtinės, pajuto 
jaudulį, kokio dar niekada nebuvo jautusi. Tas beveik motiniškas jaus- 
mas ją apstulbino ir buvo be galo malonus. 

Taip Deivis tapo jos numylėtiniu, jos žaisliuku, jos sūnumi, jos 
meilužiu. 

Jis stebėtinai greitai ir natūraliai prisitaikė prie pokyčio. Kai Lilita 
vėl susitaikė su Lora, pasakė jai, kad Deivis bus jų vampyriškasis Piteris 
Penas“, berniukas, kuris amžinai išliks šešerių. 

Kaip ir bet kurį šešiametį, jį reikėjo prižiūrėti, linksminti, mokyti. 
O kadangi Deivis buvo mažasis Lilitos princas, apdovanotas didelėmis 
privilegijomis ir didelėmis pareigomis, jam, jos nuomone, reikėjo ir 
ypatingos priežiūros. 

Todėl ji surengė šią ypatingą medžioklę. 

Jis net virpėjo iš susijaudinimo, kai Lilita jį apvilko prastais vals- 
tietiškais drabužiais. Ji negalėjo susilaikyti nesijuokusi, kai žvelgė į jo 
žibančias akis paišiname ir kruviname veidelyje, kurį taip ištepė, kad 
įtikinamiau atrodytų. 

— Ar galiu į save pasižiūrėti? Ar galiu pažiūrėti į stebuklingą 
veidrodį, kaip atrodau? Prašau, labai prašau! 


* Piteris Penas — škotų rašytojo J. M. Barrie sukurtas personažas, berniukas, nenorėjęs 
suaugti. 

— Žinoma, — Lilita patenkinta sąmokslininkiškai susižvalgė su 
Lora. Šioji tuoj pat įsitraukė į žaidimą ir paėmė stebuklingą veidrodį. 

— Atrodai nepakartojamai, — tarė Lora Deiviui. — Toks mažas 
ir silpnutis. Ir visai kaip žmogus. 

Atsargiai paėmęs veidrodį, Deivis įsispoksojo į savo atspindį. 
Tada iššiepė iltis. 

— Visai kaip per karnavalą, — pasakė jis ir sukikeno. — Noriu 
bent vieną nužudyti pats. Ar gerai, mama? Pats vienas. 

— Pažiūrėsim, — Lilita paėmė veidrodį ir pasilenkusi pabučiavo 
nešvarų Deivio skruostą. — Tau tenka labai svarbus vaidmuo, branguti. 
Tiesą sakant, pats svarbiausias. 

— Aš juk žinau, ką turiu daryti, — Deivis net šoktelėjo iš nekan- 
tros. — Juk daug kartų repetavau. 

— Žinau./Tu labai stengeisi. Galėsiu tavim didžiuotis. 

Ji padėjo veidrodį šalin, stiklu į apačią, stengdamasi pati į jį ne- 
žvilgčioti. Loros nudegimai dar nebuvo iki galo užgiję ir atrodė gana 
atgrasiai. Kiekvieną kartą pažvelgusi į veidrodį ji baisiai nusimindavo, 
todėl Lilita gėrėdavosi savuoju atvaizdu, kai to nematydavo Lora. 

Išgirdusi beldimą į duris, atsisuko. 

— Tai Midiras. Įleisk jį, Deivi, tada pats išeik ir palauk su Liucijum. 

— Ar jau greitai eisim? 

— Taip, už kelių minučių. 

Jis nuskubėjo prie durų ir oriai išsitiesęs stebėjo, kaip jam lenkiasi 
burtininkas. Tada mažasis kareivėlis išžygiavo lauk, leisdamas Midirui 
jam iš paskos uždaryti duris. 

— Jūsų didenybe. Mano ponia. 

— Stokis, — Lilita nerūpestingai mostelėjo ranka. — Kaip matai, 
princas pasirengęs. O kaip tu? 

Midiras buvo apsivilkęs savo įprastais juodais drabužiais. Jo vei- 
das buvo tvirtas ir gražus, įrėmintas banguojančių žilų plaukų. Juodos 
gilios akys žvelgė į šaltą Lilitos akių mėlynę. 

— Jis bus apsaugotas. — Midiras žvilgtelėjo į didelę lovos kojū- 
galyje stovinčią skrynią ir atidengtą sidabrinį dubenį ant jos. — Matau, 
kad gėrėt mano duotą stebuklingą gėrimą. 

— Gėriau. Bet jeigu jis nepadės, užmokėsi savo galva, Midirai. 

— Padės. Ne tik gėrimas, bet ir mano kerai, kurie trims valan- 
doms apsaugos jį nuo medžio ir plieno. Jis bus toks saugus, lyg būtų 
jūsų glėbyje, didenybe. 

— Jeigu ne, pribaigsiu tave savo rankomis ir kaip galima skaus- 
mingiau. O kad neliktų abejonių, į šią medžioklę eisi kartu su mumis. 

Kokią akimirką jo veide ji matė nuostabą ir suirzimą. Bet paskui 
jis nuleido galvą ir paklusniai tarė: 

— Kaip liepsite. 

— Puiku. Pranešk apie tai Liucijui. Jis pasirūpins tavo žirgu, — 
tarė ji ir nusisuko duodama ženklą eiti. 

— Neturėtum taip rūpintis, — tarė Lilitos link eidama Lora ir ją 
apkabindama. — Midiras juk žino, kad jeigu kas nors nutiks tavo mie- 
lajam berniukui, jam tai kainuos gyvybę. Deiviui to reikia, Lilita. Jam 
reikia prasimankštinti ir pasilinksminti. Na, ir šiek tiek pasirodyti. 

— Žinau, viską suprantu. Jis nuobodžiauja, todėl ir nenustygsta 
vietoje. Negaliu jo už tai kaltinti. Viskas bus gerai, — kalbėjo Lilita 
ramindama save. — Juk pati būsiu ten su juo. 

— Leisk eiti ir man. Prašau, apsigalvok ir leisk man eiti kartu. 

Lilita papurtė galvą ir švelniai pabučiavo sužalotą Loros skruostą. 

— Tu dar nepasirengusi medžioklei. Dar neatgavai jėgų, brangioji, 
o aš nenoriu tavimi rizikuoti, — ji tvirtai suėmė Loros rankas. — Man 
tavęs reikės per Vėlines. Reikės, kad kovotum, žudytum, mėgautumeis 
krauju. Tą naktį, kai paskandinsim prakeiktą slėnį kraujyje ir gausim 
tai, kas mums priklauso, noriu, kad šalia būtum ir tu, ir Deivis. 

— Negaliu pakęsti to laukimo beveik taip pat, kaip ir jis. 

Lilita nusišypsojo. 

— Iš šios nakties žaidimo parnešiu tau dovanėlę. 


Deivis ir Lilita jojo vienu žirgu mėnesienos nutviekstą naktį. Jis 
norėjo joti savo poniu, bet mama paaiškino, kad ponis nepakankamai 
greitas. O Deiviui patiko joti greitai, mėgaujantis vėju ir artėjančio 
medžioklės ir žudymo meto lūkesčiu. Tokios jaudinančios nakties jam 
dar nebuvo tekę patirti. 

Jai neprilygo net ir ta dovana, kurią Lilita jam įteikė per gimtadienį, 
kai vieną vasaros naktį pasiėmė jį į skautų stovyklą. Ten buvo tikrai sma- 
gu! Tiek riksmų, lakstymo ir verksmo. Ir tiek kramsnojimo! 

Jam tai patiko kur kas labiau už Žmonių medžiojimą urvuose ar 
prasikaltusių vampyrų deginimą. Jis neprisiminė, kad kas nors dar būtų 
taip patikę. 

Deivis menkai teprisiminė savo ankstesnę šeimą. Kartais pa- 
busdavo iš sapno ir jam atrodydavo, kad guli kambaryje, kurio sienos 
nuklijuotos lenktyninių automobilių nuotraukomis, o ant langų kabo 
mėlynos užuolaidos. Jam atrodydavo, kad miegamojo spintoje gyvena 
pabaisos, ir jis šaukdavo tol, kol ateidavo ji. 

Jos buvo rudi plaukai, rudos akys. 

Kartais ateidavo ir jis — aukštas vyriškis nedailiu veidu. Jis išva- 
rydavo pabaisas, o ji sėdėdavo šalia ir tol glostydavo jam galvą, kol jis 
vėl užmigdavo. 

Labai pasistengęs jis prisimindavo, kaip pliuškenosi vandenyje, 
kaip į šlapią smėlį klimpo kojos ir kaip tasai vyriškis juokėsi, kai juos 
aptaškydavo bangos. 

O paskui vyras nustojo juoktis ir tik šaukė: „Bėk, Deivi, bėk!“ 

Bet Deivis nelabai stengėsi visa tai prisiminti. Ir ne itin dažnai. 

Jam kur kas labiau patiko galvoti apie medžioklę ir žaidimus. Jei- 
gu jis bus labai labai geras, mama leis jam pasilikti vieną žmogų kaip 
žaislą. Labiausiai jam patikdavo jų kvapas, kai jie bijodavo, ir tie garsai, 
kuriuos jie leisdavo, kai tik jis pradėdavo valgyti. 

Jis buvo princas ir galėjo daryti ką panorėjęs. Beveik. 

Šiąnakt jis įrodys, kad yra jau didelis. Ir to „beveik“ nebeliks. 

Kai jie pagaliau sustabdė arklius, iš susijaudinimo belaukiant jį 
beveik pykino. Nuo čia jie turėjo keliauti pėsčiomis, o jau tada ateis jo 
eilė. Mama tvirtai laikė jį už rankos, ir tai jam visai nepatiko. Jis norėjo 
žygiuoti kaip Liucijus ir kiti kariai. Norėjo neštis kalaviją, o ne tą ma- 
žutį durklą, kurį turėjo pasislėpęs po palaidine. 

Bet vis tiek buvo smagu taip greitai, greičiau už bet kokį žmogų, 
žygiuoti per lauką į jame esantį ūkį. 

Jie vėl sustojo, ir mama pasilenkusi delnais suėmė jo veidą. 

— Daryk taip, kaip tave mokiau, mielasis, ir puikiai susitvarkysi. 
O aš būsiu čia pat. Nesitrauksiu nė minutėlę. 

Jis išpūtė krūtinę. 

——- Aš jų nė niek nebijau. Jie mums tik maistas. 

Už jų stovintis Liucijus sukrizeno. 

— Nors jis ir ne toks didelis, jūsų didenybe, bet karys iki kaulų 
smegenų. 

Ji išsitiesė ir tvirtai laikydama Deivį už peties pasisuko į Midirą: 

— Atsakysi savo galva, — tyliai tarė. — Pradėk. 

Išskėtęs rankas Midiras užtraukė savo giesmę. 

Lilita gestais parodė bendrams išsiskirstyti. Tada ji, Liucijus ir 
Deivis patraukė artyn prie ūkio. 

Pro vieną langą matėsi nakčiai palikta degti ugnis. Pradžioje jie 
užuodė žirgus, uždarytus arklidėse, o paskui ir jų šeimininkus. Žmonių 
kvapas dar labiau sužadino Deivio alkį ir susijaudinimą. 

— Būk pasirengęs, — pasakė Lilita Liucijui. 

— Mano ponia, už princą atiduosiu savo gyvybę. 

— Žinau, — ji palietė Liucijaus ranką. — Tam čia ir esi. Gerai. 
Deivi, neapvilk manęs. 


Troboje Tininas ir dar du vyrai ėjo sargybą. Atėjo laikas žadinti 
pamainą, ir jis nekantraudamas laukė, kada galės bent kelias valandas 
numigti. Skaudėjo klubą, kurį jam sužeidė per išpuolį pirmomis žygio 
dienomis. Jis tikėjosi pagaliau sumerkti akis, kurios atrodė it smėlio 
pripiltos, pagaliau neberegėti to išpuolio vaizdų. 

Prarasta tiek puikių vyrų, jie buvo tiesiog išskersti. 

Jau greitai ateis laikas, kai jis galės atkeršyti už žuvusiuosius ko- 
vos lauke. Jis norėjo tik vieno: jeigu ten Žus ir pats, kad prieš tai turėtų 
galimybę aršiai kautis ir nudėti daug priešų. 

Jau ketino įsakyti sargybiniams trauktis iš posto, kai kažką išgir- 
dęs nejučiomis stvėrė už kalavijo rankenos. 

Jis pastatė akis ir ausis. Gal tai tebuvo nakties paukštis, bet skam- 
bėjo labai jau žmogiškai. 

— Tininai. 

— Girdžiu, girdžiu, — atsakė jis vienam iš sargybinių. 

— Kažkas verkia. 

— Būk pasirengęs. Niekas... — jis nutilo pastebėjęs kažką ju- 
dant. — Kažkur šalia šiauriausio aptvaro. Matai? Vaje, ten juk vaikas. 

Atrodo, berniukas, pagalvojo jis, bet nebuvo tuo įsitikinęs. Vaiko 
drabužiai sudriskę ir kruvini, o jis pats gailiai verkdamas svyrinėjo įsi- 
kišęs burnon nykštį. 

— Matyt, kažkur netoliese paspruko nuo užpuolikų. Pažadink 
pamainą ir būkit visi pasirengę. Einu atsivesiu tą vaiką. 

— Mums buvo įsakyta neiti laukan nusileidus saulei. 

— Negalim ten palikti vaiko ir kamuotis matydami, kaip jis at- 
rodo. Pažadink pamainą, — pakartojo Tininas. — Tegul prie šito lango 
budi lankininkas. Jeigu lauke pastebėsit ką nors judant, be manęs ir 
vaiko, šaukit tiesiai širdin. 

Jis palaukė, kol vyrai pasiruošė, stebėdamas, kaip vaikas nugriuvo 
ant žemės. Dabar jis jau matė, kad tai berniukas. Vargšelis gailiai aima- 
navo ir verkšleno susirietęs į kamuoliuką. 

— Galėtume palaukti ryto, o iki tol jį stebėtume, — pasiūlė vie- 
nas iš sargybinių. 

— Ar Pažadėtosios žemės vyrai taip įbauginti tamsos, kad tūnos 
sau, palikę kraujuojantį ir verkiant; vaiką? 

Jis plačiai atlapojo duris. Norėjo greitai nueiti ir parsinešti vaiką 
kur saugu, bet prisivertė neskubėti. Tada berniukas pakėlė galvą ir jo 
apvaliame veidelyje Tininas išvydo siaubą. 

— Nepadarysiu tau nieko blogo. Esu karalienės karys. Nusivesiu 
tave vidun, — švelniai pasakė jis. — Ten šilta, ten turim maisto. 

Berniukas staiga pašoko ant kojų ir pradėjo klykti, lyg Tininas 
būtų jį pjovęs. 

— Monstrai! Monstrai! 

Jis pradėjo bėgti smarkiai šlubuodamas kaire koja. Tininas pasi- 
leido jam iš paskos. Gal kiek ir išgąsdins vaikį, bet geriau jau taip, negu 
leisti jam pabėgti ir tapti kokio demono užkandžiu. Tininas pagavo jį 
jau besiropščiantį per akmeninę sieną, skiriančią šį lauką nuo kito. 

— Ramiai, ramiai, dabar tu saugus, — bandė jis guosti rėkiantį 
ir besispardantį vaiką, nuo kurio smūgio Tininui ne juokais suskaudo 
šoną. — Einam vidun. Daugiau tavęs niekas neskriaus. Niekas... 

Jam pasirodė, kad kažką išgirdo — lyg ir giesmę, ir jis stipriau su- 
spaudė vaiką. Jau susiruošė bėgti atgal į namą, kai išgirdo dar kažkokį 
keistą garsą, ir tą garsą skleidė toji būtybė, kurią jis laikė rankose — vai- 
kas kraupiai urzgė. Staiga nuožmiai išsiviepė ir įsikibo Tininui į gerklę. 

Skausmas priminė agoniją ir nebegalėdamas jo iškęsti Tininas 
parklupo. Čia ne vaikas, čia visai ne vaikas, galvojo jis mėgindamas iš- 
silaisvinti. Bet tas padaras buvo įsikibęs į jį kaip vilkas. 

Kažkur tolumoje Tininas girdėjo riksmus, zvimbiant strėles, 
žvangant kalavijus. Paskutinis garsas, kurį jis girdėjo, buvo godžiai 
ryjamo jo paties kraujo kliuksėjimas. 

Tinino kariai išbandė ir ugnį, ir liepsnojančias strėles, ir vis tiek, 
kol demonai atsitraukė, žuvo ar buvo sužaloti bent ketvirtadalis vyrų. 


— Tą paimkit gyvą, — tarė Lilita, manieringai nuo lūpų nusi- 
šluosčiusi kraują. — Pažadėjau Lorai dovaną. 

Ji nusišypsojo Deiviui, sukkipusiam prie kareivio, kurį jis nužudė, 
kūno. Negalėjo nesididžiuoti matydama, kaip Deivis neatsiplėšdamas 
ir toliau lakė kraują net tada, kai jos kariai pradėjo tempti negyvėlį to- 
lyn iš kovos vietos. Deivio akys švytėjo raudoniu, o nuo šviežio kraujo 
išraudusiuose skruostuose it auksas švietė strazdanos. Ji paėmė jį ir iš- 
kėlė sau virš galvos. 

— Štai jūsų princas! 

Kariai, kurie išgyveno per mūšį, priklaupė. Ji nuleido Deivį že- 
myn ir ilgai bučiavo į lūpas. 

— Noriu dar! — pareikalavo jis. 

— Žinau, mano meile, ir netrukus galėsi mėgautis tuo kiek pa- 
norėjęs. Užmeskit šitą ant arklio, — nerūpestingai mostelėjo ji į Tinino 
kūną. — Sugalvojau, ką su juo padarysiu. 

Ji užlipo ant žirgo ir ištiesė rankas, kad ir mažasis galėtų užsiropš- 
ti. Skruostu jausdama Deivio garbanas, pažvelgė į Midirą. 

— Puikiai pasirodei, — pasakė jam. — Gali pasirinkti tuos žmo- 
nes, kuriuos nori, kam tik nori. 
Kai jis nusilenkė, žilus plaukus nutvieskė mėnesiena. 


— Ačiū, — padėkojo jis. 


Moira stebėjo slibinus ir jų raitelius, sukančius ore ratus, mėgau- 
damasi gaiviu vėjeliu. Stulbinantis vaizdas, ir bet kokiomis kitomis ap- 
linkybėmis jos širdis nuo jo būtų dainavusi. O dabar teko sau priminti, 
kad tai ne spektaklis, o kariniai manevrai. 

Ji negalėjo negirdėti šūkaujančių ir delnukais plojančių vaikų, 
kurių vieni žaidė esą slibinai, o kiti — jų raiteliai. 

Ji nusišypsojo sveikindamasi su dėde, kuris atžygiavęs sustojo 
šalia pasigėrėti vaizdu. 

— Nenorit paskraidyti? — pasiteiravo ji. 

— Tegul tuo užsiima jaunimas ir tie, kurie už mane mitresni. 
Nuostabus vaizdas, Moira. Ir teikiantis daug vilčių. 

— Tie slibinai visiems pakėlė dvasią. O mūšyje jie mums suteiks 
didžiulį pranašumą. Tik pažiūrėkit į Blerą — ji gimusi jodinėti slibinu. 

— Sunku jos nepastebėti, — sumurmėjo Ridokas, žiūrėdamas, 
kaip Bleros slibinas svaiginamu greičiu nėrė žemyn, o paskui vėl metėsi 
aukštyn. 

— Ar jūs patenkintas, kad ji išteka už Larkino? 

— Jis ją myli, o aš, tiesą pasakius, negalėčiau surasti jam tinka- 
mesnės moters. Todėl ir aš, ir Larkino motina esam tuo patenkinti. 
Aišku, mes jo labai pasiilgsim. Bet jis turi keliauti su ja, — pridūrė 
Ridokas. — Taip jau jis nusprendė, o mano širdis jaučia, kad jo spren- 
dimas teisingas. Tik mes jo vis tiek ilgėsimės. 

Moira padėjo galvą dėdei ant peties. 

— Aš taip pat. 

Eidama vidun Moira pagalvojo, kad bus vienintelė, kuri iš jų še- 
šiukės po Vėlinių liks Pažadėtojoje žemėje, ir kaip tai reikės ištverti. 

Jau dabar pilis atrodė tokia tuščia. Daugelis žmonių iškeliavo, o 
kiti buvo užsiėmę jos paskirtais darbais. Labai greitai ir pačiai teks iš- 

keliauti. Vadinasi, atėjo laikas surašyti savo norus tam atvejui, jeigu ji 
negrįžtų. 

Ji užsidarė savo laukiamajame ir ėmėsi smailinti rašomąją plunks- 
ną. Paskui apsigalvojo ir išsitraukė vieną iš brangenybių, kurių parsi- 
gabeno iš Airijos. 

Tokį dokumentą, nusprendė Moira, verta surašyti priemone iš 
kito pasaulio. 

Ji rašys rašikliu. 

Ką tokio vertingo ji turi, kas paveldėjimo teise nepriklausytų ki- 
tam Pažadėtosios žemės valdovui? 

Be abejo, tai kai kurios jos motinos brangenybės. Jas mintyse ji 
pradėjo skirstyti Blerai ir Glenai, savo tetai ir pusseserėms, ir galiausiai 
savo favoritėms. 

Jos tėvo kalavijas turi pereiti Larkinui, nusprendė ji, o tas durklas, 
kurį kažkada jis nešiodavosi, bus Hoito. Tėvo miniatiūra pereis dėdei, 
jeigu ji mirs anksčiau už jį, nes juodu buvo neišskiriami draugai. 

Dar daugybė visokių niekučių — tai šis, tai tas, ką ji ketino palikti 
testamentu. 0 

Kianui palieka savo lanką, strėlinę ir pačios darytas strėles. Vylėsi, 
kad jis supras, jog šie daiktai jai buvo ne tik ginklai. Jie buvo jos pasi- 
didžiavimas ir tam tikra prasme jos meilė. 

Moira viską rūpestingai surašė ir užantspaudavo. Atiduos šį do- 
kumentą saugoti tetai. 

Tai padariusi pasijuto geriau. Kažkaip palengvėjo, viskas pra- 
skaidrėjo. Pastūmusi popierių į šalį ji pakilo nusiteikusi imtis kitų 
darbų. Grįžusi į miegamąjį pastebėjo, kad balkono durų užuolaidos 
tebebuvo užtrauktos, jos užstojo vaizdą ir neleido prasiskverbti šviesai. 
Atitraukė jas, kad įeitų bent šiek tiek švelnios pavakario šviesos. 

Ir vėl prisiminė tą tamsą, kraują, išdraskytą savo motinos kūną ir 
tuos padarus, kurie ją taip išdarkė. Bet vis tiek atidarė duris ir prisivertė 
žengti pro jas. 

Oras buvo vėsus ir drėgnas, o virš galvos skrajojo pulkai slibinų. 
Jie atrodė it spalvų blyksniai ir sūkuriai blyškioje dangaus mėlynėje. Jos 
motinai tikrai būtų patikę į juos žiūrėti, klausytis jų sparnų plazdėjimo 
ir apačioje kieme besijuokiančių vaikų. 

Moira priėjo prie turėklų ir palietė juos, čiuopdama kietą akmenį. 
Stovėdama taip, kaip dažnai stovėdavo jos motina, ji žvelgė į Pažadėtą- 
ją Žemę ir prisiekė dėl jos padaryti viską, kas tik įmanoma. 


Ji būtų nustebusi, jeigu žinotų, kad didžiąją neramios dienos dalį 
Kianas praleido visai taip pat, kaip ir ji. Jo paveldo sąrašai ir nurodymai 
buvo kur kas ilgesni ir išsamesni. Bet juk ir gyveno jis kur kas ilgiau ir 
turėjo sukaupęs nemažai turto. Ir nematė jokios priežasties, kad tasai 
turtas nueitų perniek. 

Ne kartą rašydamas jis keikė plunksną ir labai ilgėjosi kompiu- 
terio teikiamo paprastumo bei patogumo. Bet nesiliovė rašęs tol, kol 
įsitikino, kad gerai padalijo visą turtą. 

Jis nemanė, kad gali padalyti viską, nes kai kas priklausys nuo 
Hoito. Reikės su juo apie tai pasikalbėti. Jeigu ir galėjo kuo pasikliauti, 
tai tik Hoitu — jis tikrai viską padarys taip, kaip nurodys Kianas, jei 
tik bus įmanoma. 

Ir vis dėlto jis tikėjosi, jog to neprireiks. Kad ir tūkstantį metų 
nugyvenęs, visai nebuvo nusiteikęs to gyvenimo atsisakyti. Ir tikrai jau 
neketino keliauti pragaran, prieš tai ten nepasiuntęs Lilitos. 

— Reikalus visada mėgai tvarkyti vienas. 

Jis pašoko iš vietos ir staigiu judesiu išsitraukė durklą, tuo pat 
metu sukdamasis išgirsto balso link. Durklas iškrito iš neklusnių pirštų. 

Net ir po tūkstantmečio dar atsirado dalykų, kurie jį galėjo ne- 
įtikėtinai stebinti. 

— Nola, — kimiu balsu pratarė Kianas. 

Ji, jo sesuo, tėbebuvo tokia pati kaip ir tada, kai matė ją paskutinį 
kartą — vaikas. Tiesūs ilgi juodi plaukai, gilios mėlynos akys. Ir šyp- 
sena. 

— Nola, — pakartojo jis. — O dievai... 

— Maniau, kad tau dievai neegzistuoja. 

— Bent jau ne tokie, kurie galėtų mane savintis. Iš kur čia atsi- 
radai? Ar tikrai čia esi? 

— Juk pats matai, — ji išskėtė rankas ir pasisukiojo. 

— Kažkada gyvenai ir mirei jau pasenusi. 

— Tu tos senutės nepažinojai, todėl ir matai mane tokią, kokią 
prisimeni. Labai tavęs ilgėjausi, Kianai. Visur tavęs ieškojau, nors ir 
žinojau, kad bergždžiai. Ieškojau ir laukiau tavęs ir Hoito ne vienerius 
metus. O jūs taip ir negrįžot. 

— Aš negalėjau. Juk žinai, į ką pavirtau. Juk supranti. 

— Negi būtum mane nuskriaudęs? Ar ką kitą iš mūsų? 

— Nežinau. Gal ir ne, bet nemačiau reikalo rizikuoti. Ką čia veiki? 

Jis ištiesė į ją ranką, bet ji tik numojo ir papurtė galvą. 

— Aš nesu iš kūno ir kraujo. Aš tik vaiduoklis. Esu čia tam, kad 
priminčiau tau, jog nebegali būti toks kaip tada, kai priklausei man, bet 
nesi ir tas, kuo ji norėjo tave paversti. 

Kad šiek tiek apsiramintų, jis pasilenkė, pakėlė durklą, nukritus; 
ant žemės, ir įsikišo į dėklą. 

— O ar tai svarbu? 

— Taip. Bus svarbu. — Nors ji tebuvo vaiduoklis, akys, žvelgian- 
čios į jį, svaigino. — Aš susilaukiau vaikų, Kianai. 

— Žinau. 

— Stiprių ir gabių. Tavo kraujo. 

— Ar buvai laiminga? 

— O taip. Mylėjau vyrą, o jis mylėjo mane. Susilaukėm vaikų, nu- 
gyvenom puikų gyvenimą. Ir vis tiek mano broliai širdy paliko tuščią 
vietą, kurios niekas negalėjo užpildyti. Kažkokį maudulį. Retkarčiais 
išvysdavau tave ir Hoitą. Tai vandeny, tai ūkanose, tai ugnyje. 

— Esu padaręs dalykų, kurių verčiau nebūtum mačiusi. 

— Mačiau, kaip žudei, kaip gėrei kraują. Mačiau tave medžiojant 
žmones, kaip kažkada medžiojai elnius. Mačiau tave ir tada, kai stovė- 
jai prie mano kapo ir dėjai ant jo gėles. Ir tada, kai koveisi petys į petį 
su broliu, kurį abu mylim. Mačiau savo Kianą. Ar dar prisimeni, kaip 
užsisodindavai mane ant žirgo ir mes nesustodami jodavom tolyn? 

— Nola, — jis persibraukė pirštais kaktą. Buvo pernelyg skaudu 
apie visa tai galvoti. — Mes abu mirę. 

— O kažkada abu gyvenom. Vieną naktį ji atėjo prie mano lango. 

— Ji? Kas? — jis pajuto kūnu nubėgant šiurpą. — Lilita? 

— Mes abu mirę, — priminė jam Nola, — bet vis tiek sugniaužei 
kumščius, o tavo akys pasidarė dygios kaip durklai. Ar ir dabar mane 
gintum? 

Jis nuėjo prie ugnies ir susimąstęs paspyrė rusenančias durpes. 

— Kas nutiko? 

— Tai atsitiko praėjus daugiau kaip dvejiems metams po to, kai 
išėjo Hoitas. Tėvas mirė, mama sirgo. Žinojau, kad ji nebepasveiks, kad 
netrukus mirs. Buvo labai liūdna ir baisu. Prabudau tamsoje ir lange 
išvydau veidą. Ji buvo tokia graži — auksiniai plaukai, meili šypsena. 
Kuždėjo man vadindama vardu. „Pasikviesk mane vidun“, — prašė ir 
pažadėjo man skanėstų. 

Nola atmetė atgal plaukus, o jos veidas buvo kupinas paniekos. 

— Manė, kad aš tik maža mergaitė, jauniausia iš mūsų visų, ir 
mane bus lengva apkvailinti. Nuėjau prie lango ir pažvelgiau jai tiesiai 
į akis. Jose išvydau tiek daug stiprybės... 

— Turbūt Hoitas tau buvo sakęs, kad taip rizikuoti nevalia. Tur- 
būt jis sakė... 

— Jo ten nebuvo. Tavęs taip pat. Bet aš irgi ne iš silpnųjų. Negi 
jau užmiršai? 

— Ne. Bet juk tu buvai tik vaikas. 

— Aš buvau aiškiaregė. Mano gyslomis tekėjo demonų medžio- 
tojų kraujas. Pažvelgiau jai į akis ir pasakiau, kad ją pribaigs mano 
kraujas. Tas kraujas išvaduos nuo jos pasaulius. O ji neras amžinybės 
nei pragare, nei kur nors kitur. Prakeikimas bus jai galas viskam. Ji pa- 
virs į dulkes ir nebeišgyvens jokia dvasia. 

— Jai tai turėjo nepatikti. 

—- Jos grožis neišnyksta net ir tada, kai ji parodo, kokia iš tikrųjų 
yra. Tai irgi stiprybė. Ištiesiau į ją Morganos kryžių, kurio tada nenu- 
siimdavau nuo kaklo. Nuo jo pasklido šviesa, ryški kaip pati saulė. Ji 
klykdama pabėgo. 

— Drąsos tau niekada netrūko, — sumurmėjo jis. 

— Man esant gyvai ji taip ir nesugrįžo. Nesirodė iki tol, kol vėl 
nesusiėjot jūs su Hoitu. Kartu jūs kur kas stipresni — ir tu, ir jis. Ji to 


bijo, negali pakęsti. Ir pavydi. 


176 


NORA ROBERTS žŽg4ž TYLOS SLĖNIS 


— Aris visa tai išgyvens? 

— Nežinau. Bet jeigu ir žus, tai žus taip, kaip gyveno — garbingai. 

— Kapuose iš garbės menka paguoda. 

— Tai ko taip saugai savąją? — paklausė ji, ir jis išgirdo balse ne- 
kantrumo gaidelę. — Juk čia esi tik dėl to, kad tu garbingas. Ir į mūšį 
nešiesi ne tik savo kalaviją, bet ir savo garbę. Šito iš tavęs ji negalėjo 
atimti net su krauju. Ir to likusio tavo kraujo lašelio užteko, kad iš- 
liktum toks, koks buvai. Tu pats pasirinkai. Bet tai dar ne paskutinis 
pasirinkimas. Žiūrėk, neužmiršk manęs. 

— Jokiu būdu. Neišeik dar. 

— Neužmiršk manęs, — pakartojo ji. — Iki vėl pasimatysim. 

Jis liko sėdėti vienas, susiėmęs galvą rankomis. Ir paskendęs prisi- 
minimuose, kuriuos verčiau būtų užmiršęs. 


13 sKyųrius 


Paprastai Kianas vengdavo kambario bokšte, kur Hoitas su Glena 
užsiimdavo savo burtais. Iš ten sklisdavo ryški šviesa, blyksniai, virsdavo 
ugnis ir rodydavosi kitokie dalykai, kurie vampyrams buvo ne į sveikatą. 

Bet nors Kianas ir nenorėjo to pripažinti ištisus amžius, brolio 
jam reikėjo. 

Prieš pasibelsdamas į duris jis pastebėjo, kad kažkuris iš jo stebuk- 
ladarių giminaičių, o gal jie abu, ėmėsi saugumo priemonių ir ant bokšto 
durų pripiešė apsauginių simbolių, įspėjančių smalsuolius laikytis ato- 
kiau. Jis ir pats būtų mielai paisęs to įspėjimo, bet vis tiek pasibeldė. 

Duris atvėrė suplukusi Glena. Ji buvo apsirengusi berankoviais 
marškinėliais ir medvilninėmis kelnėmis, o plaukai sukelti į viršų. Jis 
ironiškai kilstelėjo antakius. 

— Nesutrukdžiau? 

— Nieko tokio, apie ką galvoji, čia nevyksta. Deja. Tiesiog čia 
nežmoniškai karšta... Mes užsiėmę karščio ir ugnies burtais. Tikiuosi, 
tau nieko... 

— Temperatūrų skirtumai mane mažai jaudina. 

— Na, taip, žinoma, — jam įėjus ji uždarė duris. — Langus lai- 
kom užblokuotus, kad niekas neišeitų laukan, taigi dėl šviesos tau nėra 
ko jaudintis. 

— Saulė, ar šiaip, ar taip, jau beveik nusileidusi. 

Jis pamatė Hoitą stovint prie milžiniškos varinės geldos. Buvo 
iškėlęs virš jos rankas, ir per visą kambarį nuo jo sklido karštis, galia ir 

energija. 

— Jis įkrauna ginklus ugnimi, — paaiškino Glena. — O aš čia 
darbuojuosi su tokia, hm, savotiška bomba, kurią galėsim paleisti iš 
viršaus. 

— Koks nors ateivių laivas mielai tave įdarbintų. 

— Neprieštaraučiau, — ji nusibraukė atgalia ranka nuo kaktos 
prakaitą. — Nori, kad viską aprodyčiau? 

— Tiesą pasakius, norėjau pasikalbėti su Hoitu. Kai jis bus lais- 
vesnis. 

— Palauk. — Glena neprisiminė, kad būtų mačiusi Kianą tokį 
sutrikusį. Netgi ne sutrikusį, o greičiau nusiminusį. — Jam laikas pa- 
daryti pertraukėlę. Taip pat ir man. Jeigu karštis tau netrukdo, palauk 
porą minučių. Jis tuoj baigs. O aš einu pakvėpuoti grynu oru. 

Kianas sulaikė ją už rankos. 

— Ačiū. Kad neklausinėji. 

— Jokių problemų. O jeigu problemų yra — žinai, kur mane 
rasti. 

Kai ji išėjo, Kianas atsirėmė į duris. Hoitas tebestovėjo pakėlęs 
rankas virš sidabro spalvos garų, kurie kilo iš geldos. Jo akys buvo pa- 
tamsėjusios, kaip ir visada, kai jis sutelkdavo savo galias. 

Kianas tokį jį prisiminė nuo pat vaikystės. 

Kaip ir Glena, Hoitas buvo apsirengęs berankoviais marškinėliais 
ir išblukusiais džinsais. Net ir po visų pastarųjų mėnesių buvo keista 
matyti jį apsivilkus;į dvidešimt pirmo amžiaus drabužiais. 

Kiek Kianas prisiminė, Hoitas madų niekada nesivaikė. Jam rū- 
pėjo tik orumas ir tikslas. Kad ir kokie panašūs jie buvo išoriškai, brolių 
požiūris į gyvenimą buvo visiškai priešingas. Hoitas linkęs į vienatvę 

ir mokslus, o jis pats — į bendravimą ir verslą, ir abu šie dalykai jam 
teikė malonumą. 

Ir vis tiek juodu buvo labai artimi ir suprato vienas kitą kaip reta. 
Broliai vienas kitą stipriai mylėjo, ir ta meilė buvo tokia pat nekintanti 
kaip ir Hoito galios. 

O paskui pasaulis ir viskas jame pasikeitė. 

Ir ką jis čia veikia? Ieško atsakymų ir paguodos, kai pats puikiai 
žino, kad niekas jam to nesuteiks? Nieko jau čia nebepakeisi, nė vieno 
net ir menkiausio veiksmo, minties ar akimirkos. Kad ir kaip žiūrėtum, 
viskas tėra tuščias laiko ir energijos švaistymas. 

Jis žvelgė į tą garuose stovintį vyrą, kuris jam priminė sustingusią 
statulą, ir galvojo, kad tai ne tas, kurį kažkada pažinojo. Jis nebebuvo 
toks, koks buvęs. Gal apskritai nebebuvo žmogus. 

Kianas pagalvojo, kad per daug laiko praleido su tais žmonėmis ir 
tie jausmai, tie poreikiai privertė jį pamiršti, jog jau niekas nieko nie- 
kada negalės pakeisti. Jis atsitraukė nuo sienos. 

— Palauk dar minutėlę, — sulaikė jį Hoitas. 

Hoito balsas suerzino, nes jis suprato, kad šis žinojo brolį susi- 
rengus ne patogiau atsistoti, O išeiti. 

Kai Hoitas nuleido rankas, garai išsisklaidė. 

— Mūšiui būsim gerai pasiruošę, — Hoitas įkišo ranką į geldą 
ir ištraukė už rankenos kalaviją. Apsukęs nutaikė jį į židinį ir paleido 
ugnies spindulį. — Ar ketini jais naudotis? — Hoitas apsuko kalaviją 
rankoje stebėdamas jo kraštą. — Esi pakankamai įgudęs, kad neapsi- 
degintum. 

— Naudosiu viską, kas pasitaikys po ranka. Ir tikrai pasistengsiu 
nepakliūti į nagus tiems, kurie ne tokie įgudę kaip aš. 

— Bet juk čia atėjai ne dėl to, kad esi susirūpinęs dėl prastų fech- 
tavimosi įgūdžių. į 

— Ne. 

Kadangi jau yra čia — padarys tai, dėl ko atėjo. Kol Hoitas traukė 
iš geldos kitus kalavijus, Kianas vaikštinėjo po kambarį. Čia dvelkė 
žolelėmis ir dūmais, prakaitu ir galiomis. 

— Išbaidžiau tavo moteriškę. 

— Kaip nors ją vėl susirasiu. 

— Kol jos čia nėra, norėčiau tavęs paklausti... Ar bijai jos ne- 
tekti? 

Hoitas padėjo ant darbastalio kalaviją. 

— Tai paskutinis dalykas, apie kurį pagalvoju prieš užmigdamas, 
ir pirmas, kurį prisimenu atsibudęs. Visą kitą laiką stengiuosi apie tai 
negalvoti. Ir nepasiduoti troškimui užrakinti ją ten, kur saugu, kol vis- 
kas pasibaigs. 

— Ji ne iš tų moterų, kurias taip lengva užrakinti, net ir turint 
tavo sugebėjimų. 

— Žinoma, ne, bet netgi visa tai Žinant susidoroti su baime ne 
taip paprasta. Ar bijai dėl Moiros? 

— Ką? 

— Manai, nežinau, kad jūs kartu? Kad tavo širdis priklauso jai? 

— Laikina beprotybė. Greitai praeis, — tarė Kianas ir pamatęs, 
kaip brolis į jį įsistebeilijo, papurtė galvą. — Nelabai turiu iš ko rinktis. 
Kaip ir ji. Sunku mane įsivaizduoti gyvenant namelyje su balta tvora ir 
auksiniu retriveriu kieme, — jis numojo ranka pastebėjęs Hoito veide 
sutrikimą. — Jaukaus namų židinio negaliu jai suteikti, net jei ir norė- 
čiau, o mano gyvenimas tęsis dar ilgai po to, kai jos jau bus pasibaigęs. 
Bet ne apie tai atėjau pasikalbėti. 

— Pasakyk man tik tiek — ar tu ją myli? 

Staiga tas jausmas, visa jo tiesa užgriuvo Kianą nepakeliamu svo- 
riu, persmelkė širdį ir ašaromis užtvindė akis. 

— Ji man... Ji man kaip šviesa po tūkstantmečio tamsos. Bet aš 
priklausau tamsai, Hoitai. Žinau, kaip joje išgyventi, kaip būti paten- 
kintam, kaip dirbti ir kaip linksmintis. 

— Bet nieko nesakai apie laimę. 

Kiano balse pasigirdo nusivylimo gaidelė. 

— Buvau pakankamai laimingas iki pasirodei tu ir vėl viską pa- 
keitei, kaip kažkada viską pakeitė Lilita. Ką patartum man daryti? 
Trokšti to, ką turėsi tu su Glena, jeigu išgyvensit? Kas man iš to gero? 
Ar dėl to vėl pradės plakti mano širdis? O gal tavo burtai gali priversti 
ją plakti? 

— Ne. Jau išsiaiškinau, kad tavęs atgal negali sugrąžinti niekas. 
Bet... 

— Tiek to. Esu toks, koks esu. Ir taip jau padariau daugiau negu 
įmanoma. Neketinu dėl to skųstis. Moira, mano jausmas jai — didelis 
dalykas. Tai, ko aš visada ieškojau, — jis rankomis persibraukė plau- 
kus. — Po galais. Ar tu čia turi ko išgerti? 

— Turiu viskio, — Hoitas smakru parodė spintelės link. — Aš 
irgi norėčiau. 

Kianas negailėdamas įpylė į taures viskio ir nužingsniavo pas 
Hoitą, kuris sustatė šalia dvi trikojes kėdes. Jie prisėdo ir kelias minutes, 
nieko nekalbėdami gurkšnojo viskį. 

— Aš surašiau tokį dokumentą, savotišką testamentą, jeigu per 
Vėlines nuo manęs nusigręžtų laimė. 

Hoitas pakėlė akis, kurias buvo įsmeigęs į savo viskio stiklą, ir 
pažvelgė į Kianą. 

— Suprantu. 

— Turiu sukaupęs nemažai visokio turto, kilnojamojo ir nekil- 
nojamojo, asmeninių daiktų. Tikiuosi, kad visų tuo pasirūpinsi pagal 
mano nurodymus. 

— Žinoma. 

— Užduotis ne iš lengvųjų, nes viskas išsklaidyta po pasaulį. 
Nelaikau „visų kiaušinių viename krepšy“. Niujorko bute ir seifuose 
įvairiose kitose vietose rasi pasų ir kitų asmens tapatybės dokumentų. 
Jeigu tau jų prireiktų, gali pasinaudoti. 

— Ačiū. 

Kianas pateliūskavo viskį stikle neatitraukdamas nuo jo akių. 

— Noriu, kad kai kas atitektų Moirai, jeigu tik tu galėsi atgabenti 
čia. 

— Būtinai atgabensiu. 

— Klubą ir butą Niujorke ketinu palikti Blerai ir Larkinui. Ma- 
nau, jiems labiau pravers negu tau. 

— Teisingai. Esu tikras, jie bus tau labai dėkingi. 

Nerūpestingas ir praktiškas brolio tonas jį vėl suerzino. 

— Nesileisk užkamuojamas sentimentų, nes vis tiek labiau tikėti- 
na, kad aš tau rengsiu pakasynas, o ne tu man. 

Hoitas pakreipė galvą. 

— Taip manai? 

— Absoliučiai. Tu nenugyvenai nė trijų dešimčių metų, o aš jų 
nugyvenau beveik tūkstantį. Be to, niekada nesikovei taip gerai kaip 
aš, dar kai abu buvom gyvi, kad ir kokių triukų turėdavai prisislėpęs 
rankovėje. 

— Bet juk pats sakei, kad nebesam tokie, kokie buvom, — visai 
nesupykęs nusišypsojo Hoitas. — Aš nusiteikęs visa tai patirti kartu su 
tavim, bet jeigu tu krisi kovoj, ką gi... Pakelsiu už tave taurę. 

Kianas nusijuokė stebėdamas, kaip Hoitas iš tiesų kelia taurę. 

— Ar norėsi ir dūdmaišių su būgnais? 

— Eik velniop, — Kiano akyse sužibo valiūkiškos kibirkštėlės. — 
Galėsiu pasirūpinti, kad būtų grojama dūdelėmis per tavo laidotuves, o 
paskui paguosiu liūdinčią našlę. 

— Man bent jau nereikės kasti tau kapo, nes vis tiek pavirsi į 
dulkes. Bet pagerbsiu tave ir pastatysiu tau paminklą. „Kiano palaikai 
čia nesiilsi, nes juos išblaškė vėjas. Jis gyveno ir mirė, o paskui užsibuvo 
kaip koks įkyrus svetys“. Kaip tau tai patinka? 

— Manau, kad reikia eiti ir pakeisti testamentą. Iš principo. Juk 
vis tiek man teks šokti ant tavo kapo. 

— O kam tau šokti ant mano kapo? 

— Čia toks posakis. — Kianas paėmė nuo grindų butelį ir dar 
kliūstelėjo į taures viskio. — Mačiau Nolą. 

— K3? — Hoitas nuleido taurę, kurią buvo beglaudžiąs prie 
lūpų. — Ką tu pasakei? 

— Savo kambaryje. Mačiau Nolą ir su ja kalbėjausi. 

— Sapnavai Nolą? 

— Gal tu neprigirdi? — įširdo Kianas. — Juk sakiau, kad mačiau 
ją, kalbėjau su ja. Nemiegojau, lygiai kaip ir dabar, kai kalbu su tavim. Ji 
tebebuvo kaip vaikas. Tam užmiršti neužteks viso pasaulio viskio. 

— Ji aplankė tave, — sumurmėjo Hoitas. — Mūsų Nola. Ką ji 
sakė? Ž 

— Ji mylėjo mane. Ir tave. Ilgėjosi mūsų. Laukė grįžtančių. Pra- 

keikimas, — jis pradėjo žingsniuoti po kambarį. — Atrodė kaip vaikas, 

tokia, kokią ją mačiau paskutinį kartą. Aišku, visa tai netiesa. Juk ji už- 
augo ir paseno. Mirė ir pavirto į dulkes. 

— Ko jai rodytis tau kaip suaugusiai moteriai ar senutei? — pa- 
klausė Hoitas. — Ji tau pasirodė tokia, kokią ją atsimeni, tokia, apie 
kokią galvoji. Tai tikrų tikriausia dovana. Ko gi čia dabar pyksti? 

Kiano balse pasigirdo įniršis, sumišęs su skausmu. 

— Iš kur tau žinoti, ką reiškia tai jausti, kai šitie jausmai drasko 
tave iš vidaus? Ji atrodė lygiai tokia pati, o aš toks pat nebebuvau. Ji 
prisiminė, kaip užsisodindavau ją ant žirgo ir mes traukdavom pasi- 
jodinėti. Lyg tai būtų buvę vakar. Negaliu jaustis taip, lyg viskas būtų 
buvę vakar, ir išsaugoti sveiką protą. 

Jis apsigręžė ir vėl pradėjo žingsniuoti. 

— Kai visa tai pasibaigs, tu žinosi, kad padarei ką galėjai, ko iš 
tavęs buvo reikalaujama — dėl jos ir dėl visų kitų. Jeigu išgyvensi, kad 
ir kiek graužtumeisi dėl to, kas liko praeityje, tas žinojimas ir gyveni- 
mas kartu su Glena palengvins tavo graužatį. O man teks grįžti iš kur 
atėjau. Negaliu vėl viso to įsileisti ir išgyventi. 

Hoitas minutę patylėjo. 

— Ar ji kankinosi, gedėjo, buvo išsigandusi? 

— Ne. 

— Ir vis tiek negali to įsileisti ir išgyventi? 

— Nesugebu tau paaiškinti, bet tokia tiesa. Žinau tik tiek, kad 
nuo vieno jausmo prasideda kitas, kol galų gale juose paskęsti. Aš jau 
beveik paskendęs tame, ką jaučiu Moirai. 

Jis pasistengė susitvardyti ir atsisėdo. 

— Nolai ant kaklo kabėjo tas kryžius, kurį jai davei. Ji sakė nieka- 
da jo nenusiimdavusi, kaip ir buvai jai paliepęs. Pamaniau, jog norėtum 
žinoti. Turbūt turėtum žinoti ir tai, kad pas ją buvo atėjusi Lilita ir 
bandė įsiprašyti vidun. 

Hoitas lygiai kaip Kianas sugniaužė kumščius. 

— Ta prakeikta kalė bandė įsibrauti pas mūsų Nolą? 

— Taip. Bet tegavo spyrį į užpakalį — na, perkeltine prasme, — 
pasakė Kianas ir papasakojo Hoitui, ką išgirdo iš Nolos, o pasakodamas 
stebėjo, kaip paniurusiame brolio veide ryškėja pasitenkinimas. — Tada 

ji parodė Lilitai tą tavo kryžių, ir toji tučtuojau išsinešdino. Pasak Nolos, 
Lilita taip ir nesugrįžo, nesirodė tol, kol vėl mudu susitikom. 

— Puiku, taip jai ir reikia. Argi neįdomu? Tasai kryžius ne tik ap- 
saugo tą, kuris jį nešioja. Jis taip įgąsdino Lilitą, jog ji leidosi šalin kiek 
kojos neša. Ir gal ją įbaugino ne tiek pats kryžius, kiek pranašystė, kad 
mes ją pribaigsim. 

— Gal kaip tik dėl to ji taip tvirtai pasiryžusi pribaigti mus. 

— Greičiausiai. Manau, kad Nolos grasinimas prie to prisidėjo. 
Įsivaizduok, kaip turėjo jaustis Lilita, taip įbauginta kažkokio vaiko. 

— Nėra jokios abejonės, kad ji dabar nori už viską atsimokėti. Bū- 
tinai nori laimėti šitą kovą, kad galėtų gyventi kaip kokia deivė. Bet jai 
trukdom mes. Mes šeši ir mus siejantis ryšys. Ji trokšta mus sunaikinti. 

— Tik kol kas jai nelabai sekasi. 

— Ką tu apie tai manai? Argi čia ne dievų užgaidos? Visi mes tu- 
rim savų motyvų, dėl kurių liejam kraują. Bet juk mes visi, neišskiriant 
nė Lilitos, dievų valia esam stumiami link vienos vietos ir vieno laiko. 
Ir, tiesą pasakius, man nusišvilpt, ar mane už nosies vedžioja dievai, ar 
demonai. 

— O ar įmanoma rinktis? — nustebęs paklausė Hoitas. 

— Jie visi kalba apie pasirinkimą, bet dabar kuris mūsų iš viso to 
pasitrauktų? Juk galiausiai išdidumo turi ne tik žmonės. Taigi laikas 
bėga, — jis pakilo. — O atpildo dieną pamatysim tai, ką bus lemta pa- 
matyti. Saulė jau nusileido. Einu įkvėpti gryno oro. 

Nuėjęs prie durų dar kartą atsigręžė į brolį. 

— Ji nežinojo, ar tu visa tai išgyvensi. 

Hoitas gūžtelėjo pečiais ir užbaigė viskį. Tada nusišypsojo. 

— Tai sakai, šoksi ant mano kapo? 


Kianas nuėjo aplankyti savo žirgo. Ir nors žinojo, kad tai pavo- 
jinga, pasibalnojo Vladą ir išjojo pro vartus. Jam norėjosi pasimėgauti 
greičiu ir naktimi. O gal kiek ir rizika. 

Mėnulis artėjo prie pilnaties. Kai pagaliau stos pilnatis, žemė 
mirks nuo kraujo — žmonių ir demonų. 

Jam dar nebuvo tekę kautis kare — tiesiog jis nematė jokios karo 
dėl žemės, dėl turtų, išteklių ar dėl tikėjimo prasmės. Bet šiame kare jis 
privalėjo dalyvauti. 

Ne, ne tik žmonės turėjo išdidumo ir garbės jausmą. Ne tik jiems 
priklausė meilė. Dėl visų tų dalykų šis karas jam ir buvo svarbus. Jeigu 
laimė jam ir toliau šypsosis, vieną gražią dieną jis vėl jodinės Airijoje ar 
kokioje kitoje savo pasirinktoje vietoje. Ir prisimins Pažadėtąją žemę, 
jos nuostabius kalnus ir tankius miškus. Prisimins jos žalumą ir sraunias 
upes, milžiniškas uolas ir įmantrią pilį, stovinčią ant kalvos šalia upės. 

Prisimins jos karalienę Moirą, didžiules pilkas jos akis, ramią šyp- 
seną, už kurios slypi išmintis, lankstus protas ir didelė, dosni širdis. Kas 
galėjo pagalvoti, kad po visų tų nugyventų amžių jį suvilios, užkerės ir 
užvaldys tokia moteris? 

Jis paleido žirgą šuoliais per akmenines tvoras, plačius laukus, sal- 
džiai dvelkiančią vėsią naktų. Mėnesiena glamonėjo akmenines pilies 
sienas, o pro jos langus sklido žvakių šviesa. Moira išlaikė savo Žodį, 
pagalvojo jis, ir iškėlė trečiąją vėliavą, todėl dabar galėjai matyti ir širdį 
laikančias rankas, ir slibiną, ir skaisčią auksinę saulę. 

Kianas tikrai nuoširdžiai troško, kad po to, kai bus pralieta daug 
kraujo, Pažadėtajai žemei ir visiems kitiems pasauliams ji padovanotų 
saulės šviesą. 

Galjis ir nesugebės priimti visų tų jausmų, pripažinti visų troškimų 
ir išgyventi. Bet vis tiek norėjo visa tai pasiimti su savimi. Grįždamas į 
tamsą norėjo pasiimti bent tiek iš viso to, kas priklausė jai, kad per visas 
jo laukiančias naktis galėtų matyti nors nedidelį šviesos atspindį. 

Jis pasuko atgal ir pamatė ją laukiančią su lanku rankoje ir Pa- 
žadėtosios žemės kalaviju, prisegtu prie šono. 

— Mačiau, kaip išjojai. 

Jis nulipo nuo žirgo. 

— Saugai mano kailį? 

— Juk susitarėm, kad nė vienas iš mūsų neis iš pilies po vieną, 
ypač nusileidus saulei. 

— Man to reikėjo, — tepasakė jis ir nuvedė žirgą į arklidę. 

— Tiek aš supratau pamačiusi, kaip tu joji — atrodė, kad tave 

vejasi visa gauja pragaro šunų. Gal leisk kuriam nors arklininkui pa- 
sirūpinti žirgu? Darbas jiems tikrai į naudą, kaip kad tau toks bepro- 
tiškas pasijodinėjimas. 

— Tuo maloniu tonu aiškiai dangstomas barimas, jūsų didenybe. 
Jūs puikiai įvaldžiusi šį meną. 

— Išmokau iš savo motinos. — Ji pati paėmė vadeles ir perdavė 
jas arklininkui, atskubėjusiam iš arklidės, tuo pat metu duodama nu- 
rodymus. Baigusi pažvelgė į Kianą. — Ar tu nusiteikęs? 

— Visada. 

— Norėjau paklausti, ar esi prastai nusiteikęs, bet nenorėjau iš- 
girsti, kad irgi visada. Tad jeigu tu nesi nusiteikęs prasčiau negu visada, 
gal pavakarieniausi su manim? Tik mudu. Norėčiau, kad kartu pra- 
leistume naktį. 

— Ojjeigu mano nuotaika tikrai prasta? 

— Tada geras maistas ir taurė vyno gali tave tiek prablaškyti, kad 
net užsimanysi su manim pasimylėti ir pasilikti pernakt. Arba galim 
valgydami pasiginčyti ir tik tada eiti lovon. 

— Turėčiau būti nukritęs nuo arklio ir sukrėtęs smegenis, kad 
atsisakyčiau tokio pasiūlymo. 

— Tad puiku. Aš labai alkana. 

Ir smarki, pagalvojo jis pralinksmėjęs. 

— Kodėl tau neužmiršus savo pamokslų? Nuo jų virškinimas gali 
sutrikti. 

— Net neketinu sakyti pamokslų, o jeigu ir ketinčiau, vien tuo 
nepasitenkinčiau, — atrėžė ji žengdama per kiemą, kaip jam pasirodė, 
labai karališkai. — Ko tikrai norėčiau — tai smagiai užvažiuoti tau į 
kaktą už tai, kad taip rizikuoji. Bet... 

Jiems žengiant į pilį ji kelis kartus giliai atsiduso. 

— Man puikiai žinomas noras pabėgti nuo visų, bent šiek tiek 
pabūti vienai. Žinau, kaip jautiesi, kai įtampa tiesiog drasko iš vidaus. 
Tuomet aš mėgstu pasiimti knygą, nes ji man padeda atgauti dvasios 
ramybę. Tau reikia pajodinėjimo, greičio. O kartais tiesiog reikia 
tamsos. 

Jis nieko nesakė, iki jie pasiekė jos kambario duris. 

— Iki šiol nesuvokiu, kaip tu gali mane taip gerai suprasti. 

— Kruopščiai tave išstudijavau, — šyptelėjo žvelgdama tiesiai 
jam į akis. — O mokslams aš gabi. Be to, tu giliai mano širdyje. Giliai 
manyje. Todėl tiesiog žinau tave. 

— Aš tavęs nenusipelniau, — tyliai pasakė jis. — Tik dabar pa- 
galvojau, kad nesu tavęs vertas. 

— Esu ne atlygis ir ne prizas. Nelabai man ir rūpi, ar manęs kas 
nors nusipelnė, ar ne. — Ji atvėrė duris į savo laukiamąjį. Buvo užkū- 
rusi židinį ir uždegusi žvakes. Jau laukė šalta vakarienė ir puikus vynas. 
Stalą puošė gėlės iš jos šiltnamių. 

— Matau, kad pasistengei, — pastebėjo jis, uždarydamas du- 
ris. — Ačiū tau. 

— Viską dariau dėl savęs, bet man malonu, kad tau patinka. 
Norėjau bent vienos nakties, kuri būtų tik mudviejų. Lyg nebūtų visos 
tos velniavos. Kad galėtume tiesiog pasėdėti drauge, pasikalbėti, kartu 
ramiai pavalgyti. Ir kad aš galėčiau šiek tiek daugiau išgerti vyno. 

Ji padėjo savo lanką ir strėlinę, nusisegė kalaviją. 

— Bent vienos nakties, kai nekalbėtume apie mūšius, ginklus, 
strategijas... Kai tu pasakysi, kad myli mane. Iš tikrųjų tau nė nereikės 
viso to sakyti, nes matysiu iš tavo akių, žvelgiančių į mane. 

— Aš myliu tave. Kai jodinėdamas atsigręžiau į pilį, jos languose 
pamačiau šviečiant žvakes. Taip apie tave ir galvoju — kaip apie ne- 
gęstančią šviesą. 

Ji žengė artyn ir suėmė delnais jo veidą. 

— Aš apie tave galvoju kaip apie naktį — jos paslaptingumą, apie 
tai, kokia ji jaudinanti. Daugiau niekada nebijosiu tamsos, nes išmokau 
ją pažinti. 

Jis pabučiavo ją į kaktą, smilkinius, paskui į lūpas. 

— Leisk, įpilsiu tau pirmą taurę vyno, kurio ketini išgerti daugiau. 

Ji sėdėjo prie nedidelio stalo ir stebėjo jį. Mano meilužis, pagal- 
vojo. Tas keistas, nepaprastai patrauklus vyras, kurio viduje niekad ne- 
siliovė kovos, buvo jos meilužis. Ir šią naktį ji praleis su juo, visą naktį, 
suteiksiančią jiems kelias valandas ramybės. 

Moira pridėjo jam į lėkštę valgio, lyg būtų žmona, bet šiąnakt 

norėjo sau leisti ir tai. Kai jis atsisėdo priešais, ji pakėlė taurę sveikin- 
dama. 

— Sdintė". 

— Sldinte. 

— Papasakok man apie savo aplankytas ir matytas vietas. Noriu 
ten nukeliauti bent mintimis. Tavo bibliotekoje Airijoje žiūrinėjau že- 
mėlapius. Tavo pasaulis toks didelis... Papasakok apie tuos nuostabius 
dalykus, kuriuos tau teko matyti. 

Jis papasakojo jai apie Italiją renesanso laikotarpiu, apie Japoniją 
samurajų laikais, apie Aliaską per pačią aukso karštligę, apie Amazonės 
džiungles ir Afrikos lygumas. 

Kianas bandė jai nupasakoti vaizdus taip, kad ji išvystų jų įvairo- 
vę, kontrastus, pokyčius. Matė, kaip ji gerte sugeria viską, ką girdi. Ji 
klausinėjo daugybės dalykų, ypač jeigu kas nors, apie ką jis pasakojo, 
praturtindavo jos žinias arba prieštaraudavo tam, ką buvo perskaičiusi 
jo bibliotekoje. 

— Visada galvodavau: o kas gi yra ten, kur baigiasi jūra? — Parė- 
musi smakrą ranka ji stebėjo, kaip jis dar pila vyno. — Kitos šalys, ki- 
tokios kultūros. Kartais pagalvoju, kad šiame pasaulyje taip pat turėtų 
būti sava Italija, Amerika, Rusija ir kitos nuostabios vietos. Kada nors... 
norėčiau pamatyti dramblį. 

— Dramblį? 

Ji nusijuokė. 

— Taip, dramblį. Ir zebrą, ir kengūrą. Norėčiau pamatyti tuos 
paveikslus, kuriuos ir tu esi matęs, ir tuos, kuriuos mačiau knygose — 
Mikelandželo, Da Vinčio, van Gogo, Monė, Bethoveno. 

— Bethovenas buvo kompozitorius. Nemanau, kad jis tapė. 

— Ji, tikrai. „Mėnesienos sonata“ ir visos tos sunumeruotos sim- 
fonijos. Matyt, nuo vyno jau šiek tiek apkvaitau. Norėčiau pamatyti, 
kaip atrodo smuikas ir pianinas. Ir elektrinė gitara. Ar tu jais groji? 

— O ar žinojai, kad „Bitlai“ iš pradžių buvo šeši? 

— Žinau apie juos — Džonas, Polas, Džordžas ir Ringas. 


* Slūinte (ge/.) — į sveikatą. 

— Tavo atmintis kaip dramblio, kurį taip nori pamatyti. 

— Kol kažką prisimeni, visa tai priklauso tau. Dramblio turbūt 
taip ir nepamatysiu, bet ateis laikas, kai ir pas mane augs apelsinme- 
džiai. Šiltnamyje pasėtos sėklos jau išleido daigus. Iš žemės jau pasi- 
rodė mažulyčiai augalėliai, — ji parodė nykščiu ir smiliumi. — Glena 
sakė, kad apelsinmedžių žiedai nuostabiai kvepia. 

— Teisybė. 

— Be to, atsigabenau ir kitų dalykų. 

Jos paslaptingas tonas, lyg per išpažintį, jį prajuokino. 

— Tu tikra ilgapirštė. 

— Pamaniau, kad jeigu jų negalima persigabenti į Pažadėtąją 
žemę, man paprasčiausiai nepavyks. Pasiėmiau tavo rožių gyvašakę. Iš 
tikrųjų tai tris. Ir tą nuotrauką, kur Glena nufotografavo mus su Larki- 
nu. Ir knygą iš tavo bibliotekos. Kaip kokia vagilė... 

— Kokią knygą? 

— Su Jeitso eilėraščiais. Labai jos norėjau, nes ten parašyta, kad 
jis buvo airis, o man labai norėjosi turėti ką nors, ką parašė airis. 

Nes ir tu airis, pagalvojo ji. Nes ta knyga priklausė tau. 

— Ir jo eilėraščiai nepaprastai gražūs. Stiprūs, — tęsė ji. — Pa- 
sakiau sau, kad grąžinsiu ją tau, kai pasidarysiu kopiją, bet iš tikrųjų 
neketinu to daryti. Noriu ją pasilikti. 

Jis nusijuokė ir papurtė galvą. 

— Tegul tai bus dovana. 

— Ačiū, bet aš mielai už ją sumokėsiu, — ji atsistojo ir priėjo 
prie jo. — Tik pasakyk kainą, — atsisėdusi jam ant kelių, apkabino 
kaklą. — Jeitso eilėraščiai privertė mane galvoti apie tave, o ypač apie 
tai, kas tarp mūsų vyksta. Atsimeni — „Tau po kojom kloju savo sap- 
nus. Ženk atsargiai, nes dabar žengi per juos“, — ji pirštais šukavo jam 
plaukus. — Gali man patikėti savo sapnus, Kianai. Aš per juos žengsiu 
labai atsargiai. 

Nepaprastai sujaudintas jis skruostu prigludo prie jos skruosto. 

— Tau neprilygsta niekas. 

— Su tavim aš pranokstu pati save. Eime į balkoną. Noriu pa- 
spoksoti į mėnulį ir žvaigždes. 

Jis atsistojo, bet kai pasisuko eiti, ji truktelėjo jį atgal. 

— Ne,į miegamojo balkoną. 

Jis pagalvojo apie jos motiną ir apie tai, ką Moira ten buvo mačiusi. 

— Tu tikra? 

— Visiškai. Buvau ten išėjusi šiandieną viena. Noriu ten pabūti 
su tavim naktį. Noriu, kad ten mane pabučiuotum, kad prisiminčiau 
tai visą gyvenimą. 

— Pasiimk apsiaustą, nes sušalsi. 

— Pažadėtosios žemės moterys iš kitokio molio drėbtos. 

Kai ji nusivedė jį balkono link, tvirtai laikydama už rankos, ir 
ryžtingai atvėrė duris, jis pagalvojo, kad taip ir yra. 


14 skyrius 


Ji visą gyvenimą prisimins, kaip jis bučiavo ją balkone. Ir ne tik 
tai. Ji niekada neužmirš tylios nakties muzikos, jos malonios vėsos, jo 
išradingų lūpų. 

Šiąnakt ji negalvos nei apie saulėtekį, nei apie jos laukiančius 
įsipareigojimus, kurių vėl teks imtis patekėjus saulei. Naktis priklausė 
jam, ir kol ji su juo, naktis priklausys ir jai. 

— Esi bučiavęs daugybę moterų. 

Jis šyptelėjo ir dar kartą brūkštelėjo jai per lūpas savosiomis. 

— Taip. 

— Šimtus. 

— Mažiausiai. 

Ji prisimerkusi pažvelgė į jį. 

— Tūkstančius. 

— Visai gali būti. 

Moira atsitraukė nuo jo ir atsirėmė į akmeninį turėklą. 

— Teks išleisti dekretą, pagal kurį visi vyrai turėtų bent kartą pa- 
bučiuoti karalienę. Tik taip galėsiu tave pasivyti. Be to, turėsiu su kuo 
tave palyginti. Galėsiu įvertinti tavo įgūdžius. 

— Kaip įdomu. Tik bijau, kad tavieji kaimiečiai tave visiškai 
nuvils. 

— K3 tu sakai? Iš kur taip gerai žinai? Gal esi bučiavęsis su Pa- 
žadėtosios žemės vyrais? 

Jis nusijuokė. 

— Kokia tu gudruolė. 

— Visi taip sako. — Ji nejudėdama stebėjo, kaip jis artinasi prie 
jos ir kaip įkalina ją abiem rankomis pasiremdamas į turėklus. — O ką, 
gal tau patinka protingos moterys? 

— Ypač kai jų akys primena nakties miglas, o plaukai — po- 
liruotą ąžuolą. 

— Pilka ir ruda. Visada maniau, kad šitos spalvos pernelyg blan- 
kios, bet kai esu su tavim, visai nesijaučiu esanti pilka, — ji priglaudė 
ranką jam prie krūtinės, kur turėjo plakti širdis. Ir nors ši neplakė, 
pažvelgusi jam į akis ji jautė tos širdies gyvybę. — Su tavim nejaučiu 
gėdos ir nerimo. Jaučiau iki mane pabučiavai. 

Ji palietė lūpomis tą vietą, ant kurios laikė savo ranką. 

— Tada pagalvojau, kad kitaip ir būti negalėjo. Lyg manyje būtų 
pakilusi kažkokia uždanga. Nemanau, kad ji vėl kada nors nusileis. 

— Tu manyje uždegi šviesą, Moira, — pasakė Kianas, o pats pa- 
galvojo, kad tada, kai ją paliks, toji šviesa užges amžiams. 

— Mėnuo ir žvaigždės šiąnakt tokie ryškūs, — ji uždengė jo ran- 
kas savosiomis. — Paliksim užuolaidas atitrauktas iki eisim miegoti. 

Ji nusivedė jį vidun, į mėnesienos ir žvakių apšviestą kambarį. 
Žinojo, kas dabar laukia — šiluma, kuri virs karščiu, karštis, kuris virs 
liepsna. Ir visi su tuo susiję pojūčiai ir jaudulys. 

Kažkur lauke suūbavo pelėda. Ieškosi sau poros, pagalvojo Moira. 
Dabar ir ji žinojo, ką reiškia ilgėtis savo antros puselės. 

Ji nusiėmė vainiką ir padėjo šalin, tada siekė nusisegti auskarus. 
Kai pamatė jį stebint, suprato, kaip tie nereikšmingi judesiai, apsinuo- 
ginimo preliudija, jį jaudina. 

Todėl toliau nusirenginėjo labai lėtai, stebėdama, kaip jis stebi 
ją. Nusiėmė kryžių, kurį nešiodavo po korsažu, taip parodydama jam 
pasitikėjimą. 

— Šįvakar atleidau visas savo damas. Ar galėtum atvarstyti ma- 
no korsažą? — paprašė ji ir atsisukusi į jį nugara pasikėlė plaukus. — 
Ketinu įsitaisyti užtrauktuką. Kur kas paprasčiau ir lengviau nusi- 
rengti. 

— Bet kiek daug žavesio atima patogumas. 

Ji žvilgtelėjo į jį per petį ir šyptelėjo. 

— Tau gerai kalbėti, — pasakė jausdama, kaip ją jaudina tai, kad 
jis atvarsto korsažą. — Koks išradimas per visą gyvenimą tau patiko 
labiausiai? 

— Kanalizacija. 

Ją prajuokino, kaip greitai jis atsakė į klausimą. 

— Man, Larkinui tai irgi patiko. Ir labai to trūksta. Gerai išty- 
rinėjau tuos.vamzdžius ir bakelius. Manau, kad galėčiau sumeistrauti 
kažką panašaus į tavo dušą. 

— Karalienė ir visų galų meistrė, — jis apnuogino ir pabučiavo 
jos petį. — Kupina visokių talentų. 

— Kažin, kaip man seksis būti džentelmeno kamerdinere? — ji 
atsisuko. — Sagos man patinka, — pasakė imdamasi sagstyti jam sa- 
gas. — Jos praktiškos. Ir gražios. 

Kaip ir tu, pagalvojo jis, stebėdamas, kaip vikriai ji tvarkosi. Moira 
nusibraukė nuo veido plaukus. 

— Manau, kad turėčiau juos nusikirpti. Kaip Blera. Būtų kur kas 
praktiškiau. 

— Jokiu būdu to nedaryk, — jis pajuto jaudulį, kai jos pirštai 
atsidūrė ties jo džinsų saga. Panėrė pirštus į jos plaukus ir perbraukė 
nuo pat viršugalvio iki galiukų. — Jie nuostabūs — taip gražiai vilnija 
pečiais ir nugara. Ir taip nepaprastai žvilga kontrastuodami su oda. 

Sužavėta ji žvilgtelėjo į didžiulį veidrodį. Ir virptelėjo pamačiusi 
save pusnuogę. Vieną. Greitai nusisukusi ramiai jam nusišypsojo. 

— Bet su jais tiek vargo... 

— Tave tai išgąsdino? 

Nebuvo prasmės apsimesti, kad ji nesuprato klausimo. 

— Ne. Tik šiek tiek nustebino. Kaip jautiesi negalėdamas pama- 
tyti savo atspindžio? 

— Yra kaip yra. Prie to priprantama. Ironiška ir tiek. Gavai amži- 
ną jaunystę, bet negali savim pasigėrėti. Kad ir kaip ten būtų... 

Jis apsuko ją, kad jie abu žiūrėtų į veidrodį. Tada pakėlė jos plau- 
kus ir juos paleido. Kai ji nusijuokė stebėdama, kaip jos plaukai lyg 
patys savaime sklendžia ore, Kianas suėmė ją už pečių. 

— Visada galima susigalvoti kokią nors pramogą, — pasakė 
jis. Tada vėl pakėlė jos plaukus ir lūpomis bei dantimis vos juntamai 
brūkštelėjo per kaklo linkį. Išgirdo jos gilų atodūsį ir pamatė, kaip iš- 
siplėtė jos akys. 


— Ne, ne, — sumurmėjo, kai ji pradėjo gręžtis į jį. — Tiesiog 
žiūrėk, — ir pirštais brūkštelėjo jai per nuogus pečius žemyn, ten, kur 
korsetas prilaikė krūtis. — Aš užvaldau tave. Mano rankos ir lūpos 


kaitina tavo odą. 

Moira suėmė jį už rankų, nes troško jį jausti. Bet tuoj pat nuraudo 
ir paleido jas, nes atspindyje atrodė, kad pati laiko savo krūtis. Jis, ne- 
matomas veidrodyje, nusišypsojo. 

— Sakei, kad neatėmiau tau nekaltybės. Gal tu ir buvai teisi, bet 
manau, kad atimsiu ją dabar. Taip geidulinga... Ir būtent to aš noriu. 

— Aš nesu nekalta, — paprieštaravo ji, bet suvirpėjo. 

— Tik ne tiek, kiek įsivaizduoji, — jis lėtai vedžiojo pirštais jai 
aplink spenelius, kol šie pavirto styrančiomis smailėmis. — Bijai? 

— Ne, — atsakė ji ir virptelėjo. — Taip. 

— Šiek tiek baimės tik padidina susijaudinimą, — jis nutraukė 
jos suknelę, paleido ant grindų ir pasilenkė prie ausies. — Išlipk, — su- 
kuždėjo. — O dabar stebėk. Stebėk savo kūną. 

Baimė susipynė su jauduliu, ir ji nebūtų galėjusi pasakyti, kada 
ką jautė. Kūnas buvo bejėgis, protas visiškai užvaldytas. Nematomos 
rankos ir lūpos klaidžiojo po jos kūną, tingiai savindamosi pačias in- 
tymiausias vietas. Ji stebėjo savo virpant; kūną, su išgąsčiu sumišusį 
geismą savo veide ir visišką pasidavimą akyse. 

Nematomas meilužis glamonėjo ją visą, įžūliais pirštais tyrinė- 
damas, žaisdamas ir ją šiurpindamas. Kai jis vėl rankomis suėmė jos 
krūtis, ji be jokios gėdos suėmė delnais jo rankas. 

Moira sudejavo iš malonumo neatplėšdama akių nuo veidrodžio. 

Mano mokslininkė, pagalvojo jis — jokiu būdu neatsisakys naujos pa- 
tirties, naujų Žinių. Jis jautė jos virpulį ir instinktyvius klubų judesius, 
kai ją apimdavo malonumas. Ant jos odos, kuri nuo visų pojūčių žydėjo 
it rožė, žaidė žvakės šviesa. 

Ji vėl sudejavo, kai jo pirštai perbėgo jos pilvu, ir visiškai ištirpusi 
apkabino rankomis jo kaklą. | 

O jis toliau erzino ją pirštais braukdamas per šlaunis ir pačias 
jautriausias vieteles, lyg užsimindamas apie tai, kas artėja, kol ji beveik 
šūkčiojo iš malonumo. 

— Imk, — murmėjo jis. — Pasiimk, ko nori, — ir suėmęs jos 
ranką prispaudė prie savosios jai tarp šlaunų. Ir neleido ištraukti. 

Ji jautė, kaip jos kūnas priešinasi jam ir jai pačiai, ir tam naujam, 
stiprėjančiam malonumui, į kurį buvo stumiama. Jautė už savęs jo tvir- 
tą kūną, girdėjo jį kuždant žodžius, kurių nebesuprato, bet veidrodyje 
matė tik savo kūną, visiškai pasiduodantį naujiems troškimams. 

Palengvėjimas atėjo staiga, ir ji liko be kvapo, suglebusi ir ap- 
stulbusi. 

Kianas apsuko ją taip greitai, kad ji neteko pusiausvyros, kurios ir 
taip būtų netekusi, nes jo lūpos įsisiurbė į josios su laukine aistra. Jai 
teliko laikytis jo ir visiškai atsiduoti, jaučiant savo širdį kaip pašėlusią 
besidaužant jam prie krūtinės. | 

Kad ir daug jis buvo ragavęs ir išbandęs, tokio alkio dar nebuvo 
patyręs. Beprotišką aistrą patenkinti galėjo tik ji. Jokie įgūdžiai ir jokia 
patirtis negalėjo padėti jam atsiplėšti nuo jos. Apdujęs nuo aistros ne 
mažiau už ją parsigriovė ant grindų ir pagaliau paėmė ją, dar labiau su- 
tvirtindamas jųdviejų ryšį. 

Jis vėl pasuko Moiros veidą į veidrodį, kad ji matytų savo kūną, 
besirangantį po jo stipriais, atkakliais klubais. Ir kai ji virpėdama pa- 
siekė viršūnę, jis supančiojo jos aistrą savo valia, priversdamas ją atsi- 
merkti ir pažvelgti jam tiesiai į akis, kad matytų, kas ją užvaldė. 

Jis paėmė ją dar kartą, audrindamas vis labiau, kol pagaliau jos 
aistra pranoko jo aistrą. Tada panėrė savo veidą į jos plaukus ir leido 
ateiti palengvėjimui. 

Ji būtų galėjusi taip pragulėti iki gyvenimo pabaigos, bet jis ne- 

leido — pakėlė ją ir pats pašoko ant kojų nedėdamas jokių ypatingų 
pastangų. Jos širdis net šoktelėjo. 

— Turbūt tai kvaila, — prisipažino ji, įsikniaubusi jam į kak- 
lą, — ir turbūt labai moteriška, bet mane taip jaudina tavo jėga ir tai, 
kad mums mylintis tu staiga tampi toks pažeidžiamas. 

— Mo chroi, šalia tavęs visada jaučiuosi šiek tiek bejėgis. 

Jis vadino ją širdele, taip priversdamas jos širdį virpėti. 

— Ne, nereikia, — paprašė ji, kai jis paguldė ją ant lovos ir ketino 
užtraukti užuolaidas. — Dar ne dabar. Naktis dar tokia ilga, — ji nu- 
sirito nuo lovos ir pastvėrė savo naktinius marškinius. — Einu paimsiu 
vyno. Ir sūrio, — nusprendė ji. — Gerokai praalkau. 

Jai išėjus jis nužingsniavo prie židinio ir įmetė į ugnį durpių. Vijo 
šalin mintis apie tai, ką čia veikia. Kiekviena su ja praleista minutė 
žalojo jam širdį, nes žinojo, kad ateis laikas, kai jos niekada nebepa- 
matys. 

Ji tai ištvers. Jis taip pat. Sugebėjimas išgyventi — vienas iš tų retų 
dalykų, kuriais žmonės ir demonai panašūs. Juk dar niekas nėra miręs 
dėl sudaužytos širdies. 

Ji grįžo nešina padėklu. 

— Galim gerti ir valgyti lovoje, kaip visiški pasileidėliai, — ji pa- 
statė padėklą lovoje ir įlipo pati. 

— Aš prie tavo pasileidimo nemenkai prisidėjau. 

— K tu sakai! — ji nusibraukė atgal plaukus ir nusišypsojo. — O 
aš tikėjausi dar daugiau. Bet jeigu jau tu parodei man viską, ką sugebi, 
galim tiesiog pradėt kartotis. 

— Esu išdarinėjęs tokių dalykų, kurių nepajėgtum įsivaizduoti. 
Tiesą sakant, ir nenorėčiau, kad įsivaizduotum. 

— Pagyrūnas, — ji pabandė tai ištarti nerūpestingai. 


— Moira... 
— Nesigraužk dėl to, kas tarp mūsų vyksta, ar dėl to, ko, kaip tau 
atrodo, neturėtų būti, — jos žvilgsnis buvo skaidrus ir tiesus. — Kai 


žvelgi į mane, nesigraužk dėl nieko, ką kada esi padaręs. Vis tiek visa 
tai vedė tave pas mane, čia, kur man tavęs reikia. 
Jis priėjo prie lovos. 

— Juk supranti, kad negaliu pasilikti. 

— Žinoma, suprantu. Ir nenoriu apie tai kalbėti, ypač šiąnakt. 
Apgaukim save bent vienai nakčiai. 

Jis palietė jos plaukus. 

— Dėl to, kas vyksta tarp mūsų, nė kiek nesigailiu. 

— Daugiau nieko ir nereikia. — To turi pakakti, priminė ji sau, 
nors sulig kiekviena kartu su juo praleista minute jautė ją apimančią 
vis didesnę širdgėlą. Ji pakėlė vieną iš taurių ir pasiūlė jam, stengda- 
masi suvaldyti virpančias rankas. Kai jis pamatė taurėje esant kraują, 
nustebo. 

— Pamaniau, kad tau jo reikia energijai atkurti. 

Jis papurtė galvą ir prisėdo ant lovos šalia jos. 

— Tai gal pakalbėkim apie santechniką? 

Tokio pokalbio posūkio ji užvis mažiausiai tikėjosi, todėl labai 
nustebo. 

— Apie santechniką? 

— Ne tu viena čia viską mėgsti studijuoti. Aš juk gyvenau, kai tie 
dalykai atsirado Žmonių gyvenime, todėl galiu tau patarti, kaip įsireng- 
ti bent paprastą sistemą. | 

Ji šyptelėjo ir gurkštelėjo vyno. 

— Apšviesk mane. 

Jie tam skyrė nemažai laiko. Moirai teko atsinešti popieriaus ir 
rašalo, kad juodu galėtų nubrėžti bendrąsias schemas. Tai, kad jis taip 
domėjosi, kas, kaip ji suprato, jo laiko žmonėms buvo savaime supran- 
tamas dalykas, jai pasirodė kaip dar vienas labai patrauklus jo bruožas. 

Kita vertus, jos tai iš tikrųjų nestebino — juk ji matė, kokią tur- 
tingą biblioteką Kianas turi Airijoje. O juk tame name jis lankydavosi 
ne dažniau kaip kartą ar du per metus. 

Ji suprato, kad jis galėtų būti kuo panorėjęs. Buvo guvaus proto, 
smalsus, nagingas, be to, turėjo menininko sielą, antraip nebūtų galėjęs 
taip puikiai groti. Ir dar — puikus verslininkas. 

Ji tikėjo, kad ir gyvendamas Pažadėtojoje žemėje jis klestėtų. Būtų 
gerbiamas ir gal net garsus. Kiti vyrai eitų pas jį pasitarti. Moterys flir- 
tuotų su juo kiekviena patogia proga. 

Bet jie vis tiek būtų susitikę, būtų flirtavę, įsimylėję — tuo ji nė 
kiek neabejojo. Ir jis būtų padėjęs jai valdyti turtingą taikią žemę. 

Jie susilauktų vaikų. Tokių pat mėlynakių kaip jis. O sūnus — jie 
tikrai susilauktų bent vieno sūnaus — būtų toks pat skeltasmakris kaip 
ir jo tėvas. 

Tokiomis naktimis kaip ši, kai visiškai sutemtų ir stotų tyla, jie 
aptarinėtų šeimos ir jų šalies reikalus. 

Iš svajonių ją sugrąžino jo pirštai, braukiantys per skruostą. 

— Tau reikia pamiegoti. 

— Ne, — ji papurtė galvą ir mėgino vėl sutelkti dėmesį į schemas, 
kad dar bent kiek pratęstų kartu leidžiamą laiką. — Tiesiog buvau... 
nuklydusi. 

— Net užknarkei. 

— Koks tu melagis. Aš neknarkiu, — bet ji neprieštaravo, kai jis 
surinko popierius į krūvą. Akys jai lipte lipo. — Gal ir ne pro šalį būtų 
šiek tiek pailsėti. 

Ji pakilo užpūsti žvakių, o jis nuėjo užtraukti užuolaidų. Bet pa- 
sukusi atgal prie lovos pamatė, kaip jis pravėrė balkono duris ir išėjo 
lauk. 

— Oje, Kianai, tu juk beveik nuogas, — ji nuskubėjo prie jo ne- 
šina marškinėliais. — Užsivilk bent jau juos. Gal šaltis tau ir nebaisus, 
bet mano sargybiniai gali pamatyti tave čia stovint visam gražume. Aš 
to visai nenorėčiau. 

— Raitelis. 

— Kas? Kur? 

— Iš rytų pusės. 

Ji pažvelgė rytų kryptimi, bet nieko nepamatė. Tačiau juo nė kiek 
neabejojo. 

— Vienas? 

— Du, bet pirmasis vedasi iš paskos antrąjį. Jie atšuoliuoja. 

Linktelėjusi galva ji grįžo į miegamąjį ir pradėjo rengtis. 

— Sargybiniams nurodyta nieko neįleisti. Einu pažiūrėsiu. Ten 
gali būti kas nors iš atsilikusiųjų. Jeigu taip, negalim palikti jų už vartų 
be jokios apsaugos. 

— Nieko nekviesk į vidų, — nurodė Kianas maudamasis džin- 
sus. — Net jeigu ten ir tavo pažįstami. 

— Nekviesiu. Sargybiniai irgi, — jausdama šiokį tokį apgailes- 
tavimą ji užsidėjo vainiką ir vėl tapo karaliene. Ir jau kaip karalienė 
"pakėlė kalaviją. — Tikiuosi, kad ten bus atsilikusieji, kuriems tiesiog 
reikia maisto ir prieglobsčio, — pasakė ji. 

— O jeigu ne? 

— Tuomet jie nukeliavo ilgą kelią vien tam, kad mirtų. 


Stovėdama poste ant sienos viršaus ji matė raitelius ar bent jau 
siluetus. Jų buvo du, kaip ir sakė Kianas, pirmasis vedė antrojo žirgą. Jie 
nedėvėjo apsiaustų, nors lauke buvo net šiek tiek pašalę. Ji žvilgtelėjo į 
Nailą, kurį sargybiniai pažadino, kai pastebėjo raitelius. 

— Man reikia lanko. 

Nailas gestu pakvietė vieną iš savo vyrų ir paėmė iš jo lanką su 
strėline. 

— Nemanau, kad priešui atrodytų prasminga joti tiesiai į mus. 
Ką juodu gali mums padaryti? Be to, neprajos pro vartus, jeigu jų ne- 
pakviesim. 

— Tikėkimės, kad tai ne priešai. Bet vartų neatkelsim tol, kol ne- 
išsiaiškinsim. Du vyrai, — sumurmėjo ji, kai raiteliai priartėjo. — Tas 
antrasis, atrodo, sužeistas. 

— Ne, — tarė Kianas po akimirkos. — Miręs. 

— Iš kur tu... — pratarė Nailas ir nutilo nebaigęs. 

— Tikrai? — tyliai paklausė Moira. 

— Jis pririštas prie žirgo. Ir miręs. Kaip ir tas ant pirmojo žirgo, 
tik jis paverstas vampyru. 

— Viskas aišku, — atsiduso Moira. — Nailai, pasakyk savo 
vyrams, kad atidžiai stebėtų, ar aplinkui nesimato kitų. Ir kad nieko 
nedarytų, kol negaus komandos. Pažiūrėsim, ko jis nori. Dezerty- 
ras? — paklausė ji Kiano ir net nelaukdama jo atsakymo atmetė šią 
mintį. — Ne, dezertyras būtų pasitraukęs kuo toliau į rytus ar šiaurę ir 
gerai pasislėpęs. 

— Galbūt jam atrodo, kad turi ką mums pasiūlyti, — iškėlė 
mintį Nailas. — Gal bandys mums įrodyti, jog tas antrasis dar gyvas, 
kad mes juos įsileistume. O gal turi informacijos, kuri jam atrodo 
vertinga. 

— Nepakenks, jeigu jo išklausysim, — tarė Moira ir stvėrė Kianui 
už rankos. — Tas raitelis tai Šonas. Žinai — Šonas, kalvio sūnus. Ar 
tu įsitikinęs, kad?.. 

— Tokius kaip aš užuodžiu iš tolo, — atsakė Kianas, jau atpažinęs 
ir mirusįjį. — Jį pasiuntė Lilita. Ji gali leisti sau netekti vieno vampyro, 
kuris dar taip neseniai tokiu paverstas. Pasiuntė jį, nes tu jį pažinojai ir 
užjausi. Todėl verčiau jo nesigailėk. 

— Jis buvo dar visai berniukas. 

— O dabar jis demonas. Kitam pasisekė labiau. Pažvelk į mane, 
Moira, — jis suėmė ją už pečių ir pasuko veidu į save. — Man labai 
sunku tau pasakyti, bet tai Tininas. 

— Ne, negali būti. Tininas bazėje. Juk mums buvo pranešta, kad 
jis saugiai pasiekė bazę. Sužeistas, bet gyvas ir saugus. Čia negali būti 
Tininas. — Moira girdėjo vyrų murmesį, o paskui šūksnius, kai jie at- 
pažino Šoną. Jų šūksniuose ji išgirdo viltį ir pasveikinimą. 

— Čia jau nebe mūsų Šonas, — tarė ji taip garsiai, kad užgožtų 
vyrų balsus. — Jie nužudė žmogų, kurį pažinojot, ir atsiuntė čia demo- 
ną jo veidu. Vartai liks užrakinti, ir joks žmogus nepraleis pro juos tų, 
kurie atjoja. Toks mano įsakymas. 

Ji vėl nusisuko į raitelius. Jai suspaudė širdį pamačius, kad Kianas 
buvo teisus. Prie antrojo žirgo tikrai buvo pririštas Tininas, tiksliau, 
išniekintas Tinino kūnas. 

Jai norėjosi verkti, prisiglausti prie Kiano, šaukti ir raudoti. Norė- 
josi kristi ant akmenų ir balsu išlieti savo širdgėlą ir pyktį. 

Bet ji stovėjo tiesi, nejausdama vėjo, kuris košė kiaurai apsiaustą 
ir plaikstė jos plaukus. Ji įstatė į lanką strėlę ir laukė, kol vampyras at- 
gabens arčiau savo niekšišką dovaną. 

— Niekas su juo tenesikalba, — šaltai įsakė ji. 

Apsimetėlis Šonas pažvelgė į juos ir pakėlęs ranką pamojavo vi- 
siems susirinkusiems ant sienos. 

— Atidarykit vartus! — sušuko jis. — Atidarykit vartus! Čia Šo- 
nas, kalvio sūnus. Jie mane vejasi. O Tininas sunkiai sužeistas. 

— Niekas tavęs nepraleis! — sušuko jam Moira. — Ji tave nu- 
žudė tik tam, kad atsiųstų ten, kur tu vėl mirsi. 

— Jūsų didenybe, — jis sustabdė žirgus ir jai nusilenkė. — Juk 
jūs mane pažįstat. 

— Taip, aš tave pažįstu. Kaip žuvo Tininas? 

— Jis sužeistas. Neteko daug kraujo. Man pavyko pabėgti nuo 
demonų ir pasiekti bazę fermoje. Bet buvau sužeistas ir nusilpęs, todėl 
Tininas išėjo man padėti, o jie mus užpuolė. Mums vos pavyko nuo jų 
pabėgti. 

— Melas. Ar tai tu jį nužudei? Ar tas padaras, į kurį ji tave pa- 
vertė, nužudė savo draugą? 

— Mano ponia, — pratarė jis ir nutilo pamatęs, kad ji pakėlė 
lanką ir nutaikė strėlę tiesiai jam į širdį. — Ne aš jį nužudžiau, — jis 
pakėlė rankas rodydamas, kad nėra ginkluotas. — Tai padarė princas. 
Berniukas. — Jis sukikeno, paskui ranka prisidengė burną, kad nuslo- 
pintų juoką, ir tuo taip priminė Šoną, jog jai nudiegė širdį. — Princas 
išviliojo jį laukan ir nužudė. Aš tik pargabenau jį pas jus, kaip nurodė 
tikroji karalienė. Ji siunčia jums Žinią. 

— Ir kas tai per žinia? 

— Jeigu pasiduosit ir pripažinsit ją šio ir visų kitų pasaulių valdo- 
ve, jeigu atiduosit jai Pažadėtosios žemės kalaviją ir uždėsit ant galvos 
karūną, jūsų bus pasigailėta. Galėsit čia toliau sau gyventi, nes Pažadė- 
toji žemė nedidelis pasaulėlis ir ją mažai domina. 

— O jeigu ne? 

Jis išsitraukė durklą ir pasilenkęs nupjovė virves, laikančias Tininą 
ant žirgo. Tada atsainiai nuspyrė jo kūną žemėn. 

— Tai jūsų laukia toks pat likimas kaip ir visų vyrų, visų moterų 
bei vaikų, kurie bandys jai priešintis. Jūsų laukia kankinimai. 

Jis nusiplėšė palaidinę, ir mėnesiena apšvietė tebegyjančius nu- 
degimus ir įpjovas ant jo liemens. 

— Visi, kurie išgyvens po Vėlinių, bus medžiojami. Prievartausim 
jūsų moteris, išniekinsim vaikus. O kai tai padarysim, Pažadėtojoje 

žemėje nebeplaks žmonių širdys. Mes gyvuosim amžinai. Niekada 
nesustabdysit mūsų antplūdžio. Laukiu jūsų atsakymo. Nekantrauju 
pranešti jį karalienei. 

— Klausykis Pažadėtosios žemės tikrosios karalienės atsaky- 
mo. Kai po Vėlinių patekės saulė, tu ir visi tokie kaip tu bus pavirtę 
dulkėmis, kurias vėjas išnešios po jūrą. Iš jūsų Pažadėtojoje žemėje 
nebus likę nieko, — ji grąžino Nailui lanką. — Štai koks mano atsa- 
kymas. 

— Ji tave dar susiras! — suriko vampyras. — Ir tą išdaviką, kuris 
stovi šalia tavęs. 

Tada jis apsuko žirgą ir spustelėjęs kulnais paleido šuoliais. 

Ant sienos stovinti Moira pakėlė savo kalaviją ir juo mostelėjusi 
paleido ugnies pliūpsnį. Nudegintas vampyras riktelėjo ir pavirtęs 
liepsnos kamuoliu krito žemėn, kur iš jo liko tik pelenai. 

— Jis buvo iš Pažadėtosios žemės, — pasakė Moira, — ir nusi- 
pelnė mirti nuo jos kalavijo. Tininas... — gerklę jai suspaudė ašaros. 

— Aš jį atnešiu, — Kianas palietė jai petį ir pažvelgė į akis Nai- 
lui. — Jis buvo geras vyras. Ir mano draugas. 

Nieko nelaukęs Kianas peršoko sieną. Atrodė, kad jis sklendžia 
virš Žemės. 

Nailas atgalia ranka pliaukštelėjo už jo stovinčiam sargybiniui, 
kurį pamatė rodant nuo blogio apsaugantį ženklą. 

— Niekam neleisiu įžeidinėti sero Kiano. 

Atsidūręs apačioje Kianas paėmė Tininą ant rankų ir pažvelgęs 
aukštyn sutiko Moiros žvilgsnį. 

— Atidarykit vartus, — įsakė ji. — Kad seras Kianas galėtų grą- 


žinti Tininą į namus. 


Ji nusprendė pati pasirūpinti Tinino kūnu ir ėmėsi vilkti šalin jo 
suplėšytus purvinus drabužius. 

— Leisk man tai padaryti, Moira. 

Ji papurtė galvą ir pradėjo prausti Tininui veidą. 

— Tai mano pareiga. Mes draugavom nuo vaikystės. Turiu tai dėl 

jo padaryti. Nenoriu, kad Larkinas pamatytų jį tokį, — jos rankos dre- 
bėjo švelniai braukiant audeklo skiaute per įdrėskimus ir įkandimus, 
bet balsas nė nevirptelėjo. — Jie buvo vaikystės draugai, Larkinas ir 
Tininas. Tu tiki, kad jį taip sudarkė vaikas? 

Nesulaukusi Kiano atsakymo pažvelgė ; jį. 

— Tai jos vaikis, — po kiek laiko pasakė Kianas. — Jis baisiai 
nuožmus. Einu pažadinsiu bent jau Gleną. 

— Jai Tininas patiko. Jis visiems patiko. Ne, nėra reikalo jai čia 
eiti, ir dar taip vėlai. Jie yra išsityčioję ir iš mano motinos. Iš tikrųjų tai 
dar bjauriau. Tada negalėjau žiūrėti. Bet dabar nusisukti negaliu. 

— Nori, kad išeičiau? 

— Manai, kad matydama šias žaizdas, lyg jį būtų užpuolęs koks 
žvėris, aš pradėsiu manyti, jog ir tu esi toks kaip tas, kuris visa tai jam 
padarė? Negi manai, kad mano širdis ir protas tokie silpni, Kianai? 

— Ne. Manau, kad moteris, kurią stebėjau šiąnakt, moteris, ku- 
rios klausiausi, yra paties stipriausio proto ir tvirtos širdies, kokia tik 
gali būti. Niekada nesu taip pasielgęs su jokiu žmogumi. — Jis pasi- 
stengė susitvardyti, kai ji įsmeigė sielvarto kupinas akis į jį. — Noriu, 
kad žinotum bent tai. Esu iškrėtęs visokių dalykų, kai kurie buvo ne- 
įsivaizduojamai žiaurūs, bet niekada nesu padaręs nieko panašaus ; tai, 
kas buvo padaryta jam. 

— Žudei švariau. Efektyviau. 

Jos žodžiai kirto lyg botagas. 

— Taip. 

Moira linktelėjo galva. 

— Lilita tavęs nieko nemokė, tiesiog pametė tave, turbūt todėl jos 
įtaka tau nedidelė. Ne taip, kaip tam berniukui. Be to, turbūt ne mažiau 
svarbus ir tavo auklėjimas. Kai kas tavyje išliko nepakitę — lygiai kaip 
Šono intonacijos ir manieros. Žinau, kad tu ne žmogus, Kianai, bet taip 
pat žinau, kad tu ne pabaisa. Tavyje yra ir to, ir to, ir tu nuolat kovoji, 
kad išlaikytum pusiausvyrą. 

Ji plovė Tinino kūną taip švelniai, lyg būtų praususi vaiką. Bai- 
gusi pradėjo rengti jį drabužiais, kuriuos buvo nurodžiusi atnešti iš jo 


kambario. 

— Susimildama, Moira, leisk man tai padaryti. 

— Žinau, kad nori gero. Kad galvoji apie mane. Bet turiu tai 
padaryti pati — dėl jo. Jis pirmasis mane pabučiavo, — jos balsas su- 
virpėjo, bet ji čia pat susitvardė. — Man buvo keturiolika, jis pora metų 
vyresnis. Buvo toks mielas ir švelnus. Mes abu baisiai drovėjomės to 
pirmojo pavasarinio bučinio. Mylėjau jį. Panašiai kaip tu Kingą. Ji at- 
ėmė juos iš mūsų, Kianai. Atėmė iš mūsų juos, bet ne meilę. 

— Prisiekiu kokiais tik nori dievais, kad pribaigsiu ją dėl tavęs. 

— Vienas iš mūsų ją pribaigs, — ji pasilenkė ir lūpomis palietė 
šaltą Tinino skruostą. O kai atsitraukė, susmuko ant grindų jo aprau- 
doti. Kianui priklaupus šalia, ji susirangė jo glėbyje ir raudojo iš visos 
širdies. 


15 skyrius 


Jie palaidojo Tininą nuostabiai gražų rytą, kai virš kalnų šoko 
debesų šešėliai, o šermukšnyje smagiai giedojo vieversys. Prieš nulei- 
džiant kūną į kapo duobę dvasininkas ją pašventino, dūdelei ir būgnui 
grojant laidotuvių giesmę. 

Susirinko daug Tininą pažinojusiųjų ir tokių, kurie nepažino- 
jo — laidotuvininkų minia driekėsi per saulės nutviekstas kapines ir 
kalvą beveik iki pat pilies. Trys Pažadėtosios žemės vėliavos buvo nu- 
leistos iki stiebo vidurio. 

Moira stovėjo šalia Larkino sausomis akimis. Ji girdėjo raudant 
Tinino motiną, bet žinojo, kad jos laikas baimintis jau baigėsi. Greta 
stovėjo likusieji iš jų šešiukės, ir žinodama juos esant šalia ji jautė šiokią 
tokią paguodą. 

Dabar šalia paminklų jos tėvams čia atsiras dar du, skirti jos drau- 
gams. Visi jie tapo aukomis karo, kuris prasidėjo gerokai prieš tai, kai ji 
apie jį sužinojo. Užbaigti tą karą teks jai. 

Paskui ji pasitraukė nuo kapo, kad šeima galėtų praleisti ten pa- 
skutines minutes niekieno netrukdoma. Kai Larkinas paėmė ją už ran- 

kos, Moira stipriai ją suspaudė. Pažvelgusi į Kianą pamatė tik jo akis iš 
po gobtuvo metamo šešėlio. Apžvelgė kitus. 

— Dar daug reikia nuveikti. Mes su Larkinu dar kartą pakalbėsi- 
me su Tinino šeima, o tada susitiksim svetainėje. 

— Mes dabar ten eisim, — Blera žengė į priekį ir skruostu pri- 
gludo prie Larkino veido. Moira negirdėjo, ką ji jam sumurmėjo, bet 
Larkinas paleido jos ranką ir stipriai apkabino Blerą. 

— Mes irgi netrukus ateisim, — jis atsitraukė ir vėl paėmė Moirą 
už rankos. Ji galėjo prisiekti, kad jautė pro jo odą besisunkiant sielvartą. 

Moira jau ketino grįžti pas Tinino šeimą, kai pamatė jo motiną 
atsitraukiant nuo vyro ir besibraunant prie Kiano. Jos akys buvo pa- 
sruvusios ašaromis. 

— Tai tokių kaip tu darbas! Tokie kaip tu nužudė mano berniuką. 

Hoitas metėsi prie jų, bet Kianas sustabdė jį užstodamas kelią. 

— Taip, — tepasakė jis. 

— Tu turėtum degti pragare. O dabar mano berniukas guli po 
žemėmis. 

— Taip, — tepakartojo Kianas. 

Priėjusi Moira norėjo ją apkabinti, bet moteris ją atstūmė. 

— Jūs, visi jūs! — suko ji ratu, kaltinamai baksnodama į juos 
pirštu. — Šis padaras jums rūpi labiau už mano berniuką. Dabar jis 
miręs. Miręs. O tu neturi jokios teisės stovėti čia, prie jo kapo, — pa- 
sakė ji ir spjovė Kianui po kojomis. Vyras ir dukterys nešte nusinešė ją, 
įsikniaubusią veidu į delnus. 

— Nepyk ant jos, — sumurmėjo Moira. — Aš su ja pasišnekėsiu. 

— Neverta. Juk ji teisi, — tepasakė Kianas ir patraukė šalin nuo 
ką tik supilto kapo bei paminklų, žyminčių mirusiųjų poilsio vietas. 

Kai pasiekė vartus, jį pasivijo Nailas. 

— Sere Kianai, leiskite tarti žodį. 

— Kai tik pasislėpsiu nuo šitos varginančios saulės, galėsi tarti 
man tiek žodžių, kiek tik panorėsi. 

Jis pats nežinojo, ko atėjo į tas kapines. Per savo gyvenimą mirčių 
matė daugybę ir tiek pat prisiklausė jas apraudančiųjų. Tinino moti- 
na čia buvo ne vienintelė, žiūrėjusi į jį su baime ir neapykanta, o jis 

vaikštinėja lauke dieną kaip kvailys, saugomas nuo žudančios saulės tik 
šiurkštaus audinio ir kerų. 

Atgavo pusiausvyrą tuoj pat, kai tik įžengė vidun, kur jo nepa- 
siekė šviesa. 

— Sakyk, ką norėjai pasakyti, — tarė Kianas nusimesdamas ne- 
kenčiamo apsiausto gobtuvą. 

— Taip ir padarysiu, — linktelėjo galva Nailas. Šio stambaus 
vyro veidas, paprastai būdavęs linksmas, dabar atrodė niūrus ir griežtas. 
Laikydamas platų delną ant savo kalavijo rankenos, jis žvelgė Kianui 
tiesiai į akis. — Tininas buvo mano draugas ir vienas geriausių žmonių, 
kokius tik man teko pažinti. 

— Nepasakei nieko, ko nebūčiau girdėjęs anksčiau. 

— Bet juk iš manęs to nesat girdėjęs, ar ne? Mačiau, kuo pavirto 
Šonas, iki tol buvęs nekaltas ir naivus vaikis. Mačiau, kaip jis numetė 
nuo žirgo Tinino kūną, lyg tas būtų ne daugiau kaip kokia maita, kuria 
reikia atsikratyti. 

— Jam ir tebuvo maita. 

Nailas vėl linktelėjo galva ir stipriau suspaudė kalavijo rankeną. 

— Štai į ką jis buvo paverstas. Kaip ir jūs. Bet juk mačiau, kaip 
pakėlėt nuo žemės Tinino kūną, kaip parnešėt jį į pilį — lyg būtumėt 
nešęs mūšyje kritusį draugą. Jumyse nepastebėjau nieko, ką mačiau tu- 
rint Šoną. Tinino motina gedi. Jis jos pirmagimis. Iš sielvarto ji neteko 
proto. Neturėjo jums sakyti to, ką pasakė prie kapo. Tininas nebūtų 
norėjęs, kad jus įžeistų jam artimas žmogus. Todėl ir sakau jums tai 
kaip jo draugas. Ir dar: bet kuris žmogus, kovosiantis prieš jus, kovos ir 
prieš mane. Štai jums mano žodis. 

Jis paleido kalavijo rankeną ir ištiesė ranką Kianui. 

Žmonės nesiliovė jo stebinę. Jie jį erzindavo, pykdė, linksminda- 
vo, kartais ko nors išmokydavo. Bet užvis labiausiai jie stebindavo savo 
širdimi ir netikėtais minties vingiais. Turbūt dėl to jis sugebėjo taip 
ilgai tarp jų išgyventi ir neprarasti susidomėjimo. 

— Esu tau už tai dėkingas. Bet prieš paduodamas tau ranką no- 
riu, kad žinotum — manyje yra to, ko turėjo Šonas. Skirtumas tikrai 
nedidelis. 

— Ne toks jau mažas, žiūrint mano akimis. Be to, man atrodo, 
kad jūs tai, ką turite savyje, pasitelksite kovodamas. Visada jus užstosiu, 
sere Kianai. Štai jums mano ranka. 

Kianas ją tvirtai paspaudė. 

— Esu tau dėkingas, — pasakė jis, bet kai patraukė laiptais į viršų, 
jautėsi visiškai vienišas. 


Skaudama širdimi Moira patraukė atgal į pilį. Ji žinojo, kad laiko 
gedėti ir ieškoti paguodos nėra. Su Šonu ir Tininu Lilita taip pasielgė 
tam, kad sužeistų jų visų širdis. Ir jai pavyko. 

Todėl geresnio vaisto už veiksmą, už judėjimą jie negalėjo rasti. 

— Ar jau galim pasitelkti slibinus? Ar jie jau apmokyti skraidyti 
su raiteliais? | 

— Jie labai protingi ir puikiai prisitaiko, — atsakė Larkinas. — 
Juos lengvai gali suvaldyti bet kas, kas gerai laikosi balne ir nebijo 
aukščio. Bet iki šiol visa tai jiems tebuvo žaidimas. Sunku pasakyti, 
kaip jie elgsis mūšyje. 

— Kol kas mums svarbu tik transportavimas. Jūs su Blera žinot, 
kurie iš jų geriausi. Mums reikės... — Moira nutilo pamačiusi per 
kiemą link jos besiartinančią tetą. — Dairdra, — ji pabučiavo moterį 
skruostan ir stipriai apkabino. Žinojo, kad teta artima su Tinino mo- 
tina. — Kaip ji? 

— Sugniuždyta. Nepaguodžiama, — nuo ašarų patinusiomis aki- 
mis Dairdra užsižiūrėjo į Larkiną. — Tokia būtų ir bet kuri kita motina. 

Larkinas ją apkabino. 

— Nesigraužk dėl manęs ar Oreno. 

—- Prašai neįmanomo dalyko, — liūdnai šyptelėjo ji, bet kai atsi- 
suko į Moirą, šypsena buvo išblėsusi. — Žinau, kad dabar sunkus me- 
tas ir tavo mintys sukasi apie daugybę rūpesčių, kurie slegia širdį. Bet 
vis tiek norėčiau šnektelėti. Dviese. 

— Žinoma. Aš netrukus grįšiu, — pasakė Moira kitiems ir 
apkabino Dairdrą per pečius. — Eime į mano laukiamąjį. Išgersim 
arbatos. 

— Be reikalo tuo rūpiniesi. 

— Mums abiem ji ne pro šalį. — Joms įžengus į svetainę Moira 
pamatė tarnaitę ir paprašė į viršų atnešti arbatos. 

— O Šinona? — toliau klausinėjo Moira joms kopiant laiptais 
aukštyn. 

— Nusikamavusi, sielvartauja dėl Tinino, susirūpinusi dėl savo 
vyro ir brolių. Neleidau jai šiandien eiti į kapines, liepiau ilsėtis. Man 
neramu dėl jos ir dėl vaikelio, kurį ji nešioja, ir dėl kitų vaikų. 

— Ji stipri, be to, turi tave — tu ja visada pasirūpinsi. 

— Ar to užteks, jeigu Falenas kris kaip ir Tininas? Jeigu Orenas 
jau... 

— "Turės užtekti. Nėra iš ko rinktis. Nė vienai iš mūsų. 

— Taip, neturim iš ko rinktis. Yra tik karas, — Dairdra įžengė į 
laukiamąjį ir paėmė kėdę. Galvos apdangalo įrėmintas jos veidas per 
tas kelias savaites atrodė pasenęs. 

— Jeigu nekovosim, jie mus tiesiog išskers, kaip atsitiko Tininui. 
Arba mus ištiks vargšo Šono dalia. — Nuėjusi prie židinio Moira įme- 
tė į ugnį keletą durpių briketų. Nors rudeniška saulė tądien ir buvo 
skaisti, jautėsi sušalusi iki pat kaulų. 

— Bet kiekgi mūsų žus, kiek bus paskersta kovojant su jais? 

Moira išsitiesė ir atsisuko. Jos teta buvo ne vienintelė užduodanti 
tokius klausimus ir laukianti iš karalienės neįmanomų atsakymų. 

— Iš kur aš galiu žinoti? Ką tu darytum manimi dėta? Juk buvai 
mano motinos patikėtinė dar prieš jai tampant karaliene ir per visą jos 
valdymo laikotarpį. Ką būtum dariusi jos vietoje? 

— Tave pasirinko dievai. Kas aš tokia, kad ką nors sakyčiau? 

— Tu mano kraujo. 

Dairdra atsiduso ir pažvelgė žemyn, į savo rankas, bejėgiškai gu- 
linčias skreite. 

— Jaučiuosi mirtinai pavargusi. Mano dukra nuolat baiminasi dėl 
savo vyro, aš baiminuosi dėl savojo ir dėl sūnų. Šiandien mano draugė 
palaidojo sūnų. Ir žinau, kad neturim iš ko rinktis, Moira. Žinau, kad 
turim išnaikinti tą mus ištikusį marą. 

Vidun įskubėjo tarnaitė su arbata. 

— Statyk ją čia, — pasakė Moira. — Aš pati išpilstysiu. Ar į sve- 
tainę jau nešamas maistas? 

Megaitė tūptelėjo. 

— Taip, jūsų didenybe. Kai išnešiau jums arbatą, virėjas tuo jau 
rūpinosi. 

— Ačiū. Gali eiti. 

Moira atsisėdo ir įpylė arbatos. 

— Dar prašom sausainių. Sunkiu metu visai ne pro šalį nedideli 
malonumai. 

— Kaip tik apie sunkaus meto malonumus ir norėjau su tavim 
pasikalbėti. 

Moira padavė jai puodelį. 

— Ar galiu padaryti ką nors, kad tau palengvėtų ant širdies? Ar 
galiu ką nors padaryti dėl Šinonos ir vaikų? 

— Gali, — Dairdra gurkštelėjo arbatos ir pastatė puodelį. — 
Moira, tavo motina buvo man brangiausia šiame pasaulyje draugė, 
todėl ir sėdžiu čia, jos vietoje, ir kalbuosi su tavimi taip, kaip kalbėčiaus 
su savo dukra. 

— Kitaip ir negalėčiau įsivaizduoti. 

— Kai kalbėjai apie tą mus užklupus; karą, sakei, kad neturim 
iš ko rinktis. Bet tau teko rinktis kitus dalykus. Priimti sprendimus, 
kuriuos tenka priimti moteriai. 

Viską supratusi Moira atsilošė. 

— Taip, teko. 

— Kaip karalienė, kuri skelbėsi esanti kovotoja ir kuri įrodė tokia 
esanti, turi teisę ir net privalai naudotis visais įmanomais ginklais, ku- 
rie leistų apsaugoti tavo Žmones. 

— Taip ir darysiu. 

— Tasai Kianas, kuris atkeliavo čia iš kito laiko ir kito pasau- 
lio — ar tikrai manai, kad jį atsiuntė dievai? 

— Ne manau, o žinau. Jis kovojo petys į petį su tavo sūnumi. 
Jis išgelbėjo man gyvybę. Tai negi dabar sėdėdama čia ir žiūrėdama į 
mane keiksi jį, kaip kad keikė Tinino motina? 

— Ne, — Dairdra drąsindamasi įkvėpė. — Šiame kare jis yra 

ginklas. Juo naudodamasi gali išsigelbėti pati, apsaugoti mano sūnus, 
mus visus. 

— Tu klysti, — ramiai pertarė Moira. — Neketinu juo naudotis 
kaip ginklu. Jeigu jis ką ir daro, kad padėtų mums kovoti su tuo maru, 
viską daro savo valia. 

— Demono valia. 

— Jeigu tau taip patinka, — šaltai atsakė Moira. 

— O tu tą demoną priėmei į savo lovą. 

— Į savo lovą aš priėmiau Kianą. 

— Kaip tu galėjai taip pasielgti! Moira, Moira... — Dairdra iš- 
tiesė į ją rankas. — Jis net ne žmogus, o tu jam atsidavei. Kas iš to gali 
būti gero? 

— Iš to aš jau patyriau daug gero. 

Dairdra šiek tiek patylėjusi prispaudė pirštus sau prie akių. 

— Negi manai, kad dievai jį čia atsiuntė dėl to? 

— Iš kur aš galiu žinoti? Ar klausei savęs to paties, kai sutikai 
mano tetėną? 

— Kaip tu gali lyginti! — metė jai Dairdra. — Negi visai nebeturi 
nei gėdos, nei išdidumo? | 

— Gėdos gal ir neturiu, bet išdidumo man netrūksta. Aš jį myliu, 
o jis myli mane. 

— Ar demonas gali mylėti? 

— O kaip demonas gali rizikuoti savo gyvybe, kad išsaugotų 
žmoniją? 

— Man nerūpi jo narsa. Aš čia kalbu apie tavo nuovoką. Negi 
manai, kad užmiršau, kas tai yra būti jaunai, sumišusiai ir krėsti kvai- 
lystes? Bet tu esi karalienė, tave saisto pareiga karūnai, žmonėms. 

— Neužmirštu tos pareigos nė akimirką. 

— O naktį savo guolyje glaudi vampyrą. 

Nebegalėdama išsėdėti Moira atsistojo ir nuėjo prie lango. Lauke 
tebešvietė skaisti saulė. Jos auksiniai atspindžiai žaidė Žolėje, upėje, 
plonyčiuose sparnuose slibinų, tingiai sukančių ratus aplink Pažadė- 
tosios žemės pilį. 

— Nesitikiu, kad mane suprasi. Bet reikalauju pagarbos. 

— Ar dabar kalbi su manim kaip mano dukterėčia, ar kaip kara- 
lienė? 

Ji atsisuko įrėminta lango ir saulės. 

— Dievai man skyrė dvejopą dalią. Atėjai čia dėl to, kad rūpinies 
manim, ir aš tai vertinu. Bet taip pat ir smerki mane, o to man nereikia. 
Patikėjau Kianui savo gyvybę. Kodėl negalėčiau jam patikėti ir savo 
kūno? 

— O kaip tavo žmonės? Ką galvoti tiems, kurie nesuvokia, kaip jų 
karalienė galėjo pasirinkti meilužiu vieną iš tų tamsos padarų? 

— Teta, argi visi žmonės dori? Ar visi jie malonūs, geri ir stiprūs? 
Ar visi mes esam tokie, kokius mus sutvėrė, ar galų gale patys nu- 
sprendžiam, kokiais būti? Kalbu apie savo Žmones, apie tuos, kuriuos 
gindama atiduosiu savo gyvybę. Yra svarbesnių dalykų, kuriais jiems 
reikia pasirūpinti, apie kuriuos jiems reikia pamąstyti ir pasikalbėti, o 
ne apie tai, ką jų karalienė veikia savo miegamajame. 

Dairdra atsistojo. 

— Ar visa tai tęsis ir tada, kai baigsis karas? Ar ketini tą padarą, 
kurį įsimylėjai, pasodinti ir į sostą? 

Saulė švies net ir tada, pagalvojo Moira, kai širdy stos visiška 
tamsa. 

— Kai viskas baigsis, jeigu jis tebebus gyvas, iškeliaus atgal į savo 
laiką ir į savo pasaulį. Aš jo niekada nebepamatysiu. Jeigu pralaimėsim, 
atiduosiu savo gyvybę. Jeigu laimėsim, mano širdis liks sudaužyta. To- 
dėl nekalbėk man apie sprendimus ir atsakomybę. 

— Užmirši jį. Kai viskas bus baigta, užmirši jį ir tą trumpą be- 
protybės laiką. 

— Pažvelk į mane, — tyliai pratarė Moira. — Juk žinai, kad ne- 
užmiršiu. 

— Ne, — Dairdros akys paplūdo ašaromis. — Tu neužmirši. Taip 
norėčiau apsaugoti tave nuo jo. 

— O aš neatsisakyčiau nė vienos drauge su juo praleistos akimir- 
kos. Su juo gyvenau kaip niekada iki tol. Ir jau niekada taip negyvensiu. 


Todėl nesigailiu nė vienos akimirkos. 

Kai Moira įžengė į svetainę, visi jau buvo susirinkę prie valgiais 
nukrauto stalo. Glena nuėmė gaubtą nuo lėkštės, stovinčios stalo gale. 

— Dar neturėtų būti atvėsęs, — pasakė ji Moirai. — Neleisk 
valgiui pražūti. 

— Gerai. Turim valgyti, kad išliktume stiprūs, — atsakė Moira, 
bet į maistą lėkštėje žiūrėjo taip, lyg ten būtų kartūs vaistai. 

— Tai ką? — nusišypsojo jai Blera. — Kaip praėjo tavo diena? 

Moira nusijuokė, ir tas juokas, nors ir nelabai linksmas, padėjo 
šiek tiek atsipalaiduoti. 

— Sumautai. Juk taip tu pasakytum? 

— Visiškai teisingai. 

— Ką gi, — Moira prisivertė pradėt valgyti. — Ji mums smogė, 
kaip kad mėgsta, siekdama įbauginti ir palaužti mūsų pasitikėjimą sa- 
vimi. Kai kas patikės tuo, ką ji liepė Šonui perduoti mums — kad jeigu 
pasiduosim, ji paliks mus ramybėje. 

— Melas neretai kur kas patrauklesnis už tiesą, — tarė Glena. — 
Bet kuriuo atveju laiko mums liko nedaug. 

— Taip. Mums jau laikas ruoštis išvykti iš pilies ir traukti mūšio 
lauko link. 

— Sutarta, — linktelėjo galva Hoitas. — Bet prieš tai turime 
įsitikinti, kad mūsų bazės tebėra mūsų pačių rankose. Jeigu jau nužu- 
dytas Tininas, gali būti, kad jie užėmė tą bazę. Girdėjom tik demono 
žodžius, kad tai padarė vaikas ir kad daugiau ten nieko nebuvo. 

— Ten tikrai buvo tas vaikas, — pasakė Kianas gurkšnodamas ar- 
batą, kurios beveik pusę sudarė viskis. — Tos žaizdos ant kūno, — pa- 
aiškino jis. — Visiškai suaugę vampyrai tokių nedaro. Ir vis tiek tai 
nereiškia, kad bazė tebėra saugi. 

— Mes su Hoitu galim ten pasižvalgyti, — pasisiūlė Glena. 

— Norėjau jūsų to prašyti, bet vien žvalgybos nepakanka, — te- 
bevalgydama kalbėjo Moira. — Reikia apklausti tuos, kurie išliko. 

— Jeigu tokių yra. 

Ji pažvelgė į Larkiną ir pajuto tą patį, ką ir jis. Nuolatinę baimę 
dėl Oreno. 

— Jeigu tokių yra, — pakartojo ji. 

— Jeigu ji būtų nušlavusi tą bazę, — dar įsiterpė Kianas, — pa- 
siuntinys apie tai būtinai būtų pasigyręs, o ji būtų atsiuntusi daugiau 
kūnų. 

— Gal tu ir teisus. Bet kad išvengtume tokių jos išpuolių ateityje, 
turime pasirūpinti pastiprinimu. 

— Nori, kad ten nukeliautume slibinais, — linktelėjo galva Lar- 
kinas. — Štai kodėl klausei, ar jie jau parengti skristi. 

— Kuo daugiau galėsime jų pasitelkti, tuo bus geriau. Tie, ku- 
riems iš čia teks keliauti pėsčiomis ar žirgais, nuo šiandien bus prižiūri- 
mi oro raitelių. Jeigu tu, Larkinai, su Blera išvyksit šįryt, pasiimkit kelis 
kartu. Ant slibino nugaros galima pasiekti visas bazes, pernešti daugiau 
ginklų, daugiau žmonių, išklausyti ataskaitas ir padaryti viską, kas jums 
atrodys reikalinga, kai išsiaiškinsit tikrąją padėtį. Galėtumėt grįžti iki 
sutemstant, o jeigu nespėtumėt, ryto palauktumėt vienoje iš bazių. 

— Išsiųsdama juos pernelyg sumažini mūsų skaičių, — įsiterpė 
Kianas. — Be to, manau, kad keliauti turėčiau aš. 

— Ei! — Blera metė į jį gabaliuką duonos. — Kaip čia yra, kad 
visi malonumai tenka tik tau? 

— Aš tik praktiškas. Pirma, tiktai Glena ir aš nesame matę mū- 
šio lauko ir jo apylinkių. Man laikas apžiūrėti jį iš arčiau. Antra, su 
tuo nelemtu apsiaustu galiu iškeliauti dar dieną, o naktį galiu keliauti 
kur kas greičiau ir saugiau už bet kurį iš jūsų. Pats būdamas vampy- 
ras juos pastebėsiu kur kas greičiau net ir už mūsų nuosavą demonų 
medžiotoją. 

— Jo argumentus sunku nuginčyti, — pastebėjo Larkinas. 

— Bet kokiu atveju ketinau keliauti ir ten pašniukštinėti. Taip 
vienu šūviu nušausim visus zuikius. Galų gale turbūt visi sutiksit, kad 
kai manęs čia nebebus, visų nuotaika labai pasitaisys. 

— Jos elgesys buvo nepriimtinas, — sumurmėjo Blera. 

Kianas gūžtelėjo pečiais supratęs, kad ji kalba apie Tinino motiną. 

— Viskas priklauso nuo požiūrio. Ne nuo manęs priklauso, kas 
kam atrodo nepriimtina. Laiko liko nedaug, ir bent vienas iš mūsų turi 
būti mūšio lauke, ypač naktį, kai ten gali nuspręst apsižvalgyti Lilita. 

— Kaip suprantu, grįžti tu neketini, — lėtai pratarė Moira. 

— Nematau prasmės, — jų akys susitiko ir žvilgsniais jie vienas 
kitam pasakė kur kas daugiau negu žodžiais. — Kas nors iš vyrų galėtų 
tau pranešinėti apie padėtį, o aš viską nupasakosiu detaliai, kai tik jūs 
atvyksit. 

— Vadinasi, jau viską nusprendei, — Moira atidžiai stebėjo jo 
veidą. — Suprantu. Bet juk mes sudarom neišskiriamųjų ratą, mus sieja 
lygiaverčiai ryšiai. Nemanai, kad priimant tokį sprendimą svarbi visų 
nuomonė? Hoitai, ką tu apie tai galvoji? 

— Tiesą sakant, man nepatiktų, jei vienas iškeliautų bet kuris iš 
mūsų. Bet tai reikia padaryti, o Kiano pasiūlymas pats racionaliausias. 
Galėsim jį stebėti, kaip stebėjom Larkiną, kai jis keliavo į urvus dar 
Airijoje. Jeigu reikės, galėsim įsikišti, — jis žvilgtelėjo į Gleną. — Ką 
tu manai? 

— Aš sutinku. O tu, Larkinai? 

— Aš irgi. Tik dėl vieno dalyko nesutinku: Kianai, tu neteisus sa- 
kydamas, kad išsiųsdami du iš mūsų pernelyg sumažinam savo skaičių. 
Juk esam susitarę, kad nekeliausime po vieną. Galiu tave ten nugabenti 
pasivertęs slibinu. Be to, — tęsė jis, neleisdamas niekam prieštarau- 
ti, — su slibinais turiu daugiau patirties už bet kurį iš jūsų, jeigu kartais 
kiltų kokių bėdų. Todėl manau, kad mes turėtume keliauti dviese. Ką 
tu apie tai pasakysi, Blera? 

— Po galais, tu ir vėl teisus. Gal vienas keliausi greičiau, Kianai, 
bet tau tikrai prireiks slibino, kad ten nukaktum, ypač jeigu vesi karius. 

— Tikrai, taip bus kur kas geriau, — sutiko Glena. — Aš už. 

— Aš taip pat, — pritarė jai Hoitas. — O tu, Moira? 

— Taip ir darysim, — tarė ji atsistojusi, puikiai suprasdama, kad 
teks atsisveikinti su dviem vyrais, kuriuos myli labiau už viską. — O 
mes baigsim ruošti ginklus, pasirūpinsim pilies apsauga ir po dviejų 
dienų iškeliausim. 

— Didelis žingsnis į priekį, — linktelėjo galva Blera. — Bet mes 
susitvarkysim. 

— Vadinasi, taip ir darysim. Larkinai, tu parink tam tinkamus 
slibinus, o paskui abu su Kianu parinkit vyrus, — Moira mintyse jau 
svarstė visas šio plano detales. — Noriu, kad Nailas pasiliktų, jeigu jūs 

neprieštaraujat, ir iškeliautų su mumis pačioje pabaigoje. O dabar einu 
pasirūpinsiu viskuo, ko jums prireiks kelionėje. 


Užbaigusi visus darbus, kuriuos turėjo atlikti, ir vildamasi, kad 
pakankamai apsiramino, Moira patraukė į Kiano miegamąjį. Ji pabeldė 
ir nelaukdama pakvietimo atidarė duris. Užuolaidos buvo užtrauktos ir 
kambaryje beveik nieko nesimatė, todėl ji ištiesė ranką ir išleido savo 
galių pliūpsnį žvakių link. Liepsna plykstelėjo taip stipriai, kad ji su- 
prato nesanti taip jau gerai nusiraminusi. 

Kianas toliau krovėsi daiktus, kuriuos ketino gabentis. 

— Man apie savo planus neprasitarei. 

— Ne. 

— Tai ką, ketinai išvykti naktį taip nieko ir nesakęs? 

— Nežinau, — jis atsisuko ir pažvelgė į ją. Pagalvojo, kad daug ko 
negali jai duoti ar jos prašyti. Bet atvirumas buvo vienas iš tų dalykų, 
kuriuo jie galėjo dalytis. — Pradžioj taip. O tada, tą naktį, tu atėjai pas 
mane ir mano planai pasikeitė. Tiksliau, aš juos atidėjau. 

— Atidėjai, — ji linktelėjo galva. — O po Vėlinių irgi ketini 
dingti nieko nesakęs? 

— O ką čia tokio svarbaus galima pasakyti? 

— Man tai svarbu. — Supratimas, kad jų santykiai artėja prie pa- 
baigos, jai sukėlė paniką. Ir kaip ji nenumatė, kad tai, kas jos laukia, taip 
prislėgs? — Man svarbu viskas, ką iš tavęs išgirstu. Bet tu nori išvykti. 
Ir aš suprantu, tau reikia išvykti. 

— Turėjau išvykti kur kas anksčiau. Jeigu būčiau taip ir padaręs, 
tą naktį tu manęs būtum neberadusi. Geriau jau taip ir būtų atsitikę. O 
kas vyksta dabar... Tau tai ne į naudą. 

— Kaip tu drįsti! Kaip drįsti kalbėti su manim kaip su kokiu 
vaiku, kuris užsimanė per daug saldumynų? Man jau įgriso nuolatiniai 
pamokslai apie tai, ką turėčiau manyti, jausti, privalėti daryti. Jeigu jau 
taip nori keliauti, keliauk, tik neįžeidinėk manęs. 

— Mano išvykimas neturi nieko bendro su tuo, kas vyksta tarp 
mūsų. Tiesiog privalau tai padaryti. Pati su tuo sutikai, kaip ir visi kiti. 

— Netjei mes visi ir nebūtume sutikę, tu vis tiek būtum iškeliavęs. 

Stebėdamas ją jis prisisegė kalaviją. Skausmas jau žalojo juos 
abu — kaip jis ir tikėjosi nuo pat tos akimirkos, kai ją pirmą kartą pa- 
lietė. 

— Taip, bet šitaip kur kas paprasčiau. 

— Tai su manim viskas baigta? 

— O kas, jeigu ir taip? 

— Tada tau teks kautis dviem frontais, tu šunsnuki. 

Jis negalėjo susilaikyti nenusijuokęs. Suprato, kad tai ne tik skaus- 
mas, ir žinojo, kad to niekada neužmirš. 

— Būčiau laimingas, kad nereikėtų tavęs palikti. Moira, vakar 
tu supratai, kad privalome pribaigti tą padarą, pavertus; berniuką į 
pabaisą. Negaliu ilgiau laukti, privalau iškeliauti ir tai padaryti už 
tave. 

— Nuo šių tavo žodžių nė kiek ne lengviau. Turbūt mums 
taip ir neteks pabūti kartu, dviese, kaip tada. Norėčiau dar šiek tiek 
laiko. Man neužtenka to, ką turėjom, — ji priėjo prie jo ir stipriai 
apkabino. — Taip ir nepraleidome kartu visos nakties. Iki ryto ne- 
ištempėm. 

— Bet mums buvo svarbi kiekviena minutė. 

— Aš godi. Jau graužiuosi dėl to, kad tu išvyksi, o man teks pa- 
silikti. 

Ir ne tik šiandien, pagalvojo jis. Jie abu žinojo, kad ji kalba ne tik 
apie šiandieną. 

— Ar Pažadėtosios žemės moterys laikosi tradicijos išleisdamos 
savo vyrus ką nors jiems padovanoti? 

— Ir ko tu iš manęs norėtum? 

— Tavo plaukų sruogos, — jis pats nustebo ir šiek tiek susigėdo 
dėl savo sentimentalumo. Bet kai ji atsitraukė, suprato, kad jo prašymas 
jai malonus. 

— Laikysi ją prie savęs? Dalelę manęs? 

— Būtinai, jeigu tik tu ją man duosi. 

Ji ištiesė ranką, palietė savo plaukus. 

— Palauk, šį bei tą prisiminiau. Turiu atsinešti, — tarė ji ir su- 

kluso išgirdusi slibinų trimitavimą. — Jie jau laukia tavęs. Atnešiu tau 
laukan. Tik neišvyk. Pažadėk, kad palauksi, kol ateisiu atsisveikinti. 
— Lauksiu tavęs ten, — pasakė jis stebėdamas ją išskubančią. 


Lauke, slėpdamasis šešėlyje, Kianas apžiūrinėjo Larkino parink- 
tus slibinus ir vyrus. 

Tada susiraukęs pažvelgė į žemių kamuolį, kurį jam ištiesė Glena. 

— Ačiū, bet man užteko ir pusryčių. 

— Labai juokinga. Tai bomba. 

— Rude, čia tik žemių kamuolys. 

— Taip, čia žemės — užburtos žemės, o viduje — ugnies kamuo- 
lys. Jeigu mesi jį iš aukštai — jis sprogs. Bent jau turėtų, — pridūrė ji. 

— Turėtų. 

— Aš jį išbandžiau, bet ne nuo slibino kupros. Galėtum ir tu iš- 
bandyti. 

Susiraukęs jis sukinėjo bombą rankose. 

— Tiesiog numesti ją? 

— Kur nors, kur saugu. 

— O ji nesprogs mano rankose ir nepaleis manęs pelenais? 

— Jai reikia greičio ir jėgos. Bet kai ją mesi, verčiau jau būk pa- 
kankamai aukštai. — Ji pasistiebė ir pabučiavo jį į abu skruostus. — 
Saugokis. Pasimatysim po poros dienų. 

Tebesiraukydamas jis įdėjo bombą į vieną iš kišenių, esančių prie 
pakinktų, kuriuos Blera padarė Larkinui. 

— Mes jus stebėsim, — tarė Hoitas, uždėjęs Kianui ant peties 
ranką. — Žiūrėk, nesivelk į bėdas, kol aš atvyksiu. Tu taip pat, — pa- 
sakė jis Larkinui. 

— Aš jam jau pasakiau, kad geruoju nesibaigs, jeigu jis leisis pri- 
baigiamas, — Blera nutvėrė Larkiną už plaukų ir prisitraukusi stipriai 
pabučiavo. Tada atsisuko į Kianą. 

— Gal nepradėsim čia visi glėbesčiuotis? 

Ji išsišiepė. 

— Aš irgi už tai. Žiūrėk, saugokis aštrių medinių daiktų. 

— Taip ir darysiu, — atsakė jis ir pamatė arklidžių link bėgančią 
Moirą. 

— Norėjau ateiti anksčiau, — prašneko ši uždususi. — Matau, 
kad jūs jau pasiruošę. Larkinai, būk atsargus, — apsikabino j ji: 

— Tu taip pat, — jis paskutinį kartą apkabino ją. — Šokam ant 
slibinų! — sušuko ir, paskutinį kartą nusišypsojęs Blerai, pasivertė į 
slibiną. 

— Atnešiau tai, ko manęs prašei. — Moira ištiesė Kianui sidabri- 
nį medalioną, o tuo metu Blera tempė ant Larkino pakinktus. — Mano 
tėvas padovanojo jį mano mamai, kai gimiau aš, kad ji jame galėtų lai- 
kyti mano plaukų sruogą. Ją aš pasilikau, o tau įdėjau kitą. 

Ji nepasakė, kad tą sruogą dar ir užbūrė. 

Pasistiebusi užkabino medalioną jam ant kaklo. Ir, kad visiems 
viskas būtų aišku, suėmė jo veidą rankomis ir ilgai švelniai bučiavo. 

— Tavęs lauks daugybė mano bučinių, — pasakė ji. — Todėl ne- 
krėsk kvailysčių. 

Jis užsimetė apsiaustą ir užsitraukė gobtuvą. Tada užšoko ant 
Larkino ir pažvelgė Moirai į akis. 

— Po dviejų dienų, — tepasakė ir pakilo į dangų ant auksinio 
slibino. Paskui trimituodami pakilo kiti. 

Moira stebėjo, kaip spalvotų žvynų atspindžiai vis labiau tolsta, ir 
staiga suvokė, kad visi šeši į Pažadėtosios žemės pilį jie nebegrįš. 

Už jos stovinti Glena mojavo Hoitui linkėdama jam gero kelio. 
Paskui viena ranka ji per liemenį apkabino Blerą, kita — Moirą. 

— Ką gi, damos, eime krautis daiktų, kad kuo greičiau vėl susi- 
tiktume su savo vyrais. 


16 skyrius 


Lietus jam būtų visai patikęs. Ar bent jau storas debesų sluoksnis, 
kuris būtų prigesinęs kaitrią saulę. Su tuo prakeiktu apsiaustu buvo 

karšta kaip pragare, į kurį jam galų gale ir teks keliauti. O prie tokios 
aukštos temperatūros ji nebuvo pratęs. 

Vis dėlto, pagalvojo Kianas, nemirusieji linkę šiek tiek išlepti. 
Aišku, skrydis slibinu labai jaudino. Bent pirmą pusvalandį. Paskui 
jau buvo galima gėrėtis apačioje besidriekiančia žaluma ir kaimiškų 
kraštovaizdžiu. Bet po valandos, praleistos sumautoje vilnonėje pirtyje, 
jis jautėsi apgailėtinai. 

Jeigu turėtų bent kiek Hoito kantrybės ir orumo, turbūt skristų 
nė nemirktelėjęs ir tiesus it prarijęs mietą, iki pat paskutiniojo teismo 
dienos kantriai kęsdamas nepakeliamą karštį, nuo kurio baigė ištirpti. 
Deja, jis ir brolis dvynys buvo gana skirtingi dar prieš jam tampant 
vampyru. 

Jis galėjo pamedituoti. Kita vertus, šiomis aplinkybėmis neatrodė 
protinga rizikuot pasinerti į transą. Iš viršaus svilino saulė, tik ir te- 
laukianti, kada galės paversti jį į čirškantį kepsnį, o prie Larkino buvo 
pritvirtinta stebuklingoji bomba, apie kurią jis žinojo tik tiek, kad ji nei 
iš šio, nei iš to gali pavirsti liepsnos kamuoliu. 

Ir kodėl jam šovė į galvą imtis šito idiotizmo? 

A, taip. Dėl pareigos, garbės, meilės ir išdidumo — visų tų emo- 
cinių nesąmonių, dėl kurių žmonės žūtbūt kapstydavosi iš bet kokios 
situacijos. Tiktai dabar laiko atgal nebepasuksi. Nebeatšauksi skrydžio 
ir neišguisi visų tų prieštaringų jausmų. 

Kaip jis ją įsimylėjo... Stropiąją Moirą, karalienę Moirą... Drovią 
ir narsią, apsukrią ir tylią. Kaip kvaila, pragaištinga ir beviltiška buvo 
ją mylėti. Ir nepalyginamai tikriau už viską, ką jam yra tekę patirti per 
tūkstantį metų. 

Jis jautė medalioną, kurį ji užkabino jam ant kaklo — dar viena 
našta. Vieną minutę ji vadino jį šunsnukiu, o kitą minutę atidavė jam 
tai, kas, be jokios abejonės, buvo jai vienas iš brangiausių dalykų. 

Kita vertus, kartą ji taikėsi jam į širdį strėle, o paskui atsiprašė taip 
paprastai ir nuoširdžiai, visa iškaitusi iš gėdos. Turbūt tada jis ir neatsi- 
laikė, įsipainiojo į jos pinkles. 

Jis žvalgėsi aplinkui leisdamas mintims klajoti. Puiki žemė, mąstė 


jis, derlingas priemolis, nedidelės kalvos. Miškuose knibždėte knibžda 

paukščių ir žvėrių, šalia srūvančiose upėse ir upokšniuose pilna žuvų. 
Tolumoje stūksantys kalnai turtingi mineralų ir marmuro. Giliose pel- 
kėse slūgso durpės, kurių reikia ugniai kūrenti. 

Pro Dievų Vartus ji atsigabeno apelsinmedžio sėklų. Kam dau- 
giau galėjo šauti į galvą tokia mintis? 

Jai reikėtų sodintis juos pietuose. Kažin, ar ji tai žino? Ir kas per 
kvailystės jam lenda į galvą — juk moterys žino viską ar bent jau su- 
geba išsiaiškinti. 

Apelsinmedžio sėklos ir Jeitsas. Be to, ant rašomojo stalo jos lau- 
kiamajame jis dar matė tušinuką. 

Taigi šiltnamyje ji augina apelsinmedžių sodinukus, po kiek laiko 
pasodins juos Pažadėtosios žemės pietuose. Jeigu jie apsidulkins — ji 
jukvis tiek juos vienu ar kitu būdu privers — vieną gražią dieną ji turės 
savo apelsinmedžių giraitę. 

Jis tikrai norėtų tai pamatyti. Norėtų stebėti, kaip pražysta jos 
apelsinmedžiai, išaugę iš tų sėklų, kurias ji atsivežė iš Airijos, iš jo 
virtuvės. 

Norėtų matyti jos žavias akis, kupinas pasitenkinimo, kai ji pilsis 
į stiklinę apelsinų sulčių, kurias taip pamėgo. 

Bet jeigu Lilitai pasiseks, nebus nei apelsinmedžių giraitės, nei jų 
žiedų, nei jokios gyvybės apskritai. 

Jis jau matė mirties ir griovimo ženklų. Degėsių ir akmenų krū- 
vomis virtę tvarkingi namai bei trobelės. Laukuose tebeklajojo galvijai 
ir avys, bet kai kur matėsi saulėkaitoje gendantys jų griaučiai, nutūpti 
musių. 

Matyt, čia galvijai, kuriuos nužudė dezertyrai. Minta tuo, kas pa- 
sitaiko. 

Niekšai nusipelno būti sumedžioti ir sunaikinti visi iki vieno. Jei 
išgyvens bent vienas, jie turės kažkuo misti ir vėl pradės daugintis. Dar 
ilgai po Vėlinių Pažadėtosios žemės žmonės ir jų karalienė turės būti 
atsargūs ir budrūs. 

Kai jis pradėjo gilintis į šią problemą, Larkinas ėmė sukti ratus. 

— Ačiū visiems tavo dievams, — sumurmėjo Kianas, kai šis pra- 
dėjo leistis į tvarkingą gražų ūkį, kuriame matėsi besitreniruojantys 


219 


NORA ROBERTS Žg4 TYLOS SLĖNIS 


ir postuose budintys kariai. Tarp jų buvo ir moterų, nė kiek nenusi- 
leidžiančių vyrams. O iš kamino kylančių dūmų kvapas jam sakė, kad 
puode nuo pat ryto kunkuliuoja gardus troškinys. 

Žmonės prisidengę akis delnais žiūrėjo aukštyn, kiti mojavo juos 
sveikindami. Ir apsupo Larkiną su Kianu vos tik šie nusileido. Kianas 
nulipęs pradėjo krauti ant žemės daiktus. Tegul Larkinas ir kiti vyrai 
atsakinėja į klausimus ir išklauso pranešimų. Jam dabar reikėjo šešėlio 
ir priedangos. 


— Mums čia nekilo jokių sunkumų, — Islina krovė Kianui troš- 
kinio, kurio jis visai nenorėjo, bet buvo linkęs palaukti, kol jį paliks 
ramybėje, ir tada kibti į kraujo atsargas. 

Larkinaš įniko į savo lėkštę tuoj pat, kai tik numovė jam pa- 
kinktus. 

— Ačiū, — dėkojo jis pilna burna. — Nuostabus troškinys. 

— Labai prašom. Aš čia daugiausia gaminu. Man atrodo, mūsų 
kariai valgo geriau už visus kitus, — Islinai šypsantis skruostuose at- 
sirado duobutės. — Mes čia treniruojamės kiekvieną dieną, o prieš 
saulėlydį rūpestingai užsirakinam. Nuo pat atvykimo nematėm čia nė 
gyvos dvasios. 

— Geros žinios, — Larkinas paėmė bokalą, kurį ji pastatė šalia jo 
lėkštės. — Islina, brangioji, ar nepadarytum man paslaugos? Ar nepa- 
ieškotum Oreno, Kiaros vyro? Mes su juo turim pasikalbėti. 

— Gerai, tuoj pat. Tiesa, prigulti gali čia arba viršuje, jeigu ten 
tau patiks labiau. 

— Mes netrukus keliausim į kitą bazę, o čia paliksim tris vyrus, 
kurie atkeliavo su mumis. 

— Štai kaip. Mačiau, kartu atvyko tas raudonplaukis Melvi- 
nas, — pasakė ji lyg tarp kitko, su vos pastebima pašaipa balse. — Gal 
jis ir bus vienas iš tų, kurie liks su mumis? 

Larkinas vyptelėjo ir dar pasisėmė troškinio. 

— Gali ir likti, anokia čia problema. O dabar pakviesk Oreną, 


Širdele. 

— Kaip matau, jau esi jos ragavęs, — sumurmėjo Kianas. 

— Ragavęs? Ne, — pradėjo gintis Larkinas. Paskui jo akyse su- 
žibo valiūkiškos kibirkštėlės. — Kaip čia tau pasakius. Truputėlį. Bet 
nieko iš esmės. 

— Ir kaip ketini čia viską sutvarkyti? 

— Orenas protingas ir patikimas vyras. Turbūt iš kitų, atvykusių 
su mumis, jau girdėjo apie tai, kas nutiko Tininui. Atsakysiu jam į visus 
su tuo susijusius klausimus. Būtų geriausia, jeigu tu dar kartą aptartum 
su juo atsargumo priemones ir mūsų nurodymus. Tada, jeigu jis neturės 
mums pasakyti ko nos daugiau už tai, ką išgirdom iš Islinos, paliksim 
čia Melviną ir dar du vyrukus ir keliausim į kitą bazę. Tu ką, neišalkęs? 

— Tiesą pasakius, labai, bet dar palauksiu. 

— A, — supratingai linktelėjo galva Larkinas. — Ar turi ko tau 
reikia? 

— Turiu. Žirgai ir karvės saugūs. 

— Kol skridom, mačiau tuos griaučius. Armijos ten gal ir nebūta, 
bet kelių maitėdų tikrai. Matyt, dezertyrai. 

— Man irgi taip atrodo. 

— Dabar mums tai yra privalumas, — tarė Larkinas, — kad ji vis 
netenka karių. Bet vėliau turėsim su tuo bėdos. 

— Tikra teisybė. 

— Reiks kažką sugalvoti, — Larkinas žvilgtelėjo į atsiveriančias 
duris. — Orenai, turim daug ką aptarti, o laiko ne per daugiausia. 


Kitoje bazėje padėtis buvo panaši, o štai trečiojoje Lilita buvo pa- 
likusi savo pėdsakų. Du ūkiniai pastatai buvo visiškai sudeginti, taip 
pat ir javų laukai. Žmonės pasakojo apie vieną naktį, kai viskas skendė- 
jo ugnyje ir dūmuose, bliovė skerdžiami galvijai. 

Kianas su Larkinu apžiūrinėjo išdegintą žemę. 

— Kaip jūs su Blera ir sakėt, ūkius ir namus ji tiesiog paleidžia 
pelenais. 

— Čia tik akmenys ir kas likę iš medienos... 

Larkinas papurtė galvą. 

— Čia gyvuliai ir javai. Žmonių prakaitas ir kraujas. Namai ir 
namų židinys. 

— Visa tai galima vėl užauginti ir atstatyti. Jūsų Žmonės ištvėrė 
apsiaustį be aukų. Jie kovojo ir laikė pozicijas — ir pasiuntė dalį Lili- 
tos karių pragaran. Bet tau, Larkinai, kažkodėl stiklinė vis tiek atrodo 
pusiau tuščia. 

— Žinau, tu teisus. Bet tikiuosi, kad ji pasprings ir ta puse stikli- 
nės. Ką gi, reikia judėti. 

Kitoje bazėje jie rado ką tik supiltus kapus, išdegintą žemę, suža- 
lotus žmones. Larkinui šiek tiek palengvėjo, kai jis pagaliau pamatė iš 
gyvenamojo namo atšlubuojant savo jaunėlį brolį Oreną. Jis pasileido 
link Oreno ir, kaip tarp vyrų įprasta, smagiai jį kumštelėjo, o paskui 
tvirtai apkabino. 

— Mūsų motina bus tikrai patenkinta, kad tu vis dar gyvas. Ar 
sunkiai esi sužeistas? 

— Niekai. Kaip ten visi namuose? 

— Užsiėmę. Vienoje iš stovyklų mačiau Faleną — jis irgi gyvas 
ir sveikas. 

— Malonu girdėti. Labai malonu. Bet aš turiu ir prastų naujienų, 
Larkinai. 

— Mes apie tai jau girdėjom, — jis uždėjo ranką Orenui ant pe- 
ties. Kai išžygiavo iš namų, jo brolis tebebuvo berniokas. O dabar jis 
jau tikras vyras, oriai nešantis nelengvą vyrišką naštą. — Kiek dar žuvo, 
be Tinino? 

— Dar trys. Bijau, kad ir dar vienas neišgyvens nakties. Du pa- 
imti į nelaisvę, tik negaliu pasakyti, ar jie gyvi, ar mirę. Ten buvo vaikas, 
Larkinai. Tininą nužudė į vaiką įsikūnijęs demonas. 

— Eime vidun ir apie tai pasikalbėsim. 


Jie įsitaisė virtuvėje. Kianas sėdėjo nugara į langą. Jis suprato, ko- 
dėl Larkinas klausinėja visų tų detalių, net jeigu jie jau žinojo ar bent 
įsivaizdavo didžiąją dalį. Orenui reikėjo išsipasakoti, dar kartą visa tai 
išgyventi. 

— Aš prieš tai ėjau sargybą ir, kai išgirdau aliarmo signalą, tebe- 
miegojau. Tininui jau nebuvo įmanoma padėti, Larkinai, jau buvo per 
vėlu. Jis išėjo laukan visiškai vienas, manydamas, kad ten aimanuoja su- 
žeistas, pasimetęs, persigandęs vaikas. Tas vaikigalis nuviliojo jį atokiau 
nuo namo. Ir nors vyrai budėjo savo postuose pasiruošę lankus, kai tas 
padaras atsisukęs įsikibo į Tininą, buvo per vėlu, — Orenas praskalavo 
gerklę alumi. — Vyrai leidosi laukan. Kai dabar pagalvoju, juk tada 
buvau atsakingas ir turėjau įsakyti jiems likti vietoje. Jį gelbėti buvo per 
vėlu, bet juk negalėjom nepabandyti. Ir kadangi pabandėm, netekom 
dar daugiau vyrų. 

— Taip pat jis būtų pasielgęs ir su tavimi, ir su bet kuo kitu. 

— Jie pasiėmė jo kūną, — jaunatviškas Oreno veidas buvo kupi- 
nas sielvarto, akys prigesusios. — Mes jo ieškojom. Kitą rytą ieškojom 
jo ir kitų dviejų, bet radom tik kraujo pėdsakus. Baiminamės, kad juos 
galėjo paversti vampyrais. 

— Tinino nepavertė, — prakalbo Kianas ir palaukė, kol Orenas 
i jį pažvelgė. — Apie kitus du nieko nežinom, bet Tininas nebuvo pa- 
verstas. Jo kūnas atgabentas į Pažadėtosios žemės pilį ir šiandien anksti 
rytą buvo deramai palaidotas. 

— Dėkui dievams bent už tai. Bet kas gi atgabeno kūną? 

Klausantis, ką pasakojo Larkinas, Oreno veidas suakmenėjo. 

— Jaunasis Šonas. Mums nepavyko jo išgelbėti pasaloje palei ke- 
lią. Jie tiesiog išdygo iš po žemių, kaip kokie šėtonai. Tądien netekom 
gerų karių. Tada dingo ir Šonas. Ar dabar jam ramybė? — jis pažvelgė 
į Kianą. — Ar dabar, kai to padaro, kuriuo jis buvo paverstas, nebėra, 
jis ilsisi ramybėje? 

— Nieko negaliu tau apie tai pasakyti. 

— Noriu tikėti, kad jam ramu, kaip ir Tininui, kaip ir kitiems, ku- 
riuos palaidojom. Jis juk negali būti atsakingas prieš žmones ar dievus 
už tai, kas jam buvo padaryta. 


Nakt jie padvigubino sargybinių skaičių ir Kiano nurodymu pri- 
pildė nedideles pūsles švęsto vandens. Jas reikėjo kabinti prie strėlių. 

Tokiu būdu net ir nepataikius į širdį būtų nemenkai pakenkta, gal net 
mirtinai. 

Be to, buvo paspęsta ir daugiau spąstų. Vyrai, kurie negalėjo už- 
migti, stūmė laiką droždami baslius. | 

— Manai, kad šiąnakt ji surengs išpuolį? — Larkinas paklausė 
Kiano. 

Jie sėdėjo nedidelėje svetainėje, kuri dabar buvo naudojama kaip 
ginklų sandėlis. 

— Į kurią nors iš kitų bazių — galbūt. Bet čia pulti jai nelabai yra 
prasmės, nebent visai mirtų iš nuobodulio arba norėtų pramankštinti 
savo karius. Viską, ką norėjo padaryti, ji šioje bazėje padarė. 

Kadangi jie buvo vieni, Kianas gėrė kraują iš molinio puodelio. 

— O jeigu tu būtum jos vietoj? 

— Siuntinėčiau nedidelius būrius, kad atitraukčiau dėmes; ir pri- 
daryčiau žalos. Kiekvienoje bazėje po truputį silpninčiau priešo pajėgas 
ir drausmę. Bėda ta, kad tavo vyrai laikosi tvirtai, o ji turi dezertyrų. 
Bet mums reikšmingas kiekvienas praradimas, o jai tai visiškai nieko 
nereiškia. — Jis gurkštelėjo. — Kita vertus, aš — ne ji. Man norėtųsi 
netikėtai užklupti užpuolikų būrį, kol jie dar nepasiekė tikslo, ir par- 
odyti jiems, iš kur kojos dygsta. 

— Argi nenuostabu, — nusišiepė Larkinas, — kad nors aš nesu 
nei ji, nei tu, man kilo visiškai tokia pat mintis? 

— Puiku. Tai ko dar laukiam? 

Jie paliko Oreną vadovauti bazei. Ir nors teko nemažai pasiginčyti 
ir padiskutuoti, Larkinas su Kianu iškeliavo vieni. Kiano argumentas 
buvo toks: vienas slibinas ir vienas vampyras nukeliaus greičiau ir ne- 
pastebėti. 

Larkinas prisikimšo pavalkus visokių ginklų, jeigu susidurtų su 
priešais ir nuspręstų nusileidę su jais susiimti. Kianas persimetė per 
petį strėlinę, o už diržo, prie kurio segdavo kalaviją, užsikišo baslių. 

— Įdomu, kaip seksis kariauti iš oro. 

— Pasiruošęs? — Larkinas pasivertė ilgu auksiniu slibinu, o Kia- 
nas pradėjo mauti jam pavalkus. 

Jie susitarė viską daryti kuo greičiau ir paprasčiau. Skraidys pla- 

čiais ratais, ieškodami priešininkų ar jų stovyklaviečių ženklų. Jei ką 
nors pastebės — puls greitai ir švariai juos sudoros. 

Skrydis link mėnulio, artėjančio prie savo trečio ketvirčio, buvo 
tikra atgaiva. Kianą svaigino nakties laisvė. Jis skrido be jokio apsiaus- 
to, mėgaudamasis vėsa ir tamsa. 

Larkinas sklendė vos girdimai skrosdamas orą perregimais spar- 
nais, per kuriuos Kianas galėjo įžiūrėti Žvaigždes. 

Dangumi lėtai slinko debesys, plonyčiais kuokštais slinkdami per 
žvaigždes ir lyg vaiduoklių laivai plaukdami pro pilnėjantį mėnulį. 

Apačioje savo kelionę pažeme pradėjo pirmieji rūko kamuoliai. 

Skrydžio teikiamas malonumas atpirko troškią kankynę, kurią 
Kianui teko ištverti dieną. Lyg jausdamas tai Larkinas kilo vis aukštyn, 
neskubriai sukdamas ratus. Kokią akimirką Kianas užsimerkė ir užsi- 
miršęs tiesiog mėgavosi skrydžiu. 

O paskui pajuto kažką, nuo ko pašiurpo oda. Lyg šalti kibūs pirštai 
būtų skverbęsi vidun ir nuodiję kraują. Galvoje pasigirdo kuždesys, tyli 
sirenos daina, žadindama tai, kas slypėjo po žmogiškuoju pavidalu. 

Kai jis pažvelgė žemyn, pamatė plytintį nuniokotą mūšio lauką. 

Jo spengianti tyla rėžė ausį it laukinis riksmas, degino it lydytas 
pirmykštis žvilgantis tamsus metalas. Žolė priminė aštrius ašmenis, 
uolos — pačią mirtį. Bet net ir joms neprilygo gilios bedugnės ir urvai, 
į kuriuos niekas nedrįso nė pažvelgti. 

Kalnų saugoma prakeikta žemė buvo ištroškusi kraujo. 

Jam tereikėjo visai nedaug — tik pasilenkti į priekį ir būtų galėjęs 
suleisti dantis slibinui į kaklą, kad vėl pajustų žmogaus kraujo skonį, 
sodrų, kupiną gyvybės, tokį, kokio neturėjo joks kitas gyvis. Skonis, 
kurio jis buvo atsisakęs ištisus amžius. Ir dėl ko? Kad galėtų gyventi 
tarp jų? Kad išgyventų apsimesdamas esąs vienas iš jų? | 

Juk palyginti su juo jie buvo tokie menki — lyg šunį kamuojan- 
čios blusos. Tik kūnas ir kraujas, skirtas tam, kad jis galėtų medžioti. Jį 
kamavo alkis ir troškulys. Buvo nuostabu prisiminti, ką reiškia žudyti, 
o paskui burna ir gerkle jausti sruvenant gyvybę. Jis kovojo su savimi. 
Negalėjo leisti, kad viskas taip baigtųsi. Negalėjo vėl tapti savo kraujo 


belaisviu. 

Juk jis gali tai įveikti. Juk gali būti aukščiau tų instinktų. 

Kai Kianas pasilenkė prie Larkino, nuo nepatenkinto troškimo 
jam darėsi silpna. 

— Leiskis čia. Neatsiversk į Žmogų. Būk pasiruošęs vėl pakilti, o 
jeigu reikės — tiesiog palik mane. Žinosi, kai tai nutiks. 

Jiems leidžiantis Kianas pajuto, kaip ta prakeikta žemė jį traukia. 
Ji murmėjo, dainavo ir žadėjo. Ji melavo. 

Kai jis nušoko žemyn, jautėsi lyg karščiuotų. Prisiekinėjo sau, kad 
apsisukęs nežudys savo draugo, kaip kartą bandė nužudyti savo brolį. 

— Čia ta vieta. Įsikūnijęs blogis. 

— Juk sakiau, kad nesiverstum į žmogų. Neliesk manęs! 

— Jaučiu tai, — Larkino balsas buvo visiškai ramus. — Tave tai 
turėtų deginti. 

Kianas įsmeigė į jį krauju pasruvusias akis, visas išpiltas prakaito 
nuo viduje verdančios kovos. 

— Gal visai netekai proto? 

— Ne, — atsakė Larkinas, net neketindamas imtis ginklo. — Ma- 
tau, kad kovoji su tuo, ir žinau, jog įveiksi. Kad ir ką tavyje sužadintų ši 
prakeikta vieta, tu stipresnis. Kaip tik dėl to tave ir myli Moira. 

— Nežinai, ką reiškia tas alkis, — beveik sudejavo Kianas. Nuo 
alkio jam spengė ausyse. Jis girdėjo, kaip pulsuoja Larkino kraujas.— 
Užuodžiu tave, žmogau. 

— Ar užuodi ir baimę? 

Kianui per kūną nubėgo šiurpulys, nuo kurio, rodės, suskilinės 
kaulai. Galva plyšte plyšo, bet jis vis tiek girdėjo tą pašėlusiai viliojantį 
širdies plakimą. 

— Ne. Bet galiu priversti tave bijoti. Nuo baimės žmogaus krau- 
jas dar saldesnis. Kokie iškrypę dievai galėjo sugalvoti tokią vietą? 

Jis nebegalėjo išsilaikyti ant kojų, todėl tiesiog susmuko ant že- 
mės, iš paskutiniųjų stengdamasis neprarasti valios. Kai šiek tiek susi- 
tvardė, tvirtai suspaudė medalioną, kurį jam ant kaklo buvo užkabinusi 
Moira. 

Silpnumas šiek tiek atslūgo, lyg per karščiuojančią kaktą kažkas 
būtų perbraukęs vėsia ranka. 

— Ji nušviečia mano pasaulį. Priimdamas ją jaučiuosi esąs žmo- 
gus. Bet juk iš tikrųjų nesu. Čia man skaudus priminimas, kad žmogus 
nesu. 

— Kai Žiūriu į tave, matau žmogų. 

— Tu klysti. Bet šiąnakt kraujo negersiu, bent jau ne tavo. Ir ne 
žmogaus. Neleisiu, kad šiąnakt ši jėga mane nugalėtų. Ir nebeleisiu, kad 
man dar kada nors taip atsitiktų. Dabar jau Žinau. 

Kai jis pažvelgė į Larkiną, akys nebebuvo tokios raudonos. 

— Buvai tikras kvailys, kad nesigriebei ginklo. 

Atsakydamas Larkinas kilstelėjo ant grandinės kabantį kryžių. 

— (Gal būtų užtekę ir to, — sutiko Kianas. Jis nusibraukė supra- 
kaitavusius delnus į drabužius. — Visa laimė, kad mums neteko to 
išbandyti. 

— Parskraidinsiu tave atgal. 

Kianas pažvelgė į ištiestą Larkino ranką. Žmonės, pagalvojo jis, 
yra optimistai ir patiklūs. Tada įsikibo tos rankos ir atsistojo. 

— Ne, keliausim toliau. Turiu ką nors susimedžioti. 

Šį mūšį laimėjau, galvojo Kianas jiems vėl kylant į dangų. Bet ne- 
būtų galėjęs paneigti, kad toldamas nuo tos Žemės jautė palengvėjimą. 

Pastebėjęs apačioje kažką judant, pajuto piktdžiugišką virpulį. Ten 
sparčiai žygiavo koks tuzinas karių, ir jis atpažino, kad tai vampyrai. Iš 
to, kaip tvarkingai jie buvo išsirikiavę, jis suprato, kad tai gerai parengti 
ir patyrę kariai. Pajutęs, kaip įsitempė slibino kūnas, Kianas suprato, 
kad Larkinas juos irgi pastebėjo, ir vėl pasilenkė jam prie ausies. 

— Tai gal išbandom naująjį Glenas ginklą? Kai jie eis per kitą 
lauką, praskriskim tiesiai virš būrio vidurio. Jie turi šaulių, tai kai nu- 
mesim tą šlamštą, tau reikės imtis kokių nors išsisukinėjimo manevrų. 

Kai Larkinas atsidūrė reikiamoje vietoje, Kianas iš pakinktų kiše- 
nės ištraukė bombą. Slibinas ne tiek jau skiriasi nuo lėktuvo, pagalvojo 
jis ir, pasikliaudamas savo ilgalaike piloto patirtimi, įvertino oro pasi- 
priešinimą, atstumą iki žemės ir jų skridimo greitį. 

— Atsikratom bombos, — sumurmėjo jis ir paleido ją. 

Bomba tėškėsi į žemę priversdama sutrikusį būrį sustoti ir iš- 
sitraukti ginklus. Kianas jau buvo bepriskiriąs Glenos eksperimentą 

prie nesėkmingų, kai staiga pamatė kylant liepsnos pliūpsnį. Tie, kurie 
buvo prie pat, tiesiog išnyko. Buvusieji toliau užsidegė. 

Stebėdamas kilusią paniką ir klausydamasis riksmų, Kianas įstatė 
lankan strėlę. Kaip būrelis ančių, pagalvojo jis ir nusitaikė į likusiuosius. 

Larkinas vėl nusileido ir atsivertė į žmogų. 

— Ką gi, — jis atsainiai paspyrė pelenų krūvą. — Greitai susi- 
dorojom. 

— Ką nors nužudęs jaučiuosi kur kas geriau, bet tai buvo per 
atstumą, daug nuasmeninta. Žmogiškai. Ne visai tas pat, kas tikra 
medžioklė. Dėl to ir nenaudojam nei šautuvų, nei kitų modernių gin- 
klų, — pridūrė jis. — Jokio malonumo. 

— Labai dėl to apgailestauju, bet mane tokie rezultatai visiškai 
tenkina. Ta Glenos bomba puikiai veikia. Tu taip nemanai? 

Larkinas'pradėjo rinkti aplinkui išmėtytus ginklus. Kai pasilenkė, 
jam virš nugaros prazvimbė strėlė ir įsmigo Kianui į klubą. 

— Po velniais! Aiškiai vieną pražiūrėjau. 

— Imk pavalkus, — Larkinas metė juos Kianui, — ir šok ant 
viršaus. 

Jis greitai pasivertė į slibiną, o Kianas, jausdamas, kad dėl sužeisto 
klubo bėgti šiek tiek sunkiau, tiesiog užšoko ant jo. Antrąją strėlę jis 
tiesiog pagavo dar niekur nepataikiusią. Tada Larkinas pakilo į orą ir 
pradėjo sukti ratus. 

— Štai matau juos. Dar vienas būrys. Matyt, medžioja pasimetu- 
sius žmones ar šiaip kas pasitaikys po ranka. 

Kianas kelis nušovė, o kiti išsilakstė ir išsislapstė. 

— Visai jokio malonumo, — nusprendė jis. Išsitraukęs kalaviją 
šoko nuo Larkino, nepaisydamas, kad iki žemės buvo likę apie tris- 
dešimt pėdų. Jeigu slibinai galėtų keiktis, nuo Larkino keiksmų būtų 
pašiurpęs dangus. 

Jie puolė Kianą iš visų pusių — du vyrai ir viena moteris. Kala- 
viju jis perkirto atskriejančią strėlę, tada apsuko kalaviją, kad atremtų 
puolimą. 

Jis tebejautė pojūčių, kurie apėmė mūšio lauke, nuosėdas ir visa 
tai nukreipė į priešą. Jeigu jau negalėjo atsigerti kraujo, tai bent pralies 

jį. Iš pradžių Kianas tik žalojo, kad galėtų užuosti kraują — tą sodrų 
vario kvapą, kuris įkvėpė jį toliau negailestingai kapoti. 

Slibinas mostelėjo uodega ir nusviedė atgal vieną iš moterų, be- 
keliančią lanką. Tada nagais perskrodė jai gerklę. 

Smagindamasis Kianas pašokęs apsivertė ir skaudžiai spyrė prie- 
šininkui į veidą. Kai šis susvyravo, nušniojo jam galvą ir, tuo pat metu 
išsitraukęs iš klubo strėlę, suvarė ją į širdį kitam užpuolikui, artėjan- 
čiam iš kairės. 

Apsisukęs pamatė, kaip atgavęs žmogaus pavidalą Larkinas bedė 
strėle į paskutinio priešininko širdį. 

— Ar jau viskas? — paklausė sunkiai atgaudamas kvapą. — Čia 
jau paskutinis? 

— Atrodo, taip. 

— Praėjus; kartą tau irgi taip atrodė, — atsakė Larkinas kelda- 
masis ir braukdamas nuo savęs dulkes. — Prakeiktos dulkės. Ar dabar 
tu jautiesi geriau? 

— Nepalyginamai geriau, aukle, — Kianas pasikasė sužeistą 
klubą. Kadangi iš žaizdos sruvo kraujas, nusiplėšė palaidinės ranko- 
vę. — Gal gali man padėti? Reikia aptvarstyti žaizdą. 

— Nori, kad tvarstyčiau tau užpakalį? 

— Vėpla, čia ne užpakalis. 

— Beveik, — pasakė Larkinas priėjęs ir apžiūrinėdamas Kiano 
žaizdą. — Tada prašom nusismaukti drabužėlius. 

Kianas metė į jį nepatiklų žvilgsnį, bet pakluso. 

— Kaip manai, kokios nuotaikos bus Lilita, kai nė dūšia negrįš iš 
jos dviejų pulkų? 

— Ji bus baisiai pasipiktinusi. — Kianas persikreipęs stebėjo, ką 
daro Larkinas. — Karališkai suirzusi. 

— Kažkaip pakelia nuotaiką, ar ne? Kuriam laikui užpakalyje 
būsi įsitaisęs dar vieną skylę. 

— Čia klubas. 

— Man panašu į užpakalį. Bet aš išalkęs kaip vilkas — sudoročiau 
visą arklį. Kai grįšim, gerai užkąsim ir išgersim. Viskas, sutvarkiau. Ge- 
rai prastūmėm naktelę, — pridūrė jis, kai Kianas vėl užsitraukė kelnes. 

— Atrodo, kad taip. Tame slėnyje viskas galėjo apsisukti visiškai 
kitaip, Larkinai. 

Šis išpešė saujelę žolių nusivalyti nuo rankų Kiano kraują. 

— Nemanau, kad taip galėjo atsitikti. Kad viskas galėjo būti ki- 
taip. O dabar, jeigu tau per daug nesopa užpakalio, padėk man surinkti 
tuos ginklus — papildysim savo atsargas. 

— Palik mano užpakalį ramybėj. 

Kartu jie pradėjo rinkti kalavijus, lankus ir strėles. 

— Esu tikras, kad ši tavo kūno dalis greitai vėl bus visiškai sveika. 
O jeigu ne, tai Moira pagydys ją savo bučiniu. 

Kianas pažvelgė į nerūpestingai švilpaujantį ir ginklus į pakinktus 
grūdantį Larkiną. 

— Betgi tu ir juokdarys, Larkinai. 


Pilyje Moira atsitraukė nuo krištolinio rutulio ir įsižiūrėjo pro 
langą sunėrusi ant krūtinės rankas. 

— Jeigu gerai prisimenu, tai jiems buvo pasakyta tikrinti bazes ir 
be reikalo nerizikuoti. 

— Jie nepakluso, — sutiko Blera. — Bet turi pripažinti, kad ko- 
vėsi šauniai. Ir ta bomba puikiai veikia. 

— Man nepatinka, kad ji ne iškart sprogo, — Glena toliau stebėjo 
juos grįžtančius į bazę. — Reikės prie to padirbėti. Bet dar labiau man 
nepatinka tai, koki poveikį kovos laukas padarė Kianui. 

— Jis jam atsispyrė, — įsiterpė Hoitas. — Kad ir kokia jėga ban- 
dė jį užvaldyti, jis atsispyrė. 

— Taip, atsispyrė, — sutiko Glena. — Bet ta pergalė buvo ne- 
lengva, Hoitai. Ir mes turim apie tai pamąstyti. Gal mums pavyks su- 
galvoti kokį nors burtą, kuris jam padės. 

— Ne, — prašneko Moira neatsisukdama. — Jis tai padarys pats. 
Jis privalo. Ar ne dėl to jis yra toks, koks yra? 

— Turbūt tu teisi, — Glena žiūrėjo Moirai į nugarą. — Lygiai 
taip pat, kaip ir tai, kad jiems reikėjo šiąnakt išvykti ir padaryti ką pa- 
darė. 

— Gal ir taip. Ar jie jau sugrįžo? Jie jau saugūs? 

— Tuoj nusileis, — atsakė jai Blera. — Vakarų fronte nieko naujo. 
Na, iš tikrųjų tai ten rytų frontas, bet anaip geriau skamba. 

— Minutė ramybės, — pasakė atsigręždama Moira. — Galima 
spėti, kad šiąnakt bazės jau niekas nebepuls. Taigi ir mes galime nu- 
migti. 

— Nebloga mintis, — tarė Glena, pasiimdama krištolinį rutulį. 

Visi palinkėjo vieni kitiems labos nakties ir išsivaikščiojo kas kur. 
Bet niekas taip ir neatsigulė. Hoitas su Glena nukeliavo į bokštą dirb- 
ti. Blera nužygiavo į tuščią pokylių salę pasitreniruoti. Moira nuėjo į 
biblioteką ir susirado knygų apie Tylos slėnį, jo istoriją ir legendas. Ji 
skaitė iki pradėjo švisti. 

Kai ji pagaliau užmigo susirangiusi krėsle prie lango, kaip kad 
neretai darydavo, kai dar buvo maža, sapnavo didijį dievų ir demonų 
karą. Karą, kuris truko visą amžinybę, o gal ir ilgiau. Karą, kurio metu 
liejosi ir dievų, ir demonų kraujas, kol pagaliau jo prisikaupė visas van- 
denynas. 

O paskui tas vandenynas pavirto slėniu — Tylos slėniu. 


17 skyrius 


— Šinona, galėjai dar pamiegoti. 

Ji stovėjo prisilaikydama ranka pilvą. Išgirdusi Moiros pastabą, 
tik papurtė galvą. 

— Negalėjau leisti, kad tėvas ir tu išjotumėt taip ir neatsisveikinę 
su manim, — Šinona žvalgėsi po kiemą, kur vyrai ruošė slibinus ir 
žirgus išvykti. — Dabar, kai čia mūsų liks tiek nedaug, atrodys taip 
tuščia, — stebėdama, kaip jos tėvas mėto viršun jos sūnų, ji prisivertė 
nusišypsoti. 

— Mes grįšim, ir dar su tokiu triukšmu, kad iš tolo išgirsit. 

— Žiūrėk, kad jie grįžtų pas mane, Moira, — jos akys ir balsas 
išdavė, kokia įtampa tvyro viduje. — Mano vyras, mano tėvas, mano 
broliai — žiūrėk, kad jie grįžtų pas mane. 

Moira paėmė Šinonai už rankų. 

— Padarysiu viską, kas mano galioje. 

Šinona prispaudė jos ranką sau prie pilvo. 

— Jauti čia esant gyvybę? Pasakyk Felanui, kad jautei judant jo 
vaikutį. 

— Būtinai. 

— Aš paglobosiu tavo sodinukus ir žiūrėsiu, kad žvakė neužgestų, 
kol tu grįši namo. Moira, iš kur mes sužinosim? Iš kur sužinosim, jeigu 
jūs?.. | 

— Sužinosit, — nuramino ją Moira. — Jeigu dievai neatsiųs 
žinios apie mūsų pergalę, mes patys tai padarysim. Pamatysi. O dabar 
eik atsibučiuok su tėvu, o aš už tave pabučiuosiu visus tavo vyrus, kai 
tik juos pamatysiu. 

Moira pasuko prie tetos ir priėjusi palietė jos ranką. 

— Pasikalbėjau su vyrais, kurie liks su jumis. Mano nurodymai 
aiškūs ir paprasti, jų reikia tiksliai laikytis. Vartai lieka užrakinti, iš 
pilies niekas neišvyksta nei dieną, nei naktį, kol neišgirsit žinios, kad 
mūšis baigtas. Pasikliauju tavim kaip šeimos galva, kuri lieka čia ir pa- 
sirūpins, kad tų nurodymų būtų laikomasi. Iki mano sugrįžimo būsi 
regentė. O mano mirties atveju... 

— O, Moira! 

— Mano mirties atveju valdysi tol, kol bus išrinktas kitas teisėtas 
valdovas. — Ji nusimovė žiedą, kažkada priklausiusį jos motinai, ir už- 
movė ant piršto Dairdrai. — Tai tavo įgaliojimų ženklas mano vardu. 

— Gerbiu tavo norus, nurodymus ir tavo vardą. Prisiekiu. Moi- 
ra, — Dairdra suėmė jos rankas. — Apgailestauju, kad barėmės. 

— Aš taip pat. 

Dairdra pro ašaras nusišypsojo. 

— Nors dabar išsiskiriam tikėdamos, kad abi turėjom tam teisę. 

— Taip ir yra. Ir dėl to tave myliu nė kiek ne mažiau. 

— Mano vaikeli, — Dairdra ją apkabino. — Mano mergaite. Tau 
bus skirtos visos mano maldos. Tu tik sugrįžk. Pasakyk mano sūnums, 
kad atiduodu jiems savo širdį ir kad labai jais didžiuojuos. 

— Tu jau man atleisk, — Moiros petį palietė Blera, — bet viskas 
yra parengta. 

— Ką gi, laikas atsisveikinti. — Dairdra pabučiavo Blerą į skruos- 
tą. — Ir neleisk mano vyresnėliui veltis į bėdas. 

— Stengsiuos iš paskutiniųjų. 

— Reikės nemažai pasistengti. Jis gyva bėda, — Dairdra norėjo 
dar kažką pridurti, bet staiga nutilo ir giliai atsiduso. — Norėjau pasa- 
kyti, kad saugotumeis, bet kariai tokius dalykus nori girdėti mažiausiai. 
Verčiau palinkėsiu geros kovos. 

— Galit mumis pasikliauti. 

Be jokios pompastikos visi sulipo ant žirgų ir slibinų. Aplinkui 
būriavosi vaikai, spietėsi apie tolėliau stovinčias moteris. Buvo ir senu- 
kų, besiramstančių lazdelėmis ar į jaunesniųjų parankes. 

Tai vieno, tai kito akyse blizgėjo ašaros. Ir nors pro tų ašarų miglą 
jie žvelgė į savo mylimuosius, kurie ketino juos palikti, Moira žinojo, 
kad jie žiūri ir į ją. 

Žiūrėk, kad jie grįžtų pas mane. Kiek artimųjų desperatiškai šito 
meldžia savo širdyse ir mintyse? Ne visiems tasai noras išsipildys, bet 
ji, kaip ir prisiekė Šinonai, padarys viską, kas jos galioje. 

Ji neketino palikti savo Žmonių ir vesti juos į mūšį su ašaromis 
akyse. 

Moira davė ženklą Nailui, kuris vadovavo žemės pajėgoms. Kai jis 
nurodė pakelti vartus, ji aukštai iškėlė Pažadėtosios žemės kalaviją. Iš- 
vesdama iš pilies paskutinius karius ji paleido ugnies pliūpsnį į blyškų 
ryto dangų. 

Pirmieji atvyko raiteliai su slibinais, kad mobilizuotų karius. Jie 
turėjo palikti pirmąją bazę, kad pradėtų antrą žygio į mūšio lauką eta- 
pą. Jiems atvykus atsargos ir ginklai buvo parengti, o žmonės jau sėdosi 
ant arklių ir slibinų. Tuos, kurie keliavo pėsčiomis, supo raiteliai. 

Taip jie keliavo Pažadėtąja žeme ir jos dangumi. 

Kartą kitą sustoję pailsėjo ir pagirdė žirgus.. 

— Išgerkit arbatos, mano ponia, — prie Moiros, stebinčios, kaip 
slibinai geria iš upelio, prisiartino Kiara. 

— Ką? O, ačiū tau, — padėkojo Moira ir paėmė puodelį. 

— Man dar nėra tekę matyti tokio vaizdo. 

— Tikrai, — Moira toliau stebėjo slibinus ir spėliojo, ar dar kada 
teks tai išvysti. — Tu josi su savo vyru, Kiara. 

— Taip, mano ponia. Mes juos jau beveik pasiekėm. 

— O kur kryžius, kurį laimėjai, Kiara? Tas, kurį dėvi dabar, varinis. 

— Aš... — Kiara palietė varinį kryžių. — Palikau jį savo motinai, 
jūsų didenybe. Norėjau, kad mano vaikai būtų saugūs, jeigu... 

— Na, žinoma, — ji paėmė Kiarą už riešo ir tvirtai suspaudė. — 
Žinoma, — ir apsisukusi pamatė jų link žygiuojančią Blerą. 

— Laikas į kelią. Žirgai pailsėję ir pagirdyti. Atsargos ir ginklai 
supakuoti, išskyrus tuos, kuriuos paliekam būriui, liksinčiam bazėje iki 
rytojaus. 

— Kariai, keliaujantys mums iš paskos, turėtų atvykti iki saulėly- 
džio, — Moira nužvelgė dangų. — Ar jie turės kaip apsisaugoti, jeigu 
kartais subjurtų oras? 

— Taip toli vakaruose gali būti vienas kitas Lilitos šaulys ar 
žvalgas, bet jų tikrai nebus tiek, kad kariai nesusidorotų. Laikas judėti, 
Moira. Keliaudami tokiu būdu kariai saugesni naktį, bet tam reikia 
laiko. 

— O mums reikia laikytis tvarkaraščio, — sutiko Moira. — Ką gi, 
duok nurodymus ir judam toliau. 


Buvo jau gerokai po pusiaudienio, kai pirmieji iš jų pasiekė ga- 
lutinį tikslą. Skrisdama Moira matė apačioje sustojusius ir juos svei- 
kinančius žmones. Iš namo išėjo Larkinas ir pažvelgė aukštyn. Tada 
pasivertė į slibiną ir pakilęs juos pasitiko. 

Ji pamatė ir šviežiai supiltus kapus. 

Larkinas greitai apsuko apie ją ratą, aiškiai norėdamas pasirodyti, 
o paskui nuskubėjo prie slibino, kuriuo skrido Blera. Moirai net kvapą 
užėmė, kai ši atsistojo ant savojo slibino ir liuoktelėjo nuo jo į orą. 
Blerai nusileidus ant Larkino ir jiems pradėjus leistis žemyn, iš apačios 
nugriaudėjo susižavėjimo šūksniai. 

Tarsi kokia šventė, pagalvojo Moira, stebėdama, kaip kiti raiteliai 
demonstravo šaunius posūkius ir nardė ore. Turbūt jiems reikėjo to 
pasirodymo ir šiek tiek pakvailioti per paskutines iki sutemų likusias 
valandas. Naktis netruks ateiti. 

Ji ketino pati pasirūpinti savo slibinu, kaip darė visą kelią, bet 
Larkinas atplėšė ją nuo žemės, apsuko ir pabučiavo. 

— Tai tavęs neišgelbės, — įspėjo jinai jį. — Turim išsiaiškinti vie- 
ną dalyką. Tau buvo duoti nurodymai keliauti, rinkti Žinias ir saugotis, 
o ne ieškoti bėdų. 

— Darom tai, ką privalom daryti, ir tada, kai privalom,— jis pa- 
bučiavo ją dar kartą. — Juk viskas tvarkoj. 

— Nejaugi? 

— Žinoma. Jis viduje. Eik pas jį. Čia bus kam pasirūpinti slibinu. 
Kelionė buvo ilga. Blera sakė, kad viskas praėjo gerai. 

— Teisybė, — ji leidosi nuvedama į vidų. 

Ant ugnies kunkuliavo puodas su mėsos troškiniu ir orą užpildė 
ne tik jo, bet ir žmonių bei purvo kvapai. Ant stalo, prie kurio kažkada 
turbūt rinkdavosi šeima, buvo paskleisti žemėlapiai. Ant langų kabėjo 
jaukios naminės užuolaidos, sienos buvo švarios, baltutėlės. 

Prie visų durų ir langų stovėjo ginklai. 

— Jeigu nori pailsėti, viršuje tau paruoštas kambarys. 

— Ne, man poilsio nereikia. Bet mielai išgerčiau viskio, jeigu jo 
čia atsirastų. 

— Labai prašom. 

Iš Larkino veido ji suprato, kad jiems iš paskos atėjo Blera. 

— Slibinais bus pasirūpinta, — pranešė ji. — Atsargos ir ginklai 
iškrauti. Tuo rūpinasi Hoitas. Kokia padėtis? 

— Kariai įsikūrę arklidėse, daržinėje, karvelidėje ir rūkykloje, 
taip pat ir čia. Turim gana erdvią palėpę, kuria irgi naudojamės kaip 
kareivinėmis. 

Kalbėdamas jis įsipylė viskio, klausiamai pažvelgė į Blerą, bet ši 
papurtė galvą. 

— Šiame gyvenamajame kambaryje yra pagrindinis ginklų san- 
dėlis, — tęsė jis. — Be to, ginklų prikrauta visuose pastatuose. Žmonės 
budi pamainomis, dieną ir naktų. Kasdien treniruojamės. Kaip Žinai, 
anksčiau čia pasitaikė išpuolių, bet nė vieno po to, kai atvykome mudu 
su Kianu. 

— Na taip, juk jūs tuo pasirūpinot, — tarė Moira ir gurkštelėjo 
viskio. 

— Tai jau taip. Geras spyris Lilitai į užpakalį. Vieno vyro nete- 
kom vakar — to, kuris buvo sužeistas per išpuolį, kai žuvo Tininas. Jo 
mirtis nebuvo lengva. 

Moira žiūrėjo į savo viskio stiklą. 

— Ar dar yra sužeistų? 

— Yra, bet visi gali vaikščioti. Iš virtuvės atsiveria kažkas panašaus 
į svetainę, ten mes ir rūpinamės sužeistaisiais. 

— Glena ten apsilankys ir pasitvarkys, kaip jai atrodys reikalinga. 
Ką gi, — ji išgėrė likusį viskį. — Puikiai žinom, kad pastatuose visiems 
kariams vietos neužteks. Šiąnakt čia mūsų susirinko beveik tūkstantis, 
o po dviejų dienų pasirodys dar pusė tiek. 

— Tuomet pats laikas kurti stovyklą, — pasakė Blera. 

Moira didžiavosi stebėdama, kaip tokia gausybė jos žmonių, vyrų 
ir moterų, senų ir jaunų, dirba drauge. Lauke tuoj pat pradėjo dygti 
palapinės ir medžio bei durpių krūvos pakuroms. Buvo iškrauti atsargų 
ir ginklų vežimai. 

— Štai ir tavo kariuomenė, — tarė Glena Moirai iš už nugaros. 

— Tikiuosi, kad vieną gražią dieną čia vietoj palapinių vėl sudygs 
javai. Kiek čia visko daug. Neatrodė, kad bus tiek. Kaipgi mes išlaiky- 
sim saugius be apsauginio rato? 

Glenos veide ji išvydo tvirtą apsisprendimą. 

— Tas Lilitos pakalikas sugebėjo apsaugoti visą bazę. Tikiuosi, tu 
nenori pasakyti, kad mes su Hoitu jam neprilygstam? 

— Net nepagalvojau apie tai. 

— Labai didelis ratas, — pripažino Glena. — O saulė jau leidžia- 
si, taigi pats laikas pradėti. Tavo pagalba mums irgi praverstų. 

— Tikėjausi, kad ką nors tokio galėsit padaryti. 

Kartu su jais Moira keliavo iš vieno lauko galo į kitą ir, kaip Glena 
nurodė, rinko žoles, nedidelius akmenukus, žemės grumstelius. Paskui 
visi susitiko centre. 

Išgirdę, kad bus kerima, kariai pritilo. Tyloje Moira išgirdo pir- 
muosius pašnabždom tariamus burtažodžius, kuriais buvo kviečiami 
sergėtojai iš rytų ir vakarų, šiaurės ir pietų, kviečiama jų globėja Mor- 
gana. Moira irgi prisidėjo prie jų maldos. 

a Čionai šią valandą mes šaukiamės senovinių galių, kad atsi- 
lieptų į mūs maldą ir palengvintų mūs dalią. Tegul žolė ši, žemė ir šie 
akmenys apsaugo mus nuo viso pikto, kad į šį ratą teįžengtų tik gyvybė, 
bet neįžengtų niekas, trokštantis pakenkti. Saugok šią žemę ir dangų 
savo šviesa, diena ar naktis, naktis ar diena. Sutvirtinsim šį skydą sa- 
vuoju krauju ir juo šį lauką apjuosim. 

Kaip ir Hoitas su Glena, Moira įsipjovė delną ir suspaudė į kumš- 
tį surinktą žolę, žemę ir akmenėlius. 

Ji pajuto kūnu sruvenant savo pačios ir jų karštį, o jų sukeltas vė- 
jas suko vis didesniais šuorais, daužydamasis į palapines, dainuodamas 
žolėje, kol įsisuko į šviesos sūkurį palei lauko kraštus. 

Paskui Hoitą su Glena ji metė žemėn krauju permirkusias žemes 
ir pajuto, kaip, plykstelėjus ir užgesus trims liepsnelėms, sudrebėjo 
žemė po kojomis. Kai jie susikibo už rankų, jos kūnas išsilenkė nuo 
juos sujungusios jėgos. 

— Kilk ir apjuosk! — šaukė ji kartu su jais. — Apjuosk ir užsi- 
verk, ir saugok vietą šią nuo mūsų priešų. Tesusimaišo kraujas ir ugnis 
savo galia. Tebūnie tavo valia. 

Lauką apjuosė raudonos liepsnos. Kai žemėje iki baltumo išdegė 
tobulas ratas, nugrumėjus griaustiniui liepsnos išnyko. 

Moirai dvejinosi akyse, o aplinkinių balsai skambėjo taip, lyg pa- 
saulis staiga būtų atsidūręs po vandeniu. 

Ji atsigavo beklūpanti ant žemės. Glena laikė ją už pečių ir vis 
šaukė vardu. 

— Man viskas gerai. Aš tik... Visko buvo truputį per daug. Man 
reikia atgauti kvapą. 

— Atsikvėpk. Kerai buvo labai stiprūs, ypač dėl to, kad naudojom 
kraują. 

Moira žvilgtelėjo į įpjovą savo delne. 

— Bet kas gali būti naudojama kaip ginklas, — pratarė ji. — Taip 
sakė Blera. Nesvarbu kas tai, kad tik būtų veiksminga. 

— Man atrodo, pakankamai veiksminga, — tyliai tarė Hoitas. 

Pažvelgusi ten, kur jis žiūrėjo, Moira pamatė Kianą, stovintį už 
rato ribos. Nors apsiaustas saugojo jį nuo saulės spindulių, ji puikiai 
matė jo kupinas įniršio akis. 

— Ką gi. Leiskim vyrams baigti tvarkyti stovyklą. 

— Šliekis prie manęs, — pasakė jai Glena. — Tu balta kaip drobė. 

— Ne, negaliu, — atsisakė Moira, nors kojos visai nelaikė. — Ne- 
noriu, kad žmonės dabar matytų mane svyrinėjančią. Man tik truputį 
negera. 

Eidama per lauką ji pamatė, kaip Kianas apsisuko ant kulno ir 
nudrožė atgal į namą. 

Jis laukė jų viduje bjauriai nusiteikęs. 

— Ar norit ją pribaigti, kol to nepadarė Lilita? — piktai pa- 
klausė. — Ką sau galvojat įtraukdami ją į tokius burtus, kurie čia vos 
nesukėlė uragano? 

— Mums jos reikėjo, — ramiai atsakė Hoitas. — Ne taip jau pa- 
prasta apsaugoti tokio dydžio plotą, kuriame tiek visko yra. O kadangi 
tu negalėjai peržengti ribos, vadinasi, kerai veikia. 

Kianas jam nepasakė, kad tie kerai jį ne tik sulaikė, bet ir sma- 
giai pakratė kaip elektra. Jis stebėjosi, kaip dar plaukai jam neatsistojo 
piestu. 

— Ji nėra tokia stipri, kad... 

— Tik nepradėk man aiškinti, kam nesu pakankamai stipri. Pa- 
dariau tai, ką reikėjo padaryti. Ar ne tą patį sakytum man, jeigu pradė- 
čiau priekaištauti dėl tavo pramuštgalviškos kelionės į slėnį? Dabar vis- 
kas baigta, mes abu čia ginčijamės, vadinasi, mums abiem viskas gerai. 
Man sakė, kad viršuje parengtas kambarys. Gal kas žino, kur jis yra? 

— Pirmos durys į kairę, — metė jai Kianas. 

Kai ji, kaip jam pasirodė, oriai pradėjo kopti į viršų, jis keiktelėjo, 
bet galų gale nusekė iš paskos. 

Ji sėdėjo krėsle prie nepakurto židinio, nuleidusi galvą tarp kelių. 

— Man ir taip negera, ir visai nereikia, kad tu mane koneveiktum. 
Tuoj atsigausiu. 

— Tu man atrodai pakankamai atsigavusi, — jis įpylė jai vandens 
ir ištiesė taurę taip, kad pamatytų. — Išgerk. Tu išblyškusi kaip lavonas. 
Esu palikęs už tave rausvesnių negyvėlių. 

— Kaip malonu tai iš tavęs girdėti. 

— Teisybė retai kada būna maloni. 

Ji atsilošė krėsle ir gerdama vandenį įdėmiai į jį pažvelgė. 

— Tu piktas, bet nieko tokio, nes aš lygiai taip pat pykstu ant 
tavęs. Žinojai, kad esu čia, bet vis tiek nenusileidai žemyn. 

— Ne, nenusileidau. 

— Esi tikras kvailys, jeigu manai, kad nuo manęs paspruksi, kad 
aš tau leisiu pasprukti. Mums liko tik kelios dienos iki viskas pasi- 
baigs, tad pirmyn — toliau slapstykis nuo manęs. O aš tikėsiuos, gal 
pavyks tave užspeisti kur nors kampe. Juk išmokau ne šiaip sau kovoti. 
Išmokau ir gudrauti. — Ji suvirpėjo: — Čia šalta. Tie kerai mane visai 
išsunkė — negaliu net ugnies įžiebti. 

Jis prisiartino prie židinio ir, kai pasilenkė paimti dėžutės su tit- 
nagu ir pintimi, ji paėmė jo ranką ir prispaudė sau prie skruosto. 

Jis iš karto pasidavė. Iškėlė ją iš krėslo ir laikydamas glėbyje įsi- 
siurbė į lūpas. Atsiliepdama Moira apsivijo jį rankomis ir kojomis. 

— Taip žymiai geriau, — sumurmėjo vos atgaudama kvapą. — 
Kur kas šilčiau. Kai tave išlydėjau, atrodė, kad sustojo laikas. O to laiko 
liko tiek nedaug, tiek nedaug. 

— Pažvelk į mane. Štai mano gražusis veidelis, — jis tvirtai ją 
apkabino, o ji padėjo galvą jam ant peties. 

— Pasiilgai manęs? 

— Labai. Tau visai nereikia gudrauti — tu ir taip mane visiškai 
nuginklavai. 

— Kažkodėl pyktis kur kas lengviau. Ne taip skaudu, — ji aki- 
mirką stipriai užsimerkė ir vėl atsimerkė, kai jis pastatė ją ant grin- 
dų. — Atsigabenau senovinį smuiką. Pamaniau, gal norėsi pagroti. 
Turėtume klausytis muzikos, mėgautis šviesa, juoktis — juk visi tie 
dalykai primena tai, dėl ko esam pasiryžę mirti, — ji nuėjo prie lan- 
go. — Saulė leidžiasi. Ar šiąnakt vėl keliausi į mūšio lauką? — nesu- 
laukusi jo atsakymo atsisuko ir pažvelgė. — Mes matėm, kaip ten ėjai 
su Larkinu prieš dvi dienas ir kaip grįžai ten vienas praėjusią naktį. 

— Kiekvieną kartą ten atsidūręs įgaunu vis daugiau stiprybės. 
Nebus nieko gero nei man, nei tau, jeigu mane užvaldys tai, ko prisi- 
gėrusi ta žemė. 

— Tu teisus, todėl šiąnakt aš keliausiu su tavim. Gali gaišti laiką 

ginčydamasis, Kianai, — pertarė ji neleisdama jam prasižioti, — bet aš 
eisiu su tavim. Pažadėtoji žemė yra mano, kiekvienas jos colis ir net tai, 
kas slypi po ja. Prie tos vietos nebuvau prisiartinusi nuo pat vaikystės, 
tik sapnuodavau ją. Turiu pamatyti. Ir būtinai naktį, kaip tai bus per 
Vėlines. Todėl ir eisiu, su tavim ar be tavęs. 


— Bet aš noriu eiti! Labai noriu. Prašau, prašau, prašau! 

Lilita spėliojo, ar jos galva nesprogs nuo berniūkščio nenutrūks- 
tamo verkšlenimo ir meilikavimo. 

— Deivi, juk pasakiau, kad ne. Vėlinės jau čia pat, ir tau išeiti iš 
namų tikrai pavojinga. 

— Aš karys, — jo mažas veidelis atrodė neįtikėtinai nuožmus.— 
Man taip sakė Liucijus. Turiu kalaviją. 

Jis išsitraukė iš makšties nediduką specialiai jam nukaldintą 
kardą. 

— Mes tik šiek tiek pamedžiosim, — bandė jį numaldyti Lilita. 

— Aš irgi noriu medžioti. Noriu kovoti! — Deivis mostelėjo 
kalaviju. — Noriu žudyti. | 

— Taip, taip, žinoma, — mostelėjo ranka Lilita. — Tu dar pakan- 
kamai viso to patirsi, bet tik po Vėlinių. Ir daugiau nė žodžio! — įsakė, 
o jos akys iš pykčio apsipylė krauju. — Man tavo kaprizų šiandien jau 
užtenka. Tu dar per mažas. Taškas. O dabar žygiuok į savo kambarį ir 
žaisk su ta prakeikta kate, kurios taip norėjai. 

Jo akys taip pat apsipylė krauju. Iššiepęs lūpas jis suurzgė, taip 
visiškai nusiplėšdamas vaikiško nekaltumo kaukę. 

— Aš ne per mažas. O tos katės nekenčiu. Ir tavęs nekenčiu! — 
sviedė jis ir išlėkė lauk, piktai trepsėdamas mažomis kojomis. Išeida- 
mas it pašėlęs mosikavo savo kardu ir perpjovė jiems patarnaujantį 
žmogų, kuris taip ir nespėjo atšokti į šalį. 

— Prakeikimas! Tik pažiūrėk į visą šitą netvarką, — skėstelėjo 
rankomis Lilita, rodydama krauju aptaškytas sienas. — Tas berniūkštis 
mane išvarys iš proto. 

— Man atrodo, jam tiesiog reikia smagiai pasimušti. 

Įniršusi Lilita atsisuko į Lorą. 

— Užsičiaupk! Neaiškink man, ko jam reikia. Aš esu jo motina. 

— Bien sur“. Ir nereikia čia kandžiotis vien dėl to, kad jis elgiasi 
kaip paskutinis šiknius, — paniurusi Lora sudribo į krėslą. Jos veidas 
buvo beveik užgijęs, bet randai taip ir liko įsiėdę it nuodai. — Man 
visiškai aišku, iš kur tos puikios jo manieros. 

Lilita atsisuko atkišdama ranką raudonais nagais. 

— Gal ir tau norisi pasimušti? 

Žinodama, kad taip nusiteikusi Lilita gali neapsiriboti muštynė- 
mis, Lora atsainiai gūžtelėjo pečiais. 

— Juk ne aš per pastarąją valandą išūžiau tau galvą. Palaikiau tave 
prieš Deivį, o dabar tu išsilieji ant manęs. Gal mes visi dabar ne per 
geriausioje padėtyje, bet mudvi vis tiek turim laikytis drauge. 

— Tu teisi, tu teisi, — Lilita rankomis persibraukė plaukus. — 
Man nuo jo tikrai įsiskaudėjo galvą. Ar gali įsivaizduoti? 

— Jis tiesiog nori pasirodyti. Taip didžiuojasi tuo nužudymu per 
žygį. 

— Bet juk negaliu jo dabar išleisti lauk. 

— Žinoma, ne, — sumosavo ranka Lora. — Pasielgei visiškai 
teisingai. Praradom būrį, kuris buvo išėjęs medžioti, ir dar vieną, tu- 
rėjusį rengti išpuolius. Deiviui ten tikrai ne vieta. Reikėjo jam smagiai 
užmesti per užpakalį už tai, kad taip su tavim kalbėjo. 

— Ko gero, netrukus jis tikrai užsidirbs per užpakalį. Pasirūpink, 
kad viskas čia būtų išvalyta, — ji abejingai mostelėjo ranka link tarno 
kūno. — Paskui pasirūpink, kad medžioti iškeliautų kitas būrys. Gal 
šiąnakt jiems nusišypsos laimė ir pavyks sučiupti kokį pasiklydusį 
žmogėną. Kariams jau atsibodo avių kraujas. Tiesa, dar vienas daly- 
kas, — pridūrė ji Lorai beišeinant. — Noriu ko nors užkąsti, kad apsi- 
raminčiau. Ar dar turim likusį kokį vaikį? 

— Tuoj išsiaiškinsiu. 

— Bet kokiu atveju ką nors mažą. Šįvakar mano apetitas ne pats 
geriausias. Atsiųsk į mano kambarį. Norisi šiek tiek ramybės. 


* Bien sur (pranc.) — žinoma. 

Likusi viena ji žingsniavo po kambarį, lyg būtų uždaryta narve. 
Teko prisipažinti, kad jos nervai tikrai labai įtempti. Siekiant pribaigti 
tą šešiukę, jai teko rūpintis daugybe dalykų, o pečius slėgė milžiniška 
atsakomybė. 

Karių žūtis ją siutino ir kėlė nerimą. Užteko jau dezertyrų, bet 
naktį ji išsiuntė savo maitėdas, kad juos sugaudytų ir sunaikintų. Ji ne- 
norėjo tikėti, jog galėjo dezertyruoti du būriai. 

Gal jie pateko į žmonių paspęstus spąstus? Jai tai brangiai atsiėjo, 
o kai baigs visą šitą reikalą, žmonės jai už tai sumokės dar daugiau. 

Niekas nesuprato, kokią įtampą jai teko išgyventi. Buvo užsimo- 
jusi sunaikinti ištisus pasaulius. Jos lemtis slėgė pečius, o aplink save ji 
matė tik kvailius ir nemokšas. 

Dabar dar jos mielasis Deivis, jos mažylis, pradėjo elgtis kaip koks 
kaprizingas niurzga. Jis elgėsi tikrai įžūliai, o to ji neleisdavo niekam. Ji 
jau nebežinojo, ar tuo didžiuotis, ar pykti. 

Ir vis tiek įnirtingai mosikuodamas savo kardeliu jis atrodė toks 
mielas. To kvailo tarno vos neperpjovė pusiau, o paskui trepsėdamas 
išlėkė sau net nepažvelgęs į jį. 

Visa tai, žinoma, erzino, bet nesididžiuoti ji irgi negalėjo. 

Ji žengė pro duris į lauką, kad bent kiek pasimėgautų naktimi. 
Vargšas Deivis jautėsi čia įkalintas. Kaip ir ji pati. Bet jau greitai... 

Po galais, kokia, pasirodo, ji prasta motina. Tuoj pat surengs me- 
džioklę apsaugotose žemėse. Medžioklę tik jiedviem. Jai tai pagerins 
apetitą ir pakels dvasią. Ir nudžiugins Deivį. 

Patenkinta savo sumanymu ji grįžo vidun ir peržengusi per kru- 
viną kūną užkopė laiptais aukštyn. 

— Deivi, kurgi tu, negeras berniuk? Turiu tau staigmeną. 

„Ji atvėrė jo kambario duris. Pirmiausia užuodė kvapą. Paskui 
pamatė, kad visur pritaškyta kraujo — ant grindų, sienų, ant mėlyno 
šilkinio lovos užtiesalo, kurį pati pasiuvo. 

Katė buvo sudraskyta į gabalus. Kiek Lilita prisiminė, toji katė 
buvo tikrai didelė. 

Lilita atsiduso ir pajuto, kad tuoj susijuoks. Ir kas per charakteris 
to jos mažiuko. 

— Deivi, bjaurus berniūkšti. Gana slapstytis, nes dar apsigalvosiu 
dėl tos staigmenos, — pagrasino ji ir pavartė akis. Būti motina ne taip jau 
lengva. — Aš juk nepykstu ant tavęs, mielasis. Tiesiog turėjau daugybę 
rūpesčių ir kažkaip užmiršau, kad ir tau, ir man reikia pasilinksminti. 

Kalbėdama ji apieškojo visą kambarį, o Deivio taip ir neradusi 
susiraukė. Pradėjo šiek tiek nerimauti. Išėjusi iš jo kambario pamatė 
Lorą, velkančią moterį apvyniota aplink kaklą grandine. 

— Vaikų nebeturime, bet ši visai nedidukė. 

— O ne, tik ne dabar. Niekur nerandu Deivio. 

— Kambaryje jo nėra, — pasakė Lora žvilgtelėjusi vidun. — Ma- 
tyt, kur nors slapstosi, nes mano, kad ant jo supykai. 

— Man kažko... — Lilita prispaudė ranką prie krūtinės. — Kaž- 
ko labai neramu. Noriu, kad jis būtų surastas. Tuoj pat. 

Ji sutelkė visus ieškoti Deivio. Apieškojo visus dvaro rūmus, 
fNlygelį, laukus apsaugotoje zonoje. Kai kažkas pastebėjo, kad nėra ir 
Deivio ponio, Lilitai pasidarė visai negera. 

— Jis pabėgo. Ir kodėl aš nepasirūpinau, kad būtų nuvestas į kam- 
barį! Turiu jį rasti. 

— Palauk, palauk, — Lora griebė Lilitai už rankos. — Negali 
rizikuoti išeidama iš saugios zonos. 

— Privalau jį rasti. Jis mano. 

— Mes jį ir surasim, būtinai. Išsiųsim jo ieškoti geriausius pėdse- 
kius. Pasinaudosim Midiru. Aš pati leisiuos jo ieškoti. 

— Ne, — stengdamasi susitvardyti Lilita užsimerkė. — Negaliu 
tavim rizikuoti. Surask Liucijų. Tegul jis ateina tiesiai į Midiro lindynę. 
Tuoj pat. 

Ji pasistengė nusiraminti, kad vėl galėtų blaiviai mąstyti. Valdant 
buvo svarbu ir aistra, ir savitvarda. Jai tikrai prireiks savitvardos, kad 
išliktų stipri, kol mažasis princas vėl bus saugus. 

— Pasikliauju tavim, Liucijau. 

— Mano ponia, aš jį surasiu. Duodu žodį — nepagailėsiu savo 
gyvybės, kad tik princas saugiai pasiektų namus. 

— Žinau, — ji uždėjo ranką jam ant peties. — Niekuo taip nepa- 
sitikiu kaip tavim. Grąžink jį man ir galėsi prašyti ko tik panorėjęs. 


243 


NORA ROBERTS žy TYLOS SLĖNIS 


Ji atsisuko į Midirą. 

— Surask jį! Surask princą per tą savo veidrodį. 

— Jau ieškau. 

Ant sienos kabojo didelis ovalus veidrodis. Jame atsispindėjo bur- 
tininkas tamsiais drabužiais, kambarys, kuriame jis užsiimdavo savo 
tamsiąja magija, bet nebuvo matyti nė vieno iš trijų vampyrų, kurie 
stebeilijo į jį. 

Per veidrodžio paviršių nuvilnijo dūmai ir sūkuriuodami slinko jo 
kraštų link. Lyg per miglą pradėjo ryškėti nakties vaizdas. O iš tamsos 
išniro poniu jojančio berniuko siluetas. 

— Štai, štai kur jis! — sušuko Lilita ir įsikibo Lorai į ranką. — 
Kaip puikiai jis laikosi balne, tiesus kaip styga. Kur jis yra? Kurioje šitos 
prakeiktos Žemės vietoje mano princas? 

— Jis vejasi medžiotojų būrį, — pasakė Liucijus, atidžiai žiūrė- 
damas į vaizdą veidrodyje. — Artėja prie kovos lauko. Man ta žemė 
pažįstama, mano ponia. 

— Tuomet paskubėk. Neklusnus vaikiūkštis, — sumurmėjo 
Lilita. — Šįkart paklausysiu tavo patarimo, Lora. Kai jis grįš, gerai 
iškaršiu jam kailį. Nepaleisk jo iš akių, Midirai. Ar gali jam nusiųsti 
mano viziją? 

— Vienu metu prašote labai daug burtų, jūsų didenybe, — plaiks- 
tydamasis drabužiais jis apsisukęs nuėjo prie savo katilo ir iškėlė virš 
jo rankas. Iš katilo pradėjo kilti blyškiai žali dūmai. — Man reikia dar 
kraujo, — pasakė. 

-— Ir, aišku, žmogaus. 

Jo akys sublizgo. 

— Žmogaus, aišku, būtų geriausia, bet galėčiau išsiversti ir su 
ėriuko ar ožiuko krauju. 

— Juk kalbam apie princą, — šaltai atsakė ji. — Nėra čia ko 
smulkintis. Lora, atvesk čia tą moterį, kurią tempei man. Tegul Midi- 
ras ją turisi. 


Deivis sparčiai jojo tamsoje. Jautėsi puikiai — stiprus ir įniršęs. Jis 
jiems dar parodys, kad yra geriausias iš visų karių. Kruvinasis princas, 

pagalvojo plačiai šypsodamasis. Privers visus taip jį vadinti. Net ir savo 
motiną. 

Kaip ji drįso sakyti, kad jis per mažas? 

Jis ketino pasivyti medžiotojų būrį ir perimti vadovavimą. Niekas 
nedrįs pasipriešinti Kruvinajam princui. Ir jis šiąnakt žudys pirmasis. 

Bet kažkas jį stūmė nuo jų, nuo tokių kaip jis pats. Kažkoks stiprus, 
viliojantis jausmas. Jam juk nereikėjo būtinai joti kartu su medžiotojais, 
sekti paskui juos kaip kokiam vaikui. Juk jie nė iš tolo jam neprilygsta. 

Norėjosi paklusti savo kraujo šauksmui, pirmykščiam mirties 
kvapui. 

Jis sulėtino ponio žingsnį, mėgaudamasis viduje kunkuliuojančiu 
jauduliu. Tamsoje jo laukė kažkas nuostabaus. Kažkas, kas priklausė 
tik jam. 

Mėnesienoje jis išvydo kovos lauką ir jo grožis privertė suvirpėti, 
kaip ir tada, kai motina įsileisdavo jį pas save ir leisdavo joti, lyg būtų 
jo ponis. 

Deginamas to jausmo jis pastebėjo ant aukštumos siluetus. Du 
žmonės ir slibinas. 

Paskers juos visus, išsiurbs jų kraują, o galvas atnešęs tėkš savo 
motinai po kojų. 

Daugiau jo niekas nebevadins mažyliu. 


18 skyrius 


Moira jautė, kaip kažkokia nematoma ranka negailestingai spau- 
džia jai širdį. Buvo beveik ne;manoma kvėpuoti. Kartu su Kianu ji 
stovėjo Tylos slėnio pakraštyje. 

— Ką jauti? — paklausė ji. 

— Trauką. Nebandyk manęs liesti. 

— Kokią trauką? 

— Lyg grandinės ant kojų, aplink kaklą trauktų mane į skirtingas 


pusės. 

— O skausmą? 

— Taip, bet jis sumišęs su žavesiu. Ir troškulį. Užuodžiu, kiek ši 
žemė prisigėrusi kraujo. Tas kvapas toks sodrus... Girdžiu plakant tavo 
širdį, užuodžiu tavo kvapą. 

Bet pažvelgusi ji vis tiek tebematė savo Kiano akis. Jos neužsidegė 
raudoniu, kaip tą naktį, kai jis buvo čia su Larkinu. 

— Čia jie bus stipresni negu bet kur kitur. 

Jis pažvelgė į ją ir pagalvojo, kad turėjo žinoti, jog ji tai supras. 

— Jie čia bus stipresni. Jų čia bus daugiau už jus. Mirtis jiems ne- 
reikš to, ką reiškia jums, nes jie semsis stiprybės iš šios prakeiktos vietos 
ir Lilitos galios. Jie čia eis nė negalvodami apie išlikimą. 

— Tu manai, kad pralaimėsim. Kad mirsim čia — visi iki vieno. 

Jis pagalvojo: tiesa ją užgrūdins kur kas geriau už visas banalybes. 

— Manau, kad galimybės juos nugalėti menkos. 

— Gal tu ir teisus. O dabar aš tau papasakosiu, ką Žinau apie 
šią vietą, ką apie ją skaičiau ir kas, mano nuomone, yra tiesa, — ji vėl 
apžvelgė duobėtą, it raupų išėstą žemę, vadinamą Tylos slėniu. — Kaž- 
kada labai seniai, kai pasauliai dar nebuvo atskirti, o visi egzistavo kaip 
vienas, gyveno tik dievai ir demonai. Žmonės dar nebuvo atsiradę, kad 
su jais kovotų ar pasiduotų jų pagundoms. Ir vieni, ir kiti buvo stiprūs, 
nuožmūs ir godūs, ir vieni, ir kiti troško viešpatauti. Bet kad ir kokie 
žiaurūs buvo dievai, jie nemedžiojo ir nežudė vieni kitų, lygiai kaip ne- 
medžiojo ir nežudė demonų vien savo malonumui ar maistui. 

— Vadinasi, egzistavo riba tarp gėrio ir blogio? 

— Juk turi būti kažkokia riba, net ir menkutė. Kilo karas. Jis tru- 
ko ištisą amžinybę, kol visi atsidūrė šioje vietoje paskutiniam mūšiui. 
Pačiam kruviniausiam, pačiam žiauriausiam ir pačiam beprasmiškiau- 
siam — bent jau man taip atrodo. Laimėti negalėjo niekas. Tebuvo 
pralietas ištisas vandenynas kraujo, kuris laikui bėgant susigėrė giliai į 
žemę ir atsirado šis atšiaurus slėnis. 

— Kodėl čia? Kodėl Pažadėtojoje žemėje? 

— Turbūt, kai dievai ją sutvėrė ir skyrė jai šimtmečius gyvuoti 
taikoje ir klestėti, šis slėnis buvo kaina už tai. Pusiausvyra. 

— Nėra nemokamų dalykų, ar ne? 

— Visą laiką prie to artėjome, Kianai. O dabar dievai įpareigo- 
jo Žmones kariauti su tais demonais, kurie kilo iš žmonių. Vampyrai 
kovoja su tais, iš kurių jie kilę ir kuriuos medžioja. Čia bus atstatyta 
pusiausvyra arba viskas žlugs. Tik Lilita nė iš tolo nesuvokia, kas nu- 
tiks, jeigu ji laimės šį mūšį. 

— Tokie kaip aš tiesiog išnyks, — linktelėjo galva Kianas, pats 
priėjęs prie šios išvados. — Juk chaose gyvybei vietos nėra. 

Moira kurį laiką patylėjo. 

— Dabar tu ramesnis, nes mąstai. 

Jis prajuko. 

— Tu teisi. Ir vis tiek šita vieta paskutinė šiame ar bet kuriame 
kitame pasaulyje, kur norėčiau paiškylauti. 

— Po Vėlinių dviese pasimėgausim bent viena mėnesienos nakti- 
mi. Mes su Larkinu turim vieną mėgstamą vietelę. Tai... 

Nors jis ir buvo sakęs jai nesiliesti, dabar pats nutvėrė už rankos. 

— Tylos. Ten kažkas yra... 

Nieko nesakydama Moira iš strėlinės, kabančios ant nugaros, iš- 
sitraukė strėlę. 


Šešėliuose besislapstantis Deivis išsišiepė ir išsitraukė savo bran- 
gųjį kardelį. Dabar jis kausis taip, kaip ir dera princui — kapos, badys, 
kandžios. O paskui gers, gers, gers. 

Jis prigludo prie balno ruošdamasis kovos šūksniui. Ir staiga pa- 
matė prieš save Lilitą. 

— Deivi, tuoj pat apsuk ponį ir šuoliuok namo! 

Jo nuožmiame veidelyje tuoj pat pasirodė rūgšti vaikiška mina. 

— Aš medžioju! 

— Medžiosi tada, kai aš tau leisiu, ir ten, kur leisiu. Nėra laiko 
tokioms nesąmonėms ir rūpesčiams. Turiu vadovauti karui. 

Jo veidelyje atsispindėjo nepalaužiamas užsispyrimas, o akys pik- 
tai žibėjo tamsoje. 

— Aš noriu kautis. Noriu nužudyti tuos žmones, kad nebesielg- 
tum su manim kaip su vaiku. 

— Aš tave sukūriau ir galiu padaryti taip, kad tavęs nebeliktų. 
Arba tu tuoj pat pradedi manęs klausyti, arba... Kokius žmones? 

Jis parodė kardeliu. Kai pasisukusi Lilita pamatė, ką jis rodo, ją 
apėmė gyvuliška baimė. Ji instinktyviai griebė už apynasrio, bet ranka 
tiesiog perėjo kiaurai per ponio kaklą. 

— Dabar paklausyk manęs, Deivi. Iš jų tik vienas yra žmogus. 
O tas vyras yra Kianas. Jis labai galingas, labai stiprus ir labai senas 
vampyras. Privalai kuo greičiau iš ten bėgti. Leisk savo ponį šuoliais 
taip greitai, kaip tik jis gali. Tavęs čia neturi būti. Šiuo metu mūsų čia 
neturi būti. 

— Aš alkanas, — pasakė jis, kyščiodamas pro iltis liežuvį, ir jo 
akis pamažu užliejo raudonis. — Noriu nužudyti tą senį. Noriu išsiurb- 
ti tos moters kraują. Jie mano, mano. Aš — Kruvinasis princas. 

— Deivi, ne! 

Bet jis neklausydamas paragino ponį kulnais ir pasileido šuoliais 
pirmyn. 

Moira vos spėjo susigaudyti, kas aplinkui vyksta. Kianas žaibiškai 
išsitraukė kalaviją ir užstojo ją savo kūnu it skydu. Iš tamsos pasirodė 
raitelis ir ji nusitaikė į jį strėle. 

O tada ji pamatė, kad atjoja vaikas, mažas berniukas tvirtu keršu 
poniu. Sudrebėjo jos širdis ir ranka. Strėlė pralėkė toli pro taikinį. 

Vaikas klykė, bliovė, urzgė. Lyg vilkiūkštis medžioklėje. 

Už ponio sklendė Lilita, smaragdo ir aukso spalvos demonė, iš- 
leidusi nagus ir iššiepusi iltis. 

Antroji Moiros strėlė pataikė tiesiai jai į širdį, bet ją pasitiko tik 
oras. ; 

— Ji netikra! — sušuko Kianas. — Bet jis tikras. Sėsk ant slibino 
ir skrisk. 

Bebandant išsitraukti trečią strėlę Kianas nustūmė ją šalin ir šoko 
per puolantį ponį. 

Mažas berniukas, pagalvojo Moira. Vaikas krauju pasruvusiomis 
akimis, iššieptomis iltimis. Jis įnirtingai tampė vadeles ir mosikavo savo 
trumpu kardeliu. Kai berniukas nukrito nuo ponio ir stipriai tėškėsi į 
akmenuotą žemę, Lilita taip suriko, kad Moirai atrodė lyg kas botagu 

kirstų per smegenis. Moira pamatė, kad jis apsidaužė į akmenis ir krau- 
javo. Ir verkė, visai kaip verktų mažas berniukas, jeigu pargriūtų. 

Negalėdama prisiversti į jį šauti Moira stebėjo puolantį Kianą ir 
Lilitos viziją, bandančią jį draskyti. 

Tada iš mėnesienos nušviestos tamsos pasiutusiu greičiu išniro 
antrasis raitelis — ne berniukas, bet mūšiui gerai pasirengęs vyras, pa- 
lašu* skrosdamas orą. 

Kianas apsisuko ir pasitiko puolimą. 

Žvangėjo ginklai, jų mirtina muzika skambėjo po visą slėnį. 
Aukštai iššokęs Kianas smagiu spyriu į gerklę išspyrė raitelį iš balno. 

Supratusi, kad tokiomis aplinkybėmis vis tiek negalės gerai nusi- 
taikyti, Moira numetė lanką ir išsitraukė kalaviją. Jai nespėjus pasiekti 
Kiano, kad stotų su juo petys į petį, berniukas atsigavo ir atsiklaupė. Jis 
pakėlė galvą, įsistebeilijo į Moirą raudonomis akimis ir suurzgė. 

— Net nebandyk, — Moira žengė atgal, pamačiusi, kad Deivis 
atsitūpė ruošdamasis šuoliui. — Nenoriu tau nieko blogo. 

— Aš tau išplėšiu gerklę, — iššiepęs iltis jis suko aplink ją ra- 
tus. — Ir gersiu tavo kraują. Verčiau bėk. Man labai patinka, kai bando 
pabėgti. 

— Net neketinu bėgti. O tau būtų jau pats laikas. 

— Deivi, bėk! Tuojau pat! 

Jis pasuko galvą Lilitos link ir suurzgė kaip pasiutęs šuo. 

— Aš noriu pažaisti slėpynių! Nagi, bėk! 

— Neketinu su tavim žaisti, — Moira suko ratą kartu su juo, 
laikydama jį atokiai kalavijo dūriais. 

Griūdamas jis pametė savo kardelį, bet Moira buvo pasiryžusi 
pasinaudoti savuoju ginklu, jeigu jis šoktų ant jos. Jis juk nebuvo ne- 
ginkluotas, kaip ir bet kuris kitas vampyras. Ką reiškia vien jau tos 
aštrios blizgančios iltys. 

Ji apsisuko ir spyrė stengdamasi pataikyti jam į pilvą ir nublokšti 
tolyn. Virš Deivio sklandanti Lilitos vizija susirietė ir sušnypštė: 

— Aš tave už tai nudėsiu. Bet prieš tai nudirsiu odą gyvai. Liucijau! 


* Palašas — lengvas dviašmenis kardas. 

Šis kirto Kianui. Abu buvo kruvini, krauju pasruvusiomis akimis. 
Šoko vienas ant kito ir aršiai susikibo ore. 

— Bėk, Deivi! — sušuko Liucijus. — Bėk! 

Deivis sudvejojo, ir jo veide Moira išvydo kažką, kas akimirką 
priminė tą vaiką, kurį buvo užvaldęs demonas, — baimė, nekaltumas, 
sutrikimas. 

Jis pasileido bėgti visiškai kaip vaikas, linkstančiais nubrozdintais 
keliais, bet tuoj pat įgavo vampyrišką greitį ir nuskubėjo ten, kur žvan- 
gėjo ginklai. 

Moira numetė kalaviją ir stvėrė lanką. Bet nespėjo nė nusitaikyti, 
kai Deivis, užšokęs Kianui ant nugaros, puolė kulti jį kumščiais ir kan- 
džioti. Jeigu ji iššaus dabar, strėlė perskros berniuką ir įsmigs į Kianą. 

Dar kelios akimirkos, ir nuo stipraus smūgio berniukas nuskriejo 
vartydamasis ore. Jis pasitrynė kumštukais raudonas akis ir pravirkęs 
pradėjo šauktis motinos. Lilita vėl suriko: 

— Liucijau, padėk princui! 

Jo ištikimybė, ilgi tarnybos metai kainavo jam gyvybę. Kai tik 
Liucijus šiek tiek pasuko galvą Lilitos pusėn, Kianas nušniojo jam ją 
vienu kalavijo kirčiu. 

Deivis, visiškai apimtas panikos, bandė atsistoti. 

— Nudėk jį! — šūktelėjo Kianas, pamatęs, kad Deivis pasileido 
bėgti. — Šauk! 

Jai atrodė, kad laikas sustojo. Virpančiame ore skardėjo riksmai ir 
laukinė rauda. Ji matė vaiko, bėgančio kruvinomis pavargusiomis ko- 
jytėmis, figūrėlę, baimės ir siaubo kupiną Lilitos, besiblaškančios tarp 
vaiko ir Moiros, veidą ir jos išskėstas rankas, lyg bandytų jį apginti ar 
maldautų. 

Moira pažvelgė Lilitai į akis ir pajuto, kaip vaizdas liejasi, o širdį 
draskyte drasko. Tada ji sumirksėjo, kad ašaros netemdytų vaizdo, ir 
paleido strėlę. 

Kai strėlė perskrodė Lilitą, Moira išgirdo riksmą, kuris, jos siau- 
bui, pasirodė labai žmogiškas ir nenutilo, iki strėlė pataikė tiesiai į širdį 
tam padarui, kuris kažkada buvo mažas berniukas, šiltoje jūroje žaidęs 
su savo tėvu. 


250 


NORA ROBERTS Žz4 TYLOS SLĖNIS 


Paskui Moira liko viena su Kianu slėnio pakraštyje ir klausėsi, 
kaip žemė vėl maldavo kraujo. Pasilenkęs Kianas surinko ginklus. 

— Turim keliauti, tuojau pat. Ji jau išsiuntė kitus. 

— Jinai jį mylėjo, — Moirai jos pačios balsas pasirodė tolimas ir 
nepažįstamas. — Ji tą vaiką mylėjo. 

— Meilė būdinga ne tik žmonėms. Turime keliauti. 

Ji jautėsi visiškai atbukusi ir stengėsi sutelkti mintis į tai, ką sakė 
Kianas. 

— Tu sužeistas. 

— Ir visai nepageidauju čia pralieti dar daugiau kraujo. Lipk, 
josim. 

Ji linktelėjo galva, susirinko savo ginklus ir užsėdo ant slibino. 

— Jinai jį nužudė, — sumurmėjo Moira, kai Kianas įsitaisė jai už 
nugaros. — Bet jinai jį mylėjo. 

Nuo mūšio lauko jie tolo tylėdami. 


Kai tik jie grįžo, Glena tuoj pat juos nusivarė į svetainę, kad su- 
teiktų pirmąją pagalbą. 

— Aš nesužeista, — priešinosi Moira, bet iškart susmuko krės- 
le. — Manęs net nepalietė. 

— Nė nebandyk keltis, — paliepė jai Glena ir pradėjo sagstyti 
Kiano marškinius. — Nusivilk marškinėlius, gražuoli, kad būtų aišku, 
kokie tavo reikalai. 

— Keli įpjovimai, keli įdūrimai, — jis pradėjo traukti nuo savęs 
drabužį ir susiraukė iš skausmo. — Puikiai valdė ginklą ir pats buvo 
greitas. 

— Sakyčiau, tu vis tiek pasirodei geresnis ir greitesnis, — Blera 
ištiesė jam stiklą viskio. — Tau ant peties bjaurus įkandimas, drauguži. 
Tas vaikinas kovėsi kaip mergiotė. 

— Ten buvo berniukas, — pasakė Moira dar nespėjus Kianui pra- 
sižioti. Pamačiusi, kad Blera siūlo jai viskio, papurtė galvą. — Lilitos 
berniukas, kurį ji vadino Deiviu. Jis mus puolė atjojęs savo poniu ir 
mosikuodamas žaisliniu kardu. 

— Ten buvo ne berniukas, — pataisė ją Kianas. 

— Žinau, kas ten buvo, — užsimerkė Moira. 

— Ir visa tai kažkokio vampyriūkščio darbas? — nusistebėjo 
Blera. 

— Ne, — žvilgtelėjo į ją suirzęs Kianas. — Kuo tu mane laikai? 
Ten dar buvo karys, gerai parengtas ir patyręs. Matyt, Lilita atsiuntė jį 
paskui tą vilkiūkštį, kuris mane sukandžiojo. 

— Kaip man gydyti vampyro įkandimą vampyrui? — paklausė 
Glena. 

— Kaip bet kurią kitą žaizdą. Tik jau malonėk susilaikyti nuo 
švęsto vandens. Ji greitai užgis, kaip ir visos kitos. 

— Buvo kvaila ten vykti ir taip rizikuoti, — pasakė Hoitas. 

— Tai buvo būtina, — atšovė Kianas. — Bent jau man. Taigi nau- 
jienos geros — kad ir kokia jėga valdo tą vietą, man tai nesutrukdė kitą 
vampyrą paversti dulkėmis. Moira, — Kianas palaukė, kol ji atsimerkė 
ir pažvelgė į jį. — Tai reikėjo padaryti. Po Liucijaus būtų pasirodę kiti. 
Jeigu būčiau vijęsis tą vaiką, būčiau užtrukęs ir turėjęs palikti tave vie- 
ną. Nors jis ir buvo nedidelis, bet dėl to nė kiek ne menkesnis priešas. 

— Žinau, kas ten buvo, — pakartojo ji. — Tai jis nužudė Tininą, 
kėsinosi į Larkiną. O šiąnakt būtų nužudęs mus abu, jei būčiau pasiel- 
gusi kitaip. Bet aš mačiau jo veidą, jo tikrąjį veidą, tokį vaikišką ir mielą. 
Mačiau ir Lilitos veidą — tai buvo motina, persigandusi dėl savo vaiko. 
Jis bėgo šaukdamasis motinos, o aš paleidau į jį strėlę. Dabar jau žinau: 
kad ir kas atsitiktų, blogiau už tai, ką padariau, nebus. Ir žinau, kad tai 
išgyvensiu, — ji sunkiai atsiduso. — Gal vis dėlto išgersiu viskio. Jeigu 
jūs ne prieš, pasiimsiu su savim. Labai pavargau. 

Kianas palaukė, kol Moira išėjo iš kambario. 

— Lilita jos tikrai nepaliks ramybėje. Fiziškai jai gal ir nepavyks 
įsibrauti į namą, bet sapnuose ar kaip vizija ji tikrai bandys. 

Hoitas pakilo. 

— Pasirūpinsiu, kad mūsų turima apsauga būtų pakankamai 
stipri. 

— Ji dabar nenorės manęs matyti, — sumurmėjo Larkinas. — Nė 


. A . v 


vieno iš mūsų, — pridūrė žvilgtelėjęs į Kianą. — Jai reikės šiek tiek 

laiko, kad su tuo susigyventų. Bet ji ištvers, kaip ir sakė, — jis atsisėdo 
priešais Kianą. — Sakei, kad tas, su kuriuo koveisi, buvo vardu Liucijus? 

— Teisybė. 

— Tas pats, su kuriuo buvau susidūręs urvuose. Su berniuku taip 
pat. Sakyčiau, tu ką tik pašalinai vieną svarbiausių Lilitos karių. Gal net 
generolą. Jūsų su Moira dėka Lilitos laukia sunki naktelė. 

— Dabar ji bus dar nuožmesnė. Sunaikinom ir sužeidėm arti- 
miausius jai asmenis, taigi mūsų laukia kruvinas kerštas. 


— Tegul pabando, — pasakė Blera. 


Ji blaškėsi tai šen, tai ten, pakvaišusi iš įniršio ir sielvarto. Prireikė 
šešių sargybinių ir Midiro burtų, kad Lora galėtų sugirdyti jai kraujo 
su vaistais. 

— Išžudysiu jus visus! Už tai mirties nusipelnot visi. Patraukit 
šalin rankas, nes nupjausiu ir sušersiu vilkams. 

— Palaikykit ją! — įsakė Lora ir supylė Lilitai į burną dar krau- 
jo. — Negali leistis į jų bazę šiąnakt. Negali eiti su armija ir pulti. Taip 
prarastum viską, dėl ko taip stengeisi ir planavai. 

— Viskas ir taip prarasta. Ji pervėrė jį strėle, — Lilita pasuko gal- 
vą, apnuogino iltis ir suleido jas į vieną iš laikančių rankų. Jos riksmai 
susimaišė su sužeistojo dejonėmis. 

— Tik paleisk ją ir neteksi ne tik rankos, — įspėjo Lora. — Mano 
meile, mano brangioji, jo jau nebesugrąžinsi. 

— Tai sapnas. Tik blogas sapnas, — Lilitos veidu ritosi kruvinos 
ašaros. — Negali būti, kad jo nebėra. 

— Nagi, nusiramink, — davusi ženklą kitiems atsitraukti Lora 
apkabino Lilitą. — Palikit mus. Visi. Lauk! 

Ji sėdėjo ant grindų sūpuodama Lilitą ir guosdama, o jos ašaros 
sumišo su anos ašaromis. 

— Jis buvo mano brangenybė, — raudojo Lilita. 

— Žinau, žinau. Mano taip pat. 

— Noriu, kad būtų surastas ponis. Ir paskerstas. 

— Taip ir bus. Tik nusiramink. 

— Jis tik norėjo pažaisti, — ieškodama paguodos Lilita įsikniau- 
bė Lorai į petį. — Po kelių dienų būčiau leidusi jam viską. O dabar... 
Nunersiu jai gyvai odą, o kraują suleisiu į sidabrinę vonią ir jame išsi- 
maudysiu. Pamatysi. 

— Maudysimės drauge ir gersim kraują to išverstaskūrio, kuris 
nužudė Liucijų. 

— Vargšas Liucijus, — vėl susigraudino Lilita. — Paaukojo savo 
amžinąjį gyvenimą, kad išgelbėtų mūsų Deivį. Pastatysim jam pamin- 
klą, jiems abiem. Sutrinsim į miltus žmonių kaulus, o iš jų pastatysim 
paminklą. 

— Jiems tai patiks. O dabar eikš su manim. Tau reikia poilsio. 

— Jaučiuosi visiškai nusilpusi, pervargusi, — padedama Loros 
Lilita pakilo nuo grindų. — Pasirūpink, kad visi žmonės, kurie dar likę 
atsargoje, būtų nužudyti, o jų kraujas nuleistas. Ne, pirma tegul juos 
gerai pakankina. Iš lėto. Noriu per miegus girdėti jų klyksmus. 


Moira nesapnavo. Jautėsi lyg sklandytų tuštumoje. Kai pradėjo 
busti, pagalvojo, kad už tas ramybės valandas turėjo būti dėkinga Hoitui. 
Kelios valandos, kai ji nematė vaiko veido, vis pavirstančio į monstrą. 

O dabar vėl reikėjo imtis darbo. Prabėgo keli pasiruošimo mėne- 
siai ir teliko kelios dienos, jas jau buvo galima skaičiuoti valandomis. 
Kol vampyrų karalienė gedėjo, Pažadėtosios žemės karalienė privalėjo 
imtis neatliktų darbų. 

Ji išsibudino ir atsisėdo. Ir pamatė krėsle šalia degančio židinio 
besėdint Kianą. 

— Švisti dar nepradėjo, — tarė jis. — Gali dar pamiegoti. 

— Man jau gana. Kiek laiko čia mane saugai? 

— Laiko neskaičiuoju, — atsakė jis ir pagalvojo, kad ji miegojo 
kaip užmušta. Ir jis skaičiavo jos širdies dūžius. 

— Kaip tavo žaizdos? 

— Gyja. 

— Nebūtum buvęs taip sužalotas, jeigu būčiau buvusi stipresnė. 
Daugiau sau tokio silpnumo neleisiu. 

— Juk sakiau, kad keliautum sau. O tu nepatikėjai, kad susidoro- 
siu su dviem vampyrais, kurių vienas ir pusės manęs nevertas. 

Ji atsilošė. 

— Koks tu gudrus — bandai viską suversti mano nepasitikėjimui 
tavo koviniais gabumais, o ne tam, kad pasirodžiau esanti visiška bes- 
tuburė. 

— Jeigu būtum buvusi šiek tiek didesnė bestuburė ir turėjusi bent 
kiek sveiko proto, būtum atsitraukusi, kai tau liepiau. 

— Nesąmonė. Niekada nebūčiau tavęs palikusi ten vieno. Aš juk 
tave myliu. Reikėjo jį nukirsti kalaviju neabejojant. O aš dvejojau ir 
ieškojau būdų, kaip jį atbaidyti, kad man pačiai nereikėtų jo pribaigti. 
Ta silpnybė galėjo kainuoti gyvybę mums abiem. Bet gali būti ramus, 
daugiau tai nepasikartos. 

— O kaip tas kaltės jausmas? 

— Gali šiek tiek užsitęsti, bet jis man netrukdys. Mums liko tik 
dvi dienos. Vos dvi dienos, — ji pažvelgė į langą. — Kaip tylu. Tokiu 
metu prieš pat aušrą visada būna tylu. Taigi ji nužudė mažą berniuką, 
o paskui pamilo tą padarą, kurį sutvėrė. 

— Ir nuo to nė vienas netampa mažesniu monstru. 

— Dvi dienos, — pakartojo ji beveik pašnibždomis. Jautė, kad 
kažkas jos viduje miršta. — Kai viskas baigsis, tu išvyksi, ir visai ne- 
svarbu, ar aš laimėsiu, ar pralaimėsiu, tu iškeliausi pro Dievų Vartus. Ir 
aš tavęs niekada nebepamatysiu, nebepaliesiu, atsibudusi nerasiu tavęs, 
saugančio mane tamsoje. 

— Aš išvyksiu, — tepasakė jis. 

— Eikš, apkabink mane, kol dar nepatekėjo saulė. 

Jis pakilo ir priėjo. Atsisėdęs šalia prisitraukė ją, o ji padėjo galvą 
jam ant peties. 

— Pasakyk, kad myli mane. 

— Myliu taip, kaip dar nieko nemylėjau, — ištarė jis ir pasisukęs 
palietė lūpomis jos lūpas. 

— Paliesk mane. Ragauk manęs, — ji pasikėlė ir atsidūrė ant jo, 
glausdamasi virpančiu kūnu, godžiomis lūpomis. — Imk mane. 

Ar jis galėjo rinktis? Ji užpildė jį savimi, pripildė jį jausmų, kurstė 

troškimus, kol jie liepsnote užsiliepsnojo. Prispaudusi jo lūpas sau prie 
krūtinės, ji tuo pat metu ir siūlėsi, ir reikalavo. 

— Imk dar. Dar daugiau. 

Jos lūpos buvo karštos ir ištroškusios. Plėšdamasi nuo savęs dra- 
bužius ji erzinio jį, atsargiai grybštelėdama dantimis ir trūkčiojamai 
alsuodama. Jautėsi gyva kaip niekada, o nuo deginančios aistros viskas 
joje kilo ir sopėjo. Kaip ji galėjo nuo to atsitraukti? Kaip galėjo atsi- 
traukti nuo meilės, nuo aistros, nuo gyvenimo? 

Jeigu jai buvo skirta mirti mūšyje, ji tai priims. Bet kaip jai reikės 
gyventi, diena po dienos, naktis po nakties, be savo širdies? 

Ji apsižergė jį, įsileido vidun ir apsivijusi kojomis stengėsi pajusti 
dar daugiau, gauti dar daugiau, pažinti dar daugiau. 

Moira negalėjo atplėšti savo spindinčių akių, kuriose beveik ga- 
lėjai įžvelgti beprotybę, nuo jo akių. Pasilenkė prie jo ir savo plaukais 
uždengė abu lyg užuolaida, visiškai paskandindama jį savo vilnyse ir 
kvapuose. 

— Mylėk mane. 

— Myliu tave. 

Jausdamas, kaip ji neša jį į beprotiškas aukštumas, Kianas pirštais 
įsikirto jai į klubus. 

— Liesk mane, ragauk manęs, imk mane, — sudejavo ji ir pri- 
glaudė savo kaklą jam prie lūpų, kad jis jaustų jos švelnią odą ir po ja 
pulsuojantį karštą kraują. — Paversk mane. 

Jis nebegalėjo atsispirti tai stipriai, sūkuriuojančiai aistros tėkmei, 
kuri, žinojo, paskandino ir ją, nes jos kūnas rangėsi ir virpėjo. Ji spaudė 
savo pulsuojantį kaklą jam prie lūpų. 

— Paversk mane tokia pat kaip ir tu. Suteik man amžinybę su 
tavimi. 

— Liaukis, — sudrebėjęs jis atstūmė Moirą taip stipriai, kad ji vos 
neatsidūrė ant grindų. — Ketini panaudoti tai, kas aš esu, prieš mane? 

— Taip, — gerklę jai smaugė ašaros, kurias išdavė virpantis bal- 
sas. — Panaudosiu bet ką ir prieš bet ką. Negi visa tai turėjom atrasti 
tik tam, kad prarastume? Mums liko tik dvi dienos. O aš noriu daugiau. 

— Daugiau turėti negalim. 

— Bet juk galėtume. Mačiau, kaip Lilita mylėjo tai, ką pati su- 
kūrė. Dabar tu myli mane, o aš myliu tave. Jeigu tu mane paversi, mūsų 
meilė niekur neišnyks. 

— Nieko apie tai neišmanai. 

— Išmanau, — ji sugriebė belipančio iš lovos jo ranką. — Viską 
apie tai perskaičiau. Kaip galim nusisukti vienas nuo kito ir gyventi 
toliau? Kodėl turėčiau rinktis mirtį kovos lauke, o ne nuo tavo rankos? 
Jeigu paversi mane, tai nebus tikra mirtis. 

Jis ištraukė ranką ir atsiduso. Paskui taip švelniai, kaip ji dar nie- 
kada nebuvo mačiusi, suėmė delnais jos veidą. 

— Už nieką pasaulyje taip nepadaryčiau. 

— Jeigu mane mylėtum... 

— Ta frazė — prastas moteriškas triukas, visiškai nevertas tavęs. 
Jei ne taip stipriai tave mylėčiau, gal ir padaryčiau, ko prašai. Jau esu 
taip daręs. 

Jis nuėjo prie lango. Jau švito, bet užuolaidų traukti kol kas ne- 
reikėjo — aušra atėjo kartu su lietum. 

— Kažkada labai seniai mylėjau vieną moterį. Ji irgi mane mylėjo 
ar bent jau manė, kad myli. Paverčiau ją vampyre, nes nenorėjau jos pra- 
rasti, — jis atsisuko ir pažvelgė į Moirą, klūpančią lovoje ir tyliai ver- 
kiančią. — Ji buvo graži, linksma, protinga. Pamaniau, kad būsim puiki 
pora. Ir buvom — beveik dešimt metų, kol ją pribaigė gerai nutaikytas 
deglas. 

— Bet juk galėjo būti ir kitaip. 

— Ji buvo kur kas aršesnė žudikė už mane. Labiausiai jai patiko 
vaikai. Kaip sakiau, buvo graži, linksma ir protinga — ir nenustojo 
viso to net paversta vampyre. Tik kai tapo tokia kaip aš, prisiviliodavo 
vaikus. 

— Niekada negalėčiau... 

— Galėtum, — nutraukė jis ją. — Ir tikrai darytum. Neketinu 
skaisčiausios savo gyvenimo šviesos paversti monstre. Tikrai nenoriu 
matyti tavęs tokios, koks esu aš. 

— Kai žvelgiu į tave, nematau monstro. 

— Jeigu taip padarysiu, tikrai vėl juo tapsiu. Neketinu būti tuo, 

kuris paverstų tave vampyre, Moira. Negi vėl nori mane pasmerkti pra- 
keikimui? 

Ji užsidengė rankomis akis. 

— Ne, ne. Tuomet pasilik, — ji nuleido rankas. — Tiesiog pasi- 
lik su manim. Arba pasiimk mane su savimi. Kai Pažadėtoji žemė bus 
saugi, galiu palikti ją valdyti savo dėdei arba... 

— Ir ką? Nuolat gyvensi šešėliuose? Nuo manęs niekada nesusi- 
lauksi vaikų. Niekada nesuteiksiu tau tikro gyvenimo. Kaip jausiesi po 
dešimties ar dvidešimties metų, kai tu sensi, o aš ne? Kai pažvelgusi į 
veidrodį savo veide išvysi tai, ko niekada nematysi manajame? Jau ir 
taip pasivogėm kelias savaites. Turėtum pasitenkinti jomis. 

— O tau jų užtenka? 

— Tos kelios savaitės — kur kas daugiau negu kada nors esu turė- 
jęs ar svajojęs.-Moira, negaliu būti žmogumi, net ir dėl tavęs. Bet galiu 
jausti skausmą ir tu dabar mane skaudini. 

— Atleisk man, atleisk. Man taip skaudu. Taip gelia širdį, negaliu 
net kvėpuoti. Žinau, kad neturiu teisės tavęs to prašyti. Žinojau, bet vis 
tiek prašiau. Tai egoistiška ir nedora. Žinau, tai silpnumas, — pridūrė 
ji. — O juk prisiekiau, kad nepasiduosiu silpnumui. Suprantu, viso to 
negali būti. Tik nežinau, ar galėsi man atleisti. 

Jis priėjo prie jos ir atsisėdo ant lovos. 

— Ta moteris, kurią paverčiau vampyre, iki pat tos akimirkos 
nežinojo, kas aš toks. Jeigu būtų žinojusi, būtų bėgusi kuo toliau nuo 
manęs. Tu žinai, kas aš toks. Ir paprašei to, nes esi žmogus. Ir jeigu man 
nereikia tavęs prašyti atleidimo už tai, kas esu aš, tai ir tau nereikia 
manęs prašyti atleidimo už tai, kas esi tu. 


19 skyrius 


Didžiąją dalį dienos Moira praleido su Glena darydama ir kerė- 
dama ugnies kamuolius. Kas valandą ar dvi į bokštą ateidavo du ar trys 
žmonės, kad išneštų jau pagamintas bombas ir krautų į krūvas lauke. 

— Niekada nemaniau, kad tai ištarsiu, — prašneko Moira po 
ketvirtos valandos darbo, — bet burtai gali būti gana nuobodūs. 

— Hoitas pasakytų, kad mokslo čia tiek pat, kiek ir magi- 
jos, — Glena ranka persibraukė prakaituotą veidą. — Deja, ir tai, ir tai 
gali mirtinai nusibosti. Bet tavo pagalba man sutaupo laiko ir padeda 
didinti mūsų kovines atsargas. Hoitas visą dieną užsidaręs su Kianu 
nagrinėja žemėlapius ir kuria strategijas. 

— Lygiai taip pat nuobodu. 

— Gal dar nuobodžiau. 

Glena priėjo prie naujos jų pagamintų kamuolių eilės, ištiesė ran- 
kas, įsistebeilijo į juos ir pradėjo giedoti savo burtus. Prie darbastalio 
likusi Moira matė, kad nuolatinis galios eikvojimas darė savo. Šešėliai 
po Glenos akimis tolydžio tamsėjo. Jos skruostai vis labiau blyško, oda 
atrodė papilkėjusi ir visa ji buvo sublogusi. 

— Turėtum šiek tiek pailsėti, — pasiūlė Glenai Moira, kai toji 
baigė kerėti bombų eilę. — Pakvėpuok grynu oru, užkąsk ko nors. 

— Noriu užbaigti šitą partiją, bet tai dar šiek tiek užtruks. Čia 
atsiduoda siera, — ji nuėjo prie lango ir persisvėrusi įkvėpė vėsaus, gai- 
vaus oro. — Moira, tik pažiūrėk, koks vaizdas. Virš palapinių miestelio 
skraido slibinai. 

Moira nuėjo jų pažiūrėti. Daugelis slibinų buvo su raiteliais, ku- 
rie mokė juos pagal komandą nerti žemyn arba pasukti. Ji nusistebėjo 
pamačiusi, kaip greitai jie mokosi ir kokį šaunų pasirodymą surengė 
ūkanotame danguje. 

— Turbūt norėtum visa tai nufotografuoti ar bent jau nusipiešti 
eskizą. 

— Kad nupieščiau viską, ką pamačiau per pastaruosius kelis mė- 
nesius, man prireiks kokių dešimties metų. 

— Aš tavęs labai pasiilgsiu, kai viskas baigsis, o tavęs čia nebebus. 

Viską suprasdama Glena apkabino Moirą per pečius ir pabučiavo 
į smilkinį. 

— Jeigu tik bus koks būdas tave aplankyti, taip ir padarysim. 
Turim raktą, žinom, kur yra vartai, ir jeigu už tai, ką čia nuveikėm, ne- 
būsim palaiminti dievų, daugiau jau mums niekas nepadės. 

— Žinau. Nors pastarieji mėnesiai ir buvo siaubingi, jie tiek daug 
davė — tave, Hoitą, Blerą. Ir... 

— Kianą. 

Moira tebežiūrėjo į slibinus. 

— Jis neketina čia daugiau lankytis, net jeigu ir gautų dievų pa- 
laiminimą. 

— Nebūčiau dėl to tokia įsitikinusi. 

— Jis nebegrįš pas mane, net jeigu ir bus įmanoma. — Moira 
jautė, lyg lėtai mirtų kiekvieną dieną, kiekvieną valandą. — Žinojau 
tai nuo pat pradžių. Kad ir kaip norėčiau, jog viskas būtų kitaip, nuo 
to niekas nesikeistų. Būtent apie tai man ir kalbėjo Morgana — apie 
pažinimo metą, kai reikės kliautis protu ir širdimi. Ir protas, ir širdis 
man sako, kad kartu būti mes negalim. Jeigu ir bandytume, galų gale 
išsikankintume tiek, kad nė vienas negalėtume ištverti. Nenorėjau to 
pripažinti, todėl užsitraukiau gėdą ir įskaudinau jį. 

— Kaip? 

Moira nespėjo atsakyti, nes įėjo Blera. 

— Kas naujo? Moteriški tauškalai? Apie ką šnekam — mados, 
valgiai ir vyrai? Aha, — pasakė ji, kai šiedvi atsisuko ir ji pamatė jų 
veidus. — Matyt, apie vyrus, o aš nelabai turiu kuo prisidėti. Klausykit, 
aš tuoj pat išsinešdinsiu, tik norėjau jums pasakyti, kad jau pastebėti 
paskutiniai atvykstantys kariai. Jie čia turėtų būti po valandos. 

— Puikios naujienos. Pasilik dar minutėlę, — paprašė jos Moi- 
ra. — Noriu, kad ir tu išgirstum mano išpažintį. Jūs abi į šį reikalą 
įdėjot širdies ir praliejot dėl jo kraujo. Buvot man geriausios draugės, 
kokias tik kada esu turėjusi ar turėsiu. 

— Labai jau rimtas tonas, Moira. Ką tokio iškrėtei? Nusprendei 
prisidėti prie tamsiųjų jėgų ir susibičiuliauti su Lilita? 

— Beveik atspėjai. Paprašiau Kiano, kad paverstų mane vampyre. 

Priėjusi arčiau Blera ją apžiūrėjo ir pakraipė galvą. 

— Kažkodėl nematau ant tavo kaklo įkandimų. 

— Kažkodėl nė viena iš jūsų nei pykstat, nei stebitės. 

— Man atrodo, — tarė Glena, — kad tavim dėta būčiau pasiel- 
gusi taip pat. Bent jau būčiau norėjusi. Kai viskas baigsis, ir Blera, ir aš 

liksim su savo vyrais. O tu ne. Negi manai, jog teisim tave už tai, kad 
bandai ieškoti būdų susiklosčiusiai padėčiai pakeisti? 

— Nežinau. Gal būtų lengviau, jeigu nuteistumėt. Jo jausmus pa- 
naudojau kaip ginklą. Beveik maldavau jo, kad paverstų mane vampyre, 
pačią intymiausią mūsų akimirką. 

— Smūgis žemiau juostos, — konstatavo Blera. — Jeigu būčiau 
bandžiusi ką nors tokio daryti, tai geresnį momentą būtų sunku pasi- 
rinkti. Bet jis atsisakė tai padaryti, taigi nelieka jokių abejonių dėl to, ką 
jis tau jaučia. O jeigu jums įdomu, ką aš manau, galiu pasakyti tik tiek, 
kad jausčiausi kur kas geriau žinodama, jog ir jis jausis toks pat vienišas 
ir apgailėtinas kaip ir aš, kai jam teks iškeliauti. 

Moira nustebusi ir sutrikusi nusijuokė. 

— Tu ką, rimtai? 

— Pasakiau, kad viskas neatrodytų taip rimta, bet iš tikrųjų, na, 
nežinau. Galbūt. Man gaila, kad tu šitoj situacijoj lieki kaip nukentė- 
jusioji. Tikrai. 

— Ką gi, gal man pasiseks ir rytoj naktį aš žūsiu per mūšį. Tuomet 
nebebūsiu vieniša ir apgailėtina. 

— Pozityvus mąstymas, — tarė Blera apkabindama Moirą, kad 
bent taip ją paguostų, ir susižvalgė su Glena. 


Moira žinojo, kaip svarbu, kad paskutinius karius pasveikintų pati 
karalienė ir kad per tas kelias valandas, likusias iki paskutinio žygio, ji 
turi pasirodyti kuo didesniam karių skaičiui. Iki pat sutemų ji ėjo nuo 
palapinės prie palapinės, kaip ir kiti karališkosios šeimos nariai. Kal- 
bėjosi su visais, su kuo tik galėjo. Buvo apsirengusi kariškai, užsimetusi 
apsiaustą, kurį susisegė paprasta sege, vaizduojančia širdį laikančias 
rankas, o prie šono turėjo Pažadėtosios žemės kalaviją. 

Kai grįžo į namą, kur turėjo būti paskutinis jos ir kitų penkių 
bendrų strateginis susitikimas, buvo jau seniai sutemę. 

Jie visi jau buvo susirinkę prie apskrito stalo, tik Larkinas stovėjo 
atokiau, rūsčiai žvelgdamas į ugnį. Kažkas naujo, pagalvojo ji, pajutusi 
virptelint širdį. Kažkas dar. 

Ji atsisegė apsiaustą stebėdama veidus tų, kuriuos taip gerai pa- 
žino per pastaruosius kelis mėnesius. 

— Ką čia tokio planuojat, kad Larkinas taip susirūpino? 

— Sėskis, — tarė Glena. — Mes su Hoitu kai ką sugalvojom. 
Jeigu mums pavyks, — tęsė ji, kai Moira priėjo prie stalo, — pergalė 
turėtų būti mūsų. 

Kuo toliau Moira klausėsi, tuo labiau jai spaudė širdį. Tiek rizi- 
kos, galvojo ji, tiek galimų atsitiktinumų, tiek tikimybių, kad nepavyks. 
O užvis daugiausia Kianui. 

Bet pažvelgusi jam į akis suprato, kad jis jau apsisprendė. 

— Tau teks didžiausia našta, — tarė ji jam. — Čia laiko klausi- 
mas. Jeigu bent akimirką suvėluosi... 

— Mums visiems tai našta. Visi žinojom, ko imamės, kai prasi- 
dėjo kova. 

— Nė vienas iš mūsų neturi rizikuoti daugiau už kitus, — įsiterpė 
Larkinas. — Nėra jokio reikalo aukoti kurį nors iš mūsų. 

— Negi manai, kad man buvo lengva tai pasiūlyti? — tyliai pra- 
bilo Hoitas. — Kartą jau netekau savo brolio, paskui vėl jį susigrąžinau. 
Susigrąžinau kur kas daugiau, negu mes abu turėjom prieš tai. O dabar 
darydamas tai, ką esu įpareigotas daryti, galiu vėl jo netekti. 

— Kažkaip nejaučiu didelio pasitikėjimo mano sugebėjimais, — 
Kianas paėmė nuo stalo ąsotį su alumi ir įsipylė. — Matyt, tai, kad 
išgyvenau daugiau kaip devynis šimtus metų, mano profesinėje biog- 
rafijoje reiškia nelabai daug. 

— Aš tave samdyčiau, — pasakė Blera ir ištiesė savo boka- 
lą. — Aišku, labai rizikinga. Daug veiksmų, daug kintamųjų, bet jeigu 
pavyks, mums niekas nesutrukdys. Kažkodėl man atrodo, kad tau pasi- 
seks, — ji susidaužė bokalu su Kianu. — Taigi aš balsuoju už. 

— Aš nekokia strategė, — prakalbo Moira. — Mano magiškosios 
galios irgi ribotos. Tu gali tai padaryti? — paklausė ji Hoito. 

— Manau, kad įmanoma, — jis paėmė už rankos Gleną. 

— Tiesą pasakius, mums ta mintis kilo po to, ką tu pareiškei dar 
pilyje, — tarė Glena Moirai. — Todėl naudosimės Pažadėtosios žemės 
simboliais. Visais. Tai sustiprins burtus, be to, nors ir reikės kraujo 
jiems sutvirtinti, jie bus švarūs. 

— Manau, kad net kiekvienas atskirai mes turim daugiau tikro- 
sios galios už Midirą, — tarė Hoitas, nužvelgdamas visų susirinkusiųjų 
veidus. — O visi kartu tiesiog sumalsim jį į miltus. 

Moira atsisuko į Kianą. 

— O jeigu tu atsitrauktum? Jeigu tau, visiems mums būtų duotas 
signalas, baigus visus veiksmus... 

— Lilitos kraujas mūšio lauke būtinas. Vienas iš mūsų šešių turi 
ją bent jau sužeisti. Ir tai turiu padaryti aš, — kategoriškai pasakė 
jis. — Nepriklausomai nuo to, ar man pavyks, ar ne — ji mano. Už 
Kingą. 

Už Kingą, pagalvojo Moira, ir už jį patį. Kažkada juk jis irgi buvo 
nekaltas. Kažkada jis irgi buvo auka, iš kurios atimtas gyvenimas. Ji 
praliejo jo kraują ir girdė jį savuoju. O dabar nuo to, kas juos siejo, pri- 
klausė žmonijos išlikimas. 

Ji pakilo slegiama viso to svorio ir nuėjo prie Larkino. 

— Jūs jau apsisprendėt, — atsigręžusi pažvelgė į sėdinčią prie 
stalo ketveriukę. — Keturi iš šešių. Kad ir kaip balsuotume mes su 
Larkinu, vis tiek viskas bus taip, kaip suplanavot jūs. Bet bus geriau, 
jeigu viską darysim kartu. Geriausia, jeigu visi su tuo sutiksim be jokių 
svyravimų ir abejonių, — tarė ji imdama Larkinui už rankos. 

— Gerai jau, gerai, — linktelėjo galva šis. — Kartu, tai kartu. 

— Aptarkim viską dar sykį, — pasakė Moira grįžusi prie sta- 
lo. — Visas smulkmenas ir visus veiksmus. O tada perduosim padali- 
nių vadams. 

Tai bus lyg brutalus kruvinas šokis, pagalvojo Moira, kuriam 
akompanuos kalavijas, pasiaukojimas ir burtai. Ir, žinoma, kraujas. Be 
kraujo čia neapsieisi. 

— Vadinasi, pradėsim ruoštis rytą, — ji atsistojo, visiems į taures 
pripylė viskio ir išdalijo. — Paskui kiekvienas darysim savo darbus ir, 
jeigu tokia bus dievų valia, užbaigsim visą šį reikalą. O pabaiga su Pa- 
žadėtosios žemės simboliais, mano nuomone, bus pati tinkamiausia. 
Išgerkim už mus, o juos tegul velnias nujoja. 

Kai visi išgėrė, ji nuėjusi paėmė senovinį smuiką. 


— (Gal pagrosi? — paprašė Kiano. — Reikia muzikos. Klausysi- 

mės muzikos patys ir leisim nakčiai jos klausytis. Tikiuosi, kad ir Lilita 
ją išgirs, o išgirdusi sudrebės. 

— Tu juk nemoki groti, — tarė Hoitas. 

— Kažkada nemokėjau ir kinų kalbos. Bet viskas keičiasi, — at- 
rėžė Kianas ir vis tiek jautėsi labai keistai laikydamas rankose smuiką 
ir tikrindamas, ar suderintos stygos. 

— Kas čia per daiktas? — nusistebėjo Blera. — Lašo formos 
smuikas? 

— Turbūt čia smuiko pirmtakas, — atsakė Kianas ir pradėjo gro- 
ti, po truputį užmiršdamas karą ir prisimindamas muziką. Keistumo 
jausmas išnyko ore pasklidus tyliai, užburiančiai melodijai. 

— Nuostabu, — tarė Glena. — Už širdies griebia, — ir negalėda- 
ma susilaikyti pasiėmė popieriaus ir anglies, kad nupieštų jį grojantį. 

Iš lauko pasigirdo arfos ir dūdelės garsai, jų muzika įsiliejo į Kia- 
no melodiją. 

Kiekviena nata Moirai priminė ašarą. 

— Puikiai groji, — tarė Larkinas Kianui, kai melodija nutilo. — 
Ir labai jausmingai. Bet gal pagrotum ką nors smagesnio? Žinai, kad 
kojos pačios imtų kilnotis? 

Larkinas pakėlė savo dūdelę ir išpūtė kelias smagias natas, kurios 
tuoj pat išsklaidė melancholijos gaideles. Kianui prisiderinus prie me- 
lodijos ir ritmo, vėl pasigirdo iš lauko būgnai ir dūdelės. Pritariamai 
šūktelėjęs Larkinas pradėjo trepsėti kojomis, lyg jo keliuose būtų atsi- 
leidusios spyruoklės. Moira plojo jam į ritmą. 

— Eikš čia, — numetęs dūdelę Blerai, Larkinas čiupo Moirą 
už rankų. — Parodykim šitai šutvei, kaip šoka Pažadėtosios žemės 
Žmonės. 

Nusijuokusi Moira tuoj pat įsitraukė į šokį, kuris Kianui labai 
priminė airiškąjį stepą: neramios kojos, sustingę pečiai, kunkuliuojanti 
energija. Jis palinko virš smuiko, truputį juokdamasis iš žmogiškosios 
širdies gajumo, o ant jo veido žaidė šešėliai ir ugnies atšvaitai. 

— Nė nemanau jiems nusileisti, — Hoitas pašoko iš vietos ir 
stvėrė į glėbį Gleną. 

— Bet aš nemoku. 

— Aišku, kad moki. Tokie dalykai būna kraujyje. 

Grindys drebėjo nuo trepsinčių kojų, o naktį užpildė šokis, 
muzika ir juokas. Kaip žmogiška, galvojo sau Kianas, šitaip mėgautis 
džiaugsmu iki paskutinio atodūsio. 

Reikėjo tik pažiūrėti į jo brolį, burtininką, kuris taip vertino savo 
orumą ir galias, o dabar sukosi aplinkui su savo raudonplauke raganai- 
te, kuri kikeno it mergiotė stengdamasi pataikyti į žingsnį. 

Demonų medžiotoja, kuri visada buvo pasirengusi išspardyti 
visiems užpakalius, į liaudišką šokį įpynė hiphopo elementų, taip pri- 
versdama išsišiepti savo kaubojų, mėgstanti keisti pavidalus. 

Pažadėtosios žemės karalienė, tokia ištikima, atsidavusi ir nešanti 
visą savo pasaulio naštą, švytėte švytėjo ir kaito nuo paprasčiausio mu- 
zikos teikiamo malonumo. 

Rytoj jie galėjo žūti, visi iki vieno, bet šįvakar dievų valia jie šoko. 
Lilitai to suprasti nepadės jokie jos nugyventi amžiai, jokios jos galios 
ar ambicijos. O jų kerai, jų skleidžiama šviesa galėjo amžiams išstumti 
naktį. 

Pirmą kartą jis patikėjo, kad, nepriklausomai nuo to, ar jis išgyvens, 
ar ne, žmonija triumfuos. Žmonių taip paprastai nesunaikinsi. Net jie 
patys to negalėtų padaryti, nors jis ne kartą matė juos bandant. 

Pernelyg daug buvo tokių kaip ši penkiukė, kurie kovojo, liejo 
prakaitą ir kraują. Ir šoko. 

Jam begrojant Hoitas liovėsi šokęs ir atėjo atsigerti alaus. 

— Tik pažiūrėk į mano Gleną — trypia lyg būtų tam sutver- 
ta, — mirktelėjo patenkintas. 

— Nusiųsk jai tai. 

— Ką pasakei? — susiraukė Hoitas 

Kianas pažvelgė į jį iš apačios. Šypsena buvo pranykusi iš jo veido, 
nors muzika, kurią grojo, tebebuvo nerūpestinga kaip danguje sklan- 
dantis balionėlis. 

— Nusiųsk Lilitai tą muziką, kaip siūlė Moira. Juk gali tai pa- 
daryti. Tegul ji paspringsta. 

— Taip ir padarysim, — Hoitas uždėjo ranką Kianui ant pe- 
ties. — Būtinai padarysim. 

Kianas pajuto jį užplūstančią galią, kuri jį šildė, ir vis grojo ir grojo 
nesustodamas. 


Lilita stovėjo tamsoje, stebėdama savo karius, besikaunančius dar 
viename mokomajame mūšyje. Kiek tik užmatė, o jos akys tikrai buvo 
aštrios, aplinkui regėjo savo vampyrų, pusvampyrių ir jai tarnaujančių 
žmonių armiją, kurią ji formavo šimtus metų. 

Rytoj, mąstė ji, jie užplūs žmones it maras, ir slėnis pavirs kraujo 
jūra. 

Toje jūroje ji paskandins tą karaliene apsišaukusią kekšę už tai, ką 
ji padarė Deiviui. 

Atėjo Lora, ir jos apkabino viena kitą per liemenį. 

— Grįžo žvalgai, — tarė Lora. — Mes priešą skaičiumi pranoks- 
tam bent tris kartus. Midiras jau ateina, kaip buvai liepusi. 

— Iš čia toks geras vaizdas... Deiviui būtų patikę čia stovint ste- 
bėti kovą. 

— Rytoj tokiu metu už jį jau bus atkeršyta. 

— O, taip. Bet tuo viskas nesibaigs, — ji pajuto Midirą užkopus 
ant stogo, kur ir stovėjo abi. — Viskas prasidės jau netrukus, — pasakė 
jam neatsisukdama. — Jeigu mane apvilsi, pati perpjausiu tau gerklę. 

— Neapvilsiu jūsų. 

— Rytoj, kai viskas prasidės, turi būti savo vietoje. Noriu, kad 
stovėtum ant to aukšto gūbrio vakaruose, kad visi tave matytų. 

— Jūsų didenybe... 

Ji atsisuko ir nužvelgė jį šaltomis mėlynomis akimis. 

— Negi manai, kad leisiu tau pasilikti ir saugiai čia tūnoti? Darysi 
tai, ką liepsiu, ten, kur liepsiu, Midirai. Stovėsi ant to gūbrio, kad tavo 
galią matytų ir mūsų, ir jų kariai. Bus paskata ir jiems, ir tau, — pridūrė 
ji. — Ir tegu! tavo burtai būna stiprūs, antraip — brangiai užmokėsi. 
Per mūšį arba po jo. 

— Tarnauju jums jau ne vieną amžių, o pasitikėjimo vis tiek ne- 
sulaukiu. 

— Tarp mūsų negali būti jokio pasitikėjimo, Midirai. Tik ambici- 

jos. Aišku, man būtų geriau, kad tu liktum gyvas, — šykščiai šyptelėjo 
ji. — Kai laimėsiu, tau darbo vis tiek atsiras. Pažadėtosios žemės pilyje 
yra vaikų, jie saugomi. Kai naktis priklausys man, norėsiu jų, visų. Iš jų 
išsirinksiu naująjį princą. O kiti labai tiks puotai. Taigi tu turi stovėti 
ant gūbrio, — pakartojo ji ir vėl atsuko jam nugarą. — Ir užmesti tam- 
sų šešėlį. Apskritai nėra čia ko rūpintis — juk tavo dūmai parodė, kuo 
viskas baigsis. Ir tu pats man apie tai ne kartą sakei. 

— Iš manęs būtų kur kas daugiau naudos čia, su mano... 

— Nutilk! — metė ji ir pakėlė ranką. — Kas čia per garsas? Gir- 
dit? 

— Skamba kaip muzika, — Lora susiraukė negalėdama patikėti 
savo ausimis. 

— Ją siunčia jų burtininkas, — Midiras pakėlė galvą ir iškėlė 
rankas. — Naktį jaučiu jo menką, apgailėtiną galią. 

— Priversk juos liautis! Neleisiu iš savęs tyčiotis mūšio išvaka- 
rėse. Man to nereikia. Muzika! — spjaute išspjovė ji. — Žmogiškos 
nesąmonės. 

Midiras nuleido rankas ir susinėrė ant krūtinės. 

— Galiu padaryti, ką liepiate, mano karaliene, bet tai tėra menkos 
ir kvailos pastangos jus suerzinti. Tik pažvelkit į savo karius, kurie tre- 
niruojasi, kala ginklus, ruošiasi mūšiui. O ką per tas paskutines valan- 
das veikia jūsų priešai? — jis paniekinamai mostelėjo ranka, iš pirštų 
galiukų išleisdamas liepsną. — Jie žaidžia kaip nerūpestingi vaikai. Bet 
jeigu jau liepsit... 

— Palauk, — ji vėl pakėlė ranką. — Tegul džiaugiasi ta savo 
muzika. Tegul šoka iki pat mirties. Keliauk pas savo katilą ir dūmus. Ir 
būk pasiruošęs rytoj užimti savo vietą ir ją išlaikyti. Arba pergalės tostą 
užgersiu tavo krauju. 

— Kaip pageidaujate, jūsų didenybe. 

— Įdomu, ar jis sakė tiesą, — prabilo Lora, kai jos vėl liko vie- 
nos. — Gal tiesiog jis abejojo, ar jo galia įveiks jų galią. 

— Nesvarbu, — Lilita negalėjo pripažinti, kad tai svarbu, tik ne 
dabar, kai tiek nedaug liko iki jos troškimų išsipildymo. — Kai viskas 

bus taip, kaip noriu aš, kai sunaikinsiu tuos žmones ir išgersiu jų vaikų 
kraują, jis bus atgyvenęs savo dienas. 

— Certainemenf".O kai jis turės tai, ko nori, jo galia gali atsigręžti 
prieš tave. Ką ketini su juo daryti? 

— Iš jo išeis puikus patiekalas. 

— Pasidalysi? 

— Tik su tavimi. 

Lilita toliau stebėjo besitreniruojančius karius, bet muzika, pra- 
keikta muzika, gadino visą nuotaiką. 


Jau buvo vėlu, kai Kianas prigulė šalia Moiros. Jų šešiukė buvo pa- 
sidalijusi į tris dalis. Jis stebėjo židinyje žaižaruojančią ugnį, blykčiojan- 
čias žvakių liepsneles ir žinojo, kad Hoitas guli apsikabinęs su Glena. 
Kaip kad jis čia guli su Moira. Kaip Larkinas turbūt gulėjo su Blera. 

— Taip visada turėjo būti, — tyliai tarė Moira. — Mes šeši turė- 
jom susieiti, kad mus visus susietų dar stipresni ryšiai. Turėjom.susi- 
rinkti drauge, mokytis vieni iš kitų. Pažinti meilę. Šįvakar šis namas net 
nušvito nuo meilės. Tai irgi savotiški burtai, nė kiek ne silpnesni už bet 
kokius kitus. Kad ir kas atsitiktų, tai turėsime visada. 

Ji pakėlė galvą norėdama pažvelgti į jį. 

— Tai, ko tavęs prašiau, prilygo išdavystei. 

— Nėra jokio reikalo apie tai kalbėti. 

— Ne. Noriu pasidalyti su tavim tuo, ką žinau, jeigu iš viso ką 
nors žinau. Taip išdaviau tave, save, visus kitus ir viską, ko pasiekėm. 
Tu pasirodei stipresnis ir suteikei jėgų man. Myliu tave visa savo esy- 
be. Tai dovana mums abiem. Niekas negali to atimti ar pakeisti. 

Ji paėmė medalioną, kurį jis nešiojo ant kaklo. Su juo atidavė jam 
ne tik savo plaukų sruogą. Su juo atidavė jam savo meilę. 

— Nepalik jo, kai išvyksi. Noriu žinoti, kad jį turėsi visada. 

— Jis visur keliaus su manimi. Duodu tau žodį. Myliu tave visa 
savo esybe. 


* Certainement (5ranc.) — žinoma. 

Ji vėl uždėjo medalioną jam ant krūtinės, o savo ranką ten, kur 
turėjo plakti širdis. Akis jai užplūdo ašaros, bet ji vis dar valdėsi. 

— Dėl nieko nesigaili? 

— Visiškai. 

— Aš taip pat. Pamylėk mane dar, — paprašė ji. — Dar kartą, 
paskutinį kartą prieš aušrą. 

Jie mylėjosi švelniai, neskubėdami, mėgaudamiesi kiekvienu pri- 
silietimu, skanaudami vienas kitą. Ilgi švelnūs bučiniai buvo it vaistai 
nuo visų skausmų, švelnios glamonės — it balzamas žaizdoms, kurias 
dar teks iškęsti. Šį paskutinį kartą Moiros širdis plakė taip stipriai, kad 
to užteko jiems abiem. 

Ji neleido sau užsimerkti, akimis ryte rydama jo veidą, ir pasiekusi 
viršūnę matė, kaip malonumo banga nunešė jį kartu. 

— Pasakyk man vėl, — sumurmėjo Moira. — Dar kartelį. 

— Myliu tave. Amžinai. 

Paskui jie gulėjo tylėdami. Daugiau nebuvo ką pasakyti. 

Likus valandai iki aušros visi šeši atsikėlė pasiruošti paskutiniam 
žygiui. 

Jie keliavo žirgais, slibinais, pėsčiomis, vežimais ir vežimaičiais. 
Aukštai danguje slinko debesys, bet saulės neužstojo. Ji prasiskverbda- 
vo pro juos savo neramiais pirštais ir netikėtais blyksniais, kad rodytų 
kelią į Tylos slėnį. 

Pirmi atvykusieji paspendė spąstų šešėliuose ir urvuose. Sargy- 
biniai tuo metu skraidė virš slėnio arba jodinėjo po jį stebėdami, ar 
niekur netyko pavojus. 

Rado ir spąstų, paspęstų jiems. Po žmonių kojomis vėrėsi kraujo 
klanai, kurie įtraukdavo juos lyg pelkės. Juodas it degutas dumblas bur- 
buliuodamas pradegindavo apavą ir skverbdavosi pro odą. 

— Midiro darbas, — nusispjovė Hoitas, pamatęs žmones, bėgan- 
čius gelbėti nelaimėlių. 

— Reikia užblokuoti, — nurodė Kianas. — Kitaip dar nė nepra- 
sidėjus mūšiui kils panika. 

— Pusvampyriai! — įspėdama šūktelėjo Blera nuo slibino nuga- 

ros. — Apie penkiasdešimt. Pirmoji linija — pirmyn, — ir nėrė žemyn 
rodydama kelią. 

Skraidė strėlės, žvangėjo kalavijai. Per pirmą valandą Pažadėto- 
sios žemės pajėgos neteko penkiolikos žmonių. Bet išlaikė poziciją. 

— Jie norėjo, kad pajustume, ką tai reiškia, — krauju aptaškytu 
veidu Blera nulipo nuo slibino. — Bet mes jiems patiems parodėm. 

— Reikia pasirūpinti Žuvusiais ir sužeistaisiais, — stengdamasi 
neprarasti savitvardos Moira apžvelgė kritusiuosius. — Hoitas bando 
užblokuoti Midiro kerus. Kiek jam tai atsieis? 

— Jis padarys viską, ką gali. Aš vėl kylu aukštyn, apsuksiu porą 
ratų. Pažiūrėsiu, ar nėra dar kokių staigmenų. — Blera vėl užšoko ant 
slibino. — Laikykit frontą. 

— Ko gero, buvom ne taip jau gerai pasiruošę spąstams, ir dar 
dienos metu, — kišdamas kruviną kalaviją į makštis prie Moiros pri- 
ėjo Larkinas. — Bet pasirodėm visai neblogai. Paskui pasirodysim dar 
geriau. 

Jis paėmė ją už rankos ir nusitempė į šoną, kad daugiau niekas jų 
negirdėtų. 

— Glena sako, kad jų čia jau yra — po žemėmis. Hoitas dabar jai 
padėti negali, bet ji mano, kad jie su Kianu gali surasti bent kai kuriuos 
ir su jais susidoroti. 

— Gerai. Nors ir saujelė, vis tiek tai pergalė. Man reikia išrikiuoti 
lankininkus. 

Saulė jau pasiekė pusiaudienį, paskui pasuko vakarop. Dukart 
Moira matė, kaip ten, kur Glena laikė gluosnio rykštelę, atsivėrė žemė, 
o kai joje besislapstančius padarus paliesdavo saulė, iš po žemių pliūp- 
telėdavo liepsna. Kiek dar čia jų yra? Šimtas? Penki šimtai? 

— Jis palaužtas, — tarė Hoitas, prisiartinęs prie Moiros ir brauk- 
damasis nuo kaktos prakaitą. — Midiro spąstai užblokuoti. 

— Nugalėjai jį. 

— Sunku pasakyti. Gal jis užsiėmęs kokiu kitu darbu, bet ko! 
kas yra užblokuotas. Ta žemė... Sukrečia sielą iki pat gelmių. Blogis 
iš jos skliste sklinda, atrodo, lyg kas smaugtų. Einu padėsiu Glenai su 
Kianu. 

— Ne, turi bent kiek pailsėti. Pataupyk savo energiją. Aš jiems 
padėsiu. 

Žinodamas, kad jam reikia atsigauti, Hoitas linktelėjo galva. Bet 
rūsčiomis akimis vis tiek stebėjo slėnį ir nužygiavo ten, kur dirbo Gle- 
na ir Kianas. 

— Visų jie vis tiek nesuras. 

— Ne. Tik bus bent vienu kitu mažiau. 

Pasiekusi Gleną, Moira pamatė, kad tas darbas nėra toks jau leng- 
vas. Glena buvo išblyškusi, išpilta prakaito, kaip ir Hoitas. 

— Laikas pailsėti, — pasakė jai Moira. — Eik, atsigauk. O aš 
padirbėsiu už tave. 

— Tai ne tavo jėgoms. Net ir manųjų vos ne vos pakanka, — dė- 
kinga Glena paėmė iš Moiros gertuvę su vandeniu. — Atkasėm tik 
kokį tuziną. Dar pora valandų ir... 

— Jai jau gana. Tau jau gana, — Kianas paėmė Gleną už ran- 
kos. — Tu jau kone išsunkta ir pati tai žinai. Kas gero, kad saulei nusi- 
leidus iš tavęs nieko nebebus likę? 

— Žinau, jų čia yra daugiau. Kur kas daugiau. 

— Vadinasi, kai jie pasirodys iš po žemių, būsim tam pasiruošę. 
Eik, Hoitui tavęs reikia. Jis irgi visai nusivaręs. 

— Gera strategija, — tarė Kianas Moirai, kai Glena nuėjo sau. — 
Pasinaudoti Hoitu. 

— Gera. Be to, tai yra teisybė. Jie abu išsekę. Ir tu, — pridūrė 
ji. — Girdžiu iš tavo balso, kad esi pervargęs. Todėl pakartosiu, ką tu 
pasakei jai: kas gero, kad saulei nusileidus iš tavęs nieko nebebus likę? 

— Tas prakeiktas apsiaustas mane dusina. Bet nėra iš ko rinktis. 
Ir esu alkanas, — prisipažino jis. 

— Tai žygiuok ant aukštumos ir pasirūpink savimi. Padarėm be- 
veik viską, ką galėjom, viską, ką buvom suplanavę iki šio momento. 

Ji pamatė Blerą ir Larkiną einant su Hoitu ir Glena. Kai nusileis 
saulė, jie visi šeši turės sutelkti savo galias. O dabar jie perėjo per nu- 
alintą žemę, perlipo per randuotą uolą ir ėmė kopti stačiu šlaitu. 

Kai jie pasiekė gūbrį, ji pajuto vidinį drebulį. Net ir be Midiro 


kerų ta žemė buvo nesvetinga. 

Kianas išsitraukė gertuvę, kurioje, ji žinojo, buvo kraujas. 

— Laukiam tavęs, — prabilo Blera. — Nemažai tavo karių įsi- 
bauginę. 

— Jeigu manai, kad jie nestos į kovą... 

— Niekas nenori įžeisti tavo išdidumo, — Blera pasiduodama 
iškėlė rankas. — Tik noriu pasakyti, kad jie laukia tavo žodžio. Jiems 
reikia paskatos. Šventojo Krispino* dienos kalbos. 

— Ką tai reiškia? 

Blera maivydamasi žvilgtelėjo į Kianą. 

— Matyt, kai naršei biblioteką, „Henriką V“ kažkaip pražiopsojai. 

— Ten buvo daug knygų. 

— Blera turi omeny, kad reikia pakelti jų kovinę dvasią, — pa- 
aiškino Glena. — Padėti jiems pasiruošti kovai, o gal net mirčiai. Pri- 
minti, kam jie Čia yra, įkvėpti juos. 

— Ir visa tai turiu padaryti aš? 

— Niekas kitas negali to padaryti geriau už tave, — Kianas už- 
darė gertuvę. — Tu esi karalienė. Nors mes ir generolai būtume,vis tiek 
jiems reikės tavęs. 

— Nežinau ką sakyti. 

— Ką nors sugalvosi. O kol tu galvosi, mes su Larkinu surinksim 
karius į vieną vietą. O „Henriką“ paįvairinsim „Narsiosios širdies“ mo- 
tyvais, — pasakė Kianas Blerai. — Atvesk jai žirgą. 

— Puiki mintis, — pritarė jam Blera ir nuėjo atvesti Kiano žirgo. 

— Apie ką tas Henrikas kalbėjo? — pasiteiravo Moira. 

— Apie tai, ką jiems reikėjo išgirsti, — Glena paspaudė Moirai 
ranką. — Tu irgi taip padarysi. 


20 skyrius 


— Mano galvoje visiškai tuščia. 
— Ne ten turėtum ieškoti. Na, bent jau ne vien ten, — Glena pa- 


* Šventasis Krispinas — batsiuvių, kailiadirbių ir odininkų globėjas. 

davė Moirai jos vainiką. — Prisimeni? Protas ir širdis. Įsiklausyk į abu 
ir kalbėsi teisingai. 

— Norėčiau, kad tą kalbą pasakytum tu. Kvaila taip bijoti kalbėti 
priešais juos, — šyptelėjo Moira. — Ko gero, baisiau negu mirti kartu 
su jais. 

— Apsivilk, — Blera ištiesė Moirai jos apsiaustą. — Gerai atro- 
dys vėjyje besiplaikstantis. Ir kalbėk nuoširdžiai, mergyt. Turi pasiekti 
net ir stovinčius paskutinėje eilėje. 

— Kas bus, tas bus, — Moira giliai atsiduso ir užšoko ant žirgo. 

Pavarė jį į priekį jausdama, kaip krūtinėje netelpa širdis. Priešais 
laukė jos žmonės, daugiau kaip tūkstantis, o už jų nugarų driekėsi slė- 
nis. Nors saulė jau buvo gana Žemai, tai šen, tai ten švytėjo kalavijai, 
skydai ir ietys, matėsi apšviesti veidai tų, kurie atėjo čia, pasirengę pa- 
aukoti savo gyvybę. 

Tada ji įsiklausė, ką sakė širdis, ir prabilo: 

— Pažadėtosios žemės žmonės! 

Jie pasveikino ją, risčia prijojusią prie pirmųjų eilių. Net ir sužeis- 
tieji šaukė jos vardą. 

— Pažadėtosios žemės žmonės. Aš esu Moira, karalienė karžygė. 
Esu jūsų sesuo. Jums tarnauju. Dabar čia susirinkom, nes tokia dievų 
valia, kad jiems patarnautume. Ne visų jūsų veidus pažįstu, ne visų var- 
dus žinau, bet jūs, kiekvienas čia esantis vyras ir moteris, esat mano. 

Vėjas ėmė plaikstyti jos apsiaustą. Moira apžvelgė į ją pakeltus 
veidus. 

— Šiąnakt, kai nusileis saulė, šaukiu jus atkovoti šią priešišką 
žemę, kuri šiandien jau paragavo mūsų kraujo. Prašau to jūsų, bet ko- 
voti turite ne už mane, ne už Pažadėtosios žemės karalienę. 

— Kovosim už Moirą, už karalienę! — sušuko kažkas. Ir vėl jos 
vardas nuvilnijo per minią, palydimas sveikinimų ir šūksnių. 

— Ne, kovoti turite ne už mane. Kovoti turite ne dėl dievų. Netgi 
ne dėl Pažadėtosios žemės, bent jau šiąnakt. Ir ne dėl savęs, net ne dėl 
savo vaikų. Ne dėl savo vyrų ir žmonų. Ne dėl savo motinų ar tėvų. 

Žmonės klausėsi nuščiuvę, o ji jojo vis toliau pro jų eiles, įsižiūrė- 
dama į veidus, žvelgdama į akis. 

— Ne dėl to šiandien esate šiame nesvetingame slėnyje, žinoda- 
mi, kad čia gali būti pralietas jūsų kraujas. Čia esate dėl visos žmonijos. 
Esate išrinktieji. Palaimintieji. Visi pasauliai ir visos juose plakančios 
širdys dabar priklauso nuo jūsų. Mes, išrinktieji, dabar esam vienas pa- 
saulis, viena širdis, vienas tikslas. 

Žirgui atsistojus piestu jos apsiaustas plaikstėsi vėjyje, o besilei- 
džiančios saulės atspindžiai žaidė jos karūnoje ir ant kalavijo ašmenų. 

— Šiąnakt mes laimėsim. Pralaimėti negalim. Net jeigu kai kurie 
iš mūsų kris, vietoj jų prieš tą marą, kuris gresia Žmonijai ir jos būčiai, 
su kalavijais, ietimis, basliais ir plikomis rankomis stos kiti. O jeigu kris 
ir jie, po jų vėl ir vėl eis kiti, nes mūsų čia visas pasaulis, o priešas su 
tokiais kaip mes dar nėra susidūręs. 

Jos akis ir veidą nutvieskė aistra. Balsas skardėjo virš minios, kiek- 
vienas žodis buvo tvirtas ir aiškus. 

— Iš šios žemės išgrūsim juos į pragarą, — kalbėjo ji toliau, nu- 
stelbdama šauksmus, kurie nuvilnijo per minią. — Šiąnakt neatsitrauk- 
sim ir nepralaimėsim. Atsilaikysim ir triumfuosim. Jūs turite širdis, o 
jie jų niekada neturės. Jūs kvėpuojate ir matote šviesą, o jie jos niekada 
nepamatys. Ateities kartos apdainuos šias Vėlines, apdainuos Tylos 
slėnio mūšį, žmonės porins apie mūsų šlovę šildydamiesi prie savo ži- 
dinių. Leidžiasi saulė, — ji išsitraukė kalaviją ir nukreipė jį vakarų link, 
kur švietė raudonas it kraujas saulėlydis. — Stojus tamsai pasiimsim 
kalavijus, pasitelksim savo širdis, protus ir kilsim prieš niekšus. Ir tegul 
manęs klausosi visi dievai: prisiekiu, saulė vėl patekės. — Jai mostelėjus 
kalaviju į dangų, iš jo šovė ugnies pliūpsnis. 

— Nepasikuklino, — stebėjosi Blera, kai minia pratrūko šūks- 
niais ir sveikinimais. — Tavo mergina žodžių kišenėje neieško. 

— Ji nuostabi, — Kianas negalėjo atplėšti nuo jos akių. — Kas 
gali atsilaikyti prieš tokią šviesą? 

— Ji visiškai teisi, — konstatavo Hoitas. — Tokių kaip mes jie 
dar nematė. 

Padalinių vadai išskirstė karius, kad šie užimtų savo pozicijas. 
Moira atjojusi atgal nušoko nuo žirgo. 

— Laikas, — tarė ji ir ištiesė rankas. 

Visi šeši sustojo ratu ir susikibo rankomis, kad sutvirtintų juos 
siejantį ryšį. 

— Iki susitikimo, — plačiai nusišypsojo Blera, kai jie paleido vie- 
ni kitų rankas. — Įkrėskim jiems, kaubojau! — sušuko ji, užšoko ant 
savo slibino ir pakilo į dangų. 

Larkinas šoko ant savojo. 

— Paskutinis — supuvęs kiaušinis, — šūktelėjo jis ir pakilęs lei- 
dosi tolyn nuo Bleros. 

— Tepadeda mums dievai. Ir kad juos kur velnias! — Glena su 
Hoitu patraukė į savo postus. — Ką jūs čia su Kianu sugalvojot? — pa- 
klausė ji Hoito, pastebėjusi, kaip jis susižvalgė su Kianu. — Tik neban- 
dyk man meluoti, kai visai netrukus mūsų gal laukia mirtis. 

— Jis liepė man prisiekti, kad jeigu mums pavyks su tais kerais, 
mes jo nelauksim. 

— Bet juk negalim... 

— Tai buvo jo paskutinis prašymas. Kad mums nereikėtų rinktis. 

Už jų su Kianu kalbėjosi Moira. 

— Kaukis kaip liūtas, — pasakė ji jam. — Ir gyvenk dar tūkstantį 
metų. 

— Tai mano karščiausias troškimas, — sumelavo jis ir, kad tai už- 
maskuotų, suėmęs jos rankas paskutinį kartą jas pabučiavo. — Kovok, 
mo chroi, ir gyvenk. 

Jai nespėjus nieko atsakyti jis šoko ant žirgo ir pasileido šuoliais. 

Iš dangaus girdėjosi Bleros komandos. Kojomis maigydama savo 
slibinui šonus ji gainiojo jį, stebėdama, kas dedasi ant žemės. Nusileido 
saulė, paskandindama slėnį tamsoje. Vos tik sutemus prasiskyrė žemė ir 
nesuskaičiojama gausybė vampyrų pradėjo lįsti iš olų ir plyšių. 

— Pasirodymas prasideda, — sušnibždėjo Blera ir pasuko į pie- 
tus, žiūrėdama, kaip žemyn į slėnį it lietus pasipylė Moiros ir jos šaulių 
strėlės. — Dar palaukit, dar palaukit, — sumurmėjo ji, žvilgtelėjusi ten, 
iš kur pasigirdo Nailo pėstininkų skanduotės, ir supratusi, kad jie tik ir 
laukia signalo. 

Reikia šiek tiek palaukti, kol jų prisirinks daugiau, galvojo ji ste- 
bėdama, kaip vampyrai užplūdo slėnį ir čia pat buvo suvarpyti strėlių. 

Ji mostelėjo liepsnojančiu kalaviju ir nėrė. Kai vyrai puolė, ji trūk- 
telėjo virvę ir numetė pirmąją bombą. 

Plykstelėjo liepsna, pasipylė šrapneliai, aplinkui pasigirdo lieps- 
nos apimtų vampyrų riksmai. Ir vis tiek jie slinko, ropojo vis labiau 
artėdami prie Pažadėtosios žemės karių. 

Nusimetęs apsiaustą Kianas sėdo ant žirgo ir pakėlė kalaviją, kad 
sulaikytų jam už nugaros laukiančius karius. Viena po kitos sproginėjo 
ugninės bombos, degindamos priešus ir žemę, bet jie vis sėlino, šliaužė 
ir ropojo artyn. Riktelėjęs kovos šūkį, Kianas mostelėjo kalaviju ir nu- 
vedė karius tiesiai į siaučiančią ugnį. 

Žirgo kanopomis ir kalaviju jis praskynė kelią per puolančio prie- 
šo eiles, kurios vėl susiglaudė, apsupdamos jį ir jo vyrus. 

Slėnis skardėjo nuo riksmų. 

Ant nuožulnios plynaukštės laukusi Moira stvėrė savo alebardą. 
Širdis šoktelėjo iki pat gerklės, kai ji pamatė vampyrus pralaužus jų 
frontą rytų pusėje. Kartu su Hoitu jie pradėjo vesti savo būrius, kad 
kalavijų ir baslių siena apsuptų priešo linijas. 

Per riksmus, trenksmus ir sprogimus jie išgirdo slibinų trimitavi- 
mą. Artėjo kita Lilitos armijos banga. 

— Strėlių! — sušuko Moira, pamačiusi, kad jos strėlinė tuščia, ir 
tuoj pat jai po kojom buvo numesta kita, pilna strėlių. Ji tik įstatinėjo 
jas ir leido, įstatinėjo ir leido, kol per dūmus tapo neįmanoma ką nors 
pamatyti ir lankas pasidarė bevertis. Ji pakėlė ugninį kalaviją ir kartu su 
savo pulku pasileido į pačią priešų tirštymę. 

Tai, ko ji bijojo, viskas, ką žinojo, ką buvo mačiusi dievų atsiųstose 
vizijose, nė iš tolo neprilygo tam, ką išvydo dvokiančiuose dūmuose. 
Išžudyti vyrai ir moterys, sunaikintų priešų pelenai, nukloję prakeiktą 
žemę lyg dvokiantis sniegas. Kraujas trykšta upeliais, nuspalvindamas 
geltoną žolę raudonai. 

Žmonių ir vampyrų riksmai aidėjo tamsoje po išblyškusiu mė- 
nuliu. 

Moira atmušė kalavijo smūgį, jos kūnas judėjo pasikliaudamas 
instinktu, kurį išugdė sunkios treniruotės, ir ji pasisuko atremti kito 

išpuolio. Peršokusi žemą kalavijo kirtį, pajuto po kojomis jo sukeltą oro 
gūsį ir surikusi perrėžė priešininkui gerklę. 

Lyg per miglą ji pamatė, kaip slibinas, ant kurio sėdėjo Blera, suk- 
damasis spirale leidosi žemėn, o visas jo šonas buvo išvarpytas strėlių. 
Žemė buvo nusėta basliais. Stvėrusi vieną laisvąja ranka, ji pasileido 
pirmyn ir bedė jį į nugarą, tiesiai širdin Blerą puolusiam vampyrui. 

— Ačiū, brangute, — Blera nustūmė Moirą šalin ir iki pat ranke- 
nos nukirto kito vampyro kalaviją. — Kaip Larkinas? 

— Nežinau. Jų nė kiek nemažėja. 

— Neužmiršk, ką sakei kariams, — priminė Blera, pašoko aukš- 
tyn smūgiuodama kojomis ir basliu persmeigė vampyrą, kuriam ką tik 
spyrė. 

Tada ji dingo dūmų kamuoliuose, o Moira toliau kovėsi už savo 
gyvybę. 

Kai Blera prasibrovė pro priešų liniją, jie ją apsupo. Ji smūgiavo, 
kapojo kalaviju, smaigstė basliu, kovojo iš paskutiniųjų, kad atgautų 
poziciją. Staiga pasijuto kiaurai šlapia, o jos priešininkai pradėjo klykti 
permerkti švęsto vandens lietaus, kuris pasipylė iš dangaus. Tada iš 
dūmų išnėrė Larkinas ir, stvėręs ją už pakeltos rankos, iškėlė aukštyn. 

— Puikiai apsisukai, — tarė ji jam. — Išlaipink mane čia, ant tos 
didelės plokščios uolos. 

— Geriau aš šoksiu žemyn. Man jau pats laikas. Vanduo baigėsi, 
bet yra dar dvi ugninės bombos. Jie dabar spaudžia mus iš pietų. 

— Tuoj užkursiu jiems ugnelę. 

Jis nušoko nuo slibino, o ji nukrido tolyn. 

Žmonių ir vampyrų grūstyje Hoitas žvalgėsi pasitelkęs savo ga- 
lias. Jam pavyko apčiuopti tamsią Midiro galią, bet aplinkui buvo tiek 
juodumos, tiek šalčio, kad jis nesumojo, kuria kryptimi reikėtų ieškoti 
toliau. 

Tada jis pamatė Gleną, kovojančią, kad vėl pasiektų gūbrį, ant ku- 
rio it juodas varnas stovėjo Midiras. Su siaubu Hoitas išvydo, kaip iš po 
žemių ir akmenų it gyvatė išniro ranka ir nutvėrė Gleną už kojos. Jam 
pasirodė, kad girdi ją šaukiant, ir pamatė ją spyriais ir nagais besiprie- 
šinančią tai tempiančiai į plyšį rankai. Net ir žinodamas, kad yra per 

toli, jis pasileido per kalavijų tankmę. Jis tebebėgo, nors ir matė, kaip iš 
jos pirštų plykstelėjusi liepsna apėmė ją tempiančią ranką. 

Pajutęs Hoito galią, Midiras paleido juodą lyg degutas žaibą, ku- 
ris nusviedė Gleną tolyn. 

Galutinai persiutęs Hoitas kovojo kaip laukinis, nekreipdamas 
dėmesio į smūgius ir įpjovimus, kad tik prasibrautų prie jos. Kai į 
Midiro žaibą ji atsakė baltu ugnies pliūpsniu, Hoitas pamatė, kad jos 
veidas kruvinas. 


Baslys nepataikė Kianui į širdį tik per plauką. Nuo skausmo jam 
sulinko keliai. Griūdamas jis dar iškėlė savo kalaviją ir perkirto prie- 
šininką pusiau, o tada apsivertė. Šalia jo į akmenuotą žemę buvo įsmi- 
gusi ietis. Jis stvėrė ją ir ištraukęs iš žemės smeigė tiesiai į širdį kitam 
užpuolikui. Tada remdamasis į ją pašoko ant kojų ir spyriu nusviedė 
trečiąjį ant medinių baslių, kurių Pažadėtosios žemės kariai buvo pri- 
smaigstę į žemę. 

Pro dūmus, kurie kilo nuo ugninių bombų ir liepsnojančių strė- 
lių, jis pamatė Blerą. Smagiai atsispyręs pašoko aukštyn ir, nutvėręs už 
jos slibino pavalkų, užšoko jai už nugaros, kol ji nespėjo numesti dar 
vienos bombos. 

— Nepastebėjau tavęs! — sušuko Blera. 

— Taip ir maniau. Ką nors žinai apie Moirą? 

— Nieko nežinau. Perimk slibiną, o aš šoku žemyn. 

Ir nušoko ant plokščios uolos. Kianas matė, kaip ji versdamasi 
pasileido žemyn, abiem rankom svaidydama baslius, kol galų gale ją 
prarijo miglos. Jis apsuko savo slibiną, taikydamasis kalaviju ir svai- 
dydamas juo liepsnas. Ta žemė jį tebetraukė; iš jos sklido svaiginantis 
kraujo ir baimės kvapas, kuris žadino jame žvėrišką alkį. 

Tada jis pamatė Gleną, iš paskutiniųjų kopiančią stačiu šlaitu, 
puolamą trijų vampyrų. Ji svaidė liepsnas savo alebarda, bet kiekvieną 
kartą, kai pašalindavo vieną priešininką, jos link jau braudavosi kitas. 

Pamatęs juodą siluetą ant gūbrio, Kianas suprato, kodėl tiek daug 
jų puolė vieną moterį. 

Kai jis su slibinu pagaliau priskrido prie Glenos, jos šviesiosios 
galios nuslopino jo alkį. 

Tris vampyrus slibinas vienu uodegos mostu nuleido nuo uolos, 
kur laukė baslių ir švęsto vandens spąstai. Kianas kalaviju pašalino dar 
du, o Glena savo ugnine alebarda vertė priešus pelenais. 

— Gal pavėžėti? — Jis nėrė žemyn, suėmė ją per juosmenį ir iš- 
kėlė aukštyn. 

— Midiras, tas šunsnukis. 

Viską supratęs Kianas vėl nėrė žemyn. Bet kai jo slibinas moste- 
lėjo uodega, toji atsitrenkė lyg į kokį akmenį. 

— Tas bailys slepiasi po skydu, — trūkčiojamai kvėpuodama 
Glena akimis ieškojo Hoito apačioje ir pajuto didžiulį palengvėjimą, 
kai pamatė jį skinantis kelią šlaito link. 

— Nuleisk mane ant gūbrio ir keliauk sau. 

— Dar ko užsimanysi. 

— Taip reikia, Kianai. Magija prieš magiją. Tam čia ir esu. Surask 
kitus ir visi pasiruoškit. Turim tai padaryti. 

— Gerai, Rude. Statau už tave. 

Jis praskrido virš gūbrio ir šiek tiek pristabdė, kad ji galėtų nulipti. 
Ir paliko ją akis į akį su juoduoju magyu. 

— Tai raudonplaukė ragana prisistatė čia pasitikti mirties. 

— Atėjau čia ne tam, kad maloniai praleisčiau laiką. 

Ji pakėlė ranką ir mostelėjusi kirviu puolė Midirą. Jo akys išsi- 
plėtė ir ji suprato, kad toks ėjimas jį nustebino. Liepsnojantis kirvio 
kraštas perėjo per skydą, bet pati Glena buvo nusviesta tolyn, išmesta į 
orą ir skaudžiai trenkėsi į žemę. 

Nors ji svaidėsi savo galia, jo deginantis juodas žaibas svilino jai 
delnus. Glena ištiesė rankas, sutelkdama delnuose visą savo galią, ir 
sunkiai atsistojo. 

— Negali laimėti, — pasakė Midiras, apgaubtas virpančios tam- 
sos. — Mačiau pabaigą. Ir tavo mirtį. 

— Matei tai, ką norėjo matyti ta šėtono močia, kuriai parsida- 
vei, — atrėžė ji ir sviedė ugnies pliūpsnį. Ir nors Midiras nukreipė jį 


229 


NORA ROBERTS Žx4+ TYLOS SLĖNIS 


vienu rankos mostu, ji žinojo, kad nudegino jį, kaip kad jis nudegino 
ją. — O galas bus toks, kokio norėsim mes. 

Ledinio įsiūčio perkreiptu veidu jis sukėlė žvarbų vėją, kuris it 
peiliais čaižė jos odą. 


Kažkaip laikomės, pagalvojo Blera. Ji labai norėjo tikėti, kad jie 
laikosi, bet sulig kiekviena Pažadėtosios žemės karių atkovota pėda 
naktį rasdavosi dar daugiau vampyrų. 

Ji jau seniai pametė nužudytų vampyrų skaičių. Bent tuzinas ka- 
laviju ir basliu, dar apie tiek iš viršaus. Ir vis tiek to nepakako. Bjauri 
žemė buvo nuklota kūnais, o ji jautė, kad jėgos senka. 

Reikia stebuklo, pagalvojo ji, ir piktai surikusi pribaigė vampyrą, 
kuris buvo nusprendęs pasimėgauti kritusio kario krauju. 

Sukdamasi kaip viesulas ji skerdė kitus ir pamatė ant aukštos kal- 
vos kovojančius Gleną su Midiru — juoda audra kovėsi su balta. 

Iš negyvėlio rankos ji ištraukė ietį ir sviedė. Ieties smaigalys per- 
skrodė du petys į petį kovojančius vampyrus, o medinis kuolas pervėrė 
jų širdis. 

Kažkas ant jos šoko iš viršaus. Ji puolančiojo nematė, tik pajuto ir 
instinktyviai pašokusi plačiai apsisuko. Palietusi žemę mostelėjo kala- 
viju, ir šis atsitrenkė į Loros kalaviją. 

— Štai kur tu, — Lora stūmė savo kalaviją žemyn, kol jis smailiu 
kampu atsirėmė į Bleros ginklą. — Visur tavęs ieškojau. 

— O manęs visai nereikia ieškoti. Tau čia kažkas ant veido. O, 
varge, ar tik ne randas? Tai čia mano darbas? Labai apgailestauju. 

— Išėsiu tau veidą. 

— Ar ne per daug nori? Kas per šlykštūs norai. Nemanai, kad 
gana plepalų? 

— Per akis. 

Kai Blera ir Lora atsitraukė viena nuo kitos, jų kalavijai sužvan- 
gėjo. O susikirtus jų geležtėms šios uždainavo. Blerai užteko kelių 
akimirkų suprasti, jog susidūrė su grėsmingiausiu priešininku savo gy- 
venime. Gal Lora ir atrodė kaip oda apsitempusi, dominuoti mėgstanti 

kekšelė iš prasto filmo, bet kautis ta prancūzė tikrai mokėjo. Smūgių 
taip pat nesibaimino, suprato Blera, kai pagaliau pralaužusi Loros gy- 
nybą smagiai vožtelėjo jai kumščiu į veidą. Tuoj pat pajuto deginimą 
palei krumplius, kai Lora suleido jai į ranką dantis. Ji apsivertė ore ir 
šokdama ant dantytos uolos kirto kalaviju, bet sutiko tik orą, nes Lora 
jau buvo pakilusi nuo žemės lyg turėtų sparnus. Loros kalavijas pra- 
švilpė Blerai pro pat veidą, o jo galiukas įbrėžė jai skruostą. 

— Vaje, ar tik neliks rando? — Lora kartu su Blera nusileido ant 
uolos. — Labai apgailestauju. 

— Nieko, užgis. Tavo darbai juk tokie neilgaamžiai. 

Į pirmąjį kraują ji atsakė žaibišku puolimu, įpjaudama Lorai ran- 
ką ir paleisdama ugnies pliūpsnį. Bet Lora atmušė Bleros smūgį kala- 
viju, kuris net pajuodo nuo raudonos liepsnos. Dar kartą blykstelėjusi 
liepsna užgeso. 

— Manai, kad nebuvom tam pasiruošę? — Lora apnuogino iltis 
nesiliaudama kautis. — Apie tai, ką sugeba Midiras, jūsų burtininkė- 
liams nėra ko nė svajoti. 

— Tai kodėl visi jūsų kariai neturi tokių kalavijų kaip tavo? Tie- 
siog jis tiek nepatempia. 

Blera vėl šoko aukštyn, persivertė ir smogė Lorai kojomis. Ši, 
pasinaudojusi proga, pakilo į orą ir leisdamasi mosavo kalaviju. Blera 
pakėlė savąjį, kad atremtų smūgį, ir nepamatė durklo, kuris išlėkė iš 
kitos Loros rankos. Kai durklas pervėrė jai šoną, Blera suklupo iš ne- 
tikėtumo ir skausmo. 

— Tik pažiūrėk, kiek kraujo. Srūte srūva iš tavęs. Skanumė- 
lis, — su pasitenkinimu juokėsi Lora, žiūrėdama į parklupusią Blerą. 
Kai pakėlė kalaviją paskutiniam mirtinam smūgiui, jos akys švytėjo 
raudoniu. 

Staiga su laukiniu kauksmu iš viršaus pasirodė auksinis vilkas. 
Jis puolė nagais ir dantimis, tuo pat metu stengdamasis išsisukti nuo 
kalavijo, kuriuo švaistėsi Lora. Kai jis pasiruošė stverti ją už gerklės, 
Blera nusikeikė. 

— Ne! Ji mano. Juk davei žodį, — prašvokštė ji klūpėdama su 
šone tebestyrančiu durklu. — Traukis, vilkiūkšti. Po velniais, traukis. 

Larkinas atsivertė į žmogų ir pasitraukė. 

— Tai pribaik ją, — metė jis, piktai žvelgdamas į Blerą, — gana 
čia Žaisti. 

— Paklusnus kaip šuniukas, ar ne? — Lora suko aplink juos ratus, 
kad matytų abu — kraujuojančią moterį ir beginklį vyrą. — Bet jis 
teisus, Žaisti tikrai gana. Aš ir taip turiu daug reikalų. 

Ji mostelėjo kalaviju žemyn, Blera savuoju aukštyn, kad sulaiky- 
tų smūgį. Jos rankų raumenys virpėjo nuo įtampos, o iš žaizdos srūte 
sruvo kraujas. 

— Jis ne šuniukas, — prašvokštė ji. — O tau galas. 

Išsitraukusi iš šono durklą, iki pat kriaunų suvarė jį Lorai į pilvą. 

— Tai nemalonu, bet čia tik plienas. 

— Čia irgi, — tarė Blera ir sukaupusi paskutines jėgas nustūmė 
šalin Loros kalaviją, o savąjį suvarė jai į krūtinę. 

— Kaip tu mane nervini, — Lora nukreipė savo ginklą žemyn. — 
Tai kam čia galas? 

— Tau, — atrėžė Blera, o Lorai į krutinę įbestas kalavijas staiga 
užsiliepsnojo. 

Deganti ir rėkianti Lora pradėjo ristis nuo uolos. Blera ištraukė 
jai iš krūtinės kalaviją, smagiai juo užsimojo ir nukirto degančią galvą. 

— Susitvarkiau kaip reikiant, — pasakė svyruodama Blera, suklu- 
po ir jau būtų griuvusi, jeigu pripuolęs Larkinas nebūtų jos pagavęs. 

— Ar tau labai blogai? — klausinėjo spausdamas ranką prie krau- 
juojančios žaizdos. 

— Jaučiuosi sumautai. Bet organai nepažeisti. Reikia greitai 
mane palopyti, kad sustotų kraujavimas, ir aš grįžtu į žaidimą. 

— Tuojau tuo pasirūpinsim. Lipk ant nugaros. 

Kai jis pasivertė į slibiną, Blera užsiropštė jam ant nugaros. Jiems 
pakilus aukštyn ji pamatė Gleną, ant gūbrio kovojančią su Midiru. 
Glena parkrito. 

— O dievai, jis į ją pataikė. Jai viskas. Kuo greičiau suk tenai. 

Larkinas pagalvojo, kad jis, deja, nepakankamai greitas. 

Glena pajuto burnoje kraujo skonį. Kraujas sunkėsi ir iš daugy- 
bės negilių įpjovų odoje. Ji žinojo, kad sužeidė jį, žinojo, kad pažeidė 
jo skydą, jo kūną ir net galias. Bet taip pat jautė, kad jos pačios galios 
silpsta sulig kiekvienu pralieto kraujo lašu. Ji padarė viską, ką galėjo, 
bet to nepakako. 

— Tavo ugnis kažko priblėso. Teliko kelios žarijos, — Midiras 
prisiartino prie Glenos, gulinčios ant išdegintos, krauju permirkusios 
žemės. — Ir vis tiek jos gali būti per daug, kad pasiimčiau tavo galias ir 
ramiai tave pribaigčiau. 

— Tu paspringsi mano galiomis, — išstenėjo Glena. Jis nukrau- 
juos, pagalvojo ji. Ji pasistengs, kad jo kraują sugertų šį žemė. — Pa- 
žadu tau. 

— Prarysiu tavo galią net nekramtęs. Juk galų gale iš jos nekas 
teliko. Ar matai, kas dedasi apačioje? Viskas, kaip aš ir pranašavau. Jūs 
suniokoti lyg po skėrių antplūdžio, ir ne be mano pagalbos. O kai jūs 
vienas po kito krisit, mano galios tik stiprės. Dabar jau mūsų niekas 
nesulaikys. Niekas nesustabdys. 

— Aš sustabdysiu, — tarė iš už gūbrio pasirodęs kruvinas, smar- 
kiai apdaužytas Hoitas. 

— Štai kur tu, — prašvokštė Glena pro sukąstus iš skausmo dan- 
tis. — Aš jį paruošiau tau. 

— Gardus kąsnelis, — pasakė Midiras ir apsisukęs paleido juodą 
žaibą. Susidūręs su akinančio baltumo Hoito paleistu žaibu, juodasis 
žaibas traškėjo ir spjaudėsi kruvinomis liepsnomis. Susidūrimo jėga 
nusviedė Midirą ir Hoitą tolyn vieną nuo kito, oras tarp jų įkaito. 

Glena nusirito toliau nuo ugnies pliūpsnio, paskui parklupusi 
mėgino keltis. Sukaupusi paskutinius savo galios likučius, pabandė 
perduoti juos Hoitui. Drebančia ranka suėmusi sau ant kaklo ka- 
bantį kryžių, sutelkė visą galią į jį ir į tokį pat kryžių, kurį turėjo 
Hoitas. Ji progiesmiu kuždėjo burtažodžius, o burtininkai — juo- 
dasis ir baltasis — kovėsi ant skendinčio dvokiančiuose dūmuose 
gūbrio. 

Hoitas pajuto, kaip jį perskrodė šalta it ledas ugnis, kuri pro 
žaizdas skverbėsi į kraują ir stengėsi atimti jo galią. Ji draskė jį ne- 

matomais nagais, o ore blyksėjo ir dundėjo magija, pripildžiusi visą 
dangų dūmų ir kone paskandinusi mėnulį. Žemė po jo kojomis 
trūkinėjo nebeatlaikydama milžiniško spaudimo. Hoitui buvo sunku 
kvėpuoti, širdis veržėsi iš krūtinės, bet jis nepaisė savo kūno poreikių, 
nepaisė žaizdų keliamo skausmo ir sūraus prakaito, kuris dar labiau tą 
skausmą aitrino. 

Jis jautė viduje susikaupusias galias. Kažkada, kai dar tik pradė- 
jo žengti savo keliu, buvo susvyravęs prieš juodąsias jėgas. Bet dabar, 
stovėdamas ant gūbrio, nepaisant viso pralieto kraujo ir mirties, be 
žmogiškosios drąsos, pasiaukojimo ir įniršio, jis jautė savyje įsikūnijus 
baltai liepsnojančią galią. 

Kai prie jo magijos prisidėjo Glena, jo sidabrinis kryžius užsi- 
plieskė. Jis ištiesė ranką ir tvirtai suėmė josios. Įsikibusi į jį, Glena 
pamažu atsistojo. Kita ranka jis iškėlė kalaviją, iš kurio plykstelėjo 
akinamai balta liepsna. 

— Tai mes tave įveiksim, — tarė Hoitas ir kalaviju atmušė Midiro 
žaibą. — Mes, kurie kovojam už tyrą magiją, už žmoniją. Tai mes tave 
nugalėsim, sunaikinsim, amžiams paskandinsim pragaro liepsnose. 

— Būkit prakeikti! — suriko Midiras ir pakėlęs abi rankas palei- 
do du žaibus. Bet kai Glena vienu rankos mostu pavertė juos pelenais, 
jo veidą iškreipė baimė. 

— Tai tu būk prakeiktas, — metė Hoitas ir mostelėjo kalaviju. Iš 
jo pliūptelėjusi liepsna kaip plienas pervėrė Midiro širdį. 

Ten, kur jis krito negyvas, pajuodo žemė. 


Reikia kažkaip prisikasti prie aukštumos, galvojo Moira, ir per- 
grupuoti lankininkus. Ji išgirdo šūksnius, iš kurių suprato, kad jų fron- 
tas vėl pralaužtas šiaurėje. Liepsnojančios strėlės atstums įsibrovėlius, o 
jos kariai gaus laiko vėl sutvirtinti savo gretas. Ji apsižvalgė ieškodama 
visame šitame knibždėlyne žirgo ar slibino, kuris padėtų atsidurti ten, 
kur, žinojo, jos reikia labiausiai. 

Pažvelgusi aukštyn pamatė Hoitą su Glena, nutviekstus akinamai 
baltos šviesos, akis į akį su Midiru. Atgijusi viltis suteikė jai jėgų toliau 

brautis pirmyn. Ir nors atrodė, kad net žemė bando ją sulaikyti, Moira 
nenuilsdama mosavo kalaviju prieš puolantį priešininką. Pristabdė jį 
tvirtu smūgiu ir kai nusitaikė smogti vėl, jį iš už nugaros pribaigė Ri- 
dokas. 

Nuožmiai išsišiepęs, su saujele vyrų jis brovėsi link pažeistos 
fronto linijos. Ji apsidžiaugė pamačiusi savo dėdę gyvą. Kai bėgte pasi- 
leido pas jį, po kojomis subangavo žemė ir Moira parpuolė. Stodamasi 
pamatė negyvą moterį atmerktomis akimis ir atpažino Isliną. 

— O, ne... 

Islinos gerklė buvo perplėšta, odinė juostelė, ant kurios paprastai 
kabodavo jos medinis kryželis, buvo nutraukta ir permirkusi krauju. 
Apimta baisios širdgėlos Moira suėmė Islinos kūną į glėbį. Supdama 
ji pajuto: dar šiltas. Jeigu tik ji būtų atėjusi anksčiau, gal dar būtų ją 
išgelbėjusi. 

— Islina, Islina... 

— Islina, Islina, — pasigirdo pasityčiojimo kupinas balsas, ir iš 
dūmų plaukte išplaukė Lilita. 

Mūšiui ji buvo apsivilkusi raudoną, sidabru puoštą drabužį, o jos 
galvą juosė visiškai toks pat kaip ir Moiros vainikas. Kalavijas buvo 
kruvinas iki pat brangakmeniais nusagstytos rankenos. Pamačius ją, 
Moirą nusmelkė baimė ir įniršis, ji tuoj pat pašoko ant kojų. 

— Tik pažiūrėkit, — tarė Lilita, sukdama ratus aplink Moirą. 
Ji taip grakščiai ir mitriai mosavo kalaviju, kad neliko jokių abejo- 
nių — vampyrų karalienė puikiai jį valdo. — Menka ir nereikšminga, 
purvina ir apsižliumbusi. Juokinga, kai pagalvoju, kiek laiko sugaišau 
planuodama tavo mirtį. O juk viskas taip paprasta. 

— Nė nesitikėk laimėti, — atrėžė Moira. Karalienė prieš kara- 
lienę, pagalvojo ji atremdama pirmus bandomuosius Lilitos smūgius. 
Gyvenimas prieš mirtį. — Mes jus išstumsim. Nė už ką jums nepasi- 
duosim. 

— Tik jau nereikia, — niekinamai mostelėjo Lilita. — Jūsų gre- 
tos trupa kaip sudžiūvęs molis, o aš rezerve turiu dar du šimtus. Bet tai 
nesvarbu. Dabar svarbios esam tik mudvi. 

Nė nemirktelėjusi Lilita nutvėrė už gerklės ją puolus; kareivį ir 

nusuko jam sprandą. Nerūpestingai nusviedusi kūną žemėn, atmušė 
ugninio Moiros kalavijo smūgį. 

— Midiras neblogai pasidarbavo, — pasakė Lilita, kai liepsna 
užgeso. — O dabar turiu išsiaiškinti su tavim, kale. Tu nužudei mano 
Deivį. 

— Ne, tai tu jį nužudei. Paversdama jį tuo bedvasiu padaru at- 
ėmei jo tyrumą ir taip save prakeikei. 

Staigiu it gyvatės judesiu Lilita perdrėskė Moirai skruostą. 

— Tūkstantis pjūvių, — pasakė ji, laižydamasi nuo pirštų krau- 
ją. — Štai ko iš manęs sulauksi. Tūkstantis pjūvių, o mano armija sočiai 
pasimaitins iš tavosios. 

— Daugiau prie jos neprisiliesi, — nutraukė ją Kianas, lėtai, lyg 
būtų sustojęs laikas, prijojęs prie jų savo žirgu. — Niekada. 

— Atėjai gelbėti savo kekšelės? — Lilita išsitraukė iš už diržo 
spindintį baslį. — Paauksuotas ąžuolas. Specialiai tau. Aš tave sukū- 
riau, aš tave ir pribaigsiu. Negi tavęs nejaudina visas šis kraujas? Šilto 
kraujo klanai, dar neatšalę kūnai, tik ir laukiantys, kol jis jiems bus 
nuleistas. Žinau, kad trokšti to skonio. Pati tau suteikiau tą troškimą, 
todėl jis man labai gerai pažįstamas. 

— Niekada manęs nepažinojai. Eik, — tarė jis Moirai. 

— Taip, taip, bėk. Susirasiu tave vėliau. 

Ji pakilo į orą ir puolė Kianą, šoktelėjo aukštyn dar per kalavijo 
ilgį ir ėmė suktis jam virš galvos. Įnirtingai mosavo kalaviju, bet pa- 
siekdavo tik orą, nes iššokęs aukštyn Kianas persivertė ir vos neįspyrė 
jai į veidą. 

Jie judėjo tokiu nežmonišku greičiu, kad Moira matė tik kažkokį 
neaiškų vaizdą ir girdėjo žvangant kalavijus. Ji žinojo, kad šis mūšis pri- 
klauso jam, nes laimėti gali tik jis. Bet palikti jo negalėjo. 

Ji užšoko ant Vlado ir užjojo ant uolos, kuri buvo slidi nuo kraujo, 
ir atsidūrė jiems virš galvų. Ten ji kalaviju paleido ugnies pliūpsnį, kad 
sulaikytų Lilitos karius, kurie atskubėjo padėti karalienei. Moira pri- 
siekė, kad ir ji, ir Pažadėtosios žemės kalavijas iki paskutinės akimirkos 
gins jos mylimąjį. 

Kianas žinojo, kad Lilita labai įgudusi. Juk kovos menams studi- 

juoti ji, kaip ir jis, turėjo ištisus amžius. Ji buvo tokia pat stipri ir greita 
kaip ir jis. Gal net stipresnė ir greitesnė. Ji atremdavo jo smūgius, pri- 
versdavo jį trauktis, išsisukdavo nuo jo galingų atakų. 

Jis žinojo, kad ši žemė, ši tamsos zona vis dar priklausė jai. Ji mito 
ja, o jis to daryti nedrįso. Ji mito šauksmais, kurie aidėjo ore, ir krauju, 
kuriuo čia, atrodė, lyja. 

Kianas kovėsi ne tik su ja, bet ir su savimi, tuo padaru, kuris taip 
troško išsilaisvinti ir mėgautis tuo, kuo jis buvo, kuo jinai jį pavertė. Pa- 
sinaudojusi tuo ji išmušė jam iš rankos kalaviją ir tą trumputę akimirką, 
kol jis stovėjo niekuo neprisidengęs, suvarė jam į krūtinę baslį su tokia 
jėga, kad Kianas susvirduliavo. Bet kai jos triumfo šūksnis nutilo, jis ir 
toliau stovėjo visiškai sveikas. 

— Kaip? — spoksodama tepaklausė ji. 

Jis pajuto, kaip širdį spaudžia Moiros medalionas, bet tas skaus- 
mas buvo saldus. 

— Šie burtai tau nepasiekiami, — atšovė jis ir kirto kalaviju, už- 
kliudydamas penkiakampės žvaigždės pavidalo randą jai ant krūtinės. 
Iš žaizdos pasipylė juodas, tirštas it degutas kraujas. Nuo skausmo ir 
įniršio Lilitos akis užliejo demoniškas raudonis. Rėkdama ji puolė jį su 
nauja laukine jėga. Jis kirto atgal ir vėl ją sužeidė, atmušinėjo jos kir- 
čius jausdamas medalioną, kuris, atrodė, pulsavo vietoj jo neplakančios 
širdies. 

Ji kirto kalaviju jam per ranką, ir jo ginklas tarškėdamas nulėkė 
žemėn. 

— Dabar tu, o paskui tavo kekšė! 

Kai ji puolė, jis sugriebė to kalavijo rankeną kruvinomis ranko- 
mis. Ji nusišypsojo. 

— Galima ir taip. Taip bus kur kas poetiškiau. 

Ji apnuogino iltis ir taikėsi jas suleisti jam į gerklę, bet jis nieko 
nelaukęs suvarė jai širdin baslį, kurį buvo padariusi jam. 

— Sakyčiau, riskis pragaran, bet net ir ten tavęs niekas nepriims. 

Jos akys išsiplėtė, jų raudonis atslūgo. Jis pajuto, kaip pranyko rie- 
šas, kurį jis laikė, o jos mėlynos akys į jį žiūrėjo dar kurį laiką. O paskui 
iš jos nebeliko nieko, tik saujelė pelenų prie jo kojų. 

— Pribaigiau tave, — pareiškė jis, — kaip kad tu kažkada pri- 
baigei mane. Va čia tai poetiška. 

Žemė po jo kojomis pradėjo virpėti. Štai ir prasideda, pagalvojo jis. 

Nuo uolų atšuoliavo juodas žirgas, barstydamas į šalis pelenus. 

— Tau pavyko! — Moira šoko iš balno tiesiai jam į glėbį. — Tu 
ją nugalėjai. Tu laimėjai. 

— Ar žinai, kas mane išgelbėjo? — paklausė jis ir ištraukęs meda- 
lioną parodė jai, kokį įdubimą jame paliko baslio smūgis. — Tu. 

— Kianai, — pradėjo sakyti ji, bet čia pat išblyškusi šoko žemyn, 
nes uolos po jos kojomis pradėjo skilinėti lyg kiaušinio lukštas. — Pa- 
skubėk. Eime, greičiau. Jau prasideda. Jos kraujas, jos mirtis buvo pa- 
skutinis etapas. Burtai pradeda veikti. 

— Tai tu ją nugalėjai. Tu laimėjai. Niekada to nepamiršk, — pa- 
sakė jis ir prisitraukęs stipriai ją pabučiavo. 

Tada šoko ant žirgo ir po akimirkos jo jau nebebuvo. 

Aplink Moirą užvirė tikras chaosas. Dūmuose skardėjo riksmai ir 
girdėjosi sužeistųjų dejonės. Priešai pradėjo skubiai trauktis. 

Iš miglos išniro auksinis slibinas su Blera ant nugaros. Jausda- 
ma, kaip žemė banguoja jai po kojomis, Moira ištiesė rankas aukštyn, 
kad Larkinas galėtų suimti ją nagais. Jie leidosi skristi virš drebančios 
žemės aukšto gūbrio link. Kai jį pasiekė ir nusileido, Hoitas pripuolęs 
stvėrė Moirai už rankos. 

— Reikia pradėti dabar. 

— Kianas. Juk nežinom, ar... 

— Aš daviau jam žodį. Turim pradėti dabar. — Jis iškėlė jų susi- 
kibusias rankas ir žvelgdami į juodą dangų jie pradėjo kartoti magiš- 
kuosius žodžius. 

„Sutelkiame mes savo galią šią paskutinę valandą vietoje šioje 
prakeiktoje. Juodžiausią naktį liejos kraujas čia — už tamsą ir už šviesą. 
Piktoji demonė ir magija juoda čia buvo nugalėta, todėl dabar šią žemę 
reikalaujame grąžinti. Vardan visų mūs žygių kviečiame pakilti saulę, 
kad jos šviesa mūs priešą sunaikintų savąja galia. Tebūnie tavo valia.“ 

Žemė sudrebėjo ir pakilo laukinis vėjas. 

— Šaukiamės saulės! — suriko Hoitas. — Šaukiamės šviesos! 

— Šaukiamės aušros! — prisidėjo prie jo Glena, o Moirai su- 
spaudus jos laisvąją ranką jų galia dar sustiprėjo. — Sudegink naktį. 

— Pasirodyk iš rytų, — giedojo Moira, pro dūmus, kurie sūku- 
riuodami kilo aukštyn, žvelgdama į Larkiną su Blera, užbaigiančius 
ratą. — Ir keliauk į vakarus. 

— Ji kyla! — sušuko Blera. — Žiūrėkit! Žiūrėkit į rytus! 

Palei kalnų šešėlius dangus prašvito, ir šviesa vis ryškėjo, kol pa- 
galiau pasidarė šviesu kaip dieną. Apačioje besislapstantys vampyrai 
pavirto į dulkes. Ant akmenuotos suskeldėjusios žemės tiesiog akyse 
pradėjo skleistis gėlės. 

— Tik pažiūrėkit, — pusbalsiu rimtai ištarė Larkinas, stipriai 
spausdamas Moiros ranką. — Žolė. Ji žaliuoja. 

Ji matė žolę, nuostabias baltas ir geltonas gėles, pabirusias po visą 
žalią kilimą. Vešlioje saulės nutvieksto slėnio žolėje matė ir žuvusiųjų 
kūnus. 


"Tik niekur nebuvo Kiano. 


21 sKųyrius 


Nors mūšis ir buvo laimėtas, darbų — nors vežimu vežk. Moira 
dirbo su Glena, kuri teikė pagalbą sužeistiesiems. Blera su Larkinu 
išvyko ieškoti ir naikinti vampyrų, galėjusių spėti pasislėpt nuo sau- 
lės. Hoitas padėjo perkelti karius, kurie nebuvo labai sužaloti, atgal į 
bazes. 

Nusiplovusi nuo rankų kraują, Moira išsitiesė ir pamatė artyn at- 
einančią Kiarą, kuri svirduliavo lyg apsvaigusi. 

— Čionai, tu sužeista, — Moira prispaudė ranką prie žaizdos 
Kiaros petyje. — Leisk, aptvarstysiu. 

— Mano vyras... — Kiara visu svoriu parimo Moirai ant peties, 
o jos žvilgsnis klajojo nuo gulto prie gulto. — Orenas. Niekur jo ne- 
randu. Jis... 

— Čia. Jis čia. Tuoj tave ten nuvesiu. Jis jau klausė apie tave. 

— Sužeistas? — svyruodama klausinėjo Kiara. — Jis... 

— Nemirtinai. O pamatęs tave pasveiks kur kas greičiau. Ten, štai 
ten, matai? Jis... 

Moira liko kur stovėjusi, o Kiara sušuko ir klupdama nuskubėjo 
prie savo vyro gulto ir ten suklupo. 

— Kaip gera tave matyti, iš karto lengviau širdžiai. 

Moira pasisuko ir nusišypsojo dėdei. Ridokas sutvarstyta ranka ir 
koja sėdėjo ant atsargų dėžės. 

— Būtų gerai, kad vėl susitiktų visi mylimieji. Deja... Netekom 
daug žmonių. Žuvo daugiau kaip trys šimtai, ir tai ne galutinis skai- 
čius. 

— Bet ar pagalvojai, kiek išgyveno, Moira? — Jis matė jos kūno 
žaizdas, o iš akių suprato, kad kenčia ir širdis. — Pagerbkime žuvusiuo- 
sius, bet džiaukimės dėl tų, kurie gyvena. 

— Aš džiaugiuosi, tikrai džiaugiuosi, — patikino ji, toliau atidžiai 
apžiūrinėdama sužeistuosius ir tuos, kurie jais rūpinuosi, ieškodama to 
vieno vienintelio. — Ar manot, kad galit keliauti namo? 

— Keliausiu su paskutiniais. Kartu su mūsų žuvusiaisiais, Moira. 
Leisk man tuo pasirūpinti. 

Ji linktelėjo galva, apkabindama atsisveikino su juo ir nuėjo toliau 
tvarkyti savo reikalų. Kaip tik girdė sužeistą kareivį, kai ją vėl susirado 
Kiara. 

— Jo koja... Oreno koja... Glena sakė, kad ją pavyks išsaugoti, 
bet... 

— Vadinasi, taip ir bus. Ji nemeluotų nei tau, nei jam. 

Šiek tiek aprimusi Kiara atsiduso ir linktelėjo galva. 

— Galiu jums padėti. Noriu kuo nors užsiimti. — Kiara palietė 
savo aptvarstytą petį. — Glena mane apžiūrėjo ir pasakė, kad nieko 
baisaus nėra. Mačiau Darvelą. Jai irgi neatsitiko nieko labai blogo. 
Daugiausia įpjovos ir sumušimai. 

— Žinau. 

— Mačiau jūsų pusbrolį Oreną ir jis pasakė, kad Šinonos Falenas 
jau keliauja atgal į pilį. Tik dar neradau Islinos. Ar jūs ją matėt? 

Moira nuleido kareivio galvą ant pagalvės ir atsistojo. 

— Ji žuvo. 

— O ne, mano ponia. To negali būti. Tiesiog jūs jos dar nera- 
dot, — Kiara vėl pradėjo žvalgytis po gultus, kurių buvo pristatytas 
visas laukas. — Juk jų čia tiek daug. 

— Aš ją mačiau. Ji krito per mūšį. 

— O ne. Ne, — Kiara užsidengė veidą rankomis. — Pasakysiu 
Darvelai. — Kai ji atsitraukė rankas, skruostais ritosi ašaros. — Ji 
kaip tik ieško Islinos. Pasakysiu jai, ir mes... Negaliu su tuo susitaikyti, 
mano ponia. Tiesiog negaliu. 

— Moira! — pašaukė ją Glena iš kito lauko galo. — Reikia tavo 
pagalbos. 

— Aš pasakysiu Darvelai, — kartodama tai Kiara nuskubėjo. 

Moira dirbo iki pat saulėlydžio. Tada ją pervargusią ir iškamuotą 
nerimo Larkinas nuskraidino į ūkį, kuriame ji turėjo praleisti paskutinę 
naktį. Galbūt jis laukia manęs ten, vylėsi ji. Kurgi daugiau jis galėtų 
būti? Ten jo nepasiekia saulė, o jis gali padėt tvarkyti atsargas, rūpintis 
sužeistaisiais ar perskraidinimu. Žinoma, kad jis bus ten. 

— Beveik sutemo, — pasakė Larkinas, kai jie nusileido ir jis atga- 
vo savo žmogiškąjį pavidalą. — Daugiau Pažadėtojoje žemėje nebebus 
ko baimintis naktį, išskyrus motinos gamtos padarus. 

— Tai nieko neradot? Niekas neišliko? 

— Pelenai. Visur tik pelenai. Net ir tamsiausiuose urvų šešėliuose 
likę tik pelenai. Lyg saulė būtų viską kiaurai išdeginusi, kad jie negalėtų 
išgyventi net ir giliausiai slapstydamiesi. 

Jos ir taip išblyškęs veidas papilkėjo, ir viską supratęs Larkinas 
suspaudė jos ranką. 

— Su juo viskas kitaip. Tu ir pati tai žinai. Jis turėjo tą apsiaustą. 
Turėjo spėti juo apsigaubti. Nemanau, jog mūsų burtai, kad ir kokie jie 
būtų, galėtų pakenkti vienam iš mūsų. 

— Žinoma, ne. Turbūt tu teisus. Tiesiog aš pavargusi. 

— Užkąsk ko nors ir prigulk, — tarė jis ir nuvedė ją į namą. 

Ten jie rado Hoitą ir Gleną su Blera. Pamačius jų veidus Moirai 


sulinko keliai. 

— Jis mirė? 

— Ne, — Hoitas atskubėjęs paėmė ją už rankų. — Ne, jis išgy- 
veno. 

Ašaros, kurias ji slopino ištisas valandas, pasipylė iš akių ir pa- 
sruvo skruostais. 

— Ar tu tikrai žinai, kad jis gyvas? Matei jį? Kalbėjaisi su juo? 

— Galiu tau prisiekti. 

— Moira, prisėsk. Tu pervargusi. 

Bet ji nesiklausė, ką jai sako Glena, ir tik purtė galvą neatplėšda- 
ma akių nuo Hoito. 

— Viršuje? Jis viršuje? — supratus, ką sako Hoito žvilgsnis, Moi- 
ros kūnu nubėgo virpulys. — Ne, — lėtai ištarė ji. — Viršuje jo nėra. 
Nėra nei šiame name, nei Pažadėtojoje žemėje. Jis išvyko. Grįžo į savo 
pasaulį. 

— Jis jautė... Prakeikimas, man taip gaila, Moira. Jis buvo apsi- 
sprendęs, kad išvyks iš karto. Aš jam atidaviau savo raktą, ir slibinas jį 
nuskraidino prie Dievų Vartų. Jis sakė... — Hoitas paėmė nuo stalo 
užantspauduotą voką. — Prašė, kad perduočiau tau šį laišką. 

Ji ilgai žiūrėjo į jį, paskui linktelėjo galva. 

— Ačiū. 

Kai ji paėmė laišką ir viena užkopė laiptais, niekas nieko nepa- 
sakė. 

Ji užsidarė kambaryje, kuriame anksčiau buvo apsistojusi su juo, 
uždegė žvakių. Tada atsisėdo ir ilgai sėdėjo prispaudusi jo laišką prie 
krūtinės, kol pagaliau įgavo jėgų sulaužyti antspaudą ir perskaityti, kas 


ten buvo parašyta. 
Moira, 
taib bus geriausia. Esi brotinga ir suprasi. Jei likčiau ilgiau, tik 
ilgiau kankintumės, o mes ir taib brisikentėjom daugiau, negu 


galima iškęsti ber vieną gyvenimą. Palikdamas tave išreiškiu 
savo meilę. Tikiuosi, kad suprasi ir tai. 

Turėsiu tiek daug prisiminimų apie tave — kaip tu sėdėdavai 
mano bibliotekoje užsivertusi knygomis, įnikusi į jas, kaip juok- 
davaisi su Kingu ar Larkinu, nors pirmomis savaitėmis taib 
retai juokdavaisi kalbėdama su manimi. Kokia drąsi būdavai 
mūšyje ir kokia kartais būdavai baskendusi mintyse. Negali net 
įsivaizduoti, kaip dažnai tave stebėdavau ir tavęs trokšdavau. 

Matysiu tave ryto miglose, ištraukiančią iš akmens sbindintį 
kalaviją, skrendančią ant slibino ir laidančią iš lanko zvim- 
biančias streles. 

Matysiu tave nutviekstą žvakių šviesos, tiesiančią į mane 
rankas, vedančią mane į šviesą, kokios neteko pažinti iki tavęs 
ir kokios jau niekada nebepažinsiu. 

Išgelbėjai ir savo, ir mano pasaulį, ir dar daugybę kitų, kad 
ir kiek jų būtų. Tikriausiai tu buvai teisi sakydama, jog mums 
buvo lemta rasti vienam kitą ir būti kartu tam, kad tabtume 
stipresni ir Įgautume galios, kurios reikėjo išgelbėti tiems ba- 
sauliams. 

O dabar laikas atsitraukti. 

Prašau, kad būtum laiminga, atkurtum savo pasaulį, savo 
gyvenimą ir mėgautumeis juo. Gyvendama kitaib paniekintum 
tai, ką buvo lemta patirti mums, ir tai, ką suteikei man. 

Šu tavimi Jaučiausi taip, lyg kažkokiu būdu vėl būčiau tapęs 
Žmogui. 

Tas žmogus beprotiškai tave mylėjo. O aš, nepaisant visko, 
nesu tas žmogus, kuris tave mylėjo. Mylėjau tave ber visus tuos 
amžius. Tūd jei ir tu myli mane, badarysi tai, ko prašau. 

Gyvenk dėl manęs, Moira. Net būdamas kitame pasaulyje ir 
žinodamas, kad tu gyveni, aš būsiu patenkintas. 

Kianas 


Ji raudojo. Jos širdžiai reikėjo pagaliau išlieti susikaupusį gilų 
ašarų šaltinį. Gulėdama lovoje, kurioje jie mylėjosi paskutinį kartą, ji 

spaudė jo laišką sau prie širdies ir leido tai širdžiai išsilieti. 

IMiujorkas 
Po aštuonių savaičių 


Didžiąją laiko dalį Kianas praleisdavo tamsoje, gurkšnodamas 
viskį. Prieš akis turėdamas amžinybę jis galėjo leisti sau paskęsti ap- 
mąstymuose dešimtmečiui ar net dviem. O gal ir visą amžių, nes tas 
prakeiktas amžinas gyvenimas jam vis tiek neteikė jokio džiaugsmo. 

Viskas, aišku, praeis. Jis kaip nors susitvarkys. Grįš prie savo ver- 
slo. Šiek tiek pakeliaus. Bet prieš tai dar šiek tiek pagirtaus. Metai ar 
dveji girtavimo dar nėra pakenkę nė vienam nemirusiajam. 

Jis žinojo, kad jai sekasi gerai, kad ji padeda savo žmonėms atsi- 
gauti ir jau planuoja, kokį monumentą kitą pavasarį pastatys slėnyje. Jie 
palaidojo žuvusiuosius, o per atminus ji garsiai perskaitė visų jų vardus 
— jų buvo beveik penki šimtai. 

Visa tai jis žinojo todėl, kad kiti jau buvo grįžę ir būtinai norėjo 
išpasakoti jam visas smulkmenas, apie kurias jis visai neklausė. 

Laimė, kad dabar Blera su Larkinu gyveno Čikagoje ir nekvar- 
šino jam galvos savo šnekomis ar pasiūlymais susitikti. Praleidę tiek 
laiko su juo, tie žmonės galėjo įsikalti į galvą, kad kompanija jam ne- 
buvo tokia jau svarbi. 

Jam rūpėjo tik lėbavimas. Kai pagaliau liausis lėbavęs, jo apskai- 
čiavimais, daugelis jų bus seniai mirę. 

Jis vėl įsipylė viskio ir pasiguodė tuo, jog dar nebuvo smukęs taip 
žemai, kad gertų viskį tiesiai iš butelio. 

O čia dar Hoitas su Glena nedavė jam ramybės ir kvietė kartu su 
jais švęsti Kalėdas. Kad juos kur! Kas jam tos Kalėdos? Jis troško, kad 
jie greičiau išsinešdintų į Airiją, į tą namą, kurį jis jiems padovanojo, ir 
pagaliau paliktų jį ramybėje. 

Kažin, ar Pažadėtojoje žemėje jie švenčia Kalėdas? Jis mąstė apie 
tai čiupinėdamas įlenktą sidabrinį medalioną, kurio nenusiimdavo nei 
dieną, nei naktį. Jis niekada jos neklausė apie jokius jų papročius, o 
kodėl ir būtų turėjęs klausti? Dabar ten turėtų būti Kalėdų metas, kū- 
renami židiniai, skamba muzika. Bet koks jo reikalas! 

Na, Moira turėtų švęsti. Turėtų uždegti tūkstantį žvakių, kad Pa- 

žadėtosios žemės pilis nušvistų. Visur turėtų būti prikabinėta papuoša- 
lų ir sumautų šventinių juostų. 

Kada, po galais, jį nustos kankinęs tas skausmas? Kiek dar viskio 
reikės išlakti, kad bent kiek apmalštų? 

Jis išgirdo burzgiant liftą ir susiraukė. Juk pasakė tam susikuitusiam 
durininkui, kad nieko čia neleistų. Reikės nusukti sprandą tam idiotui. 
Kita vertus, jis juk užrakino mechanizmą iš vidaus, kad apsauga būtų tik- 
resnė. Gal jie ir pakils į viršų, bet vidun tikrai nejeis, džiūgavo Kianas. 

Jam teliko nusikeikti, kai durys atsivėrė ir į jo tamsų būstą įžengė 
Glena. 

— O dievai... — nekantriai tarė ji, ir po akimirkos visur užsi- 
plieskė šviesos. 

Jos jį apakino, ir dabar jis keikėsi garsiai ir nesivaržydamas. 

— Tik pažvelk į save, — ji padėjo didelę, gražiai įvyniotą dėžę, 
kurią atsinešė. — Sėdi tamsoj kaip koks... 

— Vampyras. Dink iš čia. 

— Čia atsiduoda viskiu, — jausdamasi kaip namuose ji nuėjo į 
virtuvę ir pradėjo ruošti kavą. Palikusi ją grįžo atgal į kambarį ir pama- 
tė, kad jis taip ir nepasijudino iš vietos. — Tau irgi linksmų Kalėdų, — 
palinkėjo ji pakreipusi galvą. — Reikėtų tau nusiskusti ir apsikirpti, ir 
vieną gražią dieną, kai nebūsi toks surūgęs, gal papasakosi, kaip sugebi 
taip apsikuisti. Nusiskusti, — pakartojo ji, — apsikirpti, o kadangi čia 
dvokia ne tik viskiu, tai dar ir nusiprausti. 

Jis nesiteikė net atsimerkti, o kai nusišiepė, šypsenoje nebuvo nė 
kiek linksmumo. 

— Ar patrinsi man nugarą, Rude? 

— Jeigu reikės, tai ir patrinsiu. Kianai, gal truputį apsitvarkyk 
ir važiuojam pas mus. Turim daug nuo šventinės vakarienės likusių 
valgių. Šiandien juk Kalėdos, — pasakė ji jam pažvelgus taip, lyg nie- 
ko nesuprastų. — Jau beveik devynios vakaro, šventinio vakaro, ir aš 
palikau savo vyrą vieną namuose, nes jis toks pat užsispyręs kaip tu ir 
nenorėjo čia eiti nekviestas. 

— Bent jau tiek. Nenoriu jūsų išėdų ir tos kavos, kurią čia da- 
rai, — jis pakėlė stiklą. — Turiu viską, ko reikia. 

— Puiku. Sėdėk toliau čia persigėręs, pasmirdęs ir apgailėtinas. 
Bet gal norėsi bent jau šito, — ji nuėjo prie dėžės, pakėlė ją ir atnešusi 
pastatė jam ant kelių. — Atidaryk. 

Jis pažiūrėjo į dėžę be jokio susidomėjimo. 

— Aš neturiu dovanos tau. 

Ji pritūpė šalia jo. 

— Tai, kad tu ją atidarysi, man bus puikiausia dovana. Man tai 
labai svarbu. 

— Iš karto. 

Kad jai įsiteiktų, Kianas pakėlė dėžės dangtį su sidabriniu po- 
pieriumi bei įmantriu kaspinu ir nubraukė į šoną blizgantį aplanką. Į 
jį žvelgė Moira. 

— Po galais, Glena, kad tave kur, — tam vaizdui atsispirti jam 
nebūtų padėjęs nei viskis, nei valia. Kai jis išėmė iš dėžės įrėmintą por- 
tretą, balsas virpėjo nuo sunkiai tramdomų emocijų. — Kaip nuostabu. 
Ji tokia graži. 

Glena buvo nutapiusi Moirą, ištraukusią iš akmens kalaviją. Tame 
paveiksle — visas momento reikšmingumas ir galia, žali šešėliai, sidab- 
ro miglos ir naujoji karalienė, nukreipusi į dangų spindintį kalaviją. 

— Pamaniau, kad tas portretas tau primins, ką jai suteikei. Jeigu 
ne tu, ji nebūtų ten stovėjusi. Be tavęs Pažadėtosios žemės būtų nelikę. 
Be tavęs čia nebūtų manęs. Vieni be kitų to nebūtume išgyvenę, — ji 
uždėjo savo delną jam ant rankos. — Mes tebepriklausom vieni nuo 
kitų, Kianai. Ir taip bus visada. 

— Aš teisingai pasielgiau, kad tada išvykau. Teisingai padariau. 

— Taip, — ji spustelėjo jam ranką. — Tu pasielgei teisingai. Ir 
padarei tai iš meilės. Bet net ir žinojimas, kad pasielgei teisingai, nesu- 
mažina skausmo. 

— Niekas jo nesumažina. 

— Norėčiau pasakyti, kad laikas jį numalšins, bet tikrai nežinau, 
ar tai tiesa, — jos akys ir balsas buvo kupini užuojautos. — Tik žinok, 
kad turi draugų ir šeimą, kurie tave myli ir visada pasirengę tau padėti. 
Turi kas tave myli, Kianai, kas dėl tavęs pasiryžę net numirti. 

— Nemoku priimti, ką man siūlai. Kol kas dar nemoku. Bet šis 
portretas... — jis apvedė pirštu palei portreto rėmą. — Ačiū tau už jį. 

— Nėra už ką. Turiu ir nuotraukų. Fotografavau Airijoje. Pama- 
niau, gal ir jų norėsi. | 

Jis buvo bekeliąs kitą popieriaus sluoksnį, bet stabtelėjo. 

— Palik mane minutę vieną. 

— Žinoma. Einu baigsiu ruošti kavą. 

Likęs vienas jis ištraukė iš po popieriaus didžiulį rudą voką ir jį 
atidarė. 

Nuotraukų ten buvo daugybė. Moira tarp knygų, Larkinas lauke, 
Kingas, šeimininkaujantis prie viryklės, Blera degančiomis akimis, nuo 
prakaito žvilgančia oda, kovingai pritūpusi. 

Vienoje jis pats su Hoitu. Net nežinojo, kad buvo fotogafuoja- 
mas. 

Jis žiūrinėjo nuotrauką po nuotraukos draskomas prieštaringų 
jausmų, malonumo, sumišusio su liūdesiu. 

Kai pagaliau pakėlė galvą, pamatė Gleną pasirėmusią į durų stak- 
tą su kavos puodeliu rankoje. 

— Lieku tau skolingas daugiau negu dovaną. 

— Visai ne. Kianai, Naujųjų metų sutikti vykstam į Pažadėtąją 
žemę. Visi. 

— Aš negaliu. 

— Na ne, — sutiko ji po minutės, ir jos supratingumas jį visiškai 
papirko. — Žinau, kad negali. Bet jeigu norėtum ką nors perduoti... 

— Nieko nenoriu perduoti. Pernelyg daug ką reikėtų pasakyti, 
Glena, ir nėra ko apie tai kalbėti. Tu tiki, kad galėsit grįžti? 

— Taip, turim Moiros raktą ir pačios Morganos palaiminimą. 
Dievų padėkos ilgai laukti netenka. 

Ji prisiartino ir ant staliuko šalia jo padėjo puodelį su kava. 

— Jeigu apsigalvosi... Mes išvyksim ne anksčiau kaip Naujųjų 
metų išvakarių vidudienį. Jeigu ne, tai po Naujųjų mudu su Hoitu bū- 
sim Airijoj. Tikimės, kad mus ten aplankysi. O Blera su Larkinu ketina 
apsigyventi čia, mano bute. 


— Tegul saugosi Niujorko vampyrai. 

— Visiškai teisingai, — ji pasilenkė ir pabučiavo jį. — Linksmų 
Kalėdų. 

Kavos jis negėrė, bet daugiau nepalietė ir viskio. Ir tai jau buvo 
šioks toks žingsnis pirmyn. Jis sėdėjo ir iki pat vidurnakčio Žiūrėjo į 
Moiros portretą. 

Staiga pasirodęs šviesos sūkurys privertė jį pašokti iš krėslo. Ka- 
dangi daugiau nieko po ranka nebuvo, jis nutvėrė už kaklelio viskio 
butelį. Nebuvo toks girtas, kad jam vaidentųsi, taigi nusprendė, jog 
bute stovinti deivė yra tikra. 

— Kokia atmintina diena. Turbūt niekada nesi lankiusis pas tokį 
kaip aš. | 

— Esi vienas iš šešių karžygių, — tarė Morgana. 

— Buvau. 

— Ir tebesi. O vis tiek laikaisi nuo jų atokiai. Tuomet pasakyk 
man, vampyrė, kodėl kovojai? Juk ne dėl manęs. 

— Ne, tikrai ne dėl dievų. O kas tau rūpi? — jis gūžtelėjo pečiais 
ir demonstratyviai rodydamas nepagarbą gurkštelėjo iš butelio. — Tie- 
siog reikėjo kažkuo užsiimti. 

— Tokiam kaip tu kvaila apsimetinėti prieš mane. Juk tikėjai, kad 
tai teisinga, kad dėl to verta kovoti, net jeigu tektų paaukoti savo eg- 
zistenciją. Tokius kaip tu pažįstu nuo pat tada, kai pirmas iš jų atsirado 
per žmogaus kraują. Nė vienas jų nebūtų pasielgęs taip, kaip tu. 

— Tu juk atsiuntei manęs verbuoti mano brolį. 

Išgirdusi jo toną, deivė ironiškai pakraipė galvą. 

— Tavo brolį siunčiau, kad tave surastų. O pasirinkimas buvo tavo 
valia. Tu tikrai myli šią moterį, — plaikstydamasi drabužiais ji priėjo 
prie portreto. — Ji prašė, kad paverstum ją viena iš jūsų, bet tu atsisakei. 
Jeigu būtum padaręs tai, ko ji prašė, būtum galėjęs ją pasilaikyti. 

— Kaip naminį gyvulėlį? Pasilaikyti? Tai būtų jos prakeikimas, 
jos mirtis, tai būtų nužudę tą šviesą, kurią ji skleidžia. 

— Būtum suteikęs jai amžinybę. 

— Amžiną tamsą, amžiną kraujo troškimą, kraujo tų, iš kurių ki- 
lusi ji pati. Būčiau pasmerkęs ją gyvenimui, kuris net nėra gyvenimas. 
Ji pati nežinojo, ko manęs prašo. | 

— Ji žinojo. Būdama tokios stiprios širdies ir proto, tokia drąsi, 
vis tiek paprašė, nors puikiai žinojo, ką tai reiškia. Ir būtų atidavusi tau 
savo gyvybę. O tau juk visai neprastai sekasi. Tu principingas, turtingas, 
daug ką moki. Turi puikių namų. 

— Teisybė. Sugebėjau šį tą išspausti iš savo egzistencijos. Kodėl 
gi ne? 

— Ir mėgaujiesi tuo. Aišku, ne tada, kai sėdi tamsoje svajodamas 
apie tai, kas neįmanoma. Apie tai, ko negali turėti. Mėgaujiesi savo 
amžinybė, jaunyste, jėga ir žiniomis. 

Jis nusišiepė prakeikdamas visus dievus. 

— O tau labiau patiktų, jeigu raučiausi plaukus dėl savo likimo? 
Nuolat gedėčiau dėl savo paties mirties? Ar to dievai reikalauja? 

— Mes nereikalaujam nieko. Mes paprašėm, tu davei tai, ko pra- 
šėm. Tiesą pasakius, davei daugiau, negu iš tavęs tikėjomės. Jeigu būtų 
buvę kitaip, dabar manęs čia nebūtų. 

— Tai puiku. Gali keliauti sau. 

— Manęs čia nebūtų, — tęsė ji tuo pačiu ramiu tonu, — ir aš ne- 
leisčiau tau rinktis — ar toliau gyventi ir kaupti dar didesnius turtus, 
amžius po amžiaus, nesenstant, nesergant, palaimintam dievų. 

— Turiu tai ir be tavo palaiminimo. 

Jos akyse kažkas blykstelėjo, bet jis nebūtų galėjęs pasakyti, — o 
jam ir nerūpėjo, — ar tai pyktis, ar juokas. 

— Dabar tu tai turi, vienintelis toks. Tu ir aš apie mirųį žinom 
daugiau už bet kurį žmogų. Ir bijom jos kur kas labiau. Tavo gyvenimui 
pabaigos nėra. Bet gali ir būti. 

— K32 Dievai nusprendė persmeigti mane basliu? — nusijuokė 
jis ir gerokai truktelėjo iš butelio. — O gal supleškinti šventojoje ugny- 
je? Kad apvalytų mano prakeiktą sielą? 

— Gali tapti tuo, kuo kažkada buvai, ir nugyventi gyvenimą, kuris 
baigsis taip, kaip ir visų Žmonių. Gali gyventi, senti ir sirgti, ir vieną 
dieną pažinti mirtį, kaip tai būna žmonėms. 

Butelis išslydo jam iš rankos ir dunkstelėjo į grindis. 

— Ką? 

— "Tau rinktis, — tarė Morgana, ištiesusi abi rankas delnais į 

viršų. — Amžinybė, kuria galėsi džiaugtis su mūsų palaiminimu. Arba 
saujelė žmogiškojo gyvenimo. Ką renkiesi, vampyre? 


Pažadėtojoje žemėje tyliai krito snaigės, viską užklodamos plona 
antklode. Ryto saulė žaižaravo jose ir medžius papuošusiame šerkšne. 

Moira atidavė Šinonai jos kūdikį. 

— Ji gražėja sulig kiekviena diena. Gralėčiau į ją Žiūrėti ištisas 
valandas. Bet po pusiaudienio atvyksta mūsų kompanija, o aš dar ne- 
baigiau ruoštis. 

— Tu grąžinai juos namo, — Šinona priglaudė dukrelę prie sa- 
vęs. — Visus, kuriuos myliu. Norėčiau, kad ir tu šalia turėtum visus, 
kuriuos myli. 

— Per kėlias savaites išgyvenau ištisą gyvenimą, — Moira pa- 
skutinį kartą pabučiavo mergytę ir nustebusi pažvelgė į atskubančią 
Kiarą. 

— Jūsų didenybe, ten... Apačioje kai kas nori su jumis pasikalbėti. 

— Kas? 

— Aš... Man tepasakė tiek, kad su jumis nori pasikalbėti lanky- 
tojas, atvykęs iš labai toli. 

Nustebusi Moira nusekė akimis išskubančią Kiarą. 

— Kad ir kas tai būtų, ją aiškiai sujaudino. Iki pasimatymo. 

Ji išėjo braukdamasi nuo kelnių dulkes. Pilyje jau kelios dienos 
buvo tvarkomasi ruošiantis Naujiesiems metams ir jos labai laukia- 
miems svečiams. Kaip bus puiku vėl juos pamatyti, su jais pasikalbėti. 
Stebėti, kaip Larkinas šypsosi savo mažajai dukterėčiai. 

Galbūt jie atneš ir kokių nors žinių nuo Kiano? 

Susigriebusi ji priminė sau, kad neturi rodyti vidinės širdgėlos. 
Dabar laikas švęsti ir džiaugtis. Ji neleis sau temdyti Pažadėtosios že- 
mės džiaugsmo po to, kai jiems pavyko laimėti žūtbūtinę kovą. 

Pradėjusi leistis laiptais pajuto, kaip šiurpsta ir šiurpulys nuvilnija 
stuburu iki pat kaklo, kur ją taip mėgdavo bučiuoti mylimasis. Paskui 
jos širdis suvirpėjo ir Moira leidosi bėgti. Širdis ėmė daužytis kaip pa- 
šėlusi, atrodė, tuoj iššoks iš krūtinės. 

Ji tikrai nesitikėjo, jog tai kada nors atsitiks, bet ten, apačioje, 
stovėjo jis ir žvelgė į ją. 

— Kianai! — džiaugsmas, kurį ji dar stengėsi suvaldyti, prasi- 
veržė lauk kaip muzika. — Tu grįžai... — Norėjosi pulti jam į glėbį, 
bet jis žiūrėjo į ją taip įdėmiai, taip keistai, kad ji nebuvo tikra, ar yra 
laukiama. — Tu grįžai. 

— Buvo įdomu, ką man pasakys tavo veidas. Nuolat apie tai gal- 
vodavau. Ar galim pasikalbėti dviese? 

— Žinoma. Taip, mes... — ji sutrikusi apsižvalgė. — Atrodo, 
galim. Čia nieko nėra, — kalbėjo nežinodama kur dėti rankas, kurios, 
atrodė, pačios tiesėsi į jį. — Kaip tu čia atsiradai? Kaip... 

— Šiandien Naujųjų metų išvakarės, — pasakė jis stebėdamas 
ją. — Baigiasi senieji, tuoj prasidės naujieji. Norėjau tave pamatyti šio 
pasikeitimo išvakarėse. 

— Aš irgi tave norėjau pamatyti — bet kur, bet kada. Kiti atvyks 
po kelių valandų. Juk tu pasiliksi? Prašau, pasakyk, kad pasiliksi švęsti. 

— Dar nežinau. 

Jai perdžiūvo gerklė, lyg būtų kuo nudeginta. 

— Kianai, žinau, kad tai, ką parašei savo laiške, tiesa, bet man 
buvo taip sunku, pernelyg sunku tavęs nebematyti. Kai paskutinį kartą 
matėmės, aplink telkšojo kraujo klanai... O aš taip norėjau... — akyse 
jai sublizgo ašaros, ji vos valdėsi nepravirkusi. — Norėjau dar bent aki- 
mirkos kartu. Ir ta akimirka atėjo. 

— Ar priimtum daugiau negu akimirką, jeigu galėčiau tau pa- 
siūlyti? 

— Nieko nesuprantu, — sutrikusi atsakė ji ir nurijusi ašaras 
nusišypsojo, kai jis iš po marškinėlių išsitraukė medalioną, gautą iš 
jos. — Tu jį tebeturi? 

— Žinoma, turiu. Tai vienas iš brangiausių man dalykų. Tau ne- 
palikau nieko, kas priklausė man. O dabar norėčiau paklausti, ar priim- 
si iš manęs daugiau kaip akimirką, Moira? Ar priimsi tai? — paklausė 
jis ir paėmęs jos ranką prispaudė sau prie krūtinės. 

— Aš jau buvau išsigandusi, kad nenori manęs net paliesti, — 
Moira su palengvėjimu atsiduso. — Kianai, juk Žinai, negali nežinoti, 

kad aš... — Staiga jos ranka suvirpėjo, o akys išsiplėtė. — Ji plaka! Tavo 
širdis plaka! 

— Pameni, sakiau, kad jeigu ji plaktų, tai tik dėl tavęs. Dabar ji 
plaka. 

— Ji plaka — tiesiai man po ranka? — sušnibždėjo Moira. — 
Kaip? 

— Kalėdinė dievų dovana. Jie grąžino man tai, kas iš manęs buvo 
atimta. — Jis išsitraukė sidabrinį kryžių, kuris kabėjo ant krūtinės kar- 
tu su jos medalionu. — Tai žmogus, kuris stovi prieš tave, Moira. 

— Žmogus, — sukuždėjo Moira. — Tu gyvas. 

— Tai vyras, kuris tave myli. 

Jis nuvedė ją prie durų ir plačiai jas atidaręs įleido vidun saulės. 
Jam ir pačiam tai dar vis atrodė tikras stebuklas, todėl jis užvertė gal- 
vą, užsimerkė ir tiesiog mėgavosi saulės spinduliais, glamonėjančiais 
veidą. : 

Ji nebegalėjo suvaldyti ašarų ir kūkčiojimo. 

— Tu gyvas. Grįžai pas mane ir esi gyvas. 

— Tai žmogus, kuris stovi prieš tave, — pakartojo jis. — Vyras, 
kuris tave myli. Ir kuris klausia, ar dalinsies su juo gyvenimu, ar nu- 
gyvensi jį kartu. Ar priimsi mane tokį, koks esu, ar kursim gyvenimą 
drauge. Pažadėtoji žemė taps mano pasauliu, kaip ir tu. Ji taps mano 
širdimi, kaip ir tu. Jeigu tik mane priimsi. 

— Priklausau tau nuo pat pirmos akimirkos. Ir taip bus iki pat 
paskutinės akimirkos. Tu grįžai pas mane, — ji uždėjo ranką jam ant 
krūtinės, ten, kur plakė širdis, o antrą ranką ant pirmosios. — Širdis ir 
vėl plaka. 

Ji apsivijo jį rankomis, o kieme ir ant laiptų susirinkę Žmonės 
smagiais šūksniais pasveikino Pažadėtosios žemės karalienę, žiemos 
saulėje bučiuojančią savo mylimąjį. 


— O paskui jie ilgai ir laimingai gyveno, — pasakojo senolis. — 
Jų draugija dar labiau sustiprėjo, o iš jos, lyg vandenyje pasklidę ratilai, 
radosi kitos draugijos. Slėnyje, kuris taip ilgai buvo nebylus, dabar 

dainavo vasaros vėjelis, šiurenantis žalią žolę, kurioje maurojo galvijai. 
Skardėjo vaikų juokas, aidėjo dūdelių ir arfų muzika. 

Senolis paglostė galvelę mažyliui, kuris buvo užsiropštęs jam ant 
kelių. 

— Valdant karalienei Moirai ir jos riteriui Pažadėtoji žemė kles- 
tėte klestėjo. Net ir pačią tamsiausią naktį jiems nebuvo tamsu. Štai ir 
baigtas mano pasakojimas apie burtininką, raganą, karžygę, mokslinin- 
kę, keičiantįjį pavidalus ir vampyrą. 

Jis paplekšnojo per užpakaliuką glėbyje susirangiusiam mažyliui. 

— O dabar keliaukit. Kol saulutė dar nenusileido, bėkit ja pasi- 
džiaugti. 

Vaikai pratrūko šūksniais ir aikčiojimais, o senolis tik šypsojosi 
sau klausydamasis, kaip jie ginčijasi, kas bus burtininkas, o kas kara- 
lienė. i 

Kadangi dar ne visi jo pojūčiai-buvo atbukę, Kianas ištiesė ranką 
krėslo atlošo link ir uždėjo ją Moirai ant peties. 

— Tu taip gražiai pasakoji. 

— Nesunku pasakoti apie tai, ką pats esi išgyvenęs. 

— Nesunku ir pagražinti tai, — pataisė ji, apeidama jo krėslą. — 
Bet tu ne taip jau labai nutolai nuo tiesos. 

— Argi tiesa pati savaime nebuvo pakankamai keista ir stebuk- 
linga? 

Ji buvo visiškai pražilusi, o jos besišypsantį veidą raukšlelėmis 
išvagojo nugyventi metai. Bet jam ji buvo graži kaip niekada anksčiau. 

— Eime pasivaikščioti, kol nesutemo. — Ji padėjo jam atsistoti ir 
įsikibo į parankę. — Ar tu pasirengęs svečių antplūdžiui? — paklausė 
pakėlusi į jį akis. 

— Greičiau jau viskas prasidėtų, bent liausiesi dėl to rūpintis. 

— Taip noriu juos visus pamatyti. Mūsų draugija, iš jos atsira- 
dusios draugijos. Sunku laukti jų visus metus, net jeigu kai kurie mus 
aplanko ir dažniau. Iš visų jų pasakojimų aš vėl viską aiškiai prisimenu. 
O tu? 

— Žinoma. Nieko nesigaili? 

— Nė karto nesigailėjau nieko, ką patyriau su tavimi. Kokį nuo- 

stabų gyvenimą nugyvenom, Kianai. Žinau, kad jau atėjo mūsų gyve- 
nimo žiema, bet man visai nešalta. 

— Man būna šaltoka, kai naktį lendi prie manęs su savo šaltomis 
kojomis. 

Ji nusijuokė ir pabučiavo jį su visa šešiasdešimties metų santuokos 
šiluma ir meile. 

— Štai mūsų amžinybė, Moira, — Kianas mostelėjo jų anūkų ir 
proanūkių link. — Štai kur ji. 

Susikibę rankomis jie vaikštinėjo mėgaudamiesi vakarėjančios 
saulės šiluma. Ir nors amžius gerokai sulėtino jų žingsnį, jiedu ir toliau 
keliavo per kiemus ir sodelius, kol išėjo lauk pro vartus, klausydamiesi 
pilies kieme žaidžiančių ir krykštaujančių vaikų. 

Aukštai ant pilies bokštų plevėsavo vėliavos, kurių baltame fone 
auksu švytėjo trys Pažadėtosios žemės simboliai: širdį laikančios ran- 
kos, slibinas ir saulė. 

